
  Pocítil bodnutie pri srdci, akoby mu niekto vrazil medzi rebrá ostrý nôž, a na okamih sa mu zazdalo, že stratí vedomie. Pred očami sa mu zahmlilo a prašnú cestu zahalil nepreniknuteľný mrak; ľavým predlaktím si ešte zakryl tvár, potom sa zapotácal a spadol. S prskaním sa zvalil nabok, vypľul červenohnedý piesok, čo sa mu dostal do úst, potom ako zmyslov zbavený šklbol remeňom bojovej prilby a prudko ju odhodil. Tackavo vstal. Akýsi hlas mu povedal: „Musíš bežať, Diomedón, teraz sa nesmieš vzdať! Bež, Diomedón, bež!“


  Strhol si z pliec kožené chrániče, náhlivo sa vyslobodil z panciera a povystieral si nahé telo. Nohy sa mu rozbehli, mechanicky ako samy od seba, najskôr sa pohybovali s námahou a sťažka dopadali, no potom zrýchlil a naraz už svižne preskakoval korene olivovníkov, čo mu skrížili cestu. Pravá noha mu krvácala.


  Asi štyri hodiny sa takto hnal, upaľoval a potkýnal s nemilosrdnými lúčmi zapadajúceho jesenného slnka v tvári, štyri hodiny mu v spánkoch búšilo jediné slovo: Víťazstvo, víťazstvo, víťazstvo!


  Z húštiny striebristých olivovníkov sa konečne vynorila úzka hrboľatá cestička, prešla po ostrých vápencových skalkách, ktoré mu bolestivo otláčali chodidlá, a odrazu sa pred Diomedónom rozprestrel pohľad, pri ktorom zabudol na všetky útrapy: Pri nohách mu ležali Atény a nad mestom trónila Akropola.


  Víťazstvo! Chcel vykríknuť, ale z vyprahnutého hrdla mu nevyšiel ani tón, v pľúcach mu sipelo a v spánkoch búšilo, akoby sa mu každú chvíľu mala rozletieť hlava. Víťazstvo! Víťazný vojvodca Miltiades rozkázal jemu, Diomedónovi z fýlie Leontíny, najrýchlejšiemu bežcovi v celej Atike: „Bež do Atén tak rýchlo, ako ťa len nohy ponesú, a oznám archontovi: Zvíťazili sme!“


  Aténskym hoplitom trvala cesta z maratónskych močarísk na agoru osem až deväť hodín. Diomedón bol na ceste sotva štyri hodiny a cieľ už mal nadohľad, ale posledný úsek cesty sa mu videl nekonečný. Keď štartoval z močarísk, mal nohy ľahké ako vánok, no teraz už len sťažka našľapoval po dlažbe hlavného mesta. Pri každom kroku cítil bolesť v slabinách a strhanou tvárou mu bolestivo šklbalo.


  Nevnímal ľudí, čo sa na neho zavesili a vzrušene sa spytovali, aké posolstvo prináša. Bežal ako v tranze a nikto z Aténčanov, čo sa k nemu pripojili z bočných uličiek, sa neopovážil čo i len pomyslieť na víťazstvo. Veď ako by mohlo malé atické vojsko podporované niekoľkými stovkami Platajcov z Bojótie poraziť státisícové falangy Peržanov? Keď perzský kráľ Dareios vyslal do Atén poslov a žiadal dva krčahy zeme a vody na znak toho, že sa mu Atény dobrovoľne vzdajú, obyvatelia hodili Achajmenovcov do studne, aby si vraj nabrali sami. A teraz sa im za to barbari kruto pomstia.


  Pri oltári Dvanástich bohov, kde zvyčajne žobráci a chudáci prosia spoluobčanov o veľkorysé dary, bežec na pokraji úplného vyčerpania zabočil na agoru, trhovisko hlavného mesta. Diomedón ako cez tancujúci závoj uvidel súsošie Tyranobijcov, buleuterión zo žiarivého parského mramoru, kde sa senátori oddávali búrlivým diskusiám, a heliaiu - najvyšší súd, kde tisíc spravodlivých súdilo jediného nespravodlivého.


  Diomedón spomalil, nohy mu oťaželi, a predsa s neochvejnou istotou námesačníka šliapal smerom k stoe, k archontovmu domu. Krik Aténčanov, žien, starcov a detí, čo sa k nemu pridali, sa medzitým zmenil na vzrušený rev a vylákal archonta na vstupné schodisko haly.


  Diomedón zdvihol hlavu, akoby až teraz zbadal dav ľudí naokolo, vystrel vyčerpané telo, akoby chcel v dôstojnom postoji predstúpiť pred najvyššieho hodnostára štátu. Archón v bielom šate láskavo zdvihol obe ruky na pozdrav. Diomedón zastal a zatackal sa. Aténčania stíchli, akoby uťal.


  Všetky oči spočinuli na kníšucom sa vysilenom bežcovi, ktorý sa kŕčovito usiloval uprieť unavený pohľad na archonta. Ten o krok predstúpil a vystrel ruky k bežcovi. Diomedón sa ich pokúsil uchopiť, no v tom okamihu ho opustili sily a kolená sa mu podlomili. Strach, že napokon predsa len nesplní rozkaz, v ňom prebudil posledné zvyšky síl a ako padal, z hrude sa mu vydral výkrik: „Nenikekamen! - Radujte sa, zvíťazili sme!“


  Víťazstvo! Aténčania stáli ako zasiahnutí Diovým bleskom a hľadeli na ležiaceho bežca. Nečakaná, nepochopiteľná správa im ochromila údy. „Zvíťazili sme!“ zaznelo odkiaľsi potichu, nesmelo. A potom sa ozval ďalší výkrik: „Zvíťazili sme!“ A odrazu sa zo stoviek hrdiel ozývalo: „Zvíťazili sme! Peržania sú porazení!“


  Aténčania sa ako omámení vrhli na ležiaceho bežca, poťahovali ho za ruky i za nohy, niekoľkým chlapom sa podarilo zdvihnúť Diomedóna nad hlavy. A vtedy to všetci uvideli: Posol víťazstva bol mŕtvy. Hlava i ruky mu bezvládne ovísali. Muži si bez slova prekliesnili cestu davom a kráčali k súsošiu Tyranobijcov, ktoré pre všetkých symbolizovalo slobodu a znázorňovalo dvoch statočných Aténčanov, ako sa chystajú zaútočiť na tyrana Hippia. Mŕtve telo bežca opatrne položili na biely mramorový podstavec pomníka. Ženy a deti vytvorili dlhý rad a po jednom pristupovali k mŕtvemu poslovi víťazstva, aby ho pobozkali.


  


  Nad maratónskou planinou sa rozprestrela tma. Gréckym vojakom búšilo v hlavách cvrlikanie miliónov cikád. Aténsky víťaz Miltiades zanechal na bojovom poli veliteľa Aristeida s jeho vojakmi, aby strážili vojnovú korisť i zajatcov a aby pozbierali padlých Grékov. Sám s ostatnými ôsmimi vojvodcami odtiahol smerom k Aténam, lebo po porážke Peržanov očakával námorný útok Achajmenovcov na hlavné mesto.


  Uprostred tábora obkoleseného vozovou hradbou blčal oheň. Hopliti v ťažkom bojovom výstroji polihovali, prežúvali vŕbové vetvičky a kôru vypľúvali do plameňov, až to syčalo. Iní nosili v prilbách vodu na pitie z neďalekej riečky.


  „Aha, pozrite sa!“ povedal Aristeides a ukázal na more. Popred dymiacu siluetu ostrova Eubója tiahli na juh čierne tiene - lode Peržanov. „Oboplávajú mys Sunion a na úsvite z juhu zaútočia na Atény. O popoi - beda!“


  „O popoi!“ zopakoval fakľonos Kalias. S dlhou čiernou bradou vyzeral ako perzský zajatec, pritom bol po hierofantovi druhým najvyšším cirkevným hodnostárom v Eleuzínskej svätyni. „Ukoristili sme sedem lodí, ale čo je to v porovnaní so stovkami, ktoré ešte majú Peržania k dispozícii? Keby sa nám tak bol chytil do pasce aspoň niektorý z ich vojvodcov!“


  „Ustavične ich chránila horda maskovaných obrancov so štítmi a hrôzostrašných lukostrelcov; ani sám Zeus, pán nebies, by Achajmenovca netrafil!“ namrzene mávol rukou Aristeides.


  Kalias sa zadíval na horizont, kde sa ostrov noril do tmy. „Sedem dní Eretria odolávala obliehaniu. A dnes? Z hlavného mesta ostrova ostala obrovská hŕba dymiacich trosiek. Nech Aténa, mocná dcéra mocného otca, ochraňuje svoje mesto!“


  „Aténa nedovolí, aby sa jej zlatom vykladané chrámy premenili na popol a ruiny,“ namietol Aristeides. „Keby Aténa nebola držala ochrannú ruku nad našimi hoplitmi, nikdy by sme neboli zvíťazili. Naše ťažkopádne rozostavenie a zraniteľné krídla by boli bývali ľahkou korisťou pre šikovnú jazdu barbarov. Artafernove kone však v čase nášho útoku boli ešte na lodiach...“


  Maratónskou planinou sa ešte stále rozliehali výkriky ranených. Aristeidovi vojaci vyzbrojení fakľami prečesávali tmavé údolie a ustavične nachádzali nových ranených svojej armády. Kalias vytiahol z ohňa hrčovitú horiacu bakuľu a pobral sa severovýchodným smerom k močarinám, do ktorých zahnali porazených Peržanov. Prekračoval mŕtve telá barbarov, ktorí ešte aj v hodine smrti zvierali zbrane a niektorí na neho upierali mŕtve oči a usmievali sa - príšerný pohľad.


  Sotva na päť štadiónov od tábora sa Kalias potkol o krásne klenutý perzský luk vykladaný jagavou perleťou. Keď sa zohol, aby luk zdvihol, zbadal, že ho zviera zakrvavená ruka. Zarazil sa, šliapol bojovníkovi na predlaktie a chcel mu vzácnu zbraň vytrhnúť, ale ten zreval ako ranený lev, chvíľu sa metal a potom sa vymrštil a padol pred fakľonosom na kolená. Jeho gestá prezrádzali, že prosí o milosť. Kalias siahol po meči.


  V tom okamihu si barbar strhol z hrdla čosi malé a jagavé, otrčil to eleuzínskemu kňazovi a úslužne prikyvoval. Kalias si podarúnok pozorne prezrel vo svetle fakle: bola to reťaz zložená z množstva tenkých zlatých platničiek. Potom si šperk spokojne ukryl do záhybu rúcha.


  Peržan, ešte stále kľačiac, sa kŕčovito usiloval vyčariť úsmev, nezrozumiteľne šermoval rukami a ukazoval smerom k močiarom, akoby tam chcel Grékovi ukázať ešte mnoho takých cenností. Kalias spozornel. Zlato a bohatstvo Achajmenovcov boli povestné a barbarskí vojvodcovia určite vláčili svoje poklady aj na dlhé lúpežné ťaženia, ale že by ich ukryli akurát tu v Maratónskom zálive, to sa mu predsa len videlo málo pravdepodobné.


  Napokon však v Kaliovi zvíťazila zvedavosť nad obavou, že by ho barbar mohol vlákať do pasce. Veď grécki vojaci sú blízko, stačí zavolať. Vytasil teda meč a kráčal Peržanovi v pätách, svietiac fakľou do každého kríka, do každého zákopu. Pri dvoch osamotených cyprusoch zrazu barbar zastal, hrabol do kyprej pôdy a naznačil, že sú na mieste. Kalias vrazil do zeme meč a narazil na čosi tvrdé. „Kopať!“ skríkol na nepriateľského vojaka.


  Peržan sa dal holými rukami hrabať v zemi. Kalias pridržal fakľu nižšie a barbar vytiahol zo skrýše ligotavú nádobu. So širokým úsmevom ju ukázal Grékovi, akoby chcel povedať: Tak čo, nevravel som pravdu?


  Kalias chamtivo schmatol vzácny kúsok, opatrne ho poťažkal v ľavej ruke a naznačil barbarovi, aby kopal ďalej. Peržan si teda opäť kľakol a po chvíli vytiahol vázu s vrchnákom, dve náramnice a niekoľko plytkých misiek. Grék sa podozrievavo rozhliadol vôkol seba, zdvihol fakľu a dobre si posvietil na všetky strany, či ho naozaj nikto nepozoruje. Do ohlušujúceho cvrlikania cikád sa kde-tu ozývali výkriky gréckych vojakov, čo našli na bojovom poli raneného druha a volali o pomoc.


  Kalias zarazil fakľu do zeme. Zozadu pristúpil k Peržanovi, oboma rukami zdvihol meč a vrazil ho nepriateľovi do chrbta. Ten zachrčal, zasipel a pomaly sa zvalil dopredu do jamy. Keď Grék vytiahol z obete meč, z rany sa vyvalil prúd krvi a zalial aj zlaté predmety, ktoré barbar prikryl vlastným telom.


  Kalias si otrel zakrvavený meč o zem. Keď zdvihol zrak, stála pred ním krehká dievčinka. Telo mala ako z vosku a z krátkeho potrhaného peplosu bez rukávov jej kvapkala voda. Pod odevom sa jej črtali hroty detských pŕs a do tváre jej viseli zlepené svetlé vlasy. Holé biele nohy mala odhalené až po stehná. Krásne dieťa držalo v ruke perleťou vykladaný luk mŕtveho Peržana a upieralo na Kalia veľké oči.


  Kalias si predlaktím pretrel čelo. Azda sa mu zjavila Artemis, lovkyňa s lukom, smrtonosná sestra Apolónova? Zeus, to nie je sen, zo zeme pred ním vyrástlo živé dievča z mäsa a kostí, krásne ako mladá bohyňa. Keď si predstavil, že videla, ako zákerne vraždil, prebehli mu po chrbte zimomriavky. Vstal.


  „Odkiaľ si?“ spýtal sa po grécky, lebo nepochyboval, že je Grékyňa.


  Dievča ukázalo lukom k pobrežiu. Mlčalo.


  „Videla si niečo?“ spýtal sa Kalias netrpezlivo.


  Dieťa pokrčilo plecami.


  „Chcem vedieť, či si niečo videla!“ skríkol výhražne a pristúpil k nej celkom blízko.


  Náhlivo pokrútila hlavou. „Volám sa Dafné,“ ozvala sa zrazu, „pochádzam z ostrova Lesbos.“


  „Z ostrova Lesbos?“


  „Môj otec je Artemidos z Mytilény.“


  Kalias vytiahol fakľu zo zeme a posvietil si na dievčinu, akoby jej celkom neveril. „A ako si sa dostala cez more?“ spýtal sa napokon a zarazil fakľu opäť do piesku.


  Dafné sa pozrela do diaľky, odkiaľ zaznievalo šumenie mora, a povedala: „Barbari ako divé zvery vtrhli na iónske ostrovy. Plienili a rabovali, čo im padlo do rúk, nakladali na lode, páchali hriechy na majetku, na mužoch i na ženách...“


  „I na tebe?“


  Dafné sklopila zrak a mlčala. Keď sa Kalias neohrabane dotkol jej drobných pŕs, nesmelo cúvla.


  „Koľko máš rokov?“ vyzvedal sa fakľonos a chytil Dafné za bradu.


  „Prišla som na svet v roku 69. olympiády,“ odvetila Iónka a odhrnula si vlasy z tváre, „Zeus mi daroval štrnásť rokov.“


  Kaliasovi sa bradatou tvárou mihol potuteľný úsmev. Mlčky odstúpil a zohol sa, aby vytiahol z jamy mŕtveho barbara, potom do nej nohou zhrnul zlaté nádoby a zasypal ich pieskom. Dievča pritom nespúšťal z očí. Keď skončil, do ľavej ruky vzal fakľu, do pravej meč a pomalým, hrozivým krokom sa priblížil k Dafné. „Poď!“ zasyčal potichu, akoby sa bál, že ho niekto začuje, „poď už!“


  Dievčina sledovala každý starcov pohyb s naširoko roztvorenými očami, ale nebolo v nich strachu. Pozorne reagovala na všetko, čo robil, sama o krok ustúpila, v každom okamihu pripravená uhnúť pred zavalitým bojovníkom.


  „No poď už!“ zopakoval Kalias a hlas mu znel chladne a hrozivo. Vzápätí však zle stúpil, potkol sa a spadol. Udupaná tráva sa od fakle okamžite chytila, no zdalo sa, že Kalias to nevníma, akoby hlavou udrel do pošvy meča, ostal chvíľu omráčený ležať.


  Dafné ešte zazrela, ako mu plamene olizujú rúcho, potom sa obrátila a čo jej sily stačili, rozbehla sa smerom ku gréckemu táboru. V slabom mátožnom svetle mesiaca sa potkýnala o telá dobitých a pobodaných perzských vojakov, až napokon dorazila do tábora vysvieteného fakľami. Pri vchode vo vozovej hradbe stáli dvaja hopliti v plnej zbroji so skríženými kopijami. Bez slova schmatli krehké, polonahé dieťa a dovliekli ho pred honosný veliteľský stan uprostred tábora. Vzápätí sa zbehli aj ostatní vojaci a vyvaľovali oči na peknú dievčinu.


  Aristeides vyšiel zo stanu. „Chytili sme ju pred táborom!“ ohlásil sa jeden z hoplitov a sotil ju pánovi k nohám. Dafné si pri páde bolestivo udrela lakte a schúlená na zemi si úkosom premeriavala muža, čo ju takto potupil.


  Aristeides jej pomohol vstať a prv, než sa jej stačil niečo spýtať, zadýchaná dievčina sa sama ozvala: „Nebite ma, som Iónka, som na vašej strane!“


  Vojvodca gestom odsunul vojakov. „Odkiaľ si?“ spýtal sa prekvapene a Dafné mu prerývane vyrozprávala, ako perzskí vojaci ju a jej otca Artemida odvliekli z ostrova Lesbos. V zmätku, ktorý nastal pri bitke pri Maratóne, sa im podarilo vyskočiť z lode, no kým ona doplávala na breh a zachránila sa, Artemidos zahynul v krupobití barbarských šípov.


  „Dajte nám ju ako darček!“ skríkol akýsi vojak so zarastenými nohami a iný sa k nemu pridal: „Veď sme si to zaslúžili!“ Vzápätí aj ostatní vojaci trieskali mečmi o štíty a skandovali: „Dajte nám to dievča! Dajte nám to dievča!“


  Dafné uprela úpenlivý pohľad na vojvodcu. Zúfalo sa usilovala zachytiť v Aristeidových tvrdých črtách aspoň záchvev súcitu, ale ani úzke stisnuté pery, ani jeho chladný, prenikavý pohľad neprezrádzal, čo cíti; a možno aj na okamih zaváhal, či by nemal hoplitom vyhovieť, no napokon pevným hlasom zavelil: „Marš, na bojisko! Začnite páliť mŕtvoly!“


  Vojaci odvrávajúc a nadávajúc neochotne poslúchli. „Zavolajte Melissu!“ prikázal Aristeides a jeden z otrokov sa rozbehol k stanu v prednom rade. Odhrnul záves a von vyšla žena v jemnom chitóne, dlhom rúchu bez rukávov, ktoré malo zrejme väčšmi zdobiť jej kypré telo, než ho zahaľovať.


  „Dal si ma zavolať, pane!“ povedala s úsmevom, no ten jej zamrzol na perách, keď zbadala Dafné.


  „Našli sme ju na bojisku,“ vyhlásil Aristeides. „Tvrdí, že ju Peržania odvliekli z Lesbu, hovorí iónskym dialektom. Postaraj sa o ňu, potom uvidíme.“


  Melissa pristúpila k dievčine, premerala si ju od hlavy po päty a napokon sa spýtala: „Ako sa voláš, dieťa?“


  „Dafné,“ odvetilo dievča a s obdivom sa zahľadelo na Melissine veľké plné poprsie, ktoré sa pri každom pohybe pomaly dvíhalo a klesalo.


  Melissa sa usmiala: „Dafné - ako Apolónova milá, čo chcela ujsť pred jeho láskou. Apolón ju premenil na vavrínový list. Dúfam, že tebe sa nič podobné neprihodí.“ Chytila dievča za ruku a odviedla ho do svojho stanu.


  Vnútri akoby sa ocitli v inom svete: Mihotavé plamene olejových lampiek na jagavých zlatých kandelábroch vo výške hlavy vydávali teplé, mäkké svetlo a na šafranovožltých závesoch vytvárali bizarné tiene. Zo stropu visel pestrofarebný baldachýn zdobený šnúrami z ligotavých perál a udupanú zem pokrývali vzácne perzské koberce. Dafné bola očarená.


  Na mäkkých fénických vankúšoch posedávalo, polihovalo a leňošilo najmenej desať žien krásnych ako sama Afrodita, dve mohli byť v Dafninom veku. Z malých piecok rozostavených po miestnosti sa šírila ťažká omamná vôňa. Hoci bolo v stane príjemne teplo, Dafné si skrížila ruky na prsiach, akoby jej bolo zima - mala pocit, že je nahá.


  Melissa zrejme uhádla, ako sa cíti. Ukázala na záves v rohu miestnosti, za ktorým stáli obrovské hlinené krčahy pomaľované červeno-čiernymi vzormi a plné parfumovanej vody. „Tu si môžeš zmyť z tela prach bojiska, otrokyne ti pomôžu.“


  Dafné apaticky dovolila otrokyniam, aby s ňou urobili, čo im prikázali: Vyzliekli jej dotrhané šaty, obliali ju voňavou vodou a od hlavy po päty ju vydrhli mäkkým mastencom. Keď ju osušili hebkými uterákmi, musela si kľaknúť, aby jej mohli učesať a zapliesť dlhé plavé vlasy. Zrazu jej zrak padol na nahého boha mora Poseidóna, ako pristupuje k svojej manželke Amfitrite, ktorá sa mu zjavuje vo vlnách. Maľba na jednom z veľkých krčahov akoby ožila a Dafné upadla do akéhosi mátožného stavu: Zrazu nevedela, či to, čo sa okolo nej deje, je skutočnosť alebo sen.


  Detstvo i mladosť na skalnatom ostrove Lesbos na opačnej strane slnkom prežiareného mora, kde sa v krúžku krásnej Gongyly z Kolofónu učila umeniu a životu na spôsob bájnej Sapfo, sa jej zrazu videli veľmi, veľmi vzdialené. Bola usilovnou žiačkou, dňom i nocou sa cvičila v múzických umeniach, jemných spôsoboch a domácich prácach a snívala o skvelej budúcnosti po boku významného muža. No potom, znenazdajky, vynorili sa od juhu na obzore vysoké lode barbarov; na ostrov sa zniesol príšerný, neutíchajúci dážď nepriateľských šípov a zahubil polovicu ostrovanov. Hŕstka, čo prežila, stala sa ľahkou korisťou vraždiacich hord z nekonečnej Ázie. Zdalo sa, že jej osud je spečatený.


  Zeus však vyslyšal jej vrúcne modlitby. Moiry, ktoré vládnu nad osudmi ľudí, zariadili, aby Dafné spolu s otcom vyskočila z lode so zajatými Lesbanmi. V zmätku, hurhaji a chaose maratónskej bitky sa Dafné podarilo doplávať na breh Atiky, jej otec Artemidos sa však stal obeťou Poseidónových vĺn. Po dlhých hodinách strachu, žiaľu a beznádeje už Dafné nemala slz. Aký údel jej pripravila sudička Lachesis? Alebo jej už azda Atropos s knihou života určila hodinu smrti?


  Za záves vstúpila Melissa a cez ruky mala prehodený peplos jemných farieb. Keď zbadala bezradný pohľad dievčaťa z Lesbu, usilovala sa ho upokojiť: „Nezúfaj, dieťa moje, Atény zvíťazili v bitke, ktorú všetci považovali za prehratú, celá Atika jasá. Miltiades rozbil miliónovú armádu Peržanov!“


  Dafné nereagovala. Sedela strnulo a nepohnuto, akoby sa dívala kamsi za Melissu - bála sa. Žena k nej pristúpila, objala nahé dievča s jemnými rúčkami a nôžkami a nežne ho pohladila po chrbte. Melissa cítila, ako sa k nej krehké telíčko vinie, najskôr vzdorovito, no potom čoraz poddajnejšie.


  „Neboj sa,“ povedala Melissa, „Aristeides ťa ušetril otroctva, keď ťa vyslobodil z pazúrov hoplitov.“ Odstúpila a premerala si Dafné. „Zrejme spoznal, že dievčaťa ako si ty, je pre jediného muža škoda.“


  Dafné sa na Melissu spýtavo pozrela. „Naučili ma s láskou a oddane slúžiť mužovi. Viem hrať na flaute, tancovať i spievať a krátky peplos nosím s rovnakým pôvabom ako dlhý slávnostný šat.“


  „Presne to som mala na mysli,“ prerušila ju Melissa. „Ty nie si dievča, aké môže človek každý deň stretnúť na agore v sprievode ostražitého gynaikomona. Aténčanky sú väčšinou mľandravé ako médske ženy, hlúpe ako pästiari v palestre a lenivé ako paflagónske otrokyne. Zato ty máš telo ako trénovaná Sparťanka a tvoja reč je múdra ako Sapfina óda; bohovia nedopustia, aby si premárnila život v ženských komnatách nejakého chamtivého zvrhlíka, ktorý ťa bude skrývať pred svetom a držať si ťa len ako brucho, čo mu porodí patričný počet vrieskajúcich detí - samozrejme, za predpokladu, že do manželstva prinesieš väčšie veno ako je jeho vlastný majetok!“


  „Otec mi našetril úctyhodný majetok a chcel mi ho dať ako veno do manželstva; ale teraz, po vpáde Peržanov...“


  „Netráp sa tým. Si mladá, s takou hlavou a takým telom môžeš financovať armády.“


  „Ale ja sa nechcem predávať!“ namietla Dafné. „Doma na Lesbe ma naučili všetkým cnostiam, ktoré má dievča ovládať.“


  Melissa sa usmiala. „Vraj cnostiam! Azda je cnostné obetovať celý život nejakému mužovi len zato, že sa o teba bude starať, že ťa bude šatiť, živiť a spravovať tvoj majetok? Ako žena máš rovnaké práva ako muž; nie si o nič hlúpejšia a o nič slabšia ako eféb. Len sa im lepšie prizri, uvidíš, akí sú to mľandraví mládenci - do školy ich sprevádza paidagógos, nosí im tabuľku a pomáha aj pri vyučovaní, aby sa chlapčiatko nemuselo namáhať. V Sparte ženy učia zápaseniu, sú mocné a považujú ich za najzdravšie a najkrajšie Helénky. Keď však u nás mládenček vyrastie z detských šiat, číha na neho najmenej desať našich chlapov. Výnimkou nie sú ani udatní vojvodcovia Miltiades, Aristeides, ba ani Temistokles. Nevraživosť medzi Aristeidom a Temistoklom má vraj pôvod v spore o pekného mládenca Stesilea z ostrova Keos. Obaja ho chceli len pre seba. Od tých čias proti sebe bojujú všade, kde sa im naskytne príležitosť. Zázrak, že Atény vyhrali bitku, keď v nej stáli bok po boku tí dvaja kohúti!“


  „Na tom predsa nie je nič mrzké, keď muž miluje chlapca,“ namietla Dafné, „bohovia z Olympu sú nám predsa príkladom:


  Zeus miloval Ganymeda, Apolón Hyakinta a Poseidón krásneho Pelopsa. Čo sa dá robiť, muži sú krajšie pohlavie!“


  Melissa namrzene mávla rukou: „Nepovedala som, že je to mrzké. Ale kde je napísané, že muži sú krajším pohlavím? Podľa mňa dievčatá v Afroditinom chráme v Korinte tancujú oveľa pôvabnejšie ako chlapci na slávnosti Hyakinthií.“


  „A ty, ty v každom prípade uprednostňuješ ženy pred mužmi?“ spýtala sa opatrne Dafné.


  „Ale kdeže!“ zasmiala sa Melissa. „Azda by som inak bola mohla stať hetérou? Pre ženu nie je nič vzrušujúcejšie ako cítiť penis roztúženého muža. Ale to predsa neznamená, že žena nemôže hľadať pôvab, lásku a nehu rovnakého pohlavia.“ Pri týchto slovách Melissa jemne pohladila dievča po ružovej klenbe brucha, no Dafné vystrašene cúvla.


  „Mňa vychovali k najušľachtilejším citom...“ odvetila náhlivo.


  „Afrodita, dcéra najvyššieho boha Dia, zrodená z morskej peny!“ nahlas sa rozosmiala Melissa. „Nikto ti predsa neberie tvoju ušľachtilosť. Lenže ušľachtilosť je nadľudská vlastnosť a kolíše ako trstina vo vetre. Čo sa jednému vidí ako najväčšia cnosť, druhý považuje za zvrhlosť. Sme azda my hetéry nemravné len zato, že tiahneme s mužmi do vojen a oddávame sa im, aby mali lepšiu bojovú morálku? Nijaký Helén si to nemyslí, lebo ich manželky sa vojne vyhýbajú. Ale som si istá, že nepriateľ považuje naše konanie za opovrhnutiahodné.“


  Dafné mlčky prikývla, natiahla si čisté šaty, odhrnula záves a pohľadom ukázala na ostatné ženy: „A ony sú všetky...“


  „Pravdaže. To je desať najžiadanejších aténskych hetér desiatich najvynikajúcejších aténskych vojvodcov. A my, my sme hrdé, že...“


  Dievča zdesene vyvalilo oči na Melissu, ktorej sa pri posledných slovách odrazu vyvalil z úst prúd krvi. Široký červený prameň jej stekal po šatách. Dafné chcela skríknuť, no nedostala zo seba ani hláska. Len civela do Melissiných naširoko otvorených očí, ktoré sa pomaličky pretáčali k nebu a videla, ako žena klesá, až sa napokon zrútila dopredu. V chrbte mala zabodnutý šíp.


  Pád vyrušil ostatné ženy, rozkričali sa ako zmyslov zbavené. Jedna z hetér ukázala na dieru v celtovej stene stanu.


  


  Ružovkasté zore oblizovali stĺpy Poseidónovho chrámu vysoko nad útesmi mysu Sunion. Plieskanie vĺn o skaly doliehalo až nahor k svätyni - tichej a opustenej, prenechanej napospas perzským hordám. Dvaja kňazi, čo sa ukryli v skladoch, si pretierali rozospaté oči a opatrne, sliediac naokolo sa zakrádali k obetnému oltáru, ktorý tvoril stredobod veľkého priestranstva pred chrámom. Keď došli k obvodovému múru, zahľadeli sa do spenených vôd v hĺbke, či niekde na brehu neuvidia nepriateľa.


  Vtom jeden zaťahal druhého za rukáv a mlčky ukázal ďaleko pred seba na more, kde na obzore bolo vidieť nekonečnú flotilu bojových lodí. Nízko stojace slnko zhoršovalo viditeľnosť, museli si zacláňať oči dlaňami, a preto obaja zašepkali: „Poseidón, vládca morí, zľutuj sa nad našou krajinou!“


  Prešlo niekoľko minút, oči kňazov už začínali slziť, keď naraz jeden štuchol druhého do boku a zvolal: „Vidí sa mi, že lode sa nezväčšujú, ale sú čoraz menšie!“


  „Veru,“ odvetil váhavo druhý, „aj mne sa tak vidí.“


  Vzápätí prepukli v jasot: „Ustupujú! Utekajú, Peržania utekajú!“


  Miltiades s aténskym vojskom sa medzitým ponáhľal späť k hlavnému mestu a zaujal pozície v gymnáziu Kynosargos neďaleko Olympeionu, odkiaľ mal dobrý výhľad na Falérsku zátoku. Po smrti aténskeho vojvodcu Kallimacha musel prevziať velenie Miltiades.


  Po jeho boku stál Temistokles, územčistý bojovník s býčou šijou a nezlomnou vitalitou. Hopliti odpočívali opretí o štíty. Deväťhodinový nočný pochod v plnej zbroji im ubral veľa síl, ale pocit vyhranej bitky im dával krídla.


  „Už tu dávno mali byť!“ zvolal Temistokles na polemarcha.


  Miltiades pokrčil plecami, nerozhodne sa zadíval na more a vzdychol: „Nechce sa mi veriť, že by sa barbari len tak ľahko vzdali. Pravdaže, bitku prehrali, ale to pre perzského kráľa ešte nie je dôvod, aby sa vzdal Helady.“


  „Majú mnohotisícové straty!“ pripomenul mu Temistokles, ale starý bradatý Miltiades pokrútil hlavou. „Aj keby boli stratili päťtisíc alebo desaťtisíc lukostrelcov, ešte stále majú k dispozícii státisíce nových mužov. Každého padlého môže nahradiť desať nových. Stratili sedem lodí. Čo je to v porovnaní so šiestimi stovkami? A perzská jazda vôbec nezakročila. Kým našich vojvodcov kántrili barbarské šípy, obaja polemarchovia ušli. Namojveru, bol by to zázrak, keby sa čierne sťažne barbarskej flotily hneď a zaraz neobjavili na obzore!“


  „Lenže potom sme stratení!“ vyhŕkol Temistokles, „chlapi z mojej fýlie sú na konci so silami. Zeus, vládca Olympu, ako môžu brániť Atény?“


  Miltiades sa zachmúril. „Modlite sa k Aténe, čo vystúpila z hlavy svojmu otcovi Diovi, aby nedopustila, aby jej mesto padlo do rúk barbarom.“


  „Mlčte!“ Temistokles si priložil prst na ústa a načúval. Teraz to počuli aj ostatní. Od západu sem doliehalo tupé dunenie bubnov, akoby udávali pochodový rytmus vojsku. Prví hopliti vystrašene povyskakovali a siahli po kopijach. Dunenie bolo čoraz bližšie. Všetky oči sa upierali na Miltiada. Vtom sa do tábora prirútil posol: „Sparťania!“ volal už odďaleka.


  Atickí vojvodcovia na seba prekvapene pozreli. Pred bitkou vyslali do Sparty Feidipida, najrýchlejšieho posla, s prosbou o pomoc, lebo ostrov Eubója už padol do rúk nepriateľovi. Feidipides sa však vrátil s odpoveďou, že Sparťania sú ochotní vyslať pomoc, ale až keď nastane spln, ako im prikázali bohovia. To bolo deviateho dňa lunárneho mesiaca. Aténčania teda vybojovali bitku sami, iba s podporou tisícky Platajcov.


  „Musím uznať, že naháňajú strach,“ vyhlásil Temistokles pri pohľade na pochodujúce oddiely spartských ťažkoodencov v hrôzostrašných prilbách stiahnutých hlboko do tváre s priezormi a chráničmi na nos. Telá im chránilo kožené brnenie a oválne štíty takmer do výšky muža.


  „Vojna je ich život,“ odvetil Miltiades a zdvihol ruku na pozdrav.


  „Keby ich bolo viac, mohli by sa barbarom postaviť aj sami. Ale zdá sa, že až tak vážne to s pomocou nemysleli: prichádzajú neskoro a navyše ich nevedie žiaden zo spartských kráľov.“


  Aténski hopliti šomrúc urobili miesto prichádzajúcim vojakom. Spartských bojovníkov bolo okolo dvoch tisíc a keď sa zoskupili do štyroch štvoruholníkových blokov, ich veliteľ predstúpil pred Miltiada a takto prehovoril: „Som polemarchos Lysias a posielajú ma spartskí králi, aby som podporil aténske vojsko v boji proti barbarom!“


  Miltiades mu pohŕdavo odvetil: „Neskoro, neskoro! Ak bude kosák mesiaca predpisovať mužom Sparty, kedy majú bojovať, onedlho budete hľadieť na nočnú oblohu ako otroci Achajmenovcov v provincii Elam alebo ako perioikovia v hlavnom meste Súzach. My Aténčania sme barbarov za podpory Platajcov zahnali na ústup - aspoň do týchto čias sa nevrátili.“


  Nato sa Lysias, urastený šľachovitý Sparťan so strapatými čiernymi vlasmi, hlúpo zatváril a zajachtal na ospravedlnenie niečo v tom zmysle, že Sparta je od Atén vzdialená vyše tisíc štadiónov a aj keby vojsko pochodovalo bez prestávok, bude mu to trvať najmenej tri dni a že ak si bohovia želajú, aby nikdy nevyrážali do boja pred splnom, Sparťania to chápu ako najvyššie prikázanie.


  Spartský vojvodca ani nevyčkal odpoveď, stručne vysvetlil situáciu svojim mužom, zdvihnutou rukou pozdravil vojvodcov Aténčanov a vydal rozkaz na návrat.


  „Vôbec by som sa nečudoval,“ poznamenal Temistokles, „keby aj cestu späť len tak prebehli, namiesto fyzického posilňovania.“


  Tu k nim pristúpil tretí veliteľ Aténčanov Aischylos: „Obdivuješ telesnú zdatnosť Sparťanov?“ spýtal sa Temistokla. „Nuž, ako myslíš, ale uvedom si, že my Gréci nie sme zložení len zo svalov. Tu vnútri, v tvojej hlave, sa skrýva bystrý duch. Nech má muž akúkoľvek fyzickú silu, ohromné sily vody, vzduchu a zeme si podmaní len silou ducha.“


  Temistokles zahanbene sklopil zrak a kým sa Sparťania zoraďovali do pochodového útvaru, Aischylos pokračoval: „Myslíš, že naši hopliti zvíťazili v bitke pri Maratóne vďaka fyzickej prevahe? To iste nie. Barbari sa stali obeťou bojovej ľsti nášho polemarchu. Kallimachos ani Miltiades určite nemajú mocnejšie svaly ako Datis a Artafernes, ale boli prefíkanejší. Naša taktika zaútočiť na barbarov v behu a tak sa vyhnúť ich šípom, natoľko zaskočila ťažkopádnych aziatov, že už neboli schopní účinne zasiahnuť. Bolo to víťazstvo ducha nad telom.“


  Tu starý Miltiades zahriakol najmladšieho z aténskych vojvodcov Aischyla: „Hovorí z teba neskúsenosť, nemal by si sa tak naparovať. Aj v tomto prípade totiž platí, že pravda je niekde uprostred. Načo by bola najrafinovanejšia bojová taktika, keby ju plnili slabí, mľandraví vojaci? Bola by to rovnaká katastrofa, ako keby sa mohutní, zocelení vojaci s ťažkými bakuľami bez rozmyslu vrhali na každého protivníka.“


  Temistokles sa zamračil. „Ale nie je správne, že sa Sparta považuje za vodcu Grécka. Sme rovnako silní ako oni, v tejto bitke sme to dokázali!“


  „Len pomaly,“ uzemnil ho Miltiades. „Eufória z víťazstva niekedy zastiera pamäť. Mnohé víťazstvá boli dielom zúfalstva a neviem, neviem, či k nim nepatrí aj toto víťazstvo. Už ste zabudli, ako strašne sme sa báli? Veď Epizelos, jeden z našich statočných hoplitov, od strachu oslepol, keď sa na bojovom poli zrazu ocitol zoči-voči vojvodcovi Artafernovi v zlatej zbroji, ktorého čierna brada mu zakrývala skoro celý štít!“


  Kým aténski vojvodcovia diskutovali o cene víťazstva, z východu a juhu Atiky dorazili poslovia so správami, že perzská flotila zmizla smerom ku Kykladám. Hopliti spustili radostné pokriky, akoby zabudli na smrteľnú úzkosť i bojové útrapy. Ešte pred chvíľkou vyčerpaní polihovali na zemi, no teraz povyskakovali, kopijami a mečmi radostne bubnovali do štítov, objímali sa, bozkávali a ako omámení sa knísali vo víťaznom tanci. Len múdry Miltiades upozorňoval, že ústup čiernej flotily môže byť aj bojová lesť barbarov.


  Aténski hopliti akoby si chceli vytriasť strach z vyčerpaných údov. Až teraz sa neočakávané bojové víťazstvo nad presilou barbarov stalo skutočnosťou. Jeden z vojakov si strhol prilbu, nabral do nej piesok, napľul do neho a skríkol: „Pošlite to Veľkému kráľovi Dareiovi na znak našej podriadenosti!“ Vzápätí si aj ostatní okolostojaci vojaci napľúvali do prilieb a volali: „Voda a zem pre barbarov!“


  Okolo poludnia, keď pálivé slnko jesenného mesiaca metageitniónu stálo vysoko nad vojenským táborom pred mestom a všade sa šírila vôňa mastnej kaše so slaninou a kyslej polievky, z Maratónu dorazil posol a žiadal sa pred Temistokla.


  „Dúfam, že prinášaš dobré správy,“ obrátil sa vojvodca na posla. Ten však sklopil zrak a pokrútil hlavou: „Pane... Melissa, hetéra tvojho srdca...“


  „Čo je s ňou? Vrav!“


  „Dnes v noci v jej stane ju našiel zblúdený perzský šíp. Zomrela tíško, netrpela.“


  Temistoklova tvár neprezrádzala nijaké pohnutie. No potom sa mu črty skrútili od bolesti a vzápätí mu z tváre sršala zúrivosť. Siahol po meči, železnou dlaňou zovrel jeho rúčku, akoby zápasil sám so sebou a napokon zvolal: „Osedlajte mi koňa, idem do Maratónu! Frynichos pôjde so mnou!“


  


  Aténska agora sa deň po víťazstve nad Peržanmi premenila na blázinec. Strach a zúfalstvo predchádzajúcich dní vystriedala nebývalá neviazanosť a hlučná veselosť. Tisícky rozradostených ľudí sa z prašných uličiek s nízkymi hlinenými domcami a remeselníckymi dielňami tisli na námestie s mramorovými stĺpovými sieňami, bielymi jagavými chrámami a zlatom vykladanými obetnými oltármi.


  Pred chrámami Dia a Area blčali plamene obetných ohňov, kňazi v bielych rúchach ich kŕmili obrovskými mastnými kusmi mäsa a nad centrom mesta sa vznášal štipľavý dym. Ľudia roznášali na pleciach vracajúcich sa vojakov a každý sa im usiloval pobozkať kopiju alebo sa jej aspoň dotknúť. Prepychové nosidlá uviazli v ľudskej mäteži, žobráci a zlodejíčkovia prevracali trhovníkom koše so zelenými figami a chrumkavými koláčmi, aby ich mohli pomáhať zbierať a kde-tu si niečo vopchať do vlastného vrecka. Výrastkovia s napomádovanými kaderami strkali prsty do krčahov so vzácnymi masťami a hádzali do ľudí trpko rozvoniavajúce byliny. Obchodníci s látkami sa v zúfalom boji s nespratnými efébmi márne usilovali zachrániť fenické látky a koberce, egyptské čipky i sýrske závoje. Sliepky, kačky, psy, mačky, somáre a kravy, čo Aténčania chovali v domoch, splašené a vystrašené hlukom na uliciach kotkodákali, gagotali, zavýjali a bučali.


  „Nenikekamen! Zvíťazili sme!“ neprestávali volať ľudia. Hráči na citaru v pestrofarebných šatách a s čelenkami na dlhých vlasoch hrali a vyspevovali chvastúnske oslavné pesničky na boha vojny Area, ktorému barbari pripravili hostinu zo svojho mäsa a krvi, iní hlučne vzývali patrónku Pallas Aténu so štítom, oštepom a sovou, ktorá držala nad mestom ochrannú ruku.


  Na schodisku stĺpovej siene sa zhromaždili kaukliari, veštci a kupliari. Kaukliari predvádzali starostlivo naštudované ukážky bojového umenia, sekali mečmi a predstierali údery kopijami, nikto však neutŕžil ani škrabanec. Dvaja slepí jasnovidci sedeli so skríženými nohami na zemi a čosi nezrozumiteľne vykrikovali. Pomedzi ľudí sa prechádzali kupliari s vychádzkovými paličkami omotanými kvetmi a pripomínajúcimi mužské pohlavie. „Doprajte si trochu rozkoše,“ nabádali okoloidúcich a od troch obolov vyššie ponúkali kypré otrokyne všetkých farieb pleti i nežných mládenčekov.


  Na agore tvorili drvivú väčšinu muži, lebo aténske ženy opúšťali domy zriedka, aj to iba v sprievode muža alebo mužského strážcu, gynaikomona. Aténčanky sa však ukazovali na verejnosti vždy veľkolepo upravené - v dlhých, priesvitných rúchach prepásaných pod prsiami a s hlbokým výstrihom, natočené vlasy mali zviazané a tváre nalíčené rumelkou a belobou, lebo biela tvár bola znakom urodzenosti. Ženy, čo sa samy predierali, strkali a tisli davom, boli chudobné trhovkyne alebo dievčatá pochybnej povesti, ktorým mohli okoloidúci beztrestne strúhať poklony a robiť lákavé návrhy.


  Za radnicou, kde sa štipľavý pach mäsa obetných zvierat a kadidla miešal so stuchlinou z veľkého odpadového kanála, hašterili sa dve ženy z Alopeky, predmestia Atén. To by samo osebe nebolo nič nezvyčajné, keby nešlo o ženy slávnych mužov, o ktorých každý vedel, že jeden druhého od najranejšej mladosti nemôžu vystáť: Polykrita, manželka Aristeida, syna Lysimachovho, a Archipa, manželka Temistokla, syna Neokleovho.


  Nahlas sa škriepili, ktorý z manželov má väčšie zásluhy na víťazstve pri Maratóne. Polykrita, ukričaná strapatá päťdesiatnička, sa rozčuľovala, že Temistokles je neskúsený zbohatlík, ktorého slová boli vždy väčšie ako činy. Archipa bola takmer o dvadsať rokov mladšia ako jej protivníčka, ibaže vysoká a chudá, tvrdých čŕt tváre a málo príťažlivá, no takúto urážku nemohla nechať nepovšimnutú. Vykričala Polykrite, že je len úbohou gazdinou v dome svojho muža, veď celé Atény vedia, že starý Aristeides trávi čas v spoločnosti krásnych mládencov a treťotriednych hetér. Polykrite nebolo viac treba.


  „Akurát ty mi máš čo vyčítať, že si neplním manželské povinnosti!“ vrieskala na opačnú stranu ulice, kde sa už zbiehali zvedavci. „Veď ty si svojho najstaršieho syna tak zanedbávala, že bol celé dni bez dozoru a naostatok ho na smrť dohrýzol kôň! Odkedy tvoj muž Temistokles uvidel pri tanci krásavca Stesilea, úplne stratil záujem o ženy a zahŕňa darmi už iba jeho!“


  „Nech ti bohovia odpustia,“ vysmiala sa jej Archipa, „ako prvý sa predsa o toho mládenca z ostrova Keos uchádzal tvoj muž Aristeides, a nie Temistokles! Asi si myslel, že bude veľký ako Solón, ale na to, aby sa stal človek veľkým štátnikom, nestačí mať v posteli chlapca!“


  Zvedavci sa rozdelili na dva tábory a výkrikmi striedavo podpichovali a podporovali rozvadené ženy. Starý Mnesifilos, ktorý sprevádzal Temistoklovu manželku, sa usiloval upokojiť Archipu zmierlivými slovami, že obaja muži predsa majú zásluhy o štát a že Atény potrebujú múdrych a rozvážnych, ale aj smelých a ráznych stratégov, a že možno za víťazstvo nad barbarmi vďačia práve tomu, že Aristeides a Temistokles bojovali bok po boku.


  Na Polykritu to však vôbec neplatilo. Naopak, starcov pokus o zmier ju ešte väčšmi rozčertil: „Mlč, Mnesifilos!“ skríkla na druhú stranu ulice. „Veď ten tlčhuba Temistokles je produktom tvojej dlhoročnej výchovy: velikáš a intrigán, čo strká nos do všetkých štátnych a vojenských záležitostí, a pritom sa do nich rozumie ako hus do piva!“


  Sotva to Polykrita dopovedala, Archipa sa vrhla na sokyňu a Mnesifilos mal čo robiť, aby zúrivé ženské od seba odtrhol. Archipa pľula dookola a vrieskala, že tej škaredej pobehlici vyškriabe oči. Diváci blažene výskali.


  „Ustúpte z cesty, prichádza slepý jasnovidec Eufrantides!“ Akési chlapča sa usilovalo prekliesniť starcovi cestu. Slepec mal pravú ruku položenú na chlapcovom pleci, v ľavej zvieral bielu palicu a štuchal ňou pred sebou.


  Eufrantides bol v meste známy. Narodil sa slepý a rodičia ho odvrhli. Ako tajný poslucháč filozofických škôl získal úctyhodné vzdelanie a keď sa jeho varovné predpovede jedného dňa stali skutočnosťou, ľudia ho začali považovať za jasnovidca. Nebol síce taký vážený ako Teisamenos z Elidy, ktorého predpoveďami sa riadili vojvodcovia pri príprave bojových plánov, ale zato Eufrantides poskytoval veštby už za jeden obolus.


  Aténčania ustupovali pred starcom. Niekto z davu mu hodil mincu, potom sa prikotúľala ďalšia a vzápätí cinkla o dlažbu i tretia a akýsi veselý Aténčan zvolal: „Hej, starký, povedz nám, čo vidíš!“ Chlapec pozbieral mince.


  Eufrantides zastal, sklonil hlavu na bok a slepé oči uprel k nebu. „Tak čo vidíš?“ zopakoval ktosi a slepec sa započúval do svojho vnútra. Dav zmĺkol, že by bolo počuť spadnúť špendlík.


  „Vidím dvoch mužov!“ zajachtal Eufrantides.


  „Čujme, čujme!“ zvolal ktosi posmešne, ale dav ho syčaním umlčal.


  Jasnovidec pokračoval: „Vidím dvoch mužov a motýľa, šafranovožltého motýľa, aké žijú len na ostrove Lesbos. Muži ho chcú chytiť, jeden pritom padne a druhý lapí motýľa do siete. Aj tomu však napokon unikne.“


  „A kto sú tí dvaja muži?“ zaznelo samopašne z davu.


  Slepý Eufrantides zaváhal, no potom odvetil: „Tí dvaja sú Aristeides a Temistokles.“


  V dave to zašumelo, všetci hádali, čo je to za motýľa. Na rozvadené ženy už nikto ani nepomyslel a sprievodcovia ich odviedli preč. Aj slepec sa nepozorovane vytratil. Keď mu chlapec podával tri oboly, Eufrantides mu pošepol: „Videl som oveľa viac, chlapče. Ale, vieš, niekedy je lepšie, keď ľudia nepoznajú svoj osud.“


  


  Temistokles zoskočil z koňa a podal opraty Frynichovi. Frynichos mal čo robiť, aby stačil za priateľom, čo mlčky a so strnulým pohľadom hnal koňa cez vrchy a úzke poľné cesty k maratónskemu táboru. So vztýčenou hlavou a vysunutou spodnou čeľusťou kráčal k žiarivo žltému stanu hetér, z ktorého zaznieval hrozný nárek. Dvaja kopijníci, čo vo dne v noci strážili vchod, zdvihli ruky na pozdrav. Vojvodca ich nevnímal.


  Temistokles odhrnul záves na vchode a do nosa mu udrel štipľavý kúdol kadidla. Náreky a modlitby ostatných hetér, ktoré s odhalenými hruďami a rozpustenými vlasmi oplakávali Melissinu smrť, v okamihu stíchli. Uprostred stanu ležala na márach Melissa, nahá, prikrytá iba jemným závojom. Vyzerala, akoby spala.


  „Ako sa to stalo?“ spýtal sa Temistokles potichu, nespúšťajúc oči z mŕtvej. Keď sa žiadna z hetér neopovážila odpovedať, nahnevano zvolal: „Zavolajte Aristeida!“


  Keď vošiel Aristeides, vystrašené hetéry mlčky ustúpili. Všetci vedeli, že tí dvaja sa nemôžu vystáť, a v tejto situácii sa obávali najhoršieho.


  Aristeides mal v tvári vpísaný zármutok. Pristúpil k Temistoklovi, podal mu ruku a riekol: „Tvoja bolesť je aj našou bolesťou.“


  Temistokles neprijal ponúkanú ruku. Meravo civel pred seba a napokon sa spýtal: „Ako sa to mohlo stať?“


  Aristeides pokrčil plecami: „Stalo sa to v noci. Melissa sa zhovárala s tou dievčinou z Lesbu, zajatkyňou, ktorú barbari nechali na bojovom poli. Odrazu klesla na zem. Perzský šíp ju zasiahol do chrbta.“


  Temistokles dosiaľ hľadel tupo pred seba ako slepý, no pri týchto slovách sa mu v očiach nepokojne zablyslo. Aristeides mu bez slova podal šíp. Temistokles rukou okúsil hrot, pohladil perá na druhom konci a zadíval sa na dieru v celtovine.


  Aristeides prikývol: „Tým smerom je tábor zajatých barbarov, ale...“ - na dlhú chvíľu sa odmlčal - „...vzdialenosť je väčšia ako jeden štadión. Musel by to byť Heraklés, aby vystrelil smrtiaci šíp na takú vzdialenosť.“


  „Prehľadali ste zajatcov?“ oboril sa Temistokles na vojvodcu.


  „Museli sa vyzliecť donaha,“ odvetil Aristeides.


  „No a?“


  „Nič. Niektorí mali na tele pripútané vzácne dýky, ale po luku sme nenašli ani stopy.“


  „Ale je to predsa perzský šíp!“ skríkol Temistokles.


  Druhý muž mlčal.


  Temistokles sa vyrútil von a zamieril k táboru zajatých Peržanov. Niekoľko metrov ďalej stáli atickí hopliti, čo strážili ohradu. Aristeides bezradne bežal za rozzúreným Temistoklom a úpenlivo volal: „Strážcovia nič nezbadali, Vypočúval som každého osobitne. Vravia, že v noci bolo ticho.“


  „Ale odniekiaľ, bohovia to vedia, predsa ten perzský šíp museli vystreliť!“ Temistokles odstrčil jedného zo strážcov a vošiel do ohrady. Privítali ho tmavé, mlčanlivé tváre plné nenávisti. Priam cítil bezmocnú zúrivosť, ktorá im sršala z očí, ale nedbal - pozeral na nich rovnako nenávistne. Barbari vytvorili uličku, bolo ich asi sto. Vojvodca pristúpil hrozivo a tesne ku každému z nich, s chladným pohŕdaním sa im zadíval do očí a nekonečne dlho čakal, kým podišiel k ďalšiemu. To sa zopakovalo so všetkými. Potom plačlivým hlasom zanariekal, až sa zdalo, že mu celkom zlyhá: „Každého jedného mučiť, zbičovať a bodať železnými kolmi, kým niektorý neprezradí, kto spáchal zločin. A ten zomrie barbarskou smrťou - rozmliaždite mu hlavu dvoma mlynskými kameňmi.“


  Frynichos zozadu pristúpil k Temistoklovi a opatrne ho chytil za ruku. Veselý básnik a priateľ mal veľký vplyv na prudkého vojvodcu. „Pokojne ukáž bohom svoju bolesť,“ tíšil ho, „ale nedovoľ, aby tvoj žiaľ premohla zlosť, veď možno je to, čo nazývame životom, smrťou a naša smrť je vlastne život.“


  Temistokles sa zarazil. Pred ním stála Dafné, dievčina z Lesbu, drobná, jemná a zraniteľná; pred mocným vojvodcom však pôsobila ešte menšie, drobnejšie a zraniteľnejšie.


  Dafné sa na neho ani nepozrela a začala rozprávať, vychrlila, ako ju Melissa prijala, ako ju okúpala a obliekla a jej posledné slová boli, aká je hrdá, že smie byť hetérou jedného z najväčších vojvodcov...


  „Mlč!“ prerušil ju Temistokles. „Ako si sa sem dostala?“


  Dafné vystrašene odvetila: „Barbari odvliekli môjho otca Artemida a mňa z Lesbu. Mne sa podarilo ujsť, ale otec sa utopil. Aristeides mi poskytol ochranu.“


  „Nepovedz. Teda Aristeides ti poskytol ochranu,“ zopakoval Temistokles s potuteľným úsmevom. „Ale veď on má radšej mladých chlapcov.“ Hovoril ticho, ale dosť nahlas, aby to počul aj Aristeides, o ktorom vedel, že stojí za ním. „Nech je ako chce,“ pokračoval, „strčte ju k ostatným zajatcom a predajte ju ako otrokyňu!“


  „Pane!“ Dafné sa vrhla vojvodcovi k nohám, no ten sa obrátil a pred očami sa mu zablysol hrot meča. Aristeides s vystretou rukou a predstieraným pokojom povedal: „Dievča ostane pri ostatných hetérach.“


  Temistokles nečakal takúto reakciu a s mečom pred očami sa neopovážil pohnúť. Vzápätí sa však zatváril, akoby sa nič nestalo, strojene sa uškrnul a povedal: „Je súčasťou koristi a tá sa rozdeľuje medzi víťazných vojakov.“


  „Je Grékyňa,“ odvetil Aristeides hrozivo, „hovorí naším jazykom. Bude slobodná ako každý občan Atiky!“ A zložil meč.


  Temistokles to využil a teraz tasil on. Vzápätí však meč vyzývavo hodil na zem, prikrčil sa a číhajúc na útok protivníka ako bojovník v ringu sa ťažkým krokom priblížil k Aristeidovi, a zrazu sa na neho vrhol.


  Hoci Aristeides nebol fyzicky taký zdatný, protivníka odrazil a zo všetkých síl sa ho usiloval zraziť na zem. Všetko sa zbehlo tak rýchlo, že Frynichovi chvíľu trvalo, kým sa dostal medzi nich a oddelil ich.


  „Akoby nestačilo, že nám barbari zabíjajú najchrabrejších mužov,“ zvolal bez dychu, „teraz sa budú navzájom kántriť ešte aj Aténčania?“


  Sokovia stáli dychčiac proti sebe a jeden druhého prevrtávali nenávistnými, pichľavými pohľadmi. Temistoklovi, prirodzene, vôbec nešlo o dievčinu, nešlo o to, či má o päťsto drachiem viac alebo menej, podstatné bolo, že sa za dievča zasadzoval Aristeides. To stačilo, aby sa z bezvýznamnej epizódy stala osudová dráma. Temistokles sa narovnal, pohŕdavo si odpľul a povedal: „Dobre, Aristeides, urob z nej hetéru, ale vedz, že príde čas, keď to dievča bude ľutovať, že ju nepredali na trhu ako otrokyňu a že sa nestala vernou služobnicou nejakého úctyhodného muža.“


  [image: ]


  Zakaždým, keď ju drsná žihľava švihla po nahom tele, Dafné tlmene vykríkla. Najskôr kričala od bolesti, ale netrvalo dlho a do jej výkrikov sa vkradla rozkoš. Dafné sa slastne prevaľovala zboka nabok a natŕčala sčervenanú pokožku hetére Megare.


  Megarine údery boli čoraz nežnejšie a podobali sa na jemné hladenie. Dve otrokyne privliekli vedro s horúcou vodou rozmiešanou s vonnými bylinkami, naberali vodu do čiernych keramických misiek a vylievali ju na Dafné.


  „Musíš mať pokožku jemnú ako bohyňa z Cypru,“ vyhlásila Megara, „obetovať svoje telo na eleuzínskych mystériách je veľká česť.“


  „Povedz mi niečo o mystériách,“ poprosila Dafné a jej nežné telo sa vzpriamilo na mramorovom stole bielej kúpeľne. „Chýry o tajomnom božstve prenikli až do Iónie.“


  Megara si priložila prst na ústa. Bola to kyprá žena ako Melissa, napokon, prevzala po nej vedúcu funkciu v dome hetér. „Vedz, dcéra Afrodity, že nik z tých, čo nazreli za múry eleuzínskeho božstva, nikdy nepovie jediné slovo o tom, čo tam videl. Lebo kým prekročí múry, musí slávnostne odprisahať, že na všetko zabudne. Eleuzínski kňazi sú krutí, keby niekto niečo čo i len naznačil, potrestali by ho smrťou,“ zašepkala s vážnou tvárou.


  „Ty si už nazrela za múry Eleuzíny?“ spýtala sa opatrne Dafné.


  Megarinou tvárou sa mihol blažený úsmev. Zavrela oči a zaklonila hlavu, až jej červené vlasy pôvabne spadli na chrbát. „Pred desiatimi rokmi,“ vzdychla si, „mala som toľko rokov čo ty a rovnaké očakávania. Aj o mne vtedy hovorili, že som najkrajšia hetéra a vybrali ma na mystériá. Povedali mi, že budem slúžiť Demetre a Persefone v ich svätyni. V duchu som sa videla, ako v bielych šatách kráčam za sprievodom zbožných kňazov a modlím sa v chráme prevoňanom kadidlom, ale potom...“ Megara zrazu zmĺkla.


  „Čo sa stalo potom?“ Dafné sa vzpriamila. „Vrav, čo sa stalo potom?“


  Megara pokrútila hlavou. „Nič! Nič som nepovedala, ani nepoviem.“


  „Ublížili ti? Spôsobili ti bolesť?“


  Ale hetéra tvrdošijne mlčala, zložila si dlhý biely šál, čo mala ovinutý okolo bokov a utierala si ním kropaje potu z tela. Polievanie horúcou vodou spôsobilo, že Dafné sa už tiež začínala potiť. Obdivne hľadela na Megarino nahé telo, jej veľké, plné prsia, štíhly pás a oblé boky. „Si krásna ako Afrodita. Si krajšia ako všetky ostatné,“ povedala a vystrela k nej ruku.


  „Psst, tichšie!“ napomenula ju Megara, „keby to začula krásna Atis, rozpútala by občiansku vojnu.“


  Dafné sa zachichotala.


  „Atis je presvedčená, že je najkrajšia,“ pokračovala Megara. „Možno je najmúdrejšia, napokon, diskutuje aj s veľkými mužmi filozofickej školy, ale najkrajšia? Myslím, že to skôr jej múdrosť ju robí takou obľúbenou u mužov štátu.“


  „Povedz, čo si podľa teba muži väčšmi cenia na ženách?“ spýtala sa Dafné a klesla späť na biely mramor.


  Megara sa zasmiala. „Podľa toho, o aké ženy ide. Básnik hovorí, že najkrajšími ozdobami ženy sú mlčanie, skromnosť a tichá starosť o domácnosť. Ale to platí len pre manželky. Každý Aténčan, čo niečo znamená, zbožňuje popri manželke aj ženu, ktorá má presne opačné vlastnosti: takú, čo múdro rozpráva, je zábavná, inšpiruje jeho zmysly, takú, s ktorou sa môže ukázať na verejnosti. No nie je to pochabé?“


  „To teda je a nesvedčí to o ušľachtilosti ducha.“


  „Ušľachtilosť ducha!“ Megara zalomila rukami. „Čo je to, prosím ťa? Každý si pod tým predstavuje niečo iné, zvyčajne presne to, čo mu vyhovuje. Len sa pozri na Temistokla a Aristeida...“


  „O Aristeidovej ušľachtilosti nepochybujem!“ prerušila ju Dafné.


  „Ty nie!“ namietla Megara. „Ale spýtaj sa Temistokla, kto z nich má ušľachtilejšieho ducha, a dozvieš sa niečo iné. Povie o Aristeidovi, že je panovačný, samoľúby a pomstivý.“


  „Vyslobodil ma z pazúrov hoplitov a jemu vďačím, že nie som otrokyňa. To nazývam ušľachtilosťou!“


  „Bohovia Olympu! Hovorí z teba neskúsenosť štrnástich rokov. Ver mi, Aristeides ťa sem nepriviedol z ušľachtilých pohnútok!“


  „Myslíš, že...“ Dafné sa zajakala a Megara iba bez slova prikývla.


  „Ale veď by mohol byť mojím starým otcom!“ ospravedlňovalo sa dievča.


  „Práve preto,“ odvetila Megara, „práve preto.“


  


  Perzskí zajatci stáli v rade pred oltárom Dvanástich bohov so spútanými rukami, v úbohých šatách, strapatí a zachmúrení. Bolo ich niekoľko stoviek a čakal ich trpký osud otrokov. Keď ešte pred niekoľkými dňami niekto vyslovil ich meno, Aténčania tŕpli od strachu a hrôzy, a teraz si z nich robili posmech. Boli spútaní reťazou a mohli si ich kúpiť na prácu ako zviera po dvesto drachiem, no obchod viazol.


  Oveľa väčší záujem prejavovali Aténčania o ukoristené zbrane a nástroje poukladané v dlhom rade. Najväčší dopyt bol po vozoch, štítoch a kopijach, najmä však po perzských lukoch a šípoch, veď o ich presnosti kolovali legendy.


  „Načo by mi bol taký barbar?“ spytoval sa Temistokles priateľa a druha Frynicha. „Nehovorí predsa naším jazykom, nanajvýš ho môžeš prinútiť pracovať a ani tak nebude vedieť, kde sa čoho chytiť.“ Frynichos súhlasne prikyvoval.


  „Pane!“ ozval sa zrazu jeden zo spútaných. „Ja hovorím vaším jazykom!“


  Temistokles sa zarazil, prekročil zoradené štíty a pristúpil k barbarovi - vysokému, chudému mužovi, ktorý sa na neho vážne díval. „Som Artanameneš, tlmočník.“


  Temistokles sa prekvapene pozrel na Frynicha a potom zavolal jedného z demoisiov, obecných otrokov, ktorí dozerali na predaj, a povedal: „Dvesto drachiem za tohto muža, od Temistokla z fýlie Leontíny!“


  Demoisios uvoľnil reťaz a Temistokles mu odrátal do dlane dvadsať zlatých mincí. Zhŕkol sa okolo nich kŕdeľ otrhaných žobrákov, pre ktorých bol oltár Dvanástich bohov druhým domovom. Sitofylax zapísal cenu a kupujúceho na voskovú tabuľku.


  „Neoľutuješ, pane,“ povedal barbar a poklonil sa pred Helénom.


  „Na barbara hovoríš vynikajúco po iónsky!“ čudoval sa Temistokles a básnik Frynichos dodal: „Akoby si sa náš jazyk naučil na niektorom z ostrovov.“


  Artanameneš prikývol: „Ja som sa tam síce vášmu jazyku nenaučil, ale môj otec odtiaľ pochádzal. Bol z kykladského ostrova Sikinos. Iste ho poznáte. Ja sám som sa narodil v perzskom Ekbatane. Môj otec bol tlmočníkom Achajmenovcov ako ja.“


  „Ako sa to voláš?“ spytoval sa Frynichos.


  „Artanameneš,“ odvetil barbar.


  „To by si žiaden Grék nezapamätal!“ vyhlásil Temistokles cestou k svojmu domu na západnom predmestí. „Budeme ťa volať Sikinos, podľa vlasti tvojho otca. Kým z teba budem mať osoh, bude sa ti dobre vodiť.“ To neznelo veľmi sľubne a barbar sa opatrne spýtal, aké služby bude vykonávať. Vojvodca odvetil, že to bude závisieť od toho, či mu bude môcť dôverovať a do akej miery. Veď aj zo zdanlivo najoddanejších otrokov sa často vykľuli špióni.


  Na úpätí Akropoly, kde medzi tmavými cyprusmi cesta odbočuje do Eleuzíny, barbar zastal, padol na kolená a vystrel ruky k nebu: „Ó, veľký Mithras, čo si dosiaľ bdel nado mnou, ó veľký Zeus, čo teraz riadiš moje kroky! V mojich žilách koluje krv Helady, nikdy nezradím Grékov!“ Potom vstal a pristúpil k Temistoklovi, akoby mu chcel niečo pošepkať.


  Ten však pokrútil hlavou. „Môžeš hovoriť nahlas, Frynichos je môj priateľ. Nemáme pred sebou tajomstvá.“


  „Dobre,“ povedal Sikinos, „poviem ti čosi, čo ťa možno znepokojí, ale je to pravda.“


  Gréci sa zvedavo pozreli na otroka. „Pohrozil si zajatcom mučením za nešťastnú smrť hetéry.“ Sikinos sa na chvíľu odmlčal a potom pokračoval: „Bol by si sa dopustil veľkej neprávosti, lebo smrtiaci šíp neprišiel z radov zajatých Peržanov.“


  Temistokles schmatol Sikina za obe ruky a zatriasol ním, akoby z neho chcel vytriasť pravdu: „Ty si videl vraha!“ volal, „ty si videl vraha!“


  Frynichos sa ho usiloval upokojiť a otrok pokračoval: „Perzské luky sú síce povestné svojou silou, ktorou zasiahnu aj veľmi vzdialený cieľ, ale tábor zajatcov bol od stanu hetér vzdialený pol štadióna. To by bol musel byť Heraklés, aby trafil cieľ! Bohovia vedia, že trafiť človeka cez stenu stanu, to už vyzerá skoro ako čarodejníctvo.“


  „Kto to bol? Videl si ho?“ naliehal vojvodca na perzského otroka.


  „Áno,“ odvetil Sikinos, „bol spln a všetci sme videli strašného lukostrelca. Zakrádal sa okolo stanu a zdalo sa, že načúva, čo sa vnútri deje. Bol to jeden z vašich, Grék, Peržania nenosia chlamýdu zopnutú na pleci.“


  „A čo šíp?“ zvolal vzrušene Temistokles, „bol to predsa barbarský šíp!“


  Sikinos len mávol rukou. „Na bojovom poli predsa ležali desaťtisíce perzských šípov, ešte aj dnes ich na agore predávali celé zväzky.“


  Temistokles duchom neprítomne prikývol. „Spoznal by si toho lukostrelca?“ spýtal sa po chvíli.


  Otrok rozmýšľal a potom so zatvorenými očami odvetil: „Áno. Vidím ho presne pred sebou, ako sa zakráda, má také čudné pohyby, akoby prekonával veľkú bolesť. Vyzeral veľmi vzrušený a ustavične sa chytal za čelo. Nevidel som mu do tváre, ale spoznal by som ho.“


  „A ako si môžeš byť taký istý, že to nebol barbar?“


  „Cez plot v našom tábore sa nedalo dostať.“


  „A čo ak to bol barbar, ktorému sa podarilo ujsť?“


  Sikinos sa zatváril pochybovačne: „Veľký vojvodca Aténčanov! Som len nevedomý tlmočník a bojové umenie mi je vzdialené. Ale povedz, keby sa porazený bojovník vkradol do nepriateľského tábora, nebolo by to, ako by šiel rovno do jamy levovej?“


  Frynichos musel dať otrokovi za pravdu a pripomenul, že barbar nemal nijaký motív na zabitie helénskej hetéry. Vrah z radov nepriateľa by bol zabil vojvodcu, a nie jeho milenku. Naozaj, vražedného strelca treba hľadať vo vlastných radoch.


  „Nech naňho Zeus zošle svoje blesky!“ zasyčal Temistokles v bezmocnej zúrivosti.


  „Hnev ti nepomôže,“ Frynichos sa ho usiloval upokojiť. „Radšej obetuj olympským bohom za to, že si prežil. Zasväť sochu Apolónovi z Delf a spýtaj sa veštiarne, kde máš hľadať Melissinho vraha.“


  Temistokles však vybuchol, že nepotrebuje nijakú veštiareň, aby našiel zákerného vraha, že neverí na vševediacu Pýtiu, napokon, o nejednoznačnosti jej veštieb sa rozprávajú legendy.


  Básnik Frynichos mu skočil do reči a pripomenul, že delfská Pýtia predpovedala pád Milétu i obsadenie ostrova Eubója. Veď ústami Pýtie hovorí sám neomylný Apolón, boh veštby.


  „Áno, za zlatku!“ zvolal posmešne Temistokles.


  „No a čo? Nič na tomto svete nie je zadarmo. Pekár pýta dva oboly za chlieb, za dom s pozemkom musíš zaplatiť celý talent a v ľudovom zhromaždení dostane obolos každý občan. Prečo by teda nemala pýtať peniaze delfská Pýtia?“ namietal namrzene Frynichos.


  Muži medzitým dorazili do Temistoklovho domu vo fýlii Leontíne. Prízemná stavba so vstupnou halou nepôsobila nejakým veľkolepým dojmom a vyzerala ako priemerný meštiansky dom na predmestí. Predná, mužská časť zvaná andreion slúžila pánovi domu na reprezentáciu, bola tam obývacia izba a jedáleň, vzadu sa nachádzal gynaikeion, v ktorom žila Archipa s dvoma otrokyňami a dvoma dcérami. Zo svojich izieb vychádzala zriedka a len pri zvláštnych príležitostiach.


  Sikinovi pridelili maličkú miestnosť bez okien hneď vedľa stĺpov vo vstupnej hale, ale znamenalo to, že Temistokles prechováva k novému otrokovi veľkú dôveru.


  „Kde je víno?“ Zvolal Temistokles a zatlieskal. Frynichos sa zatiaľ bez ponúkania zvalil na biele postlaté ležadlo v obývacej miestnosti a blažene si vystieral údy. Iného nábytku okrem druhého ležadla a malého bieleho mramorového stolíka v miestnosti nebolo. Otrokyňa priniesla dva hlinené krčahy pomaľované čiernymi figurálnymi motívmi a plytké misky na pitie a bez slova ich položila na stôl. Frynichos si založil ruky za hlavu a Temistokles nalial do misiek víno a vodu, viac vody ako vína.


  „Ak chceš,“ vyhlásil Frynichos, nespúšťajúc zrak zo stropu, „pôjdem namiesto teba do Delf a spýtam sa veštkyne.“


  Temistokles si dal riadny dúšok vína, odložil misku a vzdychol: „Frynichos, priateľu, ak barbar hovorí pravdu a Melissiným vrahom je Grék, urobím čokoľvek, aby som ho našiel. Prines mi odpoveď od Pýtie, no nie dvojsečnú zbraň, ale pevnú a istú, ktorá mi umožní pomstiť sa. Na znak vďaky dám zhotoviť sochu z jagavého kovu. Glaukias nech odleje bronzovú podobizeň Afrodity.“


  Len tucet zajatých barbarov našlo pána ako Sikinos. Aténčania sa obávali najmä jazykovej bariéry, a preto si perzských otrokov nekupovali. A tak väčšina z nich putovala do bane Laurion na východnom pobreží Atiky, kde Aténčania už stáročia ťažili striebro. V poslednom čase však bola žila málo výdatná a plánovalo sa ťažbu zastaviť a pokračovať na inom mieste.


  Gréci sa k barbarským otrokom správali dobre. Otroci žili v spoločných domoch blízko štôlní, strava nebola bohatá, ale bolo jej dosť, a za úspešnú prácu dostávali dokonca aj odmenu. Bitka bola veľmi zriedkavá, hoci dozorcovia používali pri práci biče. Výhodou bolo, že dvaja Peržania už doma pracovali v bani a svoje schopnosti mohli využiť aj v Laurione.


  Sikinos prišiel po pracovnej zmene. Barbari unavene polihovali, miesili guľky z chleba a vytierali si misky s mastnou kašou. Keď zbadali prichádzajúceho druha, obstali ho s radostnými výkrikmi a spytovali sa, kde sa podel. Keď sa dozvedeli, že si ho vzal k sebe grécky vojvodca, vyhlásili, že mal veľké šťastie, a Sikinos im zasa potvrdil, že Heléni sú veľmi vzdelaný a kultúrne vyspelý národ.


  Potom im prezradil, načo prišiel: „Pamätáte sa na tú noc po bitke pri Maratóne?“ - „Na zajatecký tábor?“ - „Na zajatecký tábor. Niektorí ste videli lukostrelca.“ - „Toho Gréka, čo mieril na stan?“ spýtal sa jeden zo starších barbarov. Sikinos k nemu pristúpil. „Prečo si myslíš, že to bol Grék?“ - „Pokiaľ som videl, bol oblečený ako Grék, mal grécku bradu i účes,“ odvetil starec, „prečo sa spytuješ?“


  Sikinos sa na neho dlho díval a potom povedal: „Šíp zasiahol milenku môjho pána a Temistokles chce vraždu pomstiť. Spoznal by si strelca?“


  Starec pochybovačne pokýval hlavou a namietol, že bola noc a strelec bol vzdialený na dva vrhy kameňom. Ale azda by ho spoznal podľa čudných pohybov. Sikinovi to zatiaľ stačilo.


  Kým sa zhovárali, starec ho odtiahol nabok. Ostatní sa nedôverčivo obzerali, či ich niekto nesleduje. Starec prehovoril: „Ahriman, boh zla, dovolil, aby sme padli do rúk nepriateľovi. Ale Ahura Mazda, boh dobra, nám dal znamenie.“


  „Znamenie?“ Sikinos sa zvedavo pozrel na starca a ten sa usmial prefíkanými očkami. Ťahal prekvapeného návštevníka k jednej z nespočetných štôlní a vravel: „Doma v Elame sme sa zaryli do zeme veľmi hlboko, horúčava tam bola neznesiteľná, robotníci si mysleli, že sme už pred bránami samého podsvetia, a len kde-tu sme narazili na zlatú alebo striebornú žilu, ale tu...“


  Starec sa obratne ako opica skĺzol po tyči do šachty a Sikinos mal čo robiť, keď ho chcel nasledovať. Šikovne chytil fakľu, ktorú mu zhora podali. „Poď!“ povedal starec a skrčený zmizol v štôlni, ktorá po niekoľkých metroch zmenila smer a skončila sa niekoľko krokov pred nepreniknuteľnou skalou.


  „Drž fakľu!“ Starec sa s istotou námesačníka tackal popri skalnej stene a jeden po druhom z nej vyťahoval úlomky, najprv malé, potom čoraz väčšie, kým sa pred nimi neotvorila diera, že ňou bez ťažkostí mohol prejsť človek. „Poď!“


  Sikinos by bol najradšej vzal nohy na plecia - úzky priestor, vzduch plný prachu, čo sa takmer nedal dýchať, strašidelne blikotajúce svetlo a neistota mu naháňali hrozný strach. No za otvorom v stene bola dlhá, vysoká štôlňa, ktorá v ňom prebudila zvedavosť, a starec mu do nej posvietil. „Pozri,“ povedal slávnostne, „v celom Elame Matka Zem takto veľkoryso nezaobchádza so svojimi pokladmi.“


  Až teraz Sikinos pochopil, o čo ide: Všade na stenách sa jagali a ligotali žily drahého kovu, akoby skalu pokrývala jasná, lesklá sieť. „Striebro,“ povedal starec, „čisté striebro!“ a z hlasu mu zaznievala pýcha.


  Sikinos nebol schopný slova. Nikdy v živote hlboko pod zemou nič podobné nevidel. Vtom mu však zišlo na um, prečo s tým robia také tajnosti, ale kým stačil otvoriť ústa, starec sa pomaly, neisto, zajakavo rozhovoril: „Priateľu, tento objav má väčšiu cenu ako celý poklad Achajmenovcov, z tohto tu môžeš rok živiť a šatiť všetkých Helénov. Tento poklad dáva obrovskú moc. A preto sme si prisahali, že ho budeme strážiť ako oko v hlave. Si jeden z nás, preto sme ti ho ukázali.“


  „Ale my sme otroci v cudzej krajine,“ nechápal Sikinos, „nie sme slobodní a nemáme práva. I keby sa vám podarilo drahý kov nepozorovane vyťažiť a schovať, čo by sme s ním urobili?“


  „Striebro otvára všetky brány!“ namietol starec.


  „O tom niet pochýb,“ odvetil Sikinos, „ale nemyslíš, že podozrenie skrsne v prvom Grékovi, ktorého ázijský otrok striebrom podplatí?“


  Starec mlčal a v duchu mu musel dať za pravdu, no jednoducho odmietal uveriť, že ten obrovský poklad by im nemal priniesť nijaký úžitok. Doma, v Elame, by teraz bol boháčom, lebo tam mal pri takomto náleze každý nárok na podiel. Nechcel sa zmieriť s tým, že tu, na území Helady, sedia na poklade, s ktorým by mohli financovať vojnu, a mal by im byť nanič.


  „Myslíš, že Dareios sa s porážkou uspokojí?“ spýtal sa starec opatrne.


  Sikinos dlho nerozmýšľal. „Aténčania porazili iba Datisa a Artaferna, našich vojvodcov. Kráľ Dareios vládne už tri desaťročia a ešte nikdy sa s porážkou neuspokojil.“


  „Myslíš, že Dareios pritiahne s vojskom a pomstí porážku pri Maratóne?“ zvolal starec vzrušene.


  „To vie len Ištar, bohyňa vojny!“ Sikinos opatrne pohladil striebristú skalu. „Veď ani nevieme, či Dareios vôbec chce opäť bojovať proti Grékom, a ako by to dopadlo, je vo hviezdach. Museli by sme dlhé roky iba dúfať. Nie, myslím, že by sme mali konať a staviť všetko na jednu kartu. Ak môj plán vyjde, budeme všetci slobodní. Ak nie...“


  „Ak nie?“ Starec sa spýtavo pozrel na Sikina.


  


  Veľké mystériá v Eleuzíne sa začínali na štrnásty deň jesenného mesiaca boédromiónu. Hierofantes, hlavný kňaz eleuzínskeho kultu pochádzajúci podľa tradície z rodiny Eumolpovcov, obklopený húfom kňazov v bielych rúchach, niesol vážnym krokom a s kamennou tvárou zahalený obraz božstva po Svätej ceste do Atén, aby ho vystavili v chráme bohyne Demetry na úpätí Akropoly.


  Hierofantes a jeho kňazi sa na dva dni a na dve noci zatvárali do svätyne, odmietali potravu a zbožnými modlitbami k bohyni plodnosti zeme Demetre sa uvádzali do extázy. Hlavný kňaz potom otvoril brány svätyne dokorán, vystúpil na široké schodisko chrámu, pred ktorým čakal obrovský dav, a mocným hlasom zvolal: „Aténčania! Čujte z mojich úst slová Demetry, ktorá sa na tri razy zoranom poli oddala Iasonovi. Všetkých, slobodných občanov i otrokov, čo vládnu naším jazykom, pozývam, aby sa zúčastnili slávnostných obradov v Eleuzíne!“


  „Staň sa Demetrina vôľa!“ zaznelo z tisícov hrdiel. „Nech sa stane Demetrina vôľa!“


  Pred hierofantom so zahaleným obrazom kráčali kňazi. Niektorí niesli fakle v tvare mužského pohlavného údu, iní ťahali zväzky obilia. Sprevádzaný hrou flautistiek a pekných hráčov na roh, uberal sa sprievod svätých mužov k západnej mestskej bráne, pri ktorej stáli dvaja členovia areopágu a kontrolovali každého, kto so sprievodom vychádzal z mesta: vrahovia a zločinci mali zakázanú účasť na eleuzínskych mystériách.


  Po oboch stranách brány, za ktorou sa začínala Svätá cesta do Eleuzíny, čakalo sedem nosidiel zahalených závesmi z drahocenných látok. V každých nosidlách sedeli dve ženy, detská kóra a jej materská sprievodkyňa. V prvých nosidlách sedeli Dafné a Megara.


  Keď svätí muži prešli bránou, každé nosidlá uchopili štyria otroci a zaradili sa do hlučného, spievajúceho a modliaceho sa sprievodu.


  „Srdce mi bije až v hrdle,“ povedala Dafné a vystrašene sa schúlila do bielych vankúšov. Mala oblečený krátky priehľadný peplos, vlasy na zátylku vyčesané dohora a dlhé plavé kučery jej krásne padali na plecia. Obuté mala ploché sandále s remienkami omotanými okolo lýtok. Megara mala oblečený dlhý, ale tiež priehľadný chitón a usilovala sa dievča upokojiť. „Všetko, čo sa deje za múrmi Eleuzíny je tajomstvo, ale môžeš si byť istá, že Demeter ešte nikoho nezjedia, všetci sa odtiaľ vrátili.“


  Dafné sa zachveli pery, ruky mala kŕčovito zovreté, bála sa. „Povedz, Megara,“ prosila úpenlivo, „aká strašná hra ma pri tajomnom mystériu čaká? Ty to predsa vieš!“


  „Isteže to viem,“ odvetila Megara, „ale posvätná prísaha ma zaväzuje, aby som mlčala. Keby som prehovorila, môj život by už nebol hoden ani deravý groš. Ale uvedom si, že zúčastniť sa ako kóra na eleuzínskom mystériu je veľká česť a vyznamenanie. Vybrané sú len najkrajšie dievčatá a každý rok len sedem! Chýr, že si bola kórou v Eleuzíne, ťa bude sprevádzať po celý život.“


  „Ja len nechápem, prečo si vybrali práve mňa,“ namietla Dafné. „V Aténach som len krátko a skoro nikto o tom nevedel.“


  Megara sa zasmiala: „Dieťa, hierofantes z Eleuzíny má zvedov v celej krajine. Dievča, ktoré je krásne ako Afrodita, nemá šancu ostať nepovšimnuté.“


  Dafné trocha odhrnula záves na ľavej strane a vyzrela von na pestrý zástup spievajúcich a tancujúcich ľudí. Pôsobil ako nejaký ľudský had plaziaci sa po vŕškoch obrastených cyprusmi smerom na severozápad proti klesajúcemu popoludňajšiemu slnku. Vyhliadka na dva dni a dve noci obžerstva, opilstva, sexuálnych orgií a ničnerobenia ich uvádzala do radostného jasotu. „Staň sa Demetrina vôľa!“


  Mnohí Aténčania - prevažne muži, lebo poriadna žena by sa medzi rozradostený dav nezamiešala - si niesli prikrývku na spanie. Jesenné noci mohli byť chladné a hoci v Eleuzíne bolo dosť hostincov a na oslavy dokonca otvárali pre ľudí aj haly a sýpky, predsa len mnohí museli prespať pod píniami alebo pod holým nebom. To bola príležitosť pre prístavné prostitútky a predajné dievčatá.


  Súmrak zavčasu padol na krajinu a z diaľky bolo vidieť ohne na hrade Eleuzis - múry a propyleje mesta boli ponorené do malebného svitu horiacich fakieľ. Keď hierofantes na čele slávnostného sprievodu dorazil k mestskej bráne, Eleuzínu zahaľovalo tajomné svetlo. Cestu popri stoe a posvätnom prameni k veľkým propylejám lemovali mladé dievčatá s fakľami v rukách.


  Pri stĺpovej sieni so šiestimi mramorovými schodmi sa oficiálni účastníci oddelili od ostatného sprievodu. Hierofantes, kňazi, hudobníci a nosiči s nosidlami zmizli za vysokými dórskymi stĺpmi haly a unavený ľud sa usadil pri múre svätyne a vďačne sa pustil do vody, vína a medových koláčov, čo rozdávali eleuzínski otroci.


  Megara odhrnula záves na nosidlách a Dafné zvedavo vyzrela na slabo osvetlené členité nádvorie. Nosiči ostali tu a dievčatá sa pobrali cez vysokú bránu na Sväté nádvorie. Po ľavej strane stála dlhá zastrešená hala bez ozdôb iba s malými okennými otvormi, sýpka. Jej rozmery svedčili o obrovskom bohatstve. Po pravej strane stáli tri malé svätyne, klenotnica, sochy a oltáre. Dominantná však bola svätyňa bohyne Demetry ukrytá za mohutnými stĺpmi a zahalená do tajomnej tmy.


  „Staň sa Demetrina vôľa!“ povedala Megara a pobozkala Dafné na obe líca a aj ostatné kóry sa rozlúčili so svojimi materskými priateľkami. Dvaja kňazi ich pevne schmatli za ramená a tlačili ich hore schodmi do chrámu. Ešte posledný pohľad, a potom sa Dafné ocitla v strašidelnej atmosfére telesteriónu, neprehľadnej stĺpovej siene, ktorej trámy sa končili v akejsi chaotickej konštrukcii.


  Stĺpy boli ovešané hrubými vlnenými látkami a na každom stĺpe horel zväzok fakieľ. Z kadidiel sa rinul na dlážku biely dym s omamnou vôňou. Horúčava bola neznesiteľná. Dafnine oči si postupne privykali na tmu a uprostred haly objavila ďalšiu malú svätynku s lesklými múrmi až po strechu z čistého zlata. Na vonkajšej stene viseli hrubé zväzky obilia a medzi nimi na mramorových trónoch sedeli polonahí kňazi s tučnými, lesklými bruchami a mrmlali si akési nezrozumiteľné modlitby.


  Keď sa pozrela vľavo, z bieleho dymu sa vynorili strašidelné zvieratá: krava, oslica, sviňa, koza, ovca, sučka a mačka - všetky s vydutými bruchami, brezivé. Pred nimi sa týčili včelie úle a vajcia poukladané do pyramídy.


  Kňazi ako na nejaký tajný povel ukončili modlitbu, vstali a každý podišiel k jednému dievčaťu. Dafné sa opäť zmocnil strach, ktorý ju ovládal už niekoľko hodín, strach z neistoty, z čohosi zakázaného, tajomného. Dych sa jej zrýchlil a na čelo vystúpili kropaje potu.


  Mních, čo ju chytil za obe ruky, bol malý a tučnejší ako ostatní, jeho pohyby, predovšetkým chôdza, boli akési zoženštené. Odprevadil ju ku kamennému trónu, na ktorom predtým sám sedel, jediným pohybom jej strhol šaty z tela a nahú ju vtisol do kresla. Dvaja otroci privliekli plytkú železnú misu veľkú ako koleso voza, plnú mlieka.


  Dafné sa postavila do misy a kňaz jej začal omývať telo špongiou namočenou v mlieku. Kyslastý zápach prezrádzal, že ide o oslie mlieko, a Dafné cítila, že jej pokožka je jemná a mäkká ako hodváb. Podľa prastarých posvätných zákonov bolo dievča vykúpané v mlieku kultovo čisté a mohlo priniesť obetu Matke Zeme Demetre.


  Keď Dafné pochopila, že brezivých zvierat je sedem rovnako ako dievčat, premkla ju príšerná predtucha. Tučný kňaz vysypal do misky s vínom prášok zo sušených rozdrvených oslích semenníkov a podal to dievčaťu. Dafné víno hltavo vypila. Chlebové placky, ktoré jej kňaz podal, boli z nekvasenej múky, holubacej krvi, mletých hadích kostí, posekaného peria plamienky a teľacieho mozgu pečeného na ohni z tymianu a vavrínových vetvičiek a mali korenistú a kyslastú chuť. Chlieb i víno mali veľmi omamný a povzbudzujúci účinok.


  Dafné cítila, ako sa jej od prstov na nohách hore po tele šíria príjemné zimomriavky. Unavená sa oprela o kamenné kreslo a vytreštenými očami ako cez závoj sledovala podivné divadlo, ktoré sa pred ňou odohrávalo. Dýchalo sa jej ťažko a zvuky, ktoré jej zneli v ušiach ako cez veľký lievik, sa rozplývali v akomsi neskutočnom, nejasnom lalote, až si myslela, že už je v podsvetí. Postupne z nej dokonca opadol aj strach a vystriedalo ho pokojné očakávanie. Pocítila túžbu oddať sa mužovi. Hlava jej blčala, ústa sa skrútili do nevysvetliteľného úsmevu a oči zmatneli.


  Nezúčastnene, takmer ľahostajne vnímala, ako sa kňazi s mečmi, sekerami a nožmi vrhli na omámené zvieratá. Jej kňaz oboma rukami chytil meč, rozohnal sa a jediným mocným úderom odsekol zvieraťu spútané predné nohy. Teľná krava v smrteľnej úzkosti zachrčala a klesla na zem. Kňaz sa s chladnou rutinou opäť rozohnal a istým úderom jej zaťal meč do hrdla. Potom vzal misu a keď meč vytiahol, zachytával do nej prúd teplej krvi. Aj ostatné zvieratá ležali vo vlastnej krvi.


  Dafné to videla, ale mala otupené zmysly a nebola schopná cítiť odpor či hnus. Videla, ako obetní kňazi šikovne vypitvali, rozštvrtili a porozdeľovali teplé mäso. Obhliadači vnútorností skontrolovali črevá, pohádzali ich do pripravených košov a otroci ich odvliekli. Na čelnej strane telesteriónu vzbĺkol obetný oheň chránený baldachýnom na štyroch vysokých stĺpoch, ktorý sa smerom k stropu otváral a odvádzal štipľavý dym, šíriaci sa z mäsa na žeravých polenách.


  Nie, tu nevládla posvätná atmosféra olympského božstva, akú si Dafné vysnívala, toto neboli zbožné rituály na počesť zvelebovaného božstva, tu nechávali nízki duchovia voľný priebeh svojim primitívnym pudom.


  Obetní kňazi si zmývali z nahých tiel krv zvierat a spievali monotónne modlitby k bohyni Demetre, bohyni plodnosti a Matke Zeme. Striedavo sa pritom ponárali do vysokých železných kadí s horúcou a studenou vodou, až im pokožka na tele sčervenala. Potom si každý z nich priviazal na bedrá olisbos, tvrdý kožený falos, aký v osamelosti svojich domov používali Aténčanky, a podišiel k niektorému z dievčat.


  Dafné videla, ako k nej kráča starec s temným rozkošníckym pohľadom, pohŕdavo hľadiac kamsi za ňu, a schúlila sa do studeného mramorového kresla. Na útek nebolo ani pomyslenia, preto sa pripravila na posvätnú obetu v mene bohyne Demetry a zatvorila oči.


  Kňaz schmatol Dafné za putá a vtisol do nej olisbos. Telo dievčaťa sa však hrubému umelému údu tvrdo vzpieralo, inštinktívne ho odmietalo, no starca s čiernou bradou to len podnietilo, aby pokračoval s väčšou silou. Keď už jeho vlastný úd mal takmer veľkosť koženého olisbu, strčil Dafné do úst omamný prostriedok, ktorý ukončil jej odpor - makovú tobolku veľkú ako slivka, z ktorej sa vyvalila biela pena.


  Demetrini kňazi mali výslovne zakázané uskutočniť s kórami riadny pohlavný styk, podľa svätého zákona mali len s pomocou kultovo čistých dievčat dosiahnuť výron semena, lebo spermie patrili vládkyni Eleuzíny.


  Dafné cítila, akoby jej hlavou prešiel divý prúd a zmocnil sa jej drobného tela, ktoré sa vzopälo; ale v jej čoraz prudších pohyboch už nebol odpor, iba požadovačná túžba, rozkoš. Mala pocit, že ju olisbos roztrhá, v extáze kričala a volala, až sa to ozývalo navôkol: „De-me-ter!“


  Jej výkrik zapôsobil ako dorozumievací signál, strhol aj ostatné dievčatá, ktoré mali rovnaké pocity a odrazu všetkých sedem kričalo a vrieskalo v orgiastickom chóre: „De-me-ter! De-me-ter!“


  Starec s čiernou bradou fučiac a potiac sa vystrekol semeno na bielu mramorovú dlážku. Vzápätí pribehol hierofantes s miskou jačmeňa, zrnká vysypal na semeno a ticho zamrmlal: „Demeter, matka plodného života, vezmi sú túto obetu na znak vďaky svojich služobníkov!“


  Keď Dafné začula kňazove slová, razom vytriezvela a otvorila oči. V nejasnom svetle telesteriónu plného dymu z fakieľ sa vynorila tvár, hrozná, odporná tvár. Bola celkom blízko pri nej. Bola jej vydaná napospas. Kňazova brada akoby bola dotrhaná, v rôznej dĺžke mu ovísala na hruď, na brade mu miestami dokonca presvitala pokožka. Na pravej strane čela však svietila modrina veľká ako dlaň.


  Dafné tú tvár poznala, hoci ju mala v pamäti menej znetvorenú. V zlomku sekundy pochopila: To je vrah z Maratónu! Vôbec o tom nepochybovala, bol to Kalias, zákerný fakľonos, ktorý v tú noc pred jej očami zavraždil kľačiaceho barbara a ktorý by nebol ušetril ani jej život, keby sa nebol potkol o perzský luk a keby sa nebola vznietila suchá tráva naokolo. Vtedy, keď videla horiacu step, myslela si, že Kalias v plameňoch zahynul - ale teraz stál pred ňou živý.


  Akými diabolskými pocitmi sa ukájal starý zvrhlík pri pohľade na ňu, na jej bezmocnosť? Aký hrozný plán skrsol v polozhorenom mozgu, kým do nej vnikol jeho olisbos? Dafné cítila, že jej telom prešiel kŕč a slastné vzrušenie, ktoré ešte pred chvíľou cítila, v nej stuhlo ako železo. Krv v žilách jej zamrzla, iba mozog pracoval na plné obrátky.


  Nehýbala sa, usilovala sa nezúčastnene pozerať kamsi za neho, predstierala, že ho nespoznala; no v hlave jej všetko búšilo, vrelo a horelo. Čo keby vyskočila a pokúsila sa ujsť? Ale kam? Ako ďaleko by sa dostala? Strašný kňaz by ju dolapil a zabodol by jej do chrbta meč ako tomu nešťastnému barbarovi, ako bezbranným obetným zvieratám. Nie, musí vydržať, musí sa pozrieť smrti do očí!


  Dafné ešte stále ležala v kresle, nahá a meravá a mala pocit, že sa zblázni. Tá príšerná tvár bola ešte stále tesne pri nej. Teraz sa dokonca zdalo, akoby sa k nej približovala, akoby jej znetvorený kňaz chcel niečo pošepnúť. Jeho oči, orámované hustým tmavým obočím, ju priam prebodávali. Pokúsila sa uhnúť pohľadom, no nemohla obrátiť hlavu. Svalstvo na krku ju jednoducho neposlúchalo. Namiesto toho doširoka roztvorila ústa. Dych sa jej zastavil a larva pred jej očami sa rozplynula ako piesok na brehu mora pod prívalom vĺn. Ešte kým stratila vedomie, však začula hlas tvrdý ako sklo: „Nikdy neprezradíš, čo si videla za múrmi Eleuzíny. Znamenalo by to tvoju smrť...“


  [image: ]


  Nad mestom sa ešte vznášal chlad jesenného rána, no na Pnyx, široký vŕšok oproti Akropole, sa už nahrnuli tisícky Aténčanov. Vstup do oploteného priestoru kontrolovalo šesť lexiarchov v červených rúchach, lebo prístup na ľudové zhromaždenie mali len slobodní občania.


  Ľudové zhromaždenie, zvané eklézia, malo medzi aténskymi mužmi - lebo len oni naň mali prístup - veľkú vážnosť. Jednak sa tu často vo veľmi búrlivých debatách rozhodovalo o osude štátu a jednak každý účastník po skončení zhromaždenia dostal po tri oboly ako náhradu za ušlú mzdu. Lexiarchovia pri vstupe rozdávali na tento účel tabuľky a zapisovali si mená účastníkov. Kto po skončení odovzdal tabuľku, dostal odmenu. Tí, čo prišli neskoro, alebo takí, čo sa nevedeli dočkať a natisli sa do priestoru vopred, nedostali nič.


  Pri otvorení ľudového zhromaždenia posedávalo na kamenných stupňoch alebo čupelo na zemi asi osemtisíc Aténčanov. Prytan dôstojne vystúpil na rečnícku podestu, kamenný kváder vo výške chlapa, pomodlil sa zbožnú modlitbu k olympskému Diovi a jeho dcére Pallas Aténe a vyhlásil program zasadania.


  O slovo sa prihlásil Miltiades, ktorému po Kallimachovej smrti pripadla sláva za víťazstvo pri Maratóne. Šesťdesiatnik s bielou bradou zdvihol ruku na pozdrav a riekol: „Občania Atén, naši statoční muži porazili barbarov a zahnali ich na útek. Pallas Aténe buď vďaka!“


  Z publika zaznelo váhavé volanie na slávu, ale inak sa nadšenie obmedzilo na zdvorilý potlesk. V každom inom meste by občania boli zodvihli víťazného vojvodcu na plecia a prevolávajúc na slávu by ho triumfálne niesli hlavným mestom. V Aténach však bolo všetko inak. Niežeby Aténčania k Miltiadovi necítili úctu, to iste nie, lenže víťazstvo nevybojoval on, ale celý národ. No Aténčania prechovávali hlbokú nedôveru ku každému, kto sa im zdal úspešnejší, vplyvnejší a obľúbenejší ako všetci ostatní. Mali v sebe ešte hlboko zakorenenú hrôzu z nadvlády tyranov, ktorá sa pred dvadsiatimi rokmi skončila krvavým kúpeľom.


  Miltiades nebol sklamaný vlažným prijatím, nič iné totiž neočakával. Veď aj pred niekoľkými týždňami, keď na tomto mieste prehováral Aténčanov, aby s oddielmi hoplitov vytiahli do Maratónu, podarilo sa mu získať pre svoj plán len veľmi tesnú väčšinu. Ako má teraz presvedčiť spoluobčanov o svojom novom zámere?


  Miltiades sa teda váhavo rozhovoril: „Mnohí z vás, aténski muži, ste na vlastné oči videli, že v radoch barbarov bojovali aj zradcovia helénskych záujmov. Akoby nestačilo, že obyvatelia ostrova Paros ochotne otvorili mestské brány pred prívalom barbarov, oni dokonca poskytli Peržanom vlastnú triéru - akoby jedna trojveslica vo flotile počítajúcej šesťsto lodí mohla znamenať pre nepriateľa ozajstnú posilu.“


  „Smrť Parosanom!“ zvolal akýsi rozhorčený Aténčan, vzápätí sa k nemu pridal aj druhý: „Zapáliť Paros!“, aby napokon z tisícov hrdiel zaznel divý krik, požadujúci pomstu pre kykladský ostrov. Miltiades nič iné neočakával. Gestami sa usiloval upokojiť rozvášnený dav.


  „Nemyslíte si,“ pokračoval, „že by sme konali hlúpo, keby sme Paros zničili, mesto zapálili a ukojení pomstou sa vrátili domov? Ostrov je bohatý, vďaka vrchom zo vzácneho mramoru sa stal najbohatším spomedzi všetkých kykladských ostrovov. Navrhujem, aby sme my, aténski muži, obľahli Paros a požadovali pokutu vo výške sto talentov. Ja sám budem s vaším súhlasom obliehať ostrov dovtedy, kým obyvatelia nezaplatia.“


  Niektorí súhlasne zašumeli, keď sa zrazu ozval výkrik drzého mladého muža menom Xantippos, syna Arifrona z dému Cholargos severozápadne od Atén. „Len aby Parosania neobľahli teba!“ zvolal nahlas a odpoveďou mu bol hurónsky smiech zhromaždenia. „Múry ich mesta sú vysoké a nepreniknuteľné, a ak im barbari nevzali zásoby, Parosania môžu pokojne prečkať, kým dobyvatelia neodtiahnu.“


  „Dajte mi tridsať lodí!“ zvolal rozrušený Miltiades a biela brada sa mu triasla, „ak sa do štyroch týždňov nevrátim so sto talentmi, môžete ma na tomto mieste volať na zodpovednosť!“


  Xantippos vyskočil, postavil sa na pódium vedľa vojvodcu a skríkol: „Platí, Miltiades! Ak sľub do mesiaca nesplníš, všetci muži, čo ťa tu dnes počuli, ťa budú súdiť!“


  Nato dal prytan hlasovať. Aténčania zodvihnutím tabuliek veľkou väčšinou schválili Miltiadovo podujatie a vojvodca rýchlym krokom opustil zhromaždenie.


  Diskusiu mlčky sledoval územčistý mladý muž sršiaci silou, blízko pri sebe položené oči mal kriticky prižmúrené. Bol to Temistokles. Teraz vstal a s bradou pritisnutou k hrudi sa vliekol na rečnícku tribúnu. Poznal cestu, každý stupienok, každý kameň. Temistokles pričasto kráčal touto cestou, nevynechal nijakú diskusiu, ktorá mala politický význam. Vedel, že svojím prejavom si dokáže podmaniť ľud.


  Aj dnes začal tým, že si vybral z davu celkom bezvýznamného Aténčana a oslovil ho menom. „Muži, občania Atén, čujte, čo vám chcem povedať, áno, aj ty počúvaj, Difilides.“


  Aténčania sa rozosmiali, lebo chovateľ koní Difilides bol známy nielen svojím obrovským bohatstvom, ale aj chabým rozumom. „Povedz, Difilides,“ pokračoval Temistokles, „naozaj si myslíš, že barbarský kráľ Dareios sa uspokojí s porážkou pri Maratóne? Úprimne veríš tomu, že sa bude nečinne prizerať, keď mu jeho vojvodcovia oznámia, že desaťtisíc Helénov zahnalo na útek šesťstotisíc barbarov? Ó, aténski muži, naozaj vám víťazstvo zaslepilo zrak? Už ste zabudli, ako Achajmenovci prevalcovali celú Ióniu? Zabudli ste, akou brutálnou silou potlačili zúfalý odpor Iónov? Zabudli ste, že hlavné mesto ostrova Eubója za niekoľko dní zrovnali so zemou?“


  Poslucháčov v eklézii sa zmocňovala tieseň. Uvedomili si, že Temistokles nahlas povedal to, čo si všetci mysleli, ale nikto sa to neopovážil vysloviť. Samozrejme, že sa barbari vrátia, a budú mať ešte silnejšie, ešte väčšie vojsko. Najpálčivejšiu otázku napokon za všetkých nahlas vyslovil Xantippos: „Pripusťme, Temistokles, že máš pravdu. No ak sa Dareios vráti s novým, silnejším vojskom a celú Heladu ako mor zaplavia barbari, čo nám ostane iné, ako otvoriť brány a prosiť o zľutovanie?“


  Z horných radov vŕška sa ozvali hanlivé výkriky: „Zradca!“ - „Slaboch!“


  Temistokles zodvihol ruku: „Xantippos, hovorí z teba múdrosť, lebo sa neoddávaš ilúziám o obrannej sile nášho hlavného mesta. Ak už Peržania zastanú pred našimi bránami, každý šíp a každý oštep, ktorý vystrelí aténsky hoplita, bude zbytočný. Barbari sú silnejší, je ich viac a majú prevahu. Zároveň však z teba hovorí hlúposť, lebo predpokladáš, že Dareios bude stáť pred našimi bránami. Prečo to chceš nechať zájsť tak ďaleko?“


  Dav súhlasne zašumel. Každý sa cítil osobne oslovený, každý bol pripravený vytiahnuť do boja proti barbarom, pripraviť im druhý Maratón. Aký vojvodca je ten Temistokles!


  Prv než sa debata mohla zmeniť na nadšené ovácie pre Temistokla, v hornom rade vstal Aristeides. Aténčania už nedočkavo čakali na jeho výstup, lebo Aristeides vždy presadzoval opak toho, čo navrhoval Temistokles, a opačne.


  „Hovoril si múdro, Temistokles,“ ozval sa s priateľským úsmevom. „Atény nie sú pevnosť, ktorú možno brániť. Naše múry sú slabé a neodolajú obliehaniu. K moru je to vyše dvadsaťpäť štadiónov a Falérska zátoka je pred útokom nepriateľského loďstva bezbranná. Útok by teda naozaj bol najlepšou obranou. Lenže, pýtam sa vás, aténski muži, ako sa má naše vojsko postaviť proti presile barbarov? Veď naša flotila je pre Peržanov hračka. A preto Temistoklovej reči chýba prezieravosť. Dokonca sa mi vidí, že si z nás robí žarty.“


  „Tak je, robí si z nás žarty!“ ozvalo sa z davu. Niekto skríkol: „Temistokles si robí posmech z našej slabosti!“ A iný: „Je to zradca, dolu z pódia!“


  Temistokles načúval hanlivým výkrikom zdanlivo nezúčastnene, nedal najavo rozrušenie a trpezlivo čakal, kým ľudia stíchnu; presne vedel, že teraz príde jeho veľká chvíľa. Bojový plán si v hlave premietol už mnohokrát, vždy znova ho zavrhol a potom sa k nemu opäť vrátil. Ak budú bohovia na jeho strane, teraz Aristeida nielen zosmiešni, ale ho aj raz a navždy umlčí.


  A preto sa ozval s predstieranou ľahostajnosťou: „Aténski muži, viem, že ste primúdri na to, aby ste naleteli nepremysleným rečiam zlostného starca, ktoré nemajú iný účel, iba ma ako politického protivníka znevážiť pred ľudom. Preto sa k jeho obvineniam ani nebudem vyjadrovať; oveľa väčšmi ako čokoľvek iné mi totiž leží na srdci blaho štátu.“


  To boli slová, aké Aténčania radi počúvali; štát, polis, sa tešil najväčšej vážnosti. Rečník pokračoval a niektorým mužom vytryskli slzy dojatia: „Ja, Temistokles z rodu Lykomidov, zložil som svätú prísahu Diovi a jeho dcére Aténe, že naše mesto a našu krajinu ochránim pred barbarmi a že položím život, aby som vytýčený cieľ dosiahol.“


  Potlesk.


  „Práve ste vyslali Miltiada na Paros, akoby pre neho nebolo dôležitejšej práce. Verte mi, Zeus mi je svedkom, že barbari sa vrátia, možno o dva, o päť, o desať rokov, ale perzský kráľ sa pokúsi odčiniť potupu, ktorú sme mu pri Maratóne uštedrili. Nedajte sa pomýliť, Dareios nie je hlupák. Vodca miliónového národa je bystrejší a vzdelanejší, než si vieme predstaviť: ďalšiu bitku nepríde vybojovať k nám, do našich vrchov, kde sa bojová sila jeho vojska nemôže poriadne rozvinúť. Nie, Dareios nás napadne na mori. A aby sme jeho útok odrazili, potrebujeme bojaschopné loďstvo!“


  „Dobre hovoríš, Temistokles!“ zvolal prostoreký Xantippos, „lenže, kto to zaplatí? Máme primálo boháčov, aby zaplatili čo i len jednu bojovú loď!“


  Temistokles odvetil: „Máš pravdu, Xantippos. Potrebujeme nový zdroj príjmov. A ja, Temistokles, syn Neokleov, vám vravím: Tento nový zdroj príjmov sme už objavili. Áno, Aténčania, sme bohatí, hoci o tom nevieme. Barbarskí otroci, čo pracujú v baniach na striebro v Laurione, objavili nálezisko nepredstaviteľnej hodnoty. Najprv o tom mlčali, no potom mi svoj objav prezradili - ale pod jednou podmienkou: Musíme im dať slobodu a jednu loď.“


  Eklézia dosiaľ ako bez dychu načúvala rečníkovi, no teraz sa ozval divý krik. Jedni kričali, že otrok je otrok a nemá si čo klásť podmienky. Iní im oponovali, že predsa ide len o stovku barbarských otrokov, čo ovládajú ich reč. Ďalší mali obavy, že by sa barbari mohli vrátiť do Perzie a prezradiť kráľovi tajomstvá, ktoré tu objavili. Napokon sa ozval Difilides a povedal, že barbarov pokojne možno prepustiť, veď ak je nálezisko striebra v Laurione naozaj také bohaté, potom z jeho výťažku nebude problém kúpiť aj dvesto otrokov, ktorí by hovorili ich jazykom. S tým všetci súhlasili.


  No potom sa Difilides, chovateľ koní, spýtal: „Povedz nám, Temistokles, akú cenu má vlastne to nálezisko striebra v Laurione?“


  „Jeho cena sa odhaduje na päťsto až tisíc talentov,“ odvetil Temistokles a vyvolal užasnuté a obdivné výkriky z davu. Potom pokračoval: „Viem, je to veľmi veľa peňazí a patria nám všetkým, každý z vás by z výťažku mohol dostať asi tisíc drachiem, to je dosť na pokrytie výdavkov na živobytie na jeden celý rok. Ale pýtam sa vás: Vodí sa vám zle? Ste na tie peniaze odkázaní? Uvedomte si, že keby boli barbari nález zatajili a čakali na návrat perzského vojska, nemali by sme nič a nikto by sa nesťažoval. Preto si myslím, že by sme sa všetci mali zriecť svojho podielu a použiť zlatý poklad na obranu nášho mesta, našej krajiny a našej slobody. Mali by sme postaviť flotilu a opevnený prístav. A potom, Aténčania, beda barbarom, čo by sa sem odvážili!“


  Vypukol všeobecný jasot, potlesk, každý sa už videl ako víťaz nad Peržanmi. Aténčanov bolo ľahko nadchnúť, ľahko ovplyvniť a ľahko zmeniť ich mienku.


  


  Keď Megara otvorila dvere do Dafninej izby, ranné slnko kreslilo kĺzavý lúč krížom cez miestnosť. Dafné ležala v posteli a v horúčke blúznila. Zvíjala sa, škrípala zubami a vyrážala zdanlivo nesúvislé slová.


  Megara pritisla obe ruky na trasúce sa tielko a jemne zavolala: „Dafné, Dafné, zobuď sa!“ Mala čo robiť, aby metajúce sa dievča udržala. Vtom Dafné skríkla: „Nie, šíp nie!“


  „Upokoj sa,“ chlácholila ju Megara, keď uvidela tváričku zmáčanú potom. „Preber sa, zobuď sa zo sna!“ Lenže Dafné začala rozhadzovať rukami ako šialená. „Nie, ten strašný šíp nie!“ kričala úpenlivo a Megarin hlas zosilnel, akoby jej hrozila: „Dafné!“ musela dievča poplieskať dlaňou po tvári. „Dafné, zobuď sa!“ Dievčina sa však aj ďalej usilovala vstať, oprela sa o lakte a prenikavo zaškriekala: „Nevidela som barbarov poklad! Ušetri ma, kňaz, neprebodávaj ma!“ Vtom otvorila oči a zalapala po dychu.


  Megarin hlas ju natoľko upokojil, že klesla späť do perín. „Len pokoj. To bol Morfeus, syn spánku, čo na teba zoslal zlý sen. Usiluj sa naň zabudnúť.“


  Dafné chytila Megaru za ruku: „Ešte nikdy v živote som nemala taký strašný sen. Ako by som naň mohla zabudnúť!“


  „Ale to je pochopiteľné,“ odvetila Megara, „v poslednom čase toho bolo na teba priveľa. Najprv únos barbarov, potom riskantný útek, strašná vražda Melissy a napokon ešte eleuzínske mystérium...“


  „Megara,“ Dafné jej zvierala ruku ako topiaci sa, „Megara, nosím so sebou strašné tajomstvo, no eleuzínska svätá prísaha mi zakazuje hovoriť o ňom.“


  „Vo sne si spomínala kňaza. Isteže ťa strašidelné udalosti v Eleuzíne mátajú. Ani mne sa nevodilo inak. Ale uvedom si, že v živote stretneš ešte nejedného muža, ktorý nebude zodpovedať tvojmu ideálu. To je údel hetéry: Roztiahnuť nohy, myslieť na Afroditu zrodenú z morskej peny a usmievať sa...“


  „Ale ten kňaz,“ ozvala sa opäť Dafné.


  „Viem, čo chceš povedať,“ prerušila ju Megara, „eleuzínske mystériá sú pochybným rituálom na počesť bohyne Demetry, ale skôr si myslím, že si ich vymysleli zvrhlí kňazi vo svojej fantázii.“


  „Ale mňa oberá o spánok aj čosi iné,“ odvetila Dafné. „Vo sne som videla eleuzínskeho kňaza, ktorému som sa pri obrade oddala. Opäť som mu musela byť po vôli. No tentoraz nemal olisbos, ale usiloval sa ma zasiahnuť perzským šípom. Akokoľvek som sa krútila a točila, nepodarilo sa mi dať nohy spolu. Kňaz napol luk, zamieril, a vtom sa medzi nás hodila Melissa a šíp ju zasiahol do chrbta.“


  Megara bola zdesená. „Pozoruhodný sen,“ povedala po chvíli.


  „Azda nás aténski filozofi neučia, že sny majú reálny základ?“ spýtala sa Dafné.


  „Isteže, a mnohí vykladači snov z toho žijú.“


  Dafné vstala: „Nepotrebujem vykladača, aby som pochopila, čo ten sen znamená. Vysvetľuje Melissinu záhadnú smrť!“


  „Ty si myslíš, že smrtiaci šíp nebol určený Melisse, ale tebe?“


  „Presne tak,“ povedala pokojne Dafné, „šíp bol určený mne.“


  Megara sa usmiala: „Ale dieťa, kto v celej Atike by mohol mať záujem zavraždiť ťa - a ešte k tomu na bojovom poli?“


  „Eleuzínsky kňaz.“ Dafné sa uprene zadívala na Megaru a v očiach sa jej zračila úpenlivá prosba, aby nevyskočila, nezasmiala sa a nepovedala: „Dieťa moje, máš pomätené zmysly, spamätaj sa a netáraj také hlúposti.“ Megara však mlčala a čakala na vysvetlenie.


  „Kňaza z Eleuzíny som nevidela po prvý raz,“ pokračovala Dafné, „vtedy v Maratóne, keď som sa zúfalo túlala nocou, v skúpom mesačnom svetle som zbadala dvoch mužov. Jeden bol barbar a viedol druhého, Gréka, k skrýši, v ktorej Peržania ukryli svoje poklady. No len čo mu miesto ukázal, Grék ho zozadu prebodol. Chcela som ujsť, ale ostala som stáť ako prikovaná, nemohla som sa ani pohnúť. Vtom ma Helén zbadal. Nevedel, či som videla zločin, ktorý spáchal, ani či som videla skrýšu. Ale pokúsil sa ma zabiť. Jeho meču som unikla len vďaka tomu, že sa potkol, fakľa mu vypadla z ruky a tráva naokolo vzbĺkla. Tak sa mi podarilo ujsť. Myslela som, že zomrel v plameňoch, no zrejme sa prikradol k nášmu stanu, vypočul môj rozhovor s Melissou a vystrelil. Netrafil však mňa, ale ju.“


  „A s tým mužom si sa stretla v Eleuzíne...“


  „Keby len to. Musela som mu poslúžiť ako kóra.“


  Megara si skryla tvár do dlaní a povedala: „Pre všetkých bohov Grécka, aký hrozný príbeh! A si si celkom istá, že to bol ten istý kňaz?“


  „Ako že sa volám Dafné, dcéra Artemida z Mytilény. Jeho tvár je znetvorená popáleninami.“


  „A on ťa spoznal?“


  Dafné pokrčila plecami: „Keď som ho zbadala, stratila som vedomie.“


  Megara sa usilovala Dafné utešiť a hladila jej svetlé kučery. „Niektorí ľudia za celý dlhý život nezažijú toľko hrôzy, čo bohovia nadelili tebe už v ranej mladosti. Mladý Aischylos, ktorého si tu už iste videla a ktorý vždy nachádza krásne slová, raz povedal: Múdri sú tí, čo sa sklonili pred osudom...“


  Dafné prikývla.


  Otrokyňa strčila hlavu do dverí a oznámila, že kúpeľ je už pripravený. Megara posúrila dievčinu, aby nestrácala čas, lebo ešte pred poludním sa mali dostaviť do ateliéru sochára Glaukia.


  Kovolejec Glaukias mal povesť génia. Pracoval vždy presne podľa predlohy a jeho bronzové sochy boli ako živé, zlé jazyky o ňom dokonca hovorili, že svoje modely zaživa zalieva do jagavého kovu.


  Glaukias pochádzal z ostrova Aigína a dosiaľ odlieval do kovu vždy len mužské postavy. Jedným z dôvodov bolo, že citlivý umelec mal radšej mužov ako ženy, ktoré mu nič nehovorili. Navyše, objednávateľmi jeho diel bývali väčšinou bohatí mladí muži, ktorí vybojovali vavríny na olympijských hrách. Vďační olympionici darovali svoju kovovú sochu vo víťaznej póze tomu z božstiev, ktorému sa cítili zaviazaní.


  Teraz mal však Glaukias za úlohu vytvoriť bronzovú sochu Afrodity, vzácny dar pre delfskú veštiareň, a Glaukiovi bolo jasné, že bohyňa zrodená z morskej peny na ostrove Cyprus nemôže vyzerať ako podobizeň boha z parského mramoru. Glaukias videl v bohyni lásky skôr chlapčenskú než materskú bytosť, a preto si do ateliéru neďaleko hrnčiarskeho trhu pozval kóry z eleuzínskych mystérií, aby si spomedzi nich vybral model.


  Zavalitý umelec mal oblečený drahý fenický chitón s purpurovým lemom a doplnený zlatými náramkami na ramenách. Vlasy mal ostrihané nakrátko ako otrok, lež nie zo samoľúbosti alebo velikášstva, ale z prostého dôvodu: myslel si, že tak lepšie zakryje lysiny na hlave. Glaukias prijímal dievčence po jednom, drobčil okolo nich s prižmúrenými očami, dôkladne si ich premeriaval od hlavy až po päty, na ústa si prikladal ukazovák a ustavične opakoval: „Krásne, naozaj krásne, dieťa moje!“


  Kým prišla na rad Dafné, Glaukias akoby už bol unavený. Všetky kóry vyzerali jedna ako druhá. Každá mohla slúžiť ako model Afrodity, ničím sa od seba nelíšili. Preto si ani od poslednej veľa nesľuboval. Dafné si pretiahla peplos cez hlavu, ako jej prikázal, a stála pred ním nahá. Pri pohybe však zavadila o sponu vo vlasoch a tá jej spadla na zem. Keď sa zohla, aby ju zdvihla, Glaukias odrazu zvolal ako vo vytržení:


  „Počkaj! Nehýb sa, ostaň tak!“


  Dafné nevedela, čo sa deje, neopovážila sa ani pohnúť. Stála na pravej päte, ľavú nohu mala v ostrom uhle k trupu stočenému nabok, takmer rovnobežne s nohami.


  „Zdvihni ruky a rozpusť si vlasy!“ požiadal Glaukias.


  Dafné poslúchla, rozpustila si husté kučery a Glaukias zajasal: „Áno, ty si Afrodita, bohyňa zrodená z morskej peny! Takto vystúpila z cyperských vĺn a sušila si zlatisté vlasy. Takto ťa odlejem do kovu. Urobím ťa nesmrteľnou!“


  


  Temistokles sa ligotal ako socha z lešteného mramoru. Bol nahý ako všetci muži v gymnáziu. Penis mal omotaný šnúrou a priviazaný na brucho rovnako ako jeho protivník. Chystal sa na zápas.


  Gymnázium Kynosargos za aténskymi mestskými hradbami na ceste do Faleronu bolo druhotriedne cvičisko. Chodili doň muži, čo nemali prístup do gymnázia v centre mesta južne od trhoviska, lebo neboli plnoprávni občania. Hoci sa Temistokles tešil veľkej vážnosti a úcte, nemal matku Aténčanku, a preto sa musel uspokojiť s cvičením v gymnáziu na predmestí. Jeho protivník Xantippos bol vyššej postavy, a hoci nebol taký mocný, telo mal vyšportované ako pankratista v Olympii. Najradšej trénoval v Kynosargu, lebo ho považoval za najlepšie gymnázium.


  Rozhodca úderom meča o železný štít zvolával zápasníkov do palestry. Zápasilo sa vo štvorci s bielou kamennou podlahou a rozmermi dvadsať krát dvadsať krokov. Xantippos prikrčený s roztiahnutými prstami číhal na Temistokla, ktorý behal očami sem a tam. Xantippos sa opatrne zakrádal okolo súpera a hľadal miesto, slabinu, kde by zaútočil. Na prvý pohľad to vyzeralo veľmi vážne a hoci išlo o priateľské meranie síl, víťazstvo alebo prehra v zápase medzi takými aktérmi, ako boli Temistokles a Xantippos, sa tešili veľkému záujmu verejnosti. Prizeralo sa im najmenej sto zvedavcov.


  Všetci čakali, že zaútočí obratnejší Xantippos, no ten sa ani nestačil spamätať, keď sa mocný Temistokles na neho vymrštil, trup mu zovrel ako do želiez, zdvihol ho do vzduchu a jediným obratom ho šmaril o zem. Nedošlo však k vytúženému dotyku ramena so zemou, lebo súper sa pri páde rýchlo skrútil nabok a objal Temistoklovi lýtka, takže spadol aj ten. Ležali na sebe, fučali, tváre strhané od bolesti. Diváci zápasníkov nahlas povzbudzovali, tlieskali a dupotali, podporovali vždy slabšieho, čo práve prehrával.


  Vtom Temistokles od bolesti vykríkol. Xantippos ho schmatol za ľavú ruku a prudko mu ju skrútil dozadu. Temistokles sa vzopäl, bez odporu dovolil, aby mu súper pritlačil obe plecia k zemi a dal sa poraziť. Diváci zatlieskali.


  Súperi sa potom spoločne pobrali do malej Heraklovej svätyne na opačnej strane gymnázia. Pred vchodom na malom podstavci tlel oheň. Obaja nasypali na žeravé uhlíky pár zrniek kadidla z pripravenej misky, sklonili hlavy, a tým sa zápas skončil.


  Sikinos pristúpil s uterákom k pánovi a utieral mu pot z tela. „Frynichos sa vrátil z Delf,“ zašepkal, aby ho nikto nepočul, „čaká v parnom kúpeli.“ Temistokles bez slova prikývol a spolu so Sikinom sa pobral do kúpeľa. Prehra s Xantippom ho mrzela.


  Keď videl, že otrok zastal pri vchode, povedal: „Poď so mnou, Sikinos, u nás otroci sprevádzajú pánov aj do kúpeľa. Nie sme predsa barbari!“ Otrok si teda odložil odev a spolu vošli dnu.


  V prednej časti haly boli okolo stien mramorové sedacie plochy a v prostriedku plavecký bazén. Skoro nikto však neplával, ale asi tucet tučných mužov v ňom laškovalo s peknými mládencami.


  „Zdravím ťa, Temistokles!“ zvolal Frynichos na priateľa.


  „Prinášaš dobré správy?“ spýtal sa opatrne Temistokles.


  Frynichos pokrčil plecami a podal mu tabuľku veľkú ako dlaň, na ktorej boli vyryté dva riadky textu. Temistokles prerývane čítal:


  „Beda eleuzínskej fakli! Pri splne mesiaca odhalíš smrť v močarinách Maratónu!“


  Temistokles sa pozrel na Frynicha, no ten sa díval niekde za neho a so zmrašteným čelom sa usiloval nájsť vysvetlenie Pýtiiných slov. Čo, pre všetkých bohov, znamená tá fakľa, a čo Eleuzína?


  „Výborná veštba, len čo je pravda,“ povedal napokon, „len škoda, že je taká nezrozumiteľná. Priateľu, Frynichos, ty ju poznáš už dlhšie a istotne si o nej rozmýšľal. Našiel si vylúštenie?“


  Posadili sa na mramorové stupienky parného kúpeľa, Frynichos si odložil šaty, podal ich Sikinovi a povedal: „Aj ja si myslím, že veštba je dobrá. Som presvedčený, že orákulum nehovorí do vetra, ale pozná pravdu. Myslím, že Pýtia naozaj pozná Melissinho vraha.“


  „Zvláštne,“ uvažoval nahlas Temistokles, „že my, ktorých sa to týka, vieme menej ako panna na strmých útesoch ďalekého Parnasu. Odjakživa som pomerne skeptický k delfským veštbám, ale táto mi vŕta hlavou. Povedz, odkiaľ môže Pýtia všetko vedieť? Naozaj je to jasnovidný Apolón, čo hovorí jej ústami? Alebo sú to kňazi, čo majú špehov v celej krajine?“


  „Možno jedno i druhé,“ ozval sa Frynichos, „i ja musím celkom otvorene priznať, že som veštbám veľmi nedôveroval. No keď som videl pokladnice jednotlivých štátov, ich ďakovné a obetné dary z celého sveta, usilujem sa znovu získať vieru v delfskú veštiareň.“


  Temistokles nemohol spustiť zrak z textu na tabuľke. „V noci po bitke bol spln,“ povedal zadumane a keď k nemu pristúpil Sikinos, spýtal sa ho, v ktorej fáze je mesiac teraz. Sikinos, múdry a vzdelaný, predovšetkým však znalý astronómie, bez rozmýšľania odvetil: „Dnes je spln, pane.“


  „Tak nestrácajme čas,“ vyhlásil Temistokles, „vyrážame do Maratónu a uvidíme, či sa veštba splní. Ideš predsa so mnou, či nie?“


  


  Herold mal oblečené dlhé červené rúcho a v ruke zlatú palicu vysokú ako chlap. V sprievode štyroch bubnujúcich ťažkoodencov v jagavých kožených odevoch a helmách dôstojne kráčal v ústrety vysokému Diovmu oltáru na agore, kde archonti skladali úradnú prísahu, vystúpil na najvyšší stupeň a palicou tri razy udrel o leštený kameň. Z hál, chrámov a úradných budov vybiehali ľudia, ctihodní úradníci, filozofi so žiakmi, kupci opustili stánky, žobráci dokrivkali o paliciach a deti sa nahrnuli dopredu, aby lepšie videli, čo sa bude diať. Archontovi v bielom rúchu, ktorý sa počas výkonu funkcie nesmel dotknúť ničoho z kovu, dvaja zriadenci kliesnili cestu z buleuteriónu k oltáru na opačnej strane.


  Ozval sa herold, a divoký krik naraz stíchol: „Slobodní občania Atén a Atiky, čujte! Podľa posvätnej vôle olympského Dia, ktorý v boji zvíťazil nad svojím otcom Kronom, občania Olympie pozývajú všetkých slobodných gréckych občanov, ktorí sa neprehrešili proti zákonu ani proti bohom, na slávnostné hry 73. olympiády do posvätného hája v Olympii. Otroci, barbari a ženy majú vstup zakázaný.


  Súťaže na štadióne v Olympii pozostávajú z nasledujúcich disciplín: beh na jednu dĺžku štadióna, beh na dve dĺžky štadióna, vytrvalostný beh, päťboj, zápasenie, jazda na vozoch, viacboj a konské dostihy. Kto sa chce zúčastniť, musí helanodikom predložiť osvedčenie, že je slobodný grécky občan, zverejniť svoje meno a dodržiavať pravidlá.


  Dnešným dňom až do ukončenia hier 73. olympiády vstupuje do platnosti Diov posvätný mier. Bojujúce strany sú povinné okamžite uzavrieť prímerie, začínať nové vojny je zakázané.


  Staň sa vôľa Diova!“


  „Staň sa vôľa Diova!“ nadšene zaburácali tisícky hrdiel.


  Dafné a Megara sa vyhláseniu prizerali zo schodiska gymnázia. Bohatí a vplyvní Aténčania zdravili hetéry mlčky, ale s hlbokým úklonom a priateľským úsmevom. Pozornosť nepútali len výnimočnou krásou a purpurovými pruhmi na leme dlhých šiat, nezvyčajné bolo už len to, že sa na agore objavili bez mužského sprievodu.


  „Musíme odtiaľto veľmi rýchlo zmiznúť,“ zašepkala Megara priateľke, „inak si nás zmýlia s lacnými prístavnými prostitútkami a predajnými neviestkami radodajnej Afrodity, tie zvyčajne striehnu na zákazníkov pred gymnáziom.“


  Zo všetkých strán sa na ne upierali obdivné pohľady, no ženy na ne nedbali a predierali sa smerom k Panaténajskej ceste lemovanej tmavými cyprusmi, vedúcej popri Akropole von z mesta. „Zapamätaj si,“ povedala Megara so vztýčeným ukazovákom, „že hetéra nikdy nedovolí, aby ju oslovili na ulici. To je pod našu dôstojnosť. Môžeš si nalíčiť tvár bielobou, oči si môžeš orámovať čiernym uhlíkom ako Egypťanka, do vlasov si môžeš zapliesť konský chvost, môžeš si zašnurovať driek a vyviazať prsia ako Kréťanka a s vyzývavým úsmevom sa takto môžeš prechádzať po agore, ale nikdy, počuješ, nikdy, nesmieš na verejnosti odpovedať na poklony, ktoré ti budú strúhať! Tvoju priazeň si môže získať len ten, za koho sa prihovorí priateľ. Ten ti musí opísať prednosti svojho chránenca, priniesť ti veľkorysé dary, posielať k tebe poslov a vypisovať listy, a ak sa ti ani potom nebude pozdávať, povieš si cenu, ktorá bude nad jeho možnosti.“


  Dafné sa zasmiala: „Doma, v škole na Lesbe ma naučili takúto poučku: Podaj prst každému mužovi, len nie tomu, čo by chcel celú ruku.“


  „V tých slovách spoznávam božskú Sapfo. Má pravdu: Len čo Grék ovládne ženu, stratí pre neho cenu, môže akurát strážiť dom, dozerať na otrokyne a ako matka sa starať o potomstvo. Vstup do manželstva je pre ženu prvým krokom do hrobu. S mužmi je to opačne: doma majú všetko, čo potrebujú, na splnenie tajných túžob si platia prostitútky a ak majú postavenie a meno, vydržiavajú si hetéru a prinesú obetu na Priapov oltár, aby im bola po vôli.“


  Megara ani Dafné si nevšimli, že ich cestou k domu hetér niekto sledoval. Keď zastali, neznámy sa skryl pod bránu a dával si pozor, aby sa k nim veľmi nepriblížil. Keď vošli do prepychového domu, zaujal pozíciu na opačnej strane ulice.


  


  Vyzeralo to, akoby chcel Zeus naraz zoslať na zem všetky blesky, ktoré si počas pokojnej jari našetril. Nad vŕškami viseli tmavé ťažké mraky a na troch jazdcov na ceste do Maratónu sa liali prívaly dlho zadržiavaného dažďa.


  „Nemali by sme radšej zastať?“ Frynichos sa usiloval prekričať neutíchajúce hrmenie.


  Temistokles cválal na čele skupiny. Obrátil sa, ale nerozumel, čo priateľ kričí, a len pokynul: „Ďalej! Ďalej!“


  Kone už boli celé premáčané, zlostne fŕkali nadvihnutými nozdrami a vždy, keď temnotu preťal ohnivý blesk, vystrašene sa trhli, sklopili uši a nebezpečne vyhodili zadnými nohami.


  Temistokles držal koňa pevne za uzdu a hnal ho rozmočeným jarkom, takže každú chvíľu hrozilo, že sa kôň i jazdec pošmyknú. Zastavil, až keď dosiahli plošinu zarastenú stromami. Frynichos a Sikinos mali čo robiť, aby mu stačili. Vojvodca poznal každú nerovnosť v teréne, vedel, že odtiaľto bude mať dobrý výhľad na celú Maratónsku planinu až po močiare, lenže zamračené nebo akýkoľvek rozhľad znemožňovalo.


  „Nemali by sme sa radšej vrátiť?“ zopakoval Frynichos bez dychu a rukávom si utieral zmáčanú tvár. No Temistokles ukázal smerom k nížine: „Už to nie je ďaleko. Musíme sa dostať k močiarom, inak sme sa sem trepali zbytočne.“


  „Ale kým ta prídeme, bude tma ako v rohu,“ namietol Frynichos.


  Temistokles nepočúval. Popchol koňa a hnal ho dolu svahom, nedbajúc, že mu konáre olivovníkov šľahajú do tváre. V hlave mu mátala veštba delfskej Pýtie:


  „Beda eleuzínskej fakli! Pri splne mesiaca odhalíš smrť v močarinách Maratónu!“


  Najvyšší Zeus, ako len v tomto nečase nájde Melissinho vraha? A kde ho má vôbec hľadať? Veď rovina má dĺžku niekoľkých štadiónov! Azda len tajomný lukostrelec nezastane pred ním a neprizná sa sám k ohavnému zločinu? Bezradný Temistokles zamieril k mohyle sto deväťdesiatich dvoch Aténčanov, ktorí padli v bitke. Mená padlých, usporiadané podľa kmeňov, boli vyryté na desiatich mramorových stĺpoch.


  Zrazu blesk preťal daždivú oblohu a mohyla sa vynorila z tmy ako nejaká strašidelná opustená pevnosť. Temistokles rozoznal pamätné obelisky a na okamih sa mu zazdalo, že medzi nimi zbadal tancujúcu postavu. Vzápätí túto myšlienku zavrhol, veď v búrke aj skaly či stromy vyzerajú ako postavy, a rozplynú sa, len čo blesk zhasne.


  Od východu sem cez prívaly dažďa doliehalo hučanie rozbúreného mora, vidieť ho však nebolo. Temistokles sa tvrdošijne hnal ďalej, vľavo minul mohylu a zúfalo sa rozhliadal po potoku, ktorý prechádzal stredom planiny. Záblesky mu osvetlili vždy len vzdialenosť na dohodenie kameňom, Frynichos a Sikinos sa držali tesne za ním. Obaja cítili, že Temistokles je ako posadnutý záhadnou veštbou, že tu radšej zahynie, než by sa naprázdno vrátil. Frynichos ho poznal od detstva a mlčal. Vedel, že nemá zmysel prehovárať ho. Sikinos sa neopovážil navrhnúť návrat. Ako otrok musel pána bezvýhradne poslúchať.


  Temistokles zastal a načúval. Šumenie teraz prichádzalo spredu. Zmýlil si smer? Alebo je to šumenie potoka? Zvyčajne ho preskakoval veľkým skokom, aj teraz cezeň bude musieť prejsť, ak sa chce dostať do močarín, ktoré spomína Pýtia. Vtom planinu osvietil blesk a Temistokles videl, že ho od potoka delí iba niekoľko krokov, lenže to už nebol potok, ale mohutná rieka, ktorej druhý breh vôbec nebolo vidieť.


  Vzápätí nasledovalo hrmenie. Prevalilo sa od mora po mokrej krajine, na západe narazilo do pohoria a s obrovským treskom, pod ktorým sa zachvela zem, sa vrátilo na rovinu. Otrokov kôň sa strhol, vyhodil zadné nohy a s bezmocným jazdcom na chrbte sa vychytil doprostred rozvodnenej rieky.


  „Siiikiiinooos!“ zreval Temistokles do burácajúcej, hučiacej a duniacej tmy. Zoskočil z koňa, predieral sa bahnom a načúval.


  „Tu som!“ začul zrazu. Temistokles urobil niekoľko krokov dolu prúdom. Tam je!


  „Tu som!“ Nezaváhal ani na okamih a pokračoval čoraz hlbšie do riavy. „Bohovia!“ preblyslo mu hlavou, „teraz zošlite blesk, aby som videl!“ A akoby metač bleskov vyslyšal jeho prosbu, z oblakov sa vynoril lúč svetla a na zlomok sekundy jasným svetlom zalial hnedú krútňavu. Temistoklovi to stačilo: zbadal Sikina, ako ho unáša prúd, s krikom sa prebojoval až k nemu a vystrel ruky do tmy: „Sikinos! Sikinos!“


  „Tu som!“ zaznela bezmocná odpoveď, teraz už hlasnejšie. Temistokles vedel, že už musí byť len niekoľko krokov od otroka, siahol do víru vody a pocítil v ruke akýsi zdrap. Schmatol teda prudšie a držal Sikina za ruku. „Sikinos!“ Otrok sa ho držal ako kliešť. Temistokles ho ťahal za sebou, zavolal na Frynicha a len čo dostal odpoveď, šiel za jeho hlasom. Keď breh začal stúpať a voda mu siahala už len po kolená, vedel, že sú zachránení.


  „A čo kôň, môj kôň!“ jachtal Sikinos ako omámený.


  „Čo tam po koňovi, hlavné, že ty žiješ!“ zvolal Temistokles a sácal vyčerpaného otroka pred sebou. Frynichos im vyšiel v ústrety a spoločne odviedli otroka späť ku koňom. „Postaraj sa o Sikina, ja vezmem kone!“ Temistokles ukázal na skupinu pínií, ktorá sa ako široký prístrešok črtala neďaleko mohyly: „Tam sa skryjeme.“


  Uviazal kone. Husté konáre ich trocha chránili pred prívalmi vody, čo sa ešte stále rinuli z oblohy. Všetci traja sa zvalili pod kmeň. Opretí o seba civeli do tmy, smerom k mohyle. Mohyla pri každom záblesku akoby vyrástla zo zeme, pamätné obelisky čneli k nebu hrozivo ako čierne smolné fakle.


  Naraz, pri krátkom záblesku, Temistokles zbadal muža, čo sa vystrašene držal jedného zo stĺpov. Neopovážil sa upozorniť na to svojich druhov, iste ho len klamú zmysly. Chcel zavrieť oči, vopchať hlavu medzi zohnuté kolená, nič nepočuť, nevidieť, kým tá pľušť prejde, no nemohol. Hanbil sa pred ostatnými, veď bol úspešný vojvodca. A tak len civel do hrozivej tmy, s naširoko roztvorenými očami, aby aspoň niečo videl a čakal - márne. Dážď ustal, hrmenie sa premiestnilo za pohorie, kone nepokojne hrabali kopytami, no ešte stále sa nikto neopovážil prehovoriť. Vtom sa na mohylu spustil blesk ako žeravý meč a prv, než zaznelo dunenie hromu, počuli príšerný, pridusený výkrik.


  Temistokles vyskočil. „Počuli ste to?“ Frynichos a Sikinos prikývli. „Poďte!“ zvolal Temistokles a rozbehol sa k mohyle. Pôda bola rozmočená a klzká, hore vŕškom museli liezť štvornožky. Keď dorazili nahor, zastali ako prikovaní: Pred nimi ležala dolu tvárou dokaličená postava muža v čiernom, ktorého zasiahol blesk.


  Čo tu len mohol v takom nečase hľadať? Prišiel na hrob strateného syna či zabitého otca? Temistokles chytil neznámeho za plecia a obrátil ho. Hlava a ruky mu bezvládne ovísali. Pochopili, že je mŕtvy. „Zvláštne,“ povedal Frynichos a Sikinos sa roztriasol na celom tele. Temistokles sa obzrel, akoby v tme niečo hľadal, keď sa zrazu nebo nad nimi otvorilo a mesiac na okamih osvietil tvár mŕtveho - tvár strhanú bolesťou s vypálenou škvrnou na čele...


  „Kalias!“ zvolal Temistokles. „Bohovia Grécka, prečo práve ty?“


  [image: ]


  Na stĺpovom nádvorí domu hetér kvitli ohnivé magnólie. Vlahé jarné slnko mesiaca elaféboliónu vylákalo hetéry von. Dafné sedela na lavici z červenkastého mramoru pred oltárom Afrodity a usilovala sa odvracať návrhy, ktoré jej predkladali dvaja zažiadaní starci.


  „Už celé mesiace ťa prenasledujem na každom kroku,“ priznal Difilides. „Poznám všetky tvoje cesty, tvoje zvyky, a predsa som sa ešte neopovážil prekročiť tvoj prah. Až Anakreon, ktorému som sa zveril so svojím trápením, mi dodal odvahu, aby som sa k tebe priblížil. A preto ťa úpenlivo prosím, venuj mi svoju priazeň.“


  „Priateľu,“ zasmiala sa Dafné, „život ti vryl do tváre vrásky sedemdesiatnika. To nie je nič, za čo by si sa mal hanbiť, ale uváž, ja mám iba pätnásť. Naozaj si myslíš, že by naše city mohli nájsť súznenie?“


  Anakreon, ktorého pijanské a ľúbostné piesne boli také populárne, že Aténčania dali starému opilcovi na Akropole postaviť sochu, odstrčil priateľa a opojený vínom zajachtal: „Dafné, ty biela ruža so zlatým leskom vo vlasoch! Nepočúvaj ho. Je to len sedliak, chovateľ koní, neslýchane bohatý, ale, žiaľ, hlúpy ako somár môjho otroka. No čo už, tak to v živote chodí, ani bohom na Olympe sa nedostalo všetkých darov rovnako. Zeus vládne len najvýznamnejším veciam, menej významné prenecháva ostatným bohom. Difilides je bohatý a sprostý, ja som chudobný, ale zato múdry. Dokopy by z nás bol celkom prijateľný muž.“


  Starci kľačali pred Dafné na kolenách a vážne prikyvovali. Keď sa opitý básnik usiloval potajomky ju chytiť za nohu, Dafné ho trocha postrčila, až sa zvalil a sám na sebe sa ohromne zabával.


  „Vám dvom iste nemusím hovoriť, že hetéra nie je žena na chvíľu,“ povedala. „Hetéru si muž neplatí, aby ju využíval, ale je šťastný, ak ho vyslyší.“


  „Tak nás teda vyslyš, spanilá Afrodita!“ Anakreon sa s teatrálnym gestom opäť ujal slova, stále ležiac na zemi. „Tvoje zlaté vlasy sú krajšie ako vôňa a farby kvetov. Striebristý lesk tvojej pokožky je ako odlesk slnka v mori. Ó, keby sme sa len smeli dotknúť týchto nahých ramien, tvojich nahých pŕs. Keby nám bolo dopriate tejto rozkoše, radi by sme sa odobrali do ríše Hádovej...“


  Difilides pochopil, že s opitým priateľom sa ďaleko nedostane. Zaskuvíňal: „Iste, nie som krásavec, nie som mladík, ale mám chovné kone, najlepšie v celej Helade, a mám z nich väčší výnos ako fenická flotila z obchodu s purpurom. Vezmi si moju vidiecku usadlosť v Sunione, darujem ti ju. Ber to len ako drobné gesto, nemusíš sa cítiť k ničomu zaviazaná. Mám dosť vidieckych usadlostí, a táto pre mňa veľa neznamená.“


  „Len si nechaj svoje latifundiá,“ odmietla Dafné, „nadobudol si ich poctivou prácou a nemal by si ich prehajdákať za pár okamihov rozkoše. Nájdi si na hrnčiarskom trhu peknú prostitútku, daj jej diobolos a bude ti do smrti vďačná!“


  Veselá debata prilákala aj ostatné hetéry. Zjavila sa krásna Atis v ľahkých šatách, posadila sa k Dafné na lavičku a so strojenou účasťou sa usilovala presvedčiť ju, aby sa tak nezdráhala, takú ponuku predsa nedostane každý deň, napokon, jej sa ešte nikdy nič také neprihodilo. A pri týchto slovách lascívnym pohybom ukázala starcom svoje bezchybné telo, bez akýchkoľvek postranných úmyslov, akože inak.


  Megara s čoraz väčšou obavou sledovala rastúce napätie medzi Atis a Dafné: Krásna Atis mala pocit, že podstatne mladšia, ale o nič menej krásna Dafné ju zatieňuje. Megara sa usilovala predísť konfliktu a pripomenula staršej bohatého lodiara z Thassosu, ktorý vyslal do Faleronu loď aj s posádkou a služobníctvom, len aby ju prilákal na svoj ostrov. Ani ona vtedy lodiara nevyslyšala. A prečo? Lebo mal hrb.


  „Keď vás človek počúva,“ pokrútila Dafné hlavou, „mohol by si myslieť, že je niekde v nevestinci v prístave!“


  Megara jej pritakala. „Je to hanba, že nám to musí povedať akurát Dafné, ktorá je z nás najmladšia.“


  „Je to čarodejnica, viem to, je čarodejnica!“ zasyčala Atis a v jej hlase zaznela hlboká nenávisť. „Pobosorovala mužom ako čarodejnica Kirké a robí z nich otrokov a svine. Počkajte, nakoniec pobosoruje aj nám, a budeme jej ležať pri nohách ako títo muži.“


  „Kroť svoj ostrý jazyk,“ napomenula ju Megara, „Dafné tu žije s nami. Nemá pred nami tajomstiev. Ak mužov očarila, potom len svojou milotou.“


  „Je bosorka,“ zopakovala Atis s trpkým opovrhnutím, „videla som to na vlastné oči: Dafné sa hrá so žabami a hadmi! Tu na nádvorí číha na zvieratá, berie ich do ruky a zhovára sa s nimi ako čarodejnica!“


  To už Megaru nahnevalo: „Dosť fantazírovania. Nestrpím, aby si Dafné takto ohovárala. Je jedna z nás, je presne taká ako ty alebo ja.“


  Dafné mala slzy na krajíčku. Vstala, bez slova sa obrátila a naprieč nádvorím prebehla ku schodom vedúcim do jej izby. Pri posteli postlatej bielym ľanom sa hodila na kolená a vzlykajúc si zaryla tvár do mäkkých vankúšov. Keď odhrnula prikrývku, v žilách jej stuhla krv: pred jej očami sa zvíjala zmija hrubá ako ľudská ruka.


  Pobrežie pri Falerone bolo posiate množstvom obrovských skeletov. Atény sa chystali stať námornou mocnosťou. Výťažok z nálezísk striebra v Laurione im pomohol zaplatiť dvesto trojveslíc, dvesto drevených skeletov, zvaných triéry, lebo vesliari v nich sedeli v troch radoch nad sebou, v každej lodi stosedemdesiat, okrem toho ešte desať námorníkov a dvanásť až osemnásť námorných vojakov.


  Obchodné lode privážali z ostrova Eubója a z ďalekej Kréty drevo na stavbu lodí, ohybné jaseňové drevo na stožiare, ebenové drevo tvrdé ako kameň na smrtiace bodce. V chaotickom meste z búd, chatrčí a barakov našli chabú obživu desaťtisíce otrokov a niekoľko tisíc kvalifikovaných remeselníkov, predovšetkým z neďalekého Korintu.


  V tom ruchu si nik nevšimol, že asi stočlenná skupina barbarov nasadla do starej trojveslice, ktorej prehnité a zničené dosky vzbudzovali pochybnosti, či vydržia plavbu cez more.


  „Podľa toho vidíš, akí zlí ľudia sú Heléni!“ rozčuľoval sa jeden z barbarov. Plochý balíček pod pazuchou bol jediným majetkom, ktorý si nahonobil za dva roky driny v bani v Laurione. „Stavím sa, že s touto veľkolepou loďou sa k brehom Malej Ázie ani nedostaneme!“


  Sikinos uprostred perzských priateľov pokrčil plecami: „Temistokles navrhoval, aby vám dali lepšiu loď, ak ju vrátite, ale jeho večný rival Aristeides bol proti a vyhlásil, že keď sa raz barbari dostanú na ázijskú pôdu, nikdy loď nevrátia.“


  „To je lišiak, ten Aristeides!“ povedal jeden barbar a druhý vzdychol: „Ahura Mazda nás ochráni. O tomto čase nebývajú búrky.“


  „Len, aby ste nestratili vietor z plachiet!“ Sikinos každého objal a pobozkal na obe líca. Sám sa rozhodol ostať v Grécku. Temistokles mu zachránil život, preto sa mu cítil byť zaviazaný. Iný by bol vtedy v rozbúrených vlnách zachránil drahého koňa a otroka by nechal utopiť. Od toho okamihu si zmenil názor na Helénov. Stal sa domácim učiteľom a vychovávateľom Temistoklových dcér a vodilo sa mu dobre. Čo ešte mohol chcieť?


  „A viac sa nevracajte!“ zasmial sa Sikinos a bodro potľapkal kapitána po pleci. Potom vytiahol malú tabuľku a podal mu ju: „Grécky vynález, ale nie je na zahodenie!“


  Na tabuľke boli vyryté obrysy Atiky, Kykladské ostrovy a pri pravom vonkajšom okraji pobrežie Malej Ázie. „Vymyslel to Anaximandros, žiak Tálesa z Miléta,“ povedal Sikinos. „Je to zmenšený obraz Egejského mora a toto je cesta, ktorou sa musíte plaviť.“ Vytiahol griflík, priložil ho k južnému cípu Atiky a vyryl ním ryhu na tabuľku. „Najskôr sa budete plaviť na juh, oboplávate mys Sunion, potom naberiete východný kurz na ostrov Délos. Až po Délos budete mať ustavične nadohľad niektorý z Kykladských ostrovov. Za nimi vás čaká otvorené more, ale asi po pol dni plavby sa na ľavej strane objaví ostrov Ikaria, nakoniec Samos a potom už pobrežie Miléta. Nech vás na vašej plavbe sprevádza Mitras!“


  Kapitán mlčky prikývol, skryl si čudesnú tabuľku a posledný naskočil do vŕzgajúceho člna. Za povzbudzujúcich výkrikov barbari vytiahli plachtu a ponorili do vody dlhé veslá. Vysoký zobák člna sa pomaly skrútil smerom do mora, zaznelo niekoľko nezrozumiteľných povelov a plachta sa zatrepotala vo vlahom vetre.


  Kým sa Sikinos, pohrúžený do myšlienok, z brehu díval za trojveslicou, ktorá sa mu pomaly strácala z dohľadu, vo Falerskej zátoke nastal ruch. Aténski dozorcovia ukazovali kamsi na more. Ich pozornosť však neupútala vzďaľujúca sa trojveslica barbarských otrokov, ale napnuté plachty lodí na jagavom horizonte. Cvičeným okom rozpoznali typický tvar plachiet a vedeli, že to môže byť len Miltiadovo loďstvo.


  Prv než široký a ťažkopádny čln s perzskými otrokmi skrížil dráhu vracajúcej sa flotile, na brehu Falerskej zátoky zavládla skľúčenosť. Sikinos nechápal reakciu Aténčanov, preto sa spýtal akéhosi robotníka, čo šiel okolo: „Nemali by ste sa azda skôr tešiť, že sa loďstvo vracia do bezpečného prístavu?“


  Oslovený si Sikina premeral od hlavy po päty, podľa oholenej hlavy v ňom spoznal otroka, a len trpko odvetil: „Otrok, ty asi nevieš, že Heléni signalizujú úspech alebo neúspech výpravy už zďaleka farbou plachiet?“ Sikinos si zaclonil oči proti slnku a zadíval sa na blížiace sa lode. „Aha!“ povedal druhý, „vytiahli čierne plachty. To neveští nič dobrého.“


  Keď prirazila k brehu prvá trojveslica, loď nauarcha, Miltiada vyniesli z lode na nosidlách. Zvesť o zdrvujúcej porážke sa rozšírila rýchlosťou požiaru.


  Miltiades s tridsiatkou lodí obkľúčil nepriateľský ostrov Paros a pred hradbami chytil niekoľko zajatcov. Neskôr sa však ukázalo, že hradby sú neprekonateľné, preto sa vojvodca rozhodol obliehať ostrov dovtedy, kým ho nevyhladuje. Dvadsaťšesť dní sa nič nedialo. Iba čo sa minuli všetky zásoby, aspoň na strane obliehateľov. Víťaz maratónskej bitky, ktorý zahnal na útek obávaných barbarov, pochopil, že sa blíži neuveriteľná blamáž: Peržanov so šesťsto loďami sa mu podarilo zahnať, ale Parosania boli nad jeho sily.


  Miltiades sa teda chytil poslednej slamky: Medzi zajatými ostrovanmi bola aj kňažka bohyne Demetry. Tá vyveštila aténskemu vojvodcovi, že Paros nedobyje, kým bude sväté náčinie chrámu v rukách ostrovanov. Ak sa však náčinia zmocní, padne celý ostrov. Ponúkla sa, že mu ukáže, kadiaľ sa dostane cez hradby.


  Miltiades sa teda pod rúškom noci dal previesť cez hradby, zakrádal sa za kňažkou až pred vchod chrámu, ktorý sa pred nimi sám od seba otvoril, a vtedy vojvodcu premkli pochybnosti, či sa kňažke nechytil do pasce. Vzal teda nohy na plecia a čo mu sily stačili, utekal späť k hradbám. Na tom istom mieste, kde predtým preliezol múr, lenže na opačnej strane, sa zrútil do hĺbky a ťažko sa zranil. Na druhý deň Aténčania ukončili obliehanie a vrátili sa domov.


  Keď starého Miltiada zniesli z paluby, jeho syn Kimón sa rozplakal. Namiesto súcitu mali Aténčania pre porazeného vojvodcu len posmech a pohŕdanie. Xantippos, ktorý akcii od samého začiatku nedával šancu na úspech, vzal Miltiada za slovo a obžaloval ho za zavádzanie ľudového zhromaždenia. Za taký čin hrozila vojvodcovi smrť.


  Keď sudcovia na areopágu vyniesli rozsudok, Miltiades už umieral. Nešťastný vojvodca mal z vlastného vrecka zaplatiť náklady výpravy na Paros: päťdesiat talentov, čiže tristotisíc drachiem. Na druhý deň bol Miltiades mŕtvy.


  


  Na Glaukiove vychýrené večierky v ateliéri sa vždy zbehli všetci, čo mali meno a postavenie. Básnici, filozofi, prírodovedci, hudobníci, politici, rečníci, športovci, jasnovidci a krásne ženy prichádzali dokonca až zo vzdialených ostrovov. Hráč na citaru Epikles z Hermionu sprevádzal brnkaním na struny nástroja Homérove verše a odmenou mu bol búrlivý potlesk. Simonides, duchaplný básnik z ostrova Keos, prednášal veselo ironické básne o bitke pri Maratóne a nikomu sa nevidelo urážlivé tu a tam mu nenápadne podstrčiť drachmu. O jeho strachu, že si umením nezarobí na živobytie, kolovali historky a starký sa už dávno stal obyčajným chamtivcom, jeho priateľ Anakreon z iónskeho ostrova Teos, ako zvyčajne opitý a v sprievode dvoch lacných šľapiek, deklamoval hrubé silácke verše o láske, obvykle venované malým dievčatkám. Pohľad na umelcovu plešinu a pokazený chrup však kazili umelecký zážitok.


  Kdekoľvek sa Temistoklov priateľ Frynichos objavil, všade sa hneď stal stredobodom záujmu. Aténčanom sa zdalo dosť zvrátené už to, že básnik a herec v jednej osobe kočoval po krajine s dvoma mímami ako jeho učiteľ Thespis, ale o ozajstný škandál sa postaral až drámou Dobytie Miléta, v ktorej sa po prvýkrát objavili ženské úlohy. Klebetilo sa, že aj Aischylos z Eleuzíny, ktorého brat Kynegerios tragicky zahynul v bitke pri Maratóne, pracuje na dráme o vojne proti Peržanom. Dosiaľ nezaznamenal významnejší úspech, hoci sa už niekoľkokrát zúčastnil súťaží tragikov na veľkých Dionýziách.


  Glaukias v dlhom purpurovom chitóne drobčil medzi svojimi rozmanitými hosťami, tu a tam zatlieskal, aby otroci priniesli vodu a víno, ponúkal misy prehýbajúce sa pod ťarchou ovocia a hostí navzájom zoznamoval. Gréci nazývali takéto spoločenské stretnutia sympóziami. Hostiteľ na začiatku večierka vždy vyhlásil, v akom pomere sa bude miešať víno a voda. Čisté víno predsa pijú len barbari! Glaukias navrhol, aby pili v pomere „päť ku dvom“ a z veľkých mís. To znamenalo päť dielov vody a dva diely vína. Malé čaše sa používali len vtedy, keď sa pilo v pomere jedna ku jednej, ale to sa považovalo za vrchol frivolnosti.


  Na jednom z ležadiel na čelnej strane obrovského ateliéru medzi kovovými sochami a hlinenými modelmi sa usalašil ctihodný starec s bujnou bielou bradou a vzápätí sa okolo neho zhŕkol kŕdeľ mladých mužov, ktorí ho zahrnuli otázkami. Bol to Herakleitos z Efezu, ale Aténčania ho prezývali „Temným“, lebo väčšine toho, čo hovoril, nerozumeli. Hlásal, že oheň je pôvodcom všetkého, že všetko - voda, zem i vzduch, presne v tomto poradí, sa vyvinuli z ohňa. Slávny bol jeho výrok, že všetko plynie, panta rei.


  „Podľa teba sa teda zrodili z ohňa aj títo krásni mládenci a krásne ženy okolo nás?“ spýtal sa ho pobavene Glaukias.


  „Isteže,“ odvetil filozof, „len musíš zájsť veľmi ďaleko do histórie nášho vývinu. Ak sa ti zdá, že človek a oheň sú protiklady, potom ťa ubezpečujem, že všetko sa deje na základe konfliktu protikladov. Dokonca aj protiklad protikladu, harmónia, je sama osebe protikladom.“


  Poslucháči hľadeli v nemom úžase a Herakleitos, povzbudený ich záujmom, pokračoval: „Verte mi, na zmyslové orgány by ste sa nemali veľmi spoliehať. Veď si len vezmite tamtú nádhernú sochu,“ ukázal na sochu schúlenej Afrodity, ktorá stála takmer nepovšimnutá v kúte, „za päťdesiatpäť rokov života som toľkú krásu nevidel.“ Polichotený Glaukias sklonil hlavu nabok a teraz si jagavú sochu všimli aj ostatní hostia.


  „To je dar Temistokla pre veštiareň v Delfách,“ povedal a obzeral sa, či vojvodcu niekde neuvidí.


  „Čo myslíte, prečo sa vám táto Afrodita vidí taká krásna? Je to protiklad, ktorý stelesňuje - na jednej strane žena, na druhej dieťa - zmyselne náruživá a zároveň detsky čistá. Harmónia nevzniká z rovnorodých prvkov, ale z protikladov, tak ako harmónia v hudbe nevzniká z rovnakých, ale z rôznych tónov.“


  Herakleitov výklad priťahoval k soche čoraz väčšiu pozornosť.


  Hostia sa zvedavo tisli okolo zelenkastého jagavého kovu a obdivne hodnotili jej nahú krásu, ktorá priam volala, aby ju pohladili. Anakreon, ktorý bol ešte aj v opitosti vynikajúcim básnikom, zrazu spustil ódu na nádherné umelecké dielo: „Ach, jagavý kov, keby si cítil, ako sa ma tvoje údy nežne dotýkajú...“


  Vtom predstúpil pred sochu Temistokles, pokľakol, aby si Glaukiov výtvor lepšie preštudoval, a umelec sa ho spýtal: „Nuž, ako sa ti páči Afrodita?“


  Vojvodcove oči priam hltali krásnu podobizeň, kĺzali sa z rozpustených vlasov po štíhlom hrdle na nežne zvlnené prsia, zľahka zaoblený driek a nádherne klenuté stehná. „Šťastné múzy, čo ťa obdarili talentom,“ odvetil Temistokles. „Chladný kov si prebudil k božskému životu. Je to zázrak.“


  Glaukias bol viditeľne dojatý toľkou chválou a skromne povedal: „A predsa je moje dielo len slabým odrazom skutočnej krásy, ktorú vytvorila nedostižná príroda.“


  „Zobrazuje teda živý model?“ Temistokles sa zvedavo zadíval na sochára.


  „Zaiste, najlepším modelom je predsa skutočnosť,“ znela odpoveď. „Nemusel som ani dlho hľadať, no keď som ju zbadal, hneď som vedel, že je to Afrodita, čo sa zrodila z morskej peny.“


  Sotva dopovedal, už ho zahrnuli otázkami, aby prezradil meno krásavice, kde ju možno nájsť, či je Aténčanka a či sa jej priazni teší nejaký muž.


  Glaukias sa zasmial a vyhlásil: „Veď je tu, medzi nami. Kde ste všetci podeli oči?“


  Teraz sa všetky oči upreli na Glaukia, akoby povedal čosi neuveriteľné, nepochopiteľné. Nikto z prítomných sa neopovážil obzrieť a pátrať po krásnom modeli Afrodity. Veď čo keby stála hneď vedľa alebo obďaleč?


  Glaukias napokon podišiel k Dafné, ktorá sa divadlu spolu s Megarou prizerala, podal jej ruku a priviedol ju ku kovovej soche. „Toto je živý model Afrodity, hetéra Dafné.“


  Dafné pri nadšených výkrikoch a povzdychoch zalial rumenec, ale obdivné pohľady jej robili dobre. Temistokles nepohol ani obrvou, len chvejúce sa pery prezrádzali veľké vzrušenie a pohnutie. Dafné mala pocit, že uplynula večnosť, kým ju vojvodca konečne oslovil: „Nie si ty náhodou to dievča, čo vtedy pri Maratóne...“


  „Áno,“ skočila mu Dafné do reči, „ja som to.“


  Temistokles z nej nespúšťal zrak a zelené oči dievčiny sa zaleskli ako kov obdivovanej sochy. Potom sa jej však oči nepokojne zachveli a takmer nevydržala nástojčivý pohľad vojvodcu. Chvíľu sa márne usilovala odhaliť u neho nejaký citový poryv a nevedela, či z jeho chladných očí srší obdiv alebo či sa v nich hromadí pohŕdanie a nenávisť.


  Melissa, preblyslo jej hlavou, Melissa bola kedysi milenkou tohto muža a akosi sa cítila zodpovedná za smrť krásnej ženy, veď šíp, čo prebodol Melissu, bol určený jej. Nepochybovala o tom. Keď Kalia zabil blesk, Temistokles zverejnil delfskú veštbu a vyvolal škandál: vrahom hetéry bol eleuzínsky kňaz! Hopliti z vojenského tábora potvrdili, že Kalias sa zakrádal okolo stanu hetér. Ako mohli tušiť, že má vražedné úmysly? Motív strašného činu ostal nevyjasnený a vyvolával množstvo otázok. Celú pravdu poznala len Dafné. Čo ak Temistokles niečo tuší? Olympskí bohovia, prečo ju tak prevŕtava pohľadom?


  Je to tajomný muž. Dafné si nevedela si predstaviť, že by sa tie široké pery a spustené kútiky zvýraznené hustými fúzmi mohli veselo usmiať. Jeho široká lebka s malými priliehajúcimi ušami naznačovala nesmiernu silu a nebezpečnú nevypočítateľnosť. To veru nebola šľachetná tvár filozofa, jeho hlava prezrádzala skôr priamočiary a jasný spôsob uvažovania, vysokú inteligenciu a neohrozené sebavedomie. Temistokles bol v Aténach výrazným a výnimočným zjavom.


  „Čo tak na seba civiete!“ Zvolal Glaukias a zatlieskal. „Veď sme sa sem prišli zabávať!“ Zdalo sa, že čaro sa rozplynulo. Epikles prstami prehrabol struny citary a spoza červeného závesu, ktorý oddeľoval zadnú časť ateliéru, vystúpili dvaja nádherní nahí mládenci. Obaja boli v meste dobre známi: Prvý bol Hierofón, syn metoika, prepusteného otroka, druhý Antifates, olivovohnedý eféb, o ktorého priazeň sa uchádzal aj Temistokles, a obaja boli najlepší tanečníci v Aténach.


  Za plačlivých tónov citary spomalenými pohybmi predvádzali rozmanité spôsoby telesného splynutia medzi dvoma mužmi. Publikum ich po každej vydarenej polohe odmenilo búrlivým potleskom. Iste, kordax bol veľmi frivolný tanec, no napriek tomu nesmel chýbať na žiadnom lepšom sympóziu, diváci by sa boli radšej vzdali prostitútok alebo hetér než priam artistických výkonov nahých efébov.


  Silnejší z mládencov, Antifates, sa preklopil dozadu do mosta a Hierofón so zaklonenou hlavou urobil stojku na rukách na priateľových vyčnievajúcich bedrových kostiach. Zo stojky sa pomaly zviezol dolu až k Antifatovmu penisu. Glaukiovi hostia od nadšenia šaleli. Temistokles nepohol ani obrvou. Zrak upieral na plecia Dafné s rozpustenými vlasmi, ktorá ešte vždy stála pred ním.


  Dafné cítila, že na ňu civie, a bola čoraz nepokojnejšia, lebo si jeho pohľad nevedela vysvetliť. Najradšej by bola ušla pred nevypočítateľným silákom, ale to by bolo vyvolalo ešte väčší rozruch. Všetci by sa jej vypytovali. Preto s vynúteným pokojom znášala vojvodcovu mätúcu telesnú blízkosť a ako cez hustý závoj sa prizerala pochybnému predstaveniu tanečníkov.


  Keď efébi skončili, zmizli za červeným závesom a Anakreon, ozajstný majster v pití vína, navrhol, aby sa zahrali kotabos, pôvodne nevinnú spoločenskú hru, ktorá však v Aténach dostala príchuť frivolnosti. Uprostred ateliéru postavili kotabos, tyč vo výške dospelého chlapa. Glaukias naň nastokol kovový kotúč veľkosti taniera, asi lakeť pod zarovnaným hrotom. Potom na hrot položil druhý kovový kotúč veľkosti dlane a v primeranej vzdialenosti urobil okolo tyče kruh kriedou. Od tejto čiary mali hráči zhodiť menší kotúč, ale tak, aby spadol čo najbližšie k tyči, pritom narazil na väčší kotúč a rozozvučal ho. Kotúč museli zhodiť tým, že naň vychrstli obsah čaše, čo držali v ruke. Komu sa podarilo rozozvučať kovový kotúč, ten mohol vysloviť želanie a prítomní mu ho museli splniť.


  Prostoreký Anakreon skúšal šťastie prvý. Pozrel sa pritom na Dafné, veľavravne zagúľal očami a rozohnal sa. Na veľké obveselenie okolostojacich však víno netrafilo hrot kotabosu, ale tvár básnika Simonida, ktorý stál oproti.


  „Tak veľmi ho nenávidíš?“ zasmial sa Glaukias a hodil obliatemu lakomcovi uterák. Anakreon ťažkým jazykom zabľabotal: „Ako mám trafiť, keď stále pijem len riedené víno!“


  Glaukias pochopil jeho priamu narážku a zvolal: „Dopite, priatelia, odteraz pijeme víno s vodou jedna ku jednej!“


  Jeho vyhlásenie vyvolalo divý vreskot a zmätený krik: Každý chcel hrať kotabos, a takmer všetci si želali to isté - stráviť noc s niektorým z prítomných predajných mládencov alebo drahých prostitútok, podľa toho, na čo mali práve chuť. Vzrušené pohľady sa kĺzali po tvárach okolostojacich, občas sa niekomu stretli pohľady a vyvolali povzbudivý úsmev, odmietanie, ba niekedy až hrozivé krútenie hlavou.


  Aischylos sa poďakoval a odmietol. Frynichos netrafil a potom padla voľba na Temistokla. Temistokles podržal čašu svojmu holbovi, dal si doliať víno, posilnil sa riadnym dúškom a zvyšok vychrstol na kotabos, až to pleslo. Kotúč sa zachvel, pri páde zazvonil o veľký kotúč a hostia zajasali.


  Potlesk však razom zamrel a rozhostilo sa napätie. Každý v spoločnosti vedel, že Temistokles od smrti hetéry Melissy zvádza boj s bohyňou osudu Tyché a aby jej urobil napriek alebo zabudol, uchádza sa o krásavca Antifata, bezohľadného vypočítavca, čo sa len vyvaľuje v posteliach bohatých mužov. A keďže Temistokles nepatril medzi boháčov, zdalo sa byť iba otázkou času, kedy mládenec zaslúžilého vojvodcu zruinuje.


  Temistokles znova natrčil čašu, aby mu otrok dolial, potom si priložil nádobu k perám a mocnými dúškami pil. Pomaly, sotva badateľne sa pritom otáčal a každého si opovržlivo premeriaval. Muž z predmestia sa v Aténach tešil veľkej vážnosti. Jeho schopnosť presadiť sa, jeho výrečnosť a geniálny projekt s loďstvom ho vyzdvihovali nad ostatných vojvodcov. Jeho zásluhy dokonca dávali zabudnúť na nízky pôvod a na to, že ho mnohí nazývali zbohatlíkom.


  Temistoklov pohľad sa stretol s pohľadom hetéry Atis, tá sa na neho povzbudivo usmiala, oblizla si hornú peru, siahla si do výstrihu šiat bez rukávov a márnivo si odhalila ľavý prsník. Zdalo sa, že Antifates si je viac ako istý, lebo vyzývavo zakrútil malým okrúhlym zadkom a prižmúril oči.


  Napokon si vojvodca premeral Dafné, stojacu v bezprostrednej blízkosti, a dievčine sa na okamih zazdalo, že mu kútikmi úst preletel náznak cynického úškrnu. Dafné nereagovala. Temistokles jej bol ľahostajný, dávno by na neho bola zabudla a vyškrtla ho z pamäti, keby nebolo osudnej udalosti pri Maratóne, ktorá ich záhadným spôsobom spájala.


  Temistokles odložil vyprázdnený pohár a akoby hovoril tú najsamozrejmejšiu vec na svete, oznámil prítomným: „Ó, kotabos, čo plníš ľuďom želania, pri zvuku jagavého kovu si želám - ešte jednu čašu tohto skvelého moku!“ A vystrel ruku s prázdnym pohárom.


  Najprv sa rozhostilo ticho. Všetci si mysleli, že vojvodca žartuje. Až keď si Temistokles naozaj dal doliať vína, prítomní sa rozkričali a jeden cez druhého volali: „Robí si z nás posmech!“ - „Ó, veľký Hádes, to predsa nie je želanie pre kotabos!“ - „Rúhaš sa osudu!“


  Len Aischylos našiel pre vojvodcu slová chvály: „Keby ste vy hlupáci len vedeli pochopiť, že čaša vína vám často prinesie viac radosti ako posteľ plná hetér a že krátky okamih šťastia je hoden viac ako sto talentov striebra.“


  Temistokles si nevšímal nechápavé poznámky hostí, prekliesnil sa až k soche Afrodity a prv, než mu v tom ktokoľvek stačil zabrániť, zrazil nádherné dielo z mramorového podstavca. Ozval sa tupý náraz a kovová socha sa rozletela. Hlava, ruky a trup sa skotúľali na bielu kamennú dlážku a ostali ležať ako bábika, ktorú dieťa rozbilo v záchvate zúrivosti.


  Temistokles videl, čo spôsobil, každý kúsok, čo tam dutý a rozbitý ostal ležať, si obzrel, potom sa obrátil a vzpriamený, bez akéhokoľvek náznaku opitosti opustil ateliér.


  Dafné, ktorá bola z bezprostrednej blízkosti svedkom neočakávanej scény, pocítila priam telesnú bolesť, keď videla, ako sa Glaukiovo dielo rozletelo na márne kúsky. Akoby jej odrazili časti vlastného tela, akoby ju všetci títo opití muži mučili a rozsekali na kusy. Temistokla, ktorého najprv ľutovala a potom sa ho bála, však Dafné začala nenávidieť.


  [image: ]


  Kto zvíťazí v behu na dĺžku jedného štadióna? - Návštevníci olympijských hier nehovorili o ničom inom: veď dvaja z pretekárov vraj mali také rýchle nohy, akoby lietali - Efialtes z Trachiny a Sparťan Files. Jedno bolo isté: menom víťaza Heléni nazvú obdobie do ďalších hier - 74. olympiádu.


  Dafné a Megara zo začiatku nepútali pozornosť medzi davom hovoriacim mnohými jazykmi; pekných žien a dievčat bolo veľa - a všetky slobodné. Do posvätného okrsku a na preteky mali prístup len nevydaté ženy. Za starých čias bývali zvyky ešte prísnejšie. Zákon síce zakazoval ženám prekročiť rieku Alefios a tie, čo zákaz porušili, mali zvrhnúť zo strmej skaly, ale k jeho uplatneniu v praxi nikdy nedošlo. Olympijčania dokonca nezvrhli zo skaly ani Fereniku, starostlivú matku, čo preoblečená za trénera sprevádzala svojho syna Peisiroda až na preteky a ktorú vlajúci šat pri skoku z tribúny prezradil, že nie je mužom. Naopak, zákon zmiernili a nariadili, aby športovci i tréneri v budúcnosti vystupovali nahí.


  „Len sa pozri na tamtoho siláka, ten má ale svaly!“ zachichotala sa Dafné a ukázala na jednu z mramorových sôch pred bielymi schodmi posvätného okrsku Altis. Mnohí športovci pred pretekmi prisľúbili, že v prípade víťazstva zasvätia sochu Hére alebo Diovi. A tak tam ako podivný trh márnosti stáli vedľa seba stovky sôch, pričom najstaršie ako napríklad socha pästiara Praxidama z ostrova Aigína alebo zápasníka Rexibia boli z figovníkového a cyprusového dreva.


  Megara nebola v Olympii po prvý raz a vedela o sochách víťazov mnoho podrobností, takže mohla Dafné porozprávať aj príbeh siláka, čo sa jej tak páčil. Ten je už mŕtvy, zasmiala sa, zožrali ho vlci v ďalekom Krotóne.


  „Vlci?“


  „Áno, volal sa Milón a šesťkrát zvíťazil v zápasení. Pre zábavu predvádzal ľuďom rôzne kúsky: nikomu sa napríklad nepodarilo zhodiť ho z namasteného disku. Inokedy si obkrútil okolo čela strunu z čreva, zhlboka sa nadýchol, zadržal dych a potom tak nadul spánky, že struna praskla. Raz sa však sám túlal lesom a narazil na pascu na medvede. Chcel si s ňou zmerať sily, no zrejme ju podcenil: pasca sa zacvakla a Milón sa z nej už nevyslobodil. Zožrali ho vlci.“


  „To bol hrdina!“ žasla Dafné a zatlieskala: „Sláva Milónovi!“


  Exegéta v červenom šate pred železnou sochou koňa vykladal divákom, že ide o kobylu Korinťana Feidola, ktorá po štarte zhodila jazdca, nasledovaná pánom však podľa pravidiel absolvovala celú dráhu, správne urobila obrátku na predpísanom mieste a cieľom prešla prvá. Feidolas ju nasledoval. Rozhodcovia v Elíziu preskúmali pravidlá a napokon vyhlásili za víťaza kobylu Auru. Jej pán Feidolas jej dal postaviť sochu.


  Najslávnejšia socha spomedzi všetkých však bola socha pästiara Teagena z bohatého ostrova Thassos. Jej autorom bol kovolejár Glaukias. Keď Megara vyslovila jeho meno, Dafné zasnene obrátila oči k nebu. Megara zrejme uhádla, na čo myslí, a ponáhľala sa zahnať zlú spomienku: „Teagenes bol taký mocný, že v deviatich rokoch zodvihol ťažkú sochu akéhosi božstva na trhovisku a na pleciach ju odniesol domov. Víťazil nad svojimi najsilnejšími súpermi nielen v Olympii, ale aj v Mantinei, Delfách a v Korinte, spolu dosiahol tisícštyristo vavrínov. Keď zomrel, obyvatelia Thassosu dali na jeho počesť postaviť túto sochu. Jednej noci sa akýsi muž, ktorého nebohý Teagenes porazil v boji, prikradol k soche a z pomsty bronzovú plastiku vyšľahal bičom. No Teagenes nad ním zvíťazil ešte aj po smrti: remeň biča sa o niečo zachytil, socha sa zrútila a nešťastníka zabila.“


  „Pekný príbeh,“ poznamenala zamyslene Dafné.


  „To ešte nie je všetko,“ pokračovala Megara. „Synovia nebožtíka zažalovali sochu z vraždy - podľa dávnych drakonických zákonov to bolo možné. A rozsudok znel: vyhnanstvo. Sochu teda potopili v mori.“


  „A ako sa sem Teagenes opäť dostal?“


  „Ostrov Thassos postihlo sucho a delfská Pýtia vyveštila, že potopením sochy na seba privolali hnev bohov. Rybári vzali siete, sochu vytiahli a určili jej čestné miesto. Od tých čias sa lúky ostrova zelenejú, polia kvitnú a stromy bohato rodia.“


  „Nie si ty Dafné, hetéra z ostrova Lesbos?“


  Iónka sa preľaknuto obzrela. „Áno,“ odvetila sotva počuteľne, keď zbadala cudzinca s čiernou bradou. „Čo odo mňa chceš?“


  Megara ju ťahala preč.


  „Volám sa Aiakides a pochádzam z mesta Magnézia obklopeného meandrami.“


  „A čo má byť?“ spýtala sa Dafné uštipačne a pobrala sa za Megarou.


  „Prinášam ti správy od tvojho otca!“ zavolal za ňou neznámy.


  Dafné zastala, obrátila sa a vysmiala sa mužovi s čiernou bradou do tváre.


  „To si si nemohol vymyslieť niečo lepšie, cudzinec, môj otec Artemidos sa utopil v maratónskej zátoke. Nech sú mu bohovia milostiví.“ A pobrala sa preč.


  Ale Aiakides sa nedal; pustil sa za nimi, odtískal ľudí, čo sa mu stavali do cesty a volal na Dafné: „Tvoj otec nie je mŕtvy. Žije ako otrok v obsadenom meste Magnézia. Datis a Artafernes ho tam zanechali na spiatočnej ceste.“


  To už bolo priveľa aj na Megaru: postavila sa pred Dafné, akoby ju chcela pred cudzincom chrániť, a povedala: „A odkiaľ to vieš, há? Zmizni!“


  Aiakides sa nedôverčivo rozhliadol, akoby sa bál, že ich spolu niekto uvidí: „Tichšie!“ zašepkal sa priložil si prst na ústa. „Videl som ho.“


  Dafné váhavo vykukla spoza Megarinho chrbta a posmešne sa spýtala: „Takže ty, Aiakides z Magnézie, tvrdíš, že si videl môjho otca Artemida z Mytilény.“


  Chlap horlivo prikývol. „Nielen to, hovoril som s ním a požiadal ma, aby som ťa pohľadal. Nebol si istý, či si bitku prežila.“


  Dafné sa pozrela na Megaru, ale tá sa tvárila pochybovačne. Potom sa opäť obrátila na Aiakida a s predstieranou ľahostajnosťou sa spýtala: „Tak dobre, povedzme, že ti verím. A ako vyzeral?“


  Aiakides bol očividne zaskočený, vykrúcal sa, akoby naťahoval čas a nevedel, čo má povedať: „Prostrednej výšky, tmavé vlasy, hustá brada...“


  „A aké má oči?“


  „Veľký Hádes,“ zahrešil chlap, „odkiaľ to mám vedieť? Čo myslíš, že si človek zapamätá farbu očí každého, s kým hovorí?“


  „Len sa obzri,“ odvetila Dafné. „Azda nemá väčšina mužov prostrednú výšku, tmavé vlasy a hustú bradu?“


  „Máš pravdu,“ priznal Aiakides.


  Dafné však pokračovala: „Povedzme, že by som ti verila, že môj otec Artemidos žije. Čo by to znamenalo?“


  „Čo by to znamenalo? Nič. Totiž, myslel som si, že ťa tá správa poteší.“


  „A nedal ti pre mňa žiaden odkaz?“


  „Nie,“ odvetil Aiakides. „Tvoj otec si predsa ani nebol istý, či žiješ. Keď sa dopočul, že moje cesty povedú do Atén, požiadal ma, aby som sa ťa pokúsil nájsť. Pravdu povediac, takmer som na to zabudol, no potom som v sympóziu začul najnovšiu klebetu z vyšších kruhov, že niekto dal postaviť sochu Afrodity podľa hetéry Dafné z ostrova Lesbos a keď ju uvidel, rozbil ju na márne kúsky. Vtedy som si spomenul na muža z Magnézie a povyzvedal som sa, kde by som to dievča našiel.“


  „Tvoje slová znejú dôveryhodne a zároveň nepravdepodobne,“ zamiešala sa do rozhovoru Megara. „Iste chápeš, že ti nedôverujeme. Si cudzinec, navyše, prichádzaš z Magnézie obsadenej nepriateľmi. Z ničoho nič sa zjavíš a tvrdíš, že Dafnin otec žije, hoci na vlastné oči videla, ako ho pohltili morské vlny. Sotva môžeš čakať, že ti padne okolo krku a bude ti za správu ďakovať.“


  Zdalo sa, že Dafné si až teraz uvedomila dosah mužových slov: Skryla si tvár do dlaní a zúfalo si pretierala oči, akoby sa chcela prebrať z nejakého sna, ktorý je možno skutočnosťou. „A čo robí ten muž, čo má byť mojím otcom, v Magnézii?“ spýtala sa pochybovačne.


  „Slúži na satrapovom dvore a farbí vlnu z karských oviec.“


  „Môj otec nikdy nič také nerobil!“ zvolala Dafné a rozhodne pokrútila hlavou.


  Aiakides pokrčil plecami: „Ako otrok si nemôže vyberať, čo bude robiť. Zoznámil som sa s ním pri práci. Obchodujem so vzácnymi látkami, moju loď práve vykladajú vo Falerskej zátoke.“


  „Ale on je predsa mŕtvy! Je mŕtvy! Na vlastné oči som videla, ako ho pohltili čierne vlny pri brehoch Maratónu!“ Dafné pristúpila k cudzincovi, vrhla sa na neho päsťami a zúfalo sa rozplakala: „To nemôže byť pravda!“ Megara ju odtiahla a držala v objatí, kým sa neutíšila. Magnézijčan prikývol, obrátil sa a pobral sa popri sochách smerom k vchodu na štadión. Dafné ho dobehla, odoopla si retiazku, čo nosila okolo krku, a podala mužovi medailón s holubicou.


  „Na, vezmi ho do Magnézie, spýtaj sa muža, čo má byť mojím otcom, či medailón pozná, a keď ťa cesty opäť privedú do Atiky, prines mi odpoveď. Bohato sa ti odmením.“


  Aiakides sa zadíval na medailón s holubicou a olivovou ratolesťou a ukryl si ho pod rúcho. Prikývol. „Začiatkom mesiaca elafebolión, keď jasné slnce vyhladí spenené zimné vlny, moja loď opäť pristane vo Falerskej zátoke.“


  „Hermes nech bdie nad tvojimi krokmi!“ povedala Dafné a Aiakidés zmizol v dave návštevníkov štadióna.


  Štadión mal tridsaťtisíc miest a vstupovalo sa doň úzkou bránou z posvätného okrsku Altis alebo zo svahu hory Kronion. Prístup na tribúnu mali len významní, pozvaní hostia, panovníci a tyrani, stratégovia a vodcovia ľudu, desiati helanodikovia, ktorí ako rozhodcovia dekorovali víťazov vavrínovými vencami, theokolovia, čo spravovali svätyne, spondofori, mantovia a exegéti, čo mali na starosti cudzincov a pochádzali z najlepších elidských rodín.


  Masa ľudí zaplnila svah hory Kronion, ženské diváčky museli sedieť celkom hore. Aj Dafné a Megara sa tu usadili, sprevádzané žiadostivými pohľadmi divákov v spodných radoch, ktorí zatiaľ nevenovali veľkú pozornosť prípravám bežeckých dráh, skôr ich zaujímali ostatní návštevníci.


  Podľa predpovedí pobožných mantov, ktorí si za každú predpoveď dali dobre zaplatiť, bol víťaz pretekov na dĺžku jedného štadióna istý a volal sa Files. Vo víťazstvo mladého skromného Sparťana, sprevádzaného iba otcom, však takmer nikto z prítomných neveril. A to i napriek tomu, že všetkých päť rozbehov síce bez ťažkostí, ale predsa len veľmi tesne vyhral.


  Naproti tomu Efialta, veľký žiarivý zjav s čiernou kučeravou hlavou a šľachovitým telom, sprevádzal na hry takmer celý jeho kmeň. Uzavreto pôsobiaci Trachiňania pochádzali z priesmyku Asopos západne od Termopýl a bolo ich už tak málo, že sa zo žartu hovorilo, že sa všetci poznajú podľa mena. Všade, kde sa Efialtes v týchto dňoch objavil, obkolesili ho starostliví krajania, chránili ho, rozmaznávali a opatrovali. U divákov to vzbudzovalo rešpekt a úctu.


  „Ak vyhrá,“ zasmiala sa Megara a ukázala na štartovacie bloky, kde sa už pripravovali siedmi bežci, „Trachiňania ho na pleciach odnesú až k Termopylám.“


  „Ja staviam na Filesa. Neviem, či bude rýchlejší, ale rozhodne je krajší,“ vyhlásila Dafné.


  „Pch, Sparťan!“


  „No a čo? Iste, v rozhodujúcej chvíli Aténam nepomohli. Ale azda si sama nepovedala, že pred bránami Alfeia musí mať koniec politizovanie, ba dokonca aj vojna sa preruší, aby si nepriatelia mohli zmerať sily v mierovom súboji na pretekárskej dráhe?“


  Na to Megara nevedela odpovedať, dokonca sa trocha zahanbila.


  Štartovaciu čiaru tvoril mramorový pruh široký asi lakeť a v ňom boli trojhranné zárezy ako štartovacie bloky pre pretekárov. Okrem toho každého pretekára označovali koly vo výške chlapa. Samotná bežecká dráha nebola označená, iba vysypaná pieskom, suchým, prachovým, žltým pieskom, ktorého sa obávali najmä slabší pretekári. Tí, čo bežali za rýchlejším atlétom, museli vdychovať kúdoly prachu, takmer nič nevideli a keď im začali slziť oči, nezriedka museli boj vzdať. Preto bol veľmi dôležitý už štart a každý pretekár mal vlastnú metódu, na ktorú nedal dopustiť.


  Väčšina bežcov sa stavala na štartovú čiaru šikmo a na štartovací povel čakali so zapaženými rukami, aby v rozhodujúcom okamihu využili efekt švihu. O favoritoch sa vedelo, že každý z nich prisahá na inú taktiku: Efialtes sa prikrčil, ľavou rukou sa oprel o ľavé koleno a pravú nohu zanožil. Filesovi sa dokonca smiali, lebo si pravým kolenom kľakol na zem a dlaňami sa oprel o štartovú čiaru.


  Ku každému pretekárovi pristúpil helanodik v červenom rúchu a bežci si z veľkej misy ťahali žreby - drevené paličky s číslom štartovacej dráhy na spodnej strane. Zdalo sa, že Efialtes je so svojím žrebom spokojný, lebo si radostne poskočil, vrátil sa na svoju dráhu a vzápätí sa ponoril do hlbokej koncentrácie. Files ani nepohol obrvou, akoby mu na vylosovaní dráhy ani nezáležalo. Zaujal svoju neobvyklú pozíciu, poskočil dopredu, urobil pár krokov v piesku a vrátil sa späť. Ostatní si naboso podupkávali vo svojich dráhach alebo sa nervózne prechádzali hore-dolu.


  Tupé údery na bubon, tisícnásobný výdych: diváci sa s napätím zahľadeli doprostred pieskovej dráhy, kde sa postavil helanodik v červenom rúchu a v sprievode dvoch exegétov s fakľami obrátený k oltáru bohyne Demetry na úpätí svahu, vyzdobenému vavrínmi, prečítal štartovaciu listinu:


  „Podľa vôle olympského boha Dia, viazaní svätou olympijskou prísahou, budú proti sebe zápoliť v behu na dĺžku jedného štadióna o víťazstvo títo pretekári: dráha číslo jeden, Charmidos, syn Kleita z Krotónu. Dráha číslo dva, Androkles, syn Myróna z ostrova Mélos. Dráha číslo tri, Files, syn Dameona zo Sparty. Dráha číslo štyri, Neón, syn Tesala z Atén. Dráha číslo päť, Efialtes, syn Isagora z Trachiny. Dráha číslo šesť, Saron, syn Taliada z Elidy a dráha číslo sedem Attalos, syn Kleitora zo Syrakúz.


  Kto z vás by mal námietku proti niektorému z pretekárov, že nie je slobodným občanom Helady, že je obžalovaný z krvismilstva alebo iného hanebného činu proti bohom, nech pozdvihne svoj hlas a vysloví to pred celým svetom!“


  Štadión stíchol, bežci meravo stáli. Stačil jediný výkrik, jediné meno, a znamenalo by to okamžité vylúčenie.


  Nič sa však neozvalo, a preto helanodik pokračoval: „Dajte znamenie na štart!“


  Teraz sa z radov divákov ozval potlesk. Ženy v horných radoch mávali pestrofarebnými šatkami, ctihodní muži rozhadzovali rukami a volali mená svojich favoritov, iní vzrušene vyskakovali a s hlasitým krikom povzbudzovali: „Bež rýchlejšie ako posol bohov Hermes!“ - „Zadup ostatných pod zem!“ - „Otrč im päty!“


  Nebolo pochýb, Efialtes, nahý a naolejovaný, najelegantnejšie vystavoval na obdiv bronzovú pokožku a svaly na nohách i rukách. Aténčan Neón, stojaci vedľa, pôsobil popri vytrénovanom športovcovi ako nedochôdča - mal malý vpadnutý hrudník a nohy, čo vyzerali, akoby celý život zvierali vypuklé brucho tesálskeho koňa.


  Files po jeho boku bol pretekár napohľad v každom ohľade priemerný - keby ho nepredchádzal vynikajúci chýr, nikto by si ho ani nevšimol. Nebol veľký ani malý, nebol samý sval, ale ani tenký ako lata. Nebol napohľad škaredý, ale, žiaľ, ani pekný. Mnohí diváci uvažovali rovnako ako Dafné: Kde ten Sparťan berie silu?


  Štartér, tiež nahý ako pretekári, zodvihol otep raždia a dav naraz stíchol. Pretekári nervózne podupkávali, kým si nenašli správnu štartovaciu polohu: Charmidos a Androkles postojačky, Files s oboma rukami na zemi, Neón prikrčený s ohnutými rukami, Efialtes opretý o ľavé koleno, Sarón a Attalos postojačky.


  Pri pohľade z tribún na sedem mládencov, pokladnice, oltáre, chrámy a posvätné sochy v pozadí a na elidskú krajinu plnú pínií a cyprusov pod azúrovomodrým nebom sa človeka mohli zmocniť nadnesené pocity z krásy posvätných hier i z ušľachtilých pohnútok atlétov, ktorí bežia len a len kvôli vavrínom z rúk helanodikov. No ak ste sa prizreli lepšie, videli ste ideálny obraz trocha rozmazaný: bežci silno páchli potom. Nebola to však letná horúčava, čo im hnala pot z pórov. Každý z nich sa pripravoval na toto podujatie najmenej rok, na horúčavu teda boli zvyknutí, veď trénovali výdrž. Nie, pot, čo ich zalieval, bol pot úzkosti, že prehrajú, že zlyhajú.


  Každý si v duchu predstavoval nesmrteľnú slávu, materiálny blahobyt, spoločenské uznanie a priazeň krásnych žien. Ak zvíťazí Aténčan, do konca života bude mať zdarma stravu v prytaneione, možno aj dom na vidieku, v ktorom nebude musieť platiť nájomné, a kariéru úradníka. Napokon, olympionik prináša krajine slávu.


  Nezriedka sa stávalo, že sa niekto neznámy úplatkom pokúsil motivovať bežca, aby bežal pomalšie, než by mu dovoľovala kapacita pľúc. A ak ani to nepomohlo, atlét, ktorý mal sponzora, mohol za víťazstvo prisľúbiť Afroditinmu chrámu v Akrokorinte alebo delfskému Apolónovi sto svätých pobehlíc alebo talent striebra.


  „Bežte!“ Štartér mávol otepom raždia, z tisícov hrdiel zaznel výkrik.


  Sparťan Files vystrelil ako žaba z Boiótie, no Efialtes z Trachíny mu nedovolil uniknúť, ľahkým skokom sa vymrštil zo svojej pozície pri zemi, akoby sa vrhal na pomyselného protivníka, a z plných síl sa rozbehol po štadióne. Ostatní súperi nemali šancu.


  Tribúny i rady divákov boli rozdelené na dva tábory: „Files, Files!“ revali jedni, druhá polovica povzbudzovala Efialta.


  Zatiaľ ani jeden nemal výraznejší náskok. Files bežal silovo, robil kratšie, rýchlejšie kroky, Efialtes bol zasa pôsobivejší a elegantnejší. Vyzeral ako ľahkonohá srna, sotva sa dotýkal zeme. Jeho nahé telo sa napínalo, naťahovalo do dĺžky, rástlo, aspoň divákom sa tak zdalo. Files bol jeho pravý opak - bežal ako stroj, v tesnom závese, už jeden, nie, dva kroky pred ostatnými, koniec skupiny bežcov tvoril Neón.


  Filesove rýchle, ťažké kroky zvírili obávaný kúdol prachu, ktorý zahalil jeho prenasledovateľov, takže na okamih sa nedalo rozoznať, ktorý je ktorý. Ani jeden z favoritov to však nevnímal. Do tváre ich bodalo horúce pálčivé slnko, do očí im stekal štipľavý pot a davy divákov po oboch stranách bežeckej dráhy im splývali do mliečnej bieloby.


  Efialtes počul Sparťanov zúrivý dupot, no hukot v jeho spánkoch bol silnejší a krik divákov vôbec nevnímal. V pľúcach akoby mu vrelo, vychádzali z nich chrapľavé zvuky, potom sa znova zmraštili, lebo nemali dosť kyslíka, no bežec sa neopovážil silnejšie nadýchnuť.


  Files hlasnejšie zafučal. Jeho bežecká technika si vyžadovala viac síl. Vydrží? Hekticky vesloval rukami zovretými v päste, akoby rozrážal vzduch, čo mu kládol odpor. No vždy, keď sa mu už-už zdalo, že sa dostal o dve dlane pred protivníka, Trachiňan sa na neho dotiahol a bežal po jeho boku.


  Pretekári už mali za sebou polovicu trate, ale cieľová čiara ešte nebola nadohľad. Obaja favoriti upierali oči do horúceho piesku pod nohami. Jeden druhého nevideli, ale zato sa počuli, cítili a nenávideli. Ak niekto tak dlho a tvrdo trénuje, bičuje a ničí si telo a pred očami má jediný cieľ - víťazstvo, a ak si je tým víťazstvom dokonca ešte aj istý, potom nevyhnutne nenávidí každého, kto by mu jeho cieľ chcel uprieť - aj keby to bol najlepší priateľ.


  Akokoľvek sa Efialtes usiloval, akokoľvek siahal na dno svojich fyzických rezerv, Sparťana sa mu jednoducho nedarilo striasť. Bohovia Olympu, odkiaľ ten Files berie silu?


  Files zodvihol hlavu, mierne ju sklonil nabok, akoby sa chcel pozrieť na protivníka, ale oči mal privreté. Ešte jeden pletrón, tridsať krokov, viac im do cieľa neostávalo, keď sa stalo niečo, čo si nikto nevšimol, ale napokon to rozhodlo.


  Files, ešte stále divoko veslujúc rukami, zrazu otvoril zaťatú päsť a chrstol Trachiňanovi do potom zmáčanej tváre hrsť piesku, ktorý si nabral pred štartom. Efialtes netušil, čo sa deje, inštinktívne sklonil hlavu na prsia, zažmúril oči a takmer poslepiačky sa usiloval orientovať.


  Hoci to bol iba okamih, stačil: Files sa dostal o dva, tri mohutné skoky dopredu. Diváci už šaleli: „Files, Files!“ Efialtes vypadol z rytmu, videl už iba obrys súpera a pochopil, že prehral: zatackal sa a zrútil sa na dráhu ako ranené zviera, víriac kúdoly prachu. Files už prebiehal cieľom.


  „Nech žije Files! Nech žije víťaz zo Sparty!“


  Dafné vyskočila a nadšene zatlieskala.


  „Vyhral!“ zvolala a roztopašne štuchla Megaru lakťom do boku, „Sparťan vyhral!“


  Hostina na počesť víťaza v buleuterióne hneď pri vstupe do posvätného okrsku bola odjakživa spoločenským vyvrcholením hier a nejeden bohatý niktoš bol ochotný podplatiť exegétov, aby sa aj on mohol vyhrievať v žiare víťaza. Podľa olympijských pravidiel boli pozvaní len účastníci pretekov, ich sprievody a predstavitelia štátu - takmer samí muži, keby hostinu svojou krásou a duchaplnosťou nespestrovali hetéry z celého Grécka. Pri nasledujúcich hrách bude nejednu z krások vidieť na panovníckom dvore niektorej zo vzdialených krajín, ako manželku alebo milenku niektorého boháča.


  Aténčan Neón nepatril k obletovaným, jemu ostávalo riadiť sa heslom, že nie je dôležité vyhrať, ale zúčastniť sa. Rozmiestnenie pretekárov pri slávnostnej tabuli v tvare podkovy však napokon ukázalo, ako vážne v Elide berú toto ušľachtilé pravidlo: exegéta s úsmevom prisúdil Neónovi a jeho ľuďom miesto na spodnom konci stola.


  Dafné a Megara sedeli po boku nesmelého pretekára a usilovali sa ho utešiť: je mladý, čaká ho ešte mnoho olympiád. Efialtes, ktorý prebehol cieľom ako predposledný, sedel na opačnom konci tabule a dával si dobrý pozor, aby sa nepozrel na obletovaného víťaza sediaceho v prostriedku. Rozhodcovia na jeho protest iba pokrčili plecami, nikto nič nevidel, nikto mu neveril, navyše predsa spadol.


  Olympijská prísaha mu nedovoľovala na protest opustiť hry. Tým by bol uvalil hanbu na celý národ Trachiňanov. Efialtes teda nepohnuto civel pred seba a usiloval sa vyrovnať s nešťastnou porážkou, čo však vzhľadom na význam podujatia bolo takmer nemožné. Nenávidí Filesa ako mor, nenávidí jeho i všetkých Sparťanov.


  Megara sa nepozorovane odkradla, podľa nej mládenec z Trachíny potreboval útechu väčšmi než Aténčan. Vtom Dafné pocítila, že niekto stojí za ňou. Obrátila sa a pred ňou stál Temistokles, akoby vyrástol zo zeme, mocný ako tesálsky býk. Mlčal. Ani nepozdravil, nekývol hlavou. Zdalo sa, že nie je prekvapený, azda ju dokonca sám vyhľadal, ale Dafné márne pátrala aspoň po náznaku úsmevu na jeho tvári. Nič.


  Dafné sa teda odhodlala a sama povedala: „Čo sa dívaš na predlohu, ktorej podobizeň sa ti tak nepáčila? Azda aj mňa vzápätí zhodíš z miesta?“


  „Socha mala byť darom delfskému Apolónovi, ja som ju objednal. Ja som ju zaplatil, a preto ju môžem aj zničiť,“ odvetil Temistokles.


  „Apolón ťa potresce, keď budeš takto zaobchádzať s jeho darmi!“


  „Darujem mu novú. Čo je ťa do toho?“


  „Nič, len dúfam, že nový dar sa mu bude páčiť väčšmi.“


  „Prečo by sa mu mala väčšmi páčiť?“


  „Nuž, ako inak chceš pred neomylným strelcom ospravedlniť svoj hanebný čin?“


  „Hanebný čin? Nie som si vedomý nijakej viny. Iba ak by som siahol na teba a zavrel ti tie prostoreké ústa!“


  Nato sa Dafné postavila, provokačne nastavila vojvodcovi líce a zúrivo, takmer zúfalo zvolala: „Prosím, len udri, ty nafúkaný svalovec! Aj tak nič iné nevieš!“


  Sotva dopovedala, uvedomila si, že zašla priďaleko. Vyzývavý, sebaistý pohľad jej zneistel, a keď videla, že mohutné telo sa k nej pomaly približuje, nakláňa sa nad ňu a prudkým pohybom sa na ňu vrhá, zachvátil ju strach.


  Zrazu akoby prestala čokoľvek cítiť, jediné, čo pociťovala, bola nekonečná prázdnota, kým zistila, že sa útoku vôbec nebráni.


  Akoby mala z fyzického trestu pôžitok, akoby čakala na svoj koniec, akoby sa nevedela dočkať, čo jej Aténčan urobí.


  Medzitým jej mohutné laby zovreli hrdlo, vytiahli ju hore, že jej hlava odkväcla dozadu, no ak čakala, že v nasledujúcom okamihu ju od seba hroznou silou odhodí, mýlila sa. Jeho stisk nepoľavoval. Temistokles ju pritískal k sebe. Cítila, ako sa jej rozochvené prsia dotýkajú jeho hrudníka, teplo, ktoré z neho vychádzalo, bezpodmienečnú moc každého z jeho pohybov. A zrazu boli jeho ústa nad jej ústami, mäsité pery sa mu otvorili a jazyk mu vnikol do jej úst. Dafné mala pocit, že sa prepadá kamsi dolu, do iného sveta.


  Ruky s otvorenými dlaňami jej bezvládne ovisli. Mimovoľne sa usilovala zachytiť sa niečoho, ale habkala vo vzduchu. Vzápätí objala mužov mocný chrbát, zaryla mu nechty do kože, že ho to muselo zabolieť, a oddala sa sladkej nemohúcnosti.


  Nechcela rozmýšľať nad tým, čo sa deje, ani čo sa ešte stane. Hluk hostiny, zvedavci naokolo, nič z toho ju nezaujímalo, bolo to také vzdialené ako brehy Indie. Želala si, aby sa tento okamih blaženého prekvapenia, bezradnosti, iracionality nikdy neskončil.


  No potom zrazu precitla a pozrela sa Temistoklovi do očí, ktoré sa na ňu dívali ľahostajne, akoby sa nič nestalo. V okamihu sa spamätala a začula vlastný hlas, ako hovorí čosi, čo vôbec nechcela povedať: „Nie si ty ten veľký Temistokles, čo mi predpovedal, že raz budem ľutovať, že ma nepredali na trhu ako otrokyňu?“


  „Áno, to som povedal.“


  Dafné čakala, že jej to vysvetlí, že sa bude vyhovárať alebo ospravedlňovať. Ale vojvodca nič také neurobil. Stál pred ňou, pevne a rovno ako tesálsky buk, čo má tisíce konárov a vetiev a vôbec mu nevadí, keď mu víchrica niektorý odlomí.


  Ale dievčina, hlboko rozrušená, rýpala ďalej: „Nie si ty ten veľký Temistokles, čo z pýchy rozbil dar pre delfského Apolóna?“


  „Nie z pýchy!“ odvetil Temistokles.


  „A aký iný dôvod by si inak mohol mať? Keď Glaukias povedal, že mu modelom stála Dafné, pochytila ťa zúrivosť. Akurát tá, ktorej si želal otroctvo!“


  Temistokles sa zhlboka nadýchol. Dafné cítila, ako ťažko sa z neho derú slová: „Glaukias je génius. Jeho Afrodita bola majstrovské dielo. Ešte nikdy v živote som nevidel krajšiu sochu. Keď som ju po prvý raz uvidel, bol som ako zmyslov zbavený. Prirodzene, myslel som si, že Glaukias ju stvoril podľa vlastnej fantázie, že vytvoril ideál ženskej krásy. No potom som vedľa nej uvidel teba, model, živé zosobnenie Afrodity. Videl som žiadostivé tváre zvedavcov, počul som ich špinavé reči, postrehol som, ako v duchu počítajú, či majú dosť peňazí, lebo vedia, že si na predaj, a to som nemohol zniesť. Každý pohľad, každá poznámka ma boleli ako bodnutie dýkou. Nechcel som, aby civeli na sochu Afrodity a spoznávali ťa v nej. Preto som ju zrazil z podstavca.“


  Dafné mlčala. Začínala chápať, že tohto muža nemožno hodnotiť meradlom priemernosti. Za maskou neotrasiteľného siláka sa skrývala citlivá povaha. No ako sa má k nemu správať? Môže opätovať jeho nečakaný prejav citu? Vedela, že niečo musí povedať.


  Vojvodca však prerušil trápne mlčanie a pokojným, pevným hlasom povedal: „Chcem ťa, Dafné. Chcem ťa len pre seba, počuješ? Ty si moja Afrodita.“


  Dafné preglgla. Bála sa, že nech povie čokoľvek, nebude to ono. A preto odvetila: „Ó, Temistokles, zabúdaš, že som hetéra a hetéra nikdy nepatrí jedinému mužovi.“ No sotva dopovedala, prišlo jej to ľúto a mala čo robiť, aby sa nerozplakala.


  


  Dafné sedela pred strieborným zrkadlom bez rámu, líčila sa žiarivou bielobou a oči si zvýrazňovala tmavozelenou bridlicovou pastou. Megara jej dohovárala: „Ver mi, Dafné, nikto ti tu nechce zle. Všetci ťa máme radi!“


  V dome hetér vládlo napätie. Odkedy našla v posteli hada, nemohla sa zbaviť dojmu, že jej niekto usiluje o život.


  „Ty ma máš rada, Megara!“ odvetila, „a ja prechovávam vrúcne city k tebe. Ostatné sa síce usmievajú, keď sa stretneme, ale za priateľským úsmevom skrývajú nenávisť.“


  Megara pokývala hlavou. „Viem, každá žena by vedľa seba ťažko zniesla takú mladosť a krásu, akými oplývaš ty. Porovnanie by mohlo byť kruté. Ale aj tak si myslím, že preháňaš, ak vravíš, že ťa všetci prenasledujú.“


  „Všetci nie,“ odvetila Dafné, „ale som si istá, že krásna Atis ma prenasleduje. Alebo si azda ešte stále presvedčená, že ten had sa mi priplazil do postele sám? Nie, Megara, krásna Atis klamala, keď pred všetkými povedala, že sa hrám s hadmi a žabami. Nebojím sa ich, to nie, doma na Lesbe som ich v jaskyniach často pozorovala, ale zato by mi nikdy nezišlo na um vziať si takého tvora do postele! Myslím, že Atis si to vymyslela, aby odpútala pozornosť od pokusu zabiť ma.“


  „Atis, stále tá Atis! Ustavične len rozosieva semeno nenávisti v tomto dome.“


  Dafné odvetila: „Nie, to nie je Atis. To ja rozosievam semeno nenávisti. Všetko sa začalo, keď som ja prišla do vášho domu. Ja som čierna ovca, čo priniesla nepokoj do košiara. Ja by som mala odísť.“


  Megara odložila purpurový chitón, ktorý Dafné držala, chytila ju za ruky a pritiahla k sebe: „Dievčatko, a kam by si sa podela? Nesmieš sa nechať zaslepiť mužskými lichôtkami. Isteže, usilujú sa ťa získať, zbožňujú ťa väčšmi ako ktorúkoľvek inú, ale nezabudni, že každý z nich má doma v prázdnej manželskej posteli ženu, ktorá nie je ani krásna, ani vtipná, ale zato veľmi dbá o to, aby si udržala vplyv a majetok. A to isté platí aj pre Temistokla.“


  Poslednou vetou zaťala do živého. Dafné sa ohradila: „Temistokla vynechaj!“


  „Viem, že je to vážený muž, vynikajúci vojvodca a že ti dvorí. Môžeš byť naozaj šťastná. Ale Temistokles má ženu a dve deti, nikdy by ich neopustil.“


  „Prosím ťa, mlč!“ rozčúlila sa Dafné a vytrhla sa priateľke. „Ani mi na um nezišlo, že by som Temistokla brala vážne. Som hetéra a viem, čo mám robiť.“


  Slúžka oznámila, že nosidlá pre Dafné sú pripravené.


  „Nosidlá?“ spýtala sa prekvapene Megara. „Kto po teba posiela nosidlá?“


  „Difilides,“ odvetila Dafné a natiahla si chitón. „Veľmi priateľsky ma pozval k sebe na sympózium. Vraj sa ma ani nedotkne, celkom mu bude stačiť, keď tam budem. Difilides je starec, nehovorí múdro, ale pozná celý svet. Nechcela som mu odoprieť želanie.“


  Megara sa usmiala a vtisla odchádzajúcej Dafné do dlane ružovú mištičku. Tá to bez slova odmietla, no Megara nepopustila: „Žena nikdy nemôže vedieť, čo sa stane!“ Napokon si Dafné mištičku vzala.


  Nádobka z matného skla v tvare jablka obsahovala najväčšmi chránené tajomstvo gréckych hetér, Afroditin balzam. Na rozdiel od obyčajných pobehlíc, ktoré ako ochranu pred neželaným počatím uväzovali svojim frajerom okolo penisu zvieracie mechúry alebo používali horúce sedacie kúpele, hetéry oťarchaveli iba výnimočne, hoci zdanlivo nepoužívali nijaké ochranné prostriedky.


  Zázračný prostriedok sa nazýval mandragora - bylina s koreňmi pripomínajúcimi mužský úd. Usušená, rozdrvená a zmiešaná s rôznymi voňavými ingredienciami zaručovala milencovi pri ľúbostnej hre bezstarostný a ničím nerušený zážitok.


  Štyria otroci s nosidlami mali zachmúrené pohľady a mlčali. V pokluse uháňali tmavými uličkami, ktorých radostný charakter sa strácal s príchodom tmy. Pouličného osvetlenia nebolo, preto nosiči na každej križovatke nahlas vykrikovali, aby na seba upozornili.


  Bola to hodina agoraiov, zaháľačov, priekupníkov a pasákov, teda nekalých obchodov, preto bola Dafné rada, keď prešli bránou, za ktorou sa rozprestierala elegantnejšia štvrť, a napokon zabočili do cyprusovej aleje vedúcej parkom pred Difilidovou vilou. Mramorové sochy po oboch stranách cesty držali horiace fakle, ktoré celé priestranstvo zmenili na osvetlenú divadelnú scénu.


  Difilides miloval slávnosti a vyžíval sa v takýchto vystúpeniach, preto nad ním mnohí ohŕňali nosom. No jeho úspešný chov koní, jeho rozprávkové bohatstvo, pre ktoré musel vyzbrojiť polovicu flotily, mu v Aténach zabezpečili vážnosť a vplyv. Od manželkinej smrti, ktorá vraj pred desiatimi rokmi podľahla syfilisu, sa Difilides obklopil množstvom sluhov, tajomníkov, otrokov a pobehlíc, ktorí mu čítali z očí každé želanie. Čudácky starec bol spokojný.


  Keby bol svoj majetok iba prehajdákal, prepil alebo premárnil na bohatých sympóziách, Aténčania by ho iste boli potrestali pohŕdaním. Difilides však mal povesť mecenáša umenia a podporovateľa chudobných.


  Čím väčšmi sa približovali k vstupnému portálu lemovanému dórskymi stĺpmi, tým intenzívnejší pocit mala Dafné, že tu niečo nehrá. Kde sú hluční, tancujúci hostia, kde je veselá hudba, kde flautistky? Niekoľkí slávnostne oblečení muži postávajúci v hlúčikoch diskutovali s teatrálnymi gestami ako tragédi na súťaži pri Dionýziách.


  Keď otroci zložili nosidlá, Dafné zaváhala, či im nemá prikázať, aby sa okamžite obrátili, ale vtom k nej už pristúpil demarchos Exekias, starosta mestskej časti a v úctivom odstupe aj dvaja demisiovia, súdni pisári.


  „Ty si Dafné, dcéra Artemida z Mytilény?“


  „Áno, som. Ale povedz mi, čo sa to tu deje?“


  Ctihodný demarchos neodpovedal, iba pokynul rukou a demisiovia obstúpili Dafné. Dvaja otroci otvorili vchodové dvere do mramorovej haly, kde stálo asi sto hostí. Uprostred haly na márach ležal Difilides. Bol mŕtvy.


  „Poď!“ pokynul jej prísne Exekias, ktorý si pri tejto príležitosti plnil svoju povinnosť, a zaviedol Dafné do malej pinakotéky vyzdobenej vzácnymi obrazmi a sochami, ktorá slúžila domácemu pánovi ako pracovňa. Demarchos sa posadil za vysoký písací stôl, rozbalil papyrus a s odporom, ktorý prezrádzal, že to robí už najmenej po stý raz, začal čítať:


  „Ja, Difilides, syn Aténčana Kelofóna, dávam na známosť túto svoju poslednú vôľu pred podpísanými svedkami a demarchom Exekiom, ktorý odprisahal, že ju spíše v súlade so Solónovými zákonmi...“


  Dafné počúvala demarchove slová ako z veľkej diaľky: mená, príbuzenské zväzky, domy, pozemky, vidiecke sídla. Zrazu úradník veľavravne zvýšil hlas a pokračoval: „...vidiecke sídlo v Sunione so všetkým služobníctvom a vrátane všetkých výnosov, ako aj mestský dom na Svätej ceste do Eleuzíny vrátane služobníctva odkazujem hetére Dafné, dcére Artemida z Mytilény. Z úprimného srdca ju prosím, aby prekonala svoju hrdosť, a keď mi už počas života nebolo dopriate tešiť sa z jej priazne, aby mi aspoň po smrti urobila túto drobnú láskavosť.“


  Úradník si odkašlal, pridal niekoľko právnych floskúl a napokon uzavrel slovami: „Tým som splnil svoju povinnosť.“


  [image: ]


  Najväčší krik robili predavači rýb, pričom niektorí sa prejavili ako hotoví básnici: „Kúpte si sardinky, sú sladšie ako med!“ alebo „Nech sa páči, sépie, jemnejšie ako pokožka vašich rúk!“


  Prístav v piesčitej Falerskej zátoke juhozápadne od Atén bol plný lodí, ktoré privážali tovar zo všetkých končín sveta. Drobné škrupinky so starými poplátanými plachtami, niekedy len s dvojčlennou posádkou, privážali z ostrovov hrozno, hrušky a slivky. Zo širokej, ťažkopádnej lode z ostrova Eubója dobytkári bičmi po škrípajúcej lávke zháňali tučné ovce a kravy s obrovskými vemenami. Muríni z africkej Kyrény, ktorú Gréci pred stopäťdesiatimi rokmi osídlili z ostrova Téra, nosili na hlavách zväzky silfionu a vrecia fazule, šošovice a cibule. Na syrakúzskej lodi sa prístavní dozorcovia škriepili s kupcom, či je jeho syr už napadnutý plesňou alebo len v najvyššom štádiu zrelosti. Egyptská plachetnica so sťažňom vysokánskym ako veža čakala na vyloženie vzácneho nákladu papyrusu. Vedľa nej kotvila plachetnica z Trákie naložená drevenými debnami a truhlicami, posteľami a nábytkom. Z Tesálie priviezli kone, z Epiru psy, z Lýbie slonovinu a z Rodosu hrozienka.


  Priekupníci zjednávali najnižšie nákupné ceny, prekladali tovar na ručné káry a ako opreteky sa hnali po frekventovanej ceste do Atén, len aby boli medzi prvými, čo na agore ponúknu čerstvý tovar. Špeciálni úradníci, takzvaní metronómovia, chodili z lode na loď a kontrolovali váhy zahraničných priekupníkov. Ak našli nesprávne nastavené váhy, bez milosti ich hodili do mora, nepomohol ani krik obchodníkov. Iní kontrolóri, zvaní sitofylakovia, mali za úlohu zaznamenávať ceny a akosť tovaru, aby sa zamedzilo neprimerane vysokým cenám. Ak mal niekto premrštené požiadavky, loď aj s nákladom vrátili.


  Nad prístavom sa vznášala zmes vôní exotických korenín, smradu zo skazených rýb a výparov z prepravovaných zvierat. Hydinu zarezávali priamo na mieste, veľké mečiare a sépie porciovali na menšie kusy. Hrozný smrad nemohli zmierniť ani kadidlo, parfumy a vonné masti.


  „Väčší prístav som videl len v Miléte, kým ho zničili,“ poznamenal Sikinos, ktorý sprevádzal Temistokla na ceste do severnej časti Falerského prístavu, kde stavali novú aténsku flotilu. Ten však len mávol rukou: „Prístav už praská vo švíkoch. Za starých čias ho Aténčania považovali za dar bohov, lebo v prírodnej zátoke nemuseli nič budovať, ale dnes je už nebezpečný. Každá nepriateľská flotila, hoci aj taká maličká ako má ostrov Aigína, ho môže zablokovať a zabrániť nám, aby sme vyplávali. A od pevniny nemá prístav ani len hradbu, ktorá by poskytovala ochranu pred nepriateľom. Potrebujeme nový prístav, musíme opevniť mesto a vybudovať hradby vedúce od mora až po Atény.“


  Sikinos sa zasmial: „Lenže už nemáte barbarských otrokov, ktorí by vám v Laurione objavili nálezisko striebra!“


  „Neobišli zle. Cena, ktorú zaplatili za slobodu, sa mi vidí primeraná. Aj ty, Sikinos, sa stále môžeš slobodne rozhodnúť, či sa nevrátiš do vlasti, nepridáš sa k Dareiovi a nevrátiš sa ako nepriateľ.“


  „Nie, pane,“ odvetil Sikinos, „mojou vlasťou je Helada. Nie som v tejto krajine slobodným mužom a mám menšie práva ako prístavná pobehlica, ale patrím sem, je to krajina mojich predkov.“


  Temistokles zastal, položil svojmu sprievodcovi ruku na rameno a povedal: „Sikinos, ty predsa nie si môj otrok ani sluha, si môj priateľ, môj domáci učiteľ a pisár a za prácu dostávaš spravodlivú plácu práve tak ako prepustený metoik.“


  Muži sa mlčky objali a pokračovali v ceste. Prenikavé údery kladív a tupé nárazy mohutných baranidiel prehlušovali vzďaľujúci sa krik priekupníkov. Prvé štíhle trojveslice s vysokými zobákmi boli tesne pred dokončením. Bol to povznášajúci pohľad. Vôňa štiepaného dreva a vriacej živice popustila uzdu Temistoklovej fantázii: „Povedz, Sikinos, azda žiarivý zobák takej lode nepripomína ladné hrdlo, klenutú hruď a vlajúce vlasy krásnej hetéry? A pritom má ľahká plachetnica obrovskú bojovú silu, unesie stosedemdesiat veslárov v troch radoch nad sebou. Čo myslíš, odolá takáto trojveslica barbarom?“


  „Je ľahšia ako bojové lode Achajmenovcov,“ odvetil Sikinos, keď si trojveslicu pozorne obzrel, „a to znamená, že je rýchlejšia. Ba vidí sa mi, že aj remene sú kratšie.“


  „Máš dobré oči,“ potešil sa Temistokles. „Vďaka kratším veslám sú lode obratnejšie a dosahujú lepšie zrýchlenie. Naše remene majú deväť lakťov, Dareiovi veslári sa lopotia s desaťlakťovými. To značí, že proti barbarskej presile nasadíme silu a obratnosť.“


  Sikinos prikývol a kráčal za Temistoklom po brvnách a lešeniach do dreveného doku, kde práve asi tucet maliarov natieral boky lode hrdzavohnedou farbou. Dvaja predáci s rešpektom maľovali na prednú časť obrovské oko.


  Temistokles sa obrátil a čakal na Sikina, ktorý za ním ledva stačil. „Teraz ti ukážem, čo je na nových gréckych lodiach najlepšie. Vieš, že barbarské čierne plachetnice majú jeden bodec. My máme dva!“ Sikinos si pozorne prezeral smrtiacu konštrukciu v prednej časti trojveslice. Asi v polovici jej výšky vyčnieval z trupu lode bodec so zahrotenou vlčou hlavou.


  No dva lakte pod ním, teda už pod hladinou, mala loď ešte druhý, raz taký dlhý a tri razy silnejší bodec s pevným, ostrým trojzubcom, každý zub hrubý ako ruka.


  „Proembolión má zničiť hornú časť nepriateľskej lode,“ vyhlásil Temistokles a takmer nežne pohladil bodec. „Súčasne však musí zabrániť tomu, aby sa spodný bodec zabodol prihlboko, ak sa máme odpútať od potápajúcej sa nepriateľskej lode. Čo povieš, Sikinos, porazíme s takou výzbrojou barbarov?“


  Opýtaný však mlčal. Cez mätež klád a dosák sa díval do susedného doku, kde dvaja muži s meradlami premeriavali bodce a čosi si náhlivo zapisovali na tabuľky. Aj Temistokles sa na nich chvíľu zdanlivo ľahostajne díval, no keď zrazu akosi prirýchlo opustili dok, zavolal na Sikina: „Poď!“ a spolu sa neznámym zavesili na päty.


  Jednou z Temistoklových vynikajúcich schopností bolo, že v Aténach každého poznal, väčšinu Aténčanov dokonca aj po mene. Týchto dvoch však ešte nikdy nevidel. Pri prenasledovaní sa radšej držali v dostatočnej vzdialenosti, aby nevzbudili podozrenie. Neznámi muži sa ponáhľali do časti prístavu, kde kotvili obchodné lode. Popri naložených vozíkoch a stohoch plných vriec sa pretisli až k nákladnej plachetnici s nápisom Fylis na boku a zmizli v podpalubí.


  Temistokles a Sikinos sa na seba bezradne pozreli, potom však vojvodca kývol na priateľa, aby ho nasledoval. V prístavnej kancelárii, malej špinavej budove otvorenej zo všetkých strán, ktorá slúžila ako daňový, colný i dopravný úrad, Temistokles vyhľadal príslušného demosia a spýtal sa ho, odkiaľ pochádza predmetná loď, aký má náklad a ako sa volá jej kapitán.


  Úradník prechádzal prstom po nástennej tabuli s abecedne zoradenými menami všetkých kotviacich lodí. „Vravíte Fylis? To je loď z Miléta.“


  „Z Miléta?“ Preľakol sa Sikinos. „Bohovia, vedel som, že som toho chlapa už niekde videl!“


  „Toho s čiernou bradou?“


  „Nepoznám ho, ale už som sa s ním stretol.“


  „Kde?“


  „V Miléte. Keď Datis a Artafernes prišli zo stredu ríše na pobrežie, v Miléte vypočúvali špiónov a donášačov z iónskych ostrovov a gréckych miest, aby si urobili čo najpresnejší obraz o situácii v Helade. Bol som jedným z desiatich tlmočníkov.“


  „A ten s čiernou bradou bol špión?“


  „Áno, určite. Nepamätám sa na jeho meno, ale myslím, že obchoduje so súknom a popritom vyzvedá o pomeroch na gréckej pevnine. Nejde síce o štátne tajomstvá, ale sú to veľmi dôležité informácie.“


  Keď to Temistokles počul, schmatol priateľa Sikina za plecia, zatriasol ním ako zrelou hruškou v mesiaci boedromión a zvolal: „Sikinos, ty posol bohov, vieš, že si práve zachránil Grékov pred hroziacou skazou?“


  „Myslíš, že ten s čiernou bradou meral bodce gréckych trojveslíc, aby prezradil ich rozmery Peržanom?“ spýtal sa zhrozene Sikinos.


  Temistokles mlčky prikývol, uprene sa zadíval do prachu na ceste a nervózne pošúchal pravou nohou, akoby nevedel, čo robiť. Zrazu sa vzpriamil, strčil do Sikina a rozbehol sa k mólu. Otrok mal čo robiť, aby stačil za ráznym vojvodcom, ktorý sa už predieral pomedzi rady rybárov, obchodníkov a prievozníkov. Keď však dobehli na miesto, kde ešte pred chvíľou kotvila milétska loď, miesto bolo prázdne. Fylis sa už knísala na vlnách mimo zátoky a horúci juhozápadný vietor napínal jej svetlé plachty.


  Temistokles na okamih zaváhal, nervózne sa poobzeral vpravo i vľavo, no potom sa rozbehol k jednej atickej obchodnej lodi, ktorej posádka práve nakladala debny s krehkým hrnčiarskym tovarom a zvolal: „Som Temistokles, syn Neoklea z fýlie Leontíny. Kto je vaším pánom?“


  Jeden z námorníkov ukázal ponad plece na muža, čo kontroloval laná a hneď aj podišiel k Temistoklovi. „Som Olenos, kapitán lode. Čo si želáš?“


  „Tamtá loď, čo práve naberá kurz!“ Vojvodca ukázal smerom na juh. „Má na palube špiónov! Musíme sa za nimi pustiť! Nech nám pomáha Hermes i všetci olympskí bohovia!“


  „Špiónov?“ Olenos sa preľakol.


  „Nesmieme strácať čas!“


  „A čo môj náklad, pane?“


  „Polis ti všetky škody nahradí. Prisahám na meno svojho otca Neoklea!“


  Olenos teda vydal niekoľko náhlivých pokynov, veslá plesli do vody, juhozápadný vietor zaprašťal v prednej plachte a loď sa pomaly vysúvala z prístavu.


  Temistokles, Sikinos a Olenos stáli na prove a slnko im nemilosrdne pražilo do očí. Fylis mala náskok štyri, možno aj päť štadiónov, no atická loď postupne naberala rýchlosť.


  „Milétska loď,“ povedal Olenos a zaclonil si dlaňou oči. „Kotvila v prístave pomerne dlho. Rozhodne dlhšie, než bolo potrebné na vyloženie a naloženie tovaru.“ Kapitán rukami vydal akýsi záhadný pokyn dvom kormidelníkom, čo držali kurz po oboch stranách lode.


  „Dostihneme ich?“ spytoval sa ustarostene Temistokles.


  Olenos vyšpúlil spodnú peru: „Čertovsky rýchla loď. Akoby ani neviezla náklad. Lenže Poseidón je na našej strane. Vravíš, že sú to špióni?“


  „Spozorovali sme dvoch mužov, čo premeriavali bodce našich trojveslíc. Ukryli sa na lodi a tá vzápätí vyplávala.“


  „Zeus! Teda ich musíme dostihnúť.“ Olenos dal kormidelníkom opätovné signály a loď mierne zmenila kurz, bližšie k pobrežiu, kde, ako vedel každý Helén, vytŕčajú z mora nebezpečné útesy.


  Vojvodca sa spýtavo pozrel na kapitána.


  Olenos si to všimol a upokojoval ho: „Ak má loď na palube špiónov, zamieri k pobrežiu Ázie a čoskoro bude musieť nabrať kurz na východ. My teraz poplávame popri pobreží smerom na Sunion, kde nám pomôže južný vietor, a potom sa skrútime na juh. Skrížime špiónom cestu.“


  Kým Temistokles civel do hĺbky, kde sa z tyrkysovej vody hrozivo vynárali bizarné tvary skál, a Sikinos mal pocit, že milétska loď sa čoraz väčšmi vzďaľuje, Olenos s neochvejnou istotou vydával rozkazy svojej posádke. „Na Eubóju vždy idem touto trasou,“ kričal proti vetru, „je to najkratšia a najrýchlejšia cesta, možno trocha nebezpečná, ale poznám ju už takmer spamäti ako Panaténajskú cestu.“


  Temistokles sa zasmial, no vzápätí opäť zvážnel: „Máš na palube zbrane?“


  „Zbrane? Niekoľko kopijí, mečov a dýk, ale ani jediný luk.“ Olenos vystrúhal ustarostenú tvár. „Toto nie je bojová loď. Myslíš, že dôjde k priamemu boju?“


  „Dúfam, že nie,“ odvetil vojvodca. „Musíme ich prekvapiť. Napriek tomu by každý z nás mal mať pripravenú zbraň.“


  Olenos prikývol a zmizol v podpalubí. Loď míňala prístav Anaflystos, ktorý zabezpečoval bane v Laurione. Pred nimi čnel do výšky skalnatý ostrov Patroklos a práve vo chvíli, keď prova lode zamierila k strmému útesu - mysu Sunion, čo je najjužnejší cíp Atiky -, kormidelníci strhli veslá, námorníci skrútili ťažkopádnu plachtu na opačnú stranu a atická loď nabrala kurz na juh.


  Celá posádka, kapitán, kormidelníci i šesť námorníkov, nastúpila v podpalubí a počúvali, čo im hovorí Temistokles. Bol presvedčený, že barbarských špiónov musia preľstiť, a Olenos s ním súhlasil. Keďže nevedno, či sú Miléťania ozbrojení, musia sa správať tak, aby špiónom ani nezišlo na um siahať po zbraniach. Najlepšie by bolo, keby predstierali, že potrebujú pomoc. Keď sa nepriateľ priblíži, všetci bleskovo vytiahnu zbrane a zmocnia sa lode. Bradatého si vezme na starosť sám Temistokles, Sikinos zneškodní jeho mladšieho spoločníka a námorníci sa vrhnú na milétskych námorníkov. Iba Olenos a kormidelníci nesmú opustiť pozície.


  Od západu sa pomaly približovala Fylis. Olenos správne predpokladal, že im bude musieť skrížiť cestu. Námorníci mali vydesené pohľady a ani Sikinovi nebolo všetko jedno.


  Temistokles sa zo všetkých síl usiloval upokojiť ich: „Viem, že nie ste vojaci a že s plachtou a lanami narábate zručnejšie ako s kopijou. Ale veď ani milétska loď nemá na palube vojakov, sú to námorníci ako vy. A výhoda je na našej strane, lebo len my vieme, čo bude nasledovať.“


  Námorníci mlčky prikyvovali a nespúšťali oči z blížiacej sa Fylidy. Pokiaľ sa to na diaľku dalo posúdiť, posádka Miléťanov nebola o nič početnejšia ako aténska posádka. Lode boli od seba vzdialené ešte najmenej na jeden štadión. Olenos si priložil dlane k ústam ako lievik a zavolal: „Pri Poseidónovi, pomôžte nám!“


  Na milétskej lodi sa vynorila hlava muža s čiernou bradou.


  „Pri Poseidónovi, pomôžte nám!“ zopakoval Olenos.


  Bradatý začal nervózne pobiehať z provy na kormu a späť a vydával akési pokyny námorníkom. Na oboch lodiach stiahli hlavnú plachtu a plavidlá sa k sebe priblížili v ostrom uhle.


  „Čo sa vám stalo?“ zakričal bradatý. Olenos urobil akési nezrozumiteľné gesto a naznačil, aby milétska loď prirazila k boku. Len čo sa tak stalo, Aténčania vytiahli zbrane, naskákali na nepriateľskú loď a so vztýčenými mečmi a kopijami prinútili prekvapených Miléťanov, aby si políhali na palubu.


  Temistokles zviazal bradatému ruky na chrbát, sotil ho dopredu a skríkol: „Kde máte zbrane?“


  Bradatý zrejme pochopil bezvýchodiskovosť situácie, nešikovne zliezol do podpalubia a kývnutím hlavy ukázal vojvodcovi na drevenú truhlicu.


  „Pozoruhodné!“ vyhlásil Temistokles, keď otvoril ťažký vrchnák a uvidel dobrý tucet lukov a mečov. „Veľmi pozoruhodná výzbroj pre obchodnú loď z Miléta!“ Zakričal niečo hore a vzápätí sa objavil Sikinos.


  „Postarali ste sa o všetkých?“ spýtal sa ho Temistokles.


  „Sú zviazaní na prednej palube,“ odvetil otrok.


  Vojvodca sa obrátil k obchodníkovi so súknom, ktorý sa zvalil na akési vrece, a so škodoradostným úsmevom povedal: „Pozri si tvár tohto muža. Možno sa na neho rozpamätáš!“


  Bradatý zodvihol zrak a Sikinos sa na neho pozrel.


  „Ty si vtedy v Miléte tlmočil Datisovi a Artafernovi,“ zamrmlal bradatý. Temistoklovi sa mihol tvárou úsmev, ktorý značil všetko iné než vľúdnosť, a spýtal sa: „Teda nepopieraš, že si podlý vyzvedač Achajmenovcov?“


  Spútaný pokrútil hlavou. „Som Aiakides z Magnézie v pravom meandri.“


  „A vieš, kto stojí pred tebou? - Nie? - Som Temistokles, aténsky vojvodca z rodu Lykomidov.“


  Chlap z Magnézie zastonal: „Ach, bohovia Olympu, prečo ma tak trestáte! Bol som skromný, poctivý obchodník so súknom, nakupoval som celé baly fenického ľanu a ázijskej bavlny a žil som z toho, čo mi vyniesol predaj. Nikdy som nikoho neošudil viac než o dve drachmy. Lenže na živobytie to bolo primálo a na umretie priveľa. Preto som si kúpil loď a v nádeji, že sa mi podarí uzavrieť lepšie obchody, som sa vysoko zadĺžil. Ako sa ukázalo, bola to klamná nádej, zrazu som nevedel, čo robiť a raz som u jedného úžerníka náhodou stretol človeka, ktorý robil u Achajmenovcov hlavného vyzvedača...“


  „Tvoj príbeh nie je ničím výnimočný,“ skočil mu Temistokles do reči. „Barbari sú zákerný národ. V úsilí zmocniť sa kvitnúcej Helady sa neštítia nijakej podlosti.“


  Bradatý padol na kolená pred vojvodcom, hlavou udieral o dlážku a plačlivým hlasom prisahal, že zatiaľ vždy vyzradil Achejmenovcom len celkom nepodstatné maličkosti, ktoré Helénom nemohli uškodiť.


  „Klameš!“ skríkol Temistokles a vytiahol bradatého za vlasy hore. „Areopág ťa odsúdi na smrť medzi dvoma mlynskými kameňmi a potom ťa zachvátia Hádove plamene! Mal by som ti vraziť do hrude tento meč, aby si svoje špinavé kšefty odpykal pred bohmi Grécka. Som však Grék, a nie barbar, čo vyznáva krvnú pomstu a zabije každého, čo sa mu nepriateľsky postaví do cesty!“


  „Ó, pane,“ skučal Aiakides a po tvári mu stekali potoky slz, „ó, pane, veď aj ja som Grék a ani tisícročné perzské obliehanie by zo mňa nespravilo barbara.“


  „Pche! Ty predsa už si barbar, odporný krpatý nepriateľ Grécka, čo za pár mín zradil vlasť svojich otcov. Nie si viac Grékom a zaslúžiš si smrť. Na vlastné oči som videl, ako si meral bodce našich lodí. Keby sa tvoje údaje dostali k Peržanom, Grécko by bolo stratené!“


  Bradatý sa s prenikavým výkrikom hodil na zem a vzlykal ako baba. Na Temistokla to však neurobilo dojem. Kopol Aiakida do ramena, prevrátil ho na chrbát a pod nos mu strčil hrot meča: „Kde máš tie záznamy? Sem s nimi!“


  Aiakides sa na kníšucej sa lodi s námahou pokúšal vstať, lebo ruky mal ešte stále spútané na chrbte, a Temistokles mu musel pomôcť na nohy. Potom sa odtackal k písacej tabuli upevnenej na stene lode a zavesenej na dvoch lanách. Pod ňou boli dva ošúchané drevené priečinky. Tu! Naznačil Aiakides kývnutím hlavy.


  Temistokles vytiahol pravú zásuvku: bol v nej griflík na písanie, niekoľko drachiem, umelecky vypracovaná strieborná dýka a - nie, vojvodca zrazu mykol rukou, akoby sa dotkol žeravého kameňa, na ktorom lekári pália stonky blenu: V zásuvke pred ním ležal medailón s holubicou, aký nosila okolo krku Dafné! Nebolo pochýb, bol to jej medailón!


  Temistoklovi vírili hlavou tisíce myšlienok, útržky nápadov, ktoré v prvom okamihu vyzerali logicky, no vzápätí pôsobili nepravdepodobne, pritiahnuto za vlasy ba až hlúpo. Dafné! Trasúcou sa rukou vytiahol holubicu, stisol ju, akoby ju chcel rozdrviť, zničiť, akoby sa chcel prebudiť zo zlého sna. No potom otvoril dlaň a namiesto medailónu v nej videl rozkošnú dievčenskú tvár s jasnými vážnymi očami, výraznými lícnymi kosťami a plnými, vyzývavými perami, ktoré sa chveli. Dafné má byť špiónka? Afrodita zradkyňa? Zeus, Temistokles sa modlil, aby to nebola pravda. Na svete je predsa toľko medailónov! Možno aj takýchto je viac. A čo ak ona takýto medailón vôbec nemá? Možno len na ňu toľko myslel, že mu ju pripomenul prvý nezvyčajný medailón.


  S vážnou tvárou sa obrátil k Aiakidovi: „Odkiaľ to máš?“


  „Myslíš ten medailón?“ Bradatý zrozpačitel. Rozmýšľal, čo povie. Má povedať pravdu? Alebo bude lepšie klamať? Medailón predsa môže patriť hocikomu. Ale prečo sa ho naň Aténčan spytuje?


  „Dalo mi ho jedno dievča. Mám ho odovzdať jej otcovi ako dôkaz, že žije. Volá sa Dafné a je hetéra.“ Odvetil náhlivo Magnézijčan.


  „Mlč!“ Skočil mu do reči Temistokles, skryl si medailón a aby zatajil vzrušenie, dodal: „Zradcovi ako si ty, aj tak nemožno veriť. Kde sú lodné záznamy?“


  V druhej zásuvke našiel, čo hľadal: tabuľku s náčrtkom gréckej trojveslice a všetkými rozmermi vrátane bodcov. V návale zlosti schmatol tabuľku a rozohnal sa, že ju rozbije, no vtom sa zarazil, obrátil sa a podišiel k bradatému: „Vieš, čo ťa čaká, ak ťa spolu s tvojou loďou privediem späť do Faleronu?“


  Aiakides sklonil hlavu nabok a tvár sa mu skrivila do úškľabku: „Nech sa stane, čo sa má stať, ak som si zmárnil život. Ale, pane, daj slobodu aspoň môjmu synovi Medónovi. Kým nenastúpil na loď, nevedel nič o mojej hanebnej činnosti. Zasvätil som ho, až keď sme vyplávali, a neostalo mu nič iné, len sa podriadiť otcovým príkazom.“


  „Ten druhý, s ktorým si bol vo Falerskom doku, je teda tvoj syn?“


  Magnézijčan prikývol.


  „Dobre,“ vyhlásil Temistokles, „veľmi dobre.“ A nahor zakričal: „Sikinos! Priveď mi Medóna! Musí byť spútaný s posádkou.“


  Medón, chudý mládenec s krátkou lesklou briadkou a vlasmi sčesanými do čela, pôsobil pokojnejšie ako jeho otec, ktorý neprestával nariekať nad svojím osudom. „Vedel som, že taký hriech nemôže ostať nepotrestaný,“ jachtal a spútanými rukami si odhŕňal vlasy z tváre. „Človek sa má podriadiť osudu a nestavať sa proti Moirám.“


  „Tvojmu otcovi Aiakidovi,“ oslovil Temistokles Medóna, ktorý sa starému s trpkosťou díval do tváre, „hrozí proces za velezradu pred areopágom a ver mi, archonti nebudú váhať a odsúdia ho na smrť. Ibaže by...“


  „Ibaže čo?“ Naliehal Medón.


  Bolo vidieť, že odpoveď nepadne Temistoklovi ľahko. „Možno by si tvoj otec mohol zachrániť život. Mám plán.“


  Otec so synom sa zarazene prizerali, ako Temistokles vybral zo zásuvky mastenec a navlhčeným prstom zotrel údaje na kamennej tabuľke, potom vzal griflík a namiesto pôvodných čísel napísal nové. Napokon odložil tabuľku a povedal Aiakidovi: „Vrátiš sa do Miléta a tabuľku odovzdáš tým, čo ťa poslali. My sa vrátime do Faleronu. Tým to bude vybavené. Aby som nezabudol, ešte jedna maličkosť: Tvoj syn Medón pôjde, samozrejme, s nami. Bude čakať na tvoj návrat v štátnom väzení vedľa buleutérionu. Neboj sa, nič mu nebude chýbať.“


  Muž s čiernou bradou sa zadíval na syna a pohľadom ho prosil o odpustenie. Ak si aténsky vojvodca dosiaľ nebol celkom istý výsledkom svojho plánu, v tejto chvíli pochopil, že Aiakides urobí všetko presne tak, ako to naplánoval. Temistokles ani nevyčkal na odpoveď a vyliezol na palubu. Potom sa obrátil a zavolal dolu: „Keď sa rozlúčiš s otcom, príď hore, Medón!“


  Sikinos vyčkával na palube v zapadajúcom slnku na pánov návrat. Netrvalo dlho a objavil sa Medón. Temistokles mu rozviazal putá a Magnézijčan s nimi prešiel na aténsku loď.


  „Choď dolu a rozviaž starého!“ prikázal vojvodca a keď sa Sikinos na neho začudovane pozrel, dodal: „Fylis sa vracia do Miléta.“


  „Aj so starým?“


  „Áno.“


  Sikinos nič nechápal, ale videl, že Temistokles rozväzuje námorníkov, a preto poslúchol. Ako posledný preskočil na aténsku loď a potom dal Olenos rozkaz zamieriť na severozápad. Námorníci vytiahli plachty a loď sa rozbehla. Medón sedel na korme a hľadel za Fylidou, ktorá sa vzďaľovala opačným smerom. Nikto nevidel slzy v jeho očiach, preto ani nikto nevedel, či sú to slzy žiaľu alebo hnevu.


  „Kto je to?“ Olenos podišiel k Temistoklovi, ktorý hľadel do vody a načúval špľachotu vĺn.


  „Syn toho zradcu,“ odvetil bez toho, aby zodvihol zrak.


  Olenos prikývol. „A starý?“


  Temistokles duchom neprítomne ukázal na vzďaľujúcu sa milétsku loď. „Ver mi, Olenos, starý sa vráti. A Aténčania z toho budú mať osoh.“


  Sikinos očami naznačil kapitánovi, aby odišiel. Cítil, že Temistokles je v myšlienkach niekde inde, a preto mlčal. More sa sfarbilo do tmavofialova a blízke pobrežie Atiky, ktoré za dňa žiarilo ako žltý šafran, teraz stmavlo a zhnedlo. Temistokles si siahol do záhybu šiat, niečo drobné odtiaľ vytiahol a neveriacky si to obzeral: „Dnes som zachránil Grécko pred skazou, ale sám som svoje šťastie stratil...“ zašepkal a pokrútil hlavou.


  Sikinos nechápal, o čom hovorí.


  [image: ]


  „Nie, ja to dedičstvo nemôžem a ani nechcem prijať!“ Vyhlásila Dafné a rozhorčene si dupla.


  Megara sa usilovala upokojiť priateľku: „Nebuď hlúpa, Dafné. To len hrdosť ti bráni stať sa paňou rozľahlého vidieckeho majetku a prepychového paláca na okraji mesta.“


  „Máš pravdu,“ pripustila Dafné, „ale predstav si tie reči, čo sa budú šíriť, tie trápne otázky!“


  „Trápne otázky? Azda si nemyslíš, že Aténčania žijú v presvedčení, že svoje služby poskytujeme za kus chleba? Aj v tom je rozdiel medzi nami a prostitútkami z Falerského prístavu. Čím je hetéra majetnejšia, tým väčšej úcte sa teší. Mimochodom, ak dedičstvo odmietneš, vyvoláš oveľa viac rečí.“


  Malo to logiku.


  „Nech rozhodnú bohovia!“ zvolala zrazu Megara.


  Dafné zaváhala, chvíľu rozmýšľala, ale napokon súhlasila, že vyhľadá múdreho jasnovidca Eufrantida, obetuje kozliatko Apolónovi a požiada slepca o radu.


  Eufrantidov dom stál neďaleko mestských hradieb. Bol to klenot, nádherne zdobený nástennými maľbami, zariadený vzácnym nábytkom a átrium so štyrmi stĺpmi uprostred, ktoré tvorili obetný oltár, bolo obrastené kvetmi. Eufrantides žil sám, na všetky práce mal jediného otroka, a hoci bol slepý, v dome sa pohyboval s neuveriteľnou istotou. Zdalo sa, že pozná každý kút, každý kus nábytku a každú vzdialenosť, dokonca aj obrovskú nástennú maľbu s výjavom Poseidónových dcér opísal návštevníkom do najmenšieho detailu, hoci ju nikdy nevidel.


  Keď Dafné a Megara vošli do utešeného domu, Eufrantides ich privítal s otvorenou náručou. Na tvári mu pohrával prázdny úsmev: „Toľká krása v také úchvatné ráno! Pristúpte bližšie!“


  Ženy sa na seba zarazene pozreli a Dafné povedala: „Som Dafné, hetéra, a sprevádza ma Megara.“


  „Viem,“ odvetil jasnovidec s úsmevom, „dve najkrajšie ženy Atén.“


  „Lichotník!“ zasmiala sa Megara.


  „Apolónovo svetlo mi je svedkom!“ namietol Eufrantides, „nelichotím vám, veď počujem, aké ste krásne. Nielen, čo rozprávajú ľudia - krásu človeka poznáš aj po hlase.“


  Dafné vytiahla zlatku a položila ju do pripravenej misky.


  „Si veľmi veľkorysá,“ povedal jasnovidec, „bohovia sa ti odmenia. Vieš, dieťa moje, mnohí s hlasitým cinknutím hodia do misky diobolus a myslia si, veď starý to aj tak nevidí. A pritom rozdiel medzi tými dvoma zvukmi je asi taký ako medzi zachrípnutou kofou na trhu a recitátorom Anakreontových veršov. Ale venujme sa tomu, po čo ste prišli.“


  „Chovateľ koní Difilides,“ ozvala sa Megara váhavo, „odkázal Dafné vidiecke sídlo v Sunione a prepychový dom v meste. A Dafné má škrupule prijať dedičstvo. Chceme obetovať Apolónovi kozliatko a vypočuť tvoje proroctvo.“


  Eufrantides počúval s tvárou obrátenou k nebu a biela brada mu odstávala takmer vodorovne. Chvíľu zotrval v tejto polohe, potom bez slova podišiel k oltáru uprostred dvora, položil na rošt dva hrčovité cédrové konáre a akýmsi zázrakom z nich hneď aj začal stúpať biely voňavý dym. Eufrantides s istotou zamieril k východu. Keď sa vrátil, za nohy niesol vzpierajúce sa kozľa. Podišiel s ním k mramorovému obetnému kameňu, z celej sily mu tresol hlavou o kameň, až stratilo vedomie, a potom mu podrezal hrdlo.


  Jasnočervená krv stekala žliabkom do pripraveného kotlíka. Dafné sa odvrátila a oprela si hlavu o Megarinu hruď. Jasnovidec medzitým porcioval obetné zviera a odriekal nezrozumiteľné modlitby. Každý rez, každý pohyb svedčili o jeho dlhoročnej rutine. Napokon ležali kúsky mäsa a vnútornosti obetného zvieraťa úhľadne naporciované na čiernom kameni.


  Keď poukladal mäso na žeravé konáre, vyvalil sa z neho čierny štipľavý dym a Eufrantides nahmatal pečeň obetného zvieraťa. „Poďte!“ zavolal na hetéry a ukázal im pečeň. „Akú farbu má tento orgán? Je svetlý alebo tmavý, červený alebo hnedý?“


  Dafné s Megarou s odporom hľadeli na slizkú pečeň v jasnovidcových zakrvavených rukách.


  „Červený,“ odvetila Dafné, „jasnočervený!“ A Megara to potvrdila.


  „A čo okraje? Sú hladké alebo zvlnené?“


  Znovu sa teda naklonili nad orgán a pozorne si prehliadali jeho tvar.


  „Vidím dva vrúbky, asi na prst široké, po oboch stranách,“ povedala Dafné. „Ale inak je pečeň hladká a oblá.“


  Starý odhodil pečeň na obetný stôl a zvolal: „Dcéry moje, prineste mi misu s vodou, aby som sa mohol umyť!“ a veľmi dôkladne si zmyl z rúk kozľaciu krv.


  Potom sa posadil na kamennú lavicu pod kvitnúcimi oleandrami a pozval ich, aby sa usadili k jeho nohám. „Moiry, Diove váhavé dcéry a bohyne osudu,“ ozval sa napokon, „ti nenadelili jednotvárny život, Dafné. Lachesis, ktorá rozpriada niť života, je v ustavičnom spore s Kloto, ktorá niť života rozvíja, zatiaľ čo Atropos, ktorá určuje hodinu smrti, čaká v diaľke.“


  Dafné a Megara sa na seba spýtavo pozreli.


  „To značí, že ti nadelili dlhý život,“ pokračoval slepý jasnovidec. „Jeho výšky a pády sú však strmšie ako u väčšiny ostatných ľudí. A teraz k tvojej otázke: Ak sa nechceš prehrešiť proti vôli bohov, dedičstvo musíš prijať. Lebo bohovia jedného zahrnú statkami a peniazmi, a inému nedoprajú ani len to najpotrebnejšie na prežitie. Ale vedz, že vždy ostaneš len správkyňou pokladov, ktoré ti zverili bohovia. Ak sa im zachce, všetko ti zasa vezmú.“


  „Mám teda Difilidovo dedičstvo prijať?“ spýtala sa hetéra ešte raz a Eufrantides odvetil: „Ber, je to vôľa bohov!“


  


  Dafné pri pohľade do zrkadla videla krásnu dvadsaťročnú ženu v plnom rozkvete, vo veku, keď helénske ženy dávajú mužom ruku a po odovzdaní úctyhodného vena navždy miznú za múrmi spoločného domu, aby sa starali o deti a domácnosť. U hetéry Dafné to bolo celkom inak.


  Zrazu bola bohatá. Dosiaľ sa len tešila priazni najváženejších Aténčanov, no naraz mala ich obdiv aj pre pozoruhodný majetok, ktorý si nahonobila v takom mladom veku. Pre mladú ženu vôbec nebolo ľahké viesť obrovský vidiecky majetok, ako bol ten v Sunione, tak, aby aj naďalej prinášal také vysoké zisky ako dosiaľ.


  Dafné si však počínala veľmi šikovne, lebo hneď na začiatku zvolala fenosa, správcu statku, i všetkých dvesto zamestnancov a vyhlásila, že všetko ostane pri starom, hospodárstvo i výnosy. Každý dostane navyše desatinu platu a otroci sa stanú prepustenými metoikmi. S vidinou spravodlivej pláce pred očami niekdajší otroci pracovali usilovnejšie a pozornejšie ako prv, takže statok aj napriek zvýšeným mzdovým nákladom dosahoval vyššie výnosy.


  Rezidenciu v tieni hradieb, ktorá starému Difilidovi slúžila predovšetkým na usporadúvanie bujarých sympózií, Dafné premenila na príťažlivý obytný dom. Vchod tvoril vysoký stĺpový portikus a za ním sa otvárala bujná predzáhradka. Mramorová tabuľa sebavedome dávala na známosť: „Tu býva Dafné, hetéra.“ Vstupná hala s bielym a zeleným mramorom na strope i stenách vyžarovala pokoj a vyberaný vkus. Za ňou, oddelené úzkou chodbou, boli dve rovnako veľké miestnosti s okennými otvormi do záhrady, v ktorej žblnkala fontánka a rástli tam tmavé cyprusy a riedke citrónovníky. Stromy zakrývali domček pre otrokov rozdelený na štyri malé izby, v ktorom bola aj komora a skladisko.


  Aj tu Dafné darovala otrokom slobodu, totiž, za prácu im platila. Rheu, jednu z mladších otrokýň, ktorá sa jej videla veľmi bystrá a šikovná, urobila svojou komornou; ba nechala si dokonca aj nasprostastého ťarbáka prezývaného Koalemnos - hlúpa brada - lebo jeho pravé meno nikto nepoznal.


  Koalemnos bol obor, urastený ako dórsky stĺp a rovnako mocný. Mramorové sochy zdvíhal z podstavcov ako detské bábiky a bol schopný pobiť sa odrazu aj s poltuctom chlapov. Prihlúply výraz v tvári mal od nešťastia, ktoré sa prihodilo v bani v Laurione, kde ho asi pred dvadsiatimi rokmi zasypalo a našli ho až po piatich dňoch. Od tých čias, keď vyšiel sám na ulicu, vždy niesol nad hlavou štít - na veľkú radosť detí, ktoré si z neho robili posmech. Difilides si ho vzal zo súcitu a Koalemnos sa mu odvďačil neuveriteľnou prítulnosťou. Dafné ho využívala ako osobného strážcu.


  Dafné sa pozrela do zrkadla: zaiste, je krásna a taká príťažlivá, že mnohí Aténčania by boli ochotní zaplatiť za jej priazeň svoj celoročný plat. No peniaze neboli rozhodujúce. Mohla by zanechať svoje povolanie, odsťahovať sa do vzdialenej provincie a zabudnúť na minulosť. Lenže čo by robila? Má azda viesť takzvaný usporiadaný život a dať sa zavrieť medzi štyri steny nudného manželského života?


  Kdeže, Dafné sa narodila, aby bola hetérou. A chcela ňou ostať.


  


  Files, oslavovaný olympijský víťaz, prišiel s vlastným sprievodom pozostávajúcim z tucta surovo vyzerajúcich, vytrénovaných mužov, ktorí celú cestu prebehli a svojho chránenca nespúšťali z očí. Vzdialenosti zo Sparty do Olympie a z Olympie do Atén pre Filesa a jeho družinu neznamenali nič viac ako ľahký tréning a bolo nemysliteľné, že by sa niektorý z nich bol dal odviezť loďou, vozom či dokonca odniesť v nosidlách!


  Podľa starého spartského zvyku mal olympijský víťaz právo vysloviť akékoľvek želanie a sám kráľ sa postaral, aby mu ho splnili. Súčasne však bolo kráľovou povinnosťou prehovoriť víťaza, aby si vybral nejakú inú cenu, keby vyslovené želanie bolo v rozpore so zákonom a právom. Files, víťaz v behu na dĺžku jedného štadióna, svoje víťazstvo podmienil pozoruhodnou podmienkou, ktorá sa spartským zákonom nepriečila: Files chcel ženu. Samozrejme, nie Sparťanku, ktoré sa oddávali mužom len za účelom zachovania rodu, ale rafinovanú ženskú, niektorú z aténskych hetér, o ktorých na Peloponéze kolovali neuveriteľné historky. Vraj boli lepšie ako mládenci.


  „A ako si prišiel práve na mňa?“ Dafné sa nahlas zasmiala a Files, ktorý v rukách zvieral skrinku zo svetlého píniového dreva, by sa bol najradšej prepadol pod zem. Potom mu však hetéra položila ruky na ramená a on pocítil nikdy nepoznané teplo vyžarujúce z jej tela. „Nechcel som teba, chcel som nejakú hetéru,“ odvetil Files. „Ale o tebe sa hovorí, že si čarodejnica.“


  „Čarodejnica?“


  „Aténčania vravia, že akýsi bohatý chovateľ koní dal za tvoj jediný úsmev dom a vidiecky statok!“


  „Nuž, keď to ľudia vravia...“


  „Môj kráľ Leonidas ti posiela túto kazetu. Povedal, že by to malo stačiť.“


  Files nevedel skryť sklamanie, keď Dafné drevenú kazetu bez povšimnutia odložila. „Čisté zlato!“ ubezpečoval ju, „pol míny. Jeden perioik aj s celou rodinou by z toho vyžil celý rok.“


  „Možno, Files,“ odvetila Dafné. „Si síce Grék, ale tvoj kmeň, z ktorého pochádzajú najstatočnejší bojovníci, je ostatným Helénom cudzí a nepochopiteľný rovnako ako národ barbarov. Do krajiny si hocikoho nevpustíte a von sa z nej tiež dostane len pár vyvolených.“


  Mladý Sparťan prikývol: „Viem. Keby sa mi nebolo podarilo zvíťaziť na olympiáde, možno by som nikdy v živote nevytiahol päty z Lakedaimonu - nanajvýš ako bojovník proti nepriateľom.“


  „Asi aj preto vy Sparťania tak radi vediete vojny.“


  Files zvážnel: „Lykurgos, náš zákonodarca, povedal, že cudzí ľudia prinášajú cudzie myšlienky. Ale preto, že naše zákony sú najlepšie, zavrel hranice pre iné národy. Na druhej strane, ani my Sparťania nesmieme opustiť krajinu, aby sme si neosvojili cudzie zvyky a nemravný spôsob života.“


  „Ach, Files,“ zasmiala sa Dafné. „Lenže potom nie si dobrý Sparťan! Pri prvej príležitosti, ktorá sa ti ponúkla, si zabudol na sparťanský výcvik a poriadok a rozbehol si sa do Atén obetovať zlato za svoje víťazstvo nejakej zvrhlej hetére.“


  Sparťan pri jej slovách očervenel a po chvíli so zvesenou hlavou odvetil: „Zlato pre mňa nič neznamená. Cena za moje víťazstvo patrí kráľovi Leonidovi. My Sparťania sme všetci rovnako bohatí a rovnako chudobní. Tak hovorí zákon, a preto nepoznáme závisť, spupnosť ani zločinnosť. Každý občan má rovnako veľký kus zeme, ktorý vynáša sedemdesiat vedier jačmeňa na jedného muža a dvanásť na jednu ženu. Jeme pri spoločnom stole, na jednej strane ženy, na druhej muži a nazývame to sysítie.“


  „Zeus!“ zvolala pohoršene Dafné. „Chceš povedať, že aj ty si až dosiaľ žil takto biedne a stravoval si sa zo spoločného hrnca, ktorý neposkytuje telu ani to najzákladnejšie?“


  Files sa zhlboka nadýchol, skrížil si ruky na mohutnom hrudníku a vyzývavo sa pozrel na hetéru: „Pozri, toto je výsledok sparťanských sysítií. Každý mládenec je hrdý, keď ho prijmú k spoločnému stolu, lebo ostatní členovia spoločenstva o tom hlasujú. Vezmú zo stola striedku chleba a hodia ju do misy, ktorú dajú kolovať. Kto s prijatím súhlasí, nechá striedku v mise, ale kto je proti, roztlačí striedku medzi prstami. Roztlačená striedka značí toľko ako prevŕtaný hlasovací kamienok, značí nesúhlas. Jediný nesúhlasný výrok znemožňuje prijatie do sysítie; lebo my v Sparte sme presvedčení, že ak sa ľudia neznesú pri spoločnom stole, nebudú spolu vedieť vychádzať ani v živote.“


  „Celý život teda večeriaš pri jednom stole s tými istými chlapmi?“


  „Presne tak, Dafné.“


  „A ak niekedy nemáš hlad, lebo si bol popoludní na hostine a...“


  „To v Sparte nepoznáme. Keby niekto pri spoločnej večeri nejedol, ostatní by ho podozrievali, že sa najedol tajne sám, a stal by terčom ich posmechu.“


  Dafné pokrútila hlavou a povedala: „Je mi ťa ľúto, úbohý Sparťan, a ďakujem bohom na Olympe, že ma more nevyplavilo na breh Eurotasu.“


  „V Sparte nemáme hetéry!“ namietol Files.


  „Viem!“ odvetila Dafné. „U vás v Lakónii je ešte väčším nešťastím byť ženou ako tu v Aténach. Osudom Aténčaniek je nebyť šťastnými, ale vidí sa mi, že osudom Sparťaniek je byť nešťastnými.“


  „Ženy nie sú na svete preto, aby boli šťastné!“


  „Nevrav, a kto to povedal?“


  „Lykurgos, náš zákonodarca.“


  „A muži?“


  „Najväčším šťastím pre muža je viesť vojnu a zomrieť v boji za vlasť.“


  Dafné mu položila dlaň na líce a usmiala sa: „Ty hlúpučký chlapec z brehov Eurotasu! Najväčším šťastím pre muža je žena. Tomu nezabráni ani lakonický zákon. Ty si so ženou ešte nikdy...“


  „Nie!“ skočil jej Files do reči. Uľavilo sa mu, že je to vonku. Niežeby sa hanbil, to nie, každé dieťa predsa vedelo, že predmanželské vzťahy sa v Sparte pestovali len medzi mužmi. Ale Files sa obával, že pri žene bude nešikovný.


  „Ja som teda prvá žena v tvojom živote?“ Dafné sa usmiala, ale nepôsobilo to urážlivo. „Koľko máš rokov, Files?“


  „Mám za sebou dvadsať liet.“


  „Potom sa nemusíš hanbiť,“ povedala Dafné nežne. „Ani mnohí aténski muži v tvojom veku na tom nie sú inak. Mladí muži, mimochodom, nie sú najhorší milenci.“


  Files sa zhlboka nadýchol. Spadol mu kameň zo srdca, že mu to hetéra tak uľahčila. „Vraví sa,“ ozval sa nesmelo, „že so ženou je to celkom iné ako s mužom.“


  „Afrodita, učiteľka rozkoší!“ zasmiala sa Dafné, „pravdaže je to iné!“ a pritiahla si Sparťanovu hlavu na prsia. Files cítil, ako sa jej prsia pod peplosom dvíhajú a zasa klesajú a prechádza na neho akási zvláštna energia. „Musíš sa celkom uvoľniť,“ povedala Dafné a nežne ho hladila po vlnitých vlasoch, „musíš zabudnúť na všetko, čo bolo, na svoju lakonickú vlasť a dať voľný priebeh svojim citom.“


  Jej hlas znel tak pokojne, srdečne a vrúcne, že Files bez ťažkostí splnil, čo požadovala. Upadol do hlbokého, blaženého bezvedomia, nestratil však cit pre nežné dotyky hetéry. Klesal čoraz hlbšie a hlbšie do tela krásnej ženy, opätoval jej láskame a dotyky najskôr opatrne, aby napokon slobodne a nespútane objavoval, čo sa mu tak štedro ponúkalo.


  Ako z diaľky vnímal, že mu stiahla chitón, a zrazu ležal pod ňou a ona kľačala nad ním s hrala sa mu s čiernymi kučerami na zarastenej hrudi. Sťažka dýchal, zhlboka sa nadýchol, akoby chcel nasať všetku tú zmyselnosť, a jeho pevné, vypracované telo sa začalo mimovoľne chvieť v rytme vĺn, ktoré mu prechádzali od piat cez stehná, brucho, hrudník až do hrdla. Files sa pomaly, ale čoraz silnejšie vlnil, až jeho pohyby prešli aj na Dafné a jej zamatová pokožka sa napla.


  Bezmocne a zároveň náruživo Sparťan siahol po jej pevných prsiach, akoby ich už nikdy nechcel pustiť. Zrazu pocítil, ako sa jeho falos z celej sily opiera o akési hodvábne mäkké dvierka, žiadostivo sa domáha vstupu, no jeho prosby ostávajú nevyslyšané. Zeus bol svedkom, že ešte nikdy v sebe necítil toľkú silu, taký nespútaný tlak, taký odpor. Čím väčšmi sa usiloval dosiahnuť cieľ, tým pokojnejšie a ľahostajnejšie hetéra reagovala. Niežeby sa správala odmietavo, naopak, jej predstieraná zdržanlivosť len zvyšovala vnútorné napätie v mladom Sparťanovi a jeho túžba po tejto žene narastala do nepoznaných rozmerov.


  Dafné mala privreté oči, čo prezrádzalo, že boj pohlaví jej spôsobuje rozkoš. Sparťanovi dala pocítiť, že z tohto súboja vyjde víťazne ona. Oslavovaný atlét, zbožňovaný olympijský víťaz bude prosiť, drankať a skuvíňať, aby ho vyslyšala.


  A Files sa už naozaj takmer rozkričal, aby sa tak veľmi neovládala. Veľa nechýbalo, a bol by preklial všetkých mládencov, čo ho pripravili o túto najväčšiu rozkoš. Vtom však pocítil, ako sa Dafné otvára, jeho falos sa ponára do mäkkých obláčikov a začína sa blažené súznenie. Ich pohyby sa zjednotili rovnako ako ich city a Files sa zrazu ocitol v akomsi inom svete, kdesi hore v oblakoch na Olympe, kde sa Zeus spojil s Diónou, aby splodili božskú Afroditu.


  Dafné zrazu začala pri jeho pohyboch stonať, nariekať, tíško vzlykať, ako keď človeka zaplaví nesmierne šťastie. Sparťan ešte nikdy nepočul takéto vzlyky vášne, úplného odovzdania, akoby hetéra reagovala aj na najmenší popud. Vtedy si Files opäť uvedomil svoju silu a dievčaťu, čo mu tak dlho odolávalo, prebehli po chrbte blažené zimomriavky. Mladý Sparťan zrazu objavil, že najväčšou rozkošou pre neho je odplatiť sa jej, nechať ju trpieť, trýzniť ju, aspoň on bol presvedčený, že to z jej reakcií cítiť.


  A pritom stačila jediná šikovná reakcia, a hetéra neohrabaného milenca úplne ovládla. Pomaly, tak, aby to ani nezbadal, Dafné sa skĺzla na jeho telo, poláskala mu šľachovité hrdlo, úzko vykrojenú bradu a vrazila mu jazyk medzi suché pery. Bolo to také neočakávané, rýchle a zručné, že Files mal pocit, akoby do neho vnikal meč. Tento okamih na rozhraní medzi šokom a najvyššou rozkošou stačil, aby dospel k vyvrcholeniu. Ešte raz sa na kratučký okamih vzopäl, a vzápätí klesol ako podťatý strom.


  Dlho tam ležal, prikrytý vášnivým telom hetéry, neschopný jediného pohybu. Až keď sa Dafné odpútala od jeho úst, oprela sa o ruky a spýtavo sa mu pozrela do očí, pochopil, že zvíťazila hetéra a že to, čo bolo najväčším zážitkom v jeho živote, je pre ňu iba pekná, ale celkom všedná epizóda.


  Zalapal po vzduchu, zhlboka sa nadýchol a usiloval sa nasať a uchovať si čo najviac omamnej vône tejto ženy. Iste ho vzápätí odtisne, pripomenie mu, že za jej službu zaplatil, a chladne a ľahostajne dodá: „To je všetko, Sparťan!“ A on by pritom dal za tú ženu všetko na svete, olympijské víťazstvo i celé bohatstvo Lakónie, ktoré s ním bolo spojené!


  Dafné sa pomaly, bez slova zodvihla, nahá vyšla z miestnosti a vrátila sa so zelenou kovovou misou, z ktorej sa šírila vôňa mäty a povzbudzujúcich bylín. Namočila utierku do zeleného odvaru a oddane ako nejaká slúžka mládenca od hlavy po päty umyla. Až potom sa ozvala: „Dúfam, že nie si sklamaný...“


  Sklamaný? Filesovi chvíľu trvalo, kým bol schopný odpovedať, kým z jej vážneho pohľadu vyčítal, že si z neho nerobí žarty. „Sklamaný?“ zopakoval s hlbokým povzdychom, „netušil som, že vášeň môže byť taká vzrušujúca.“


  „Naučila som ťa teda, čo je vášeň?“


  „Veru naučila,“ odvetil Files, „si dcéra Afrodity, si bohyňa!“


  Dafné sa rozosmiala a akoby chcela Sparťana vrátiť z výšok Olympu dolu do aténskej reality, podala mu jeho rúcho, čo ležalo pohodené na zemi.


  Files vstal, pomaly si obliekal chitón a zrazu vyhlásil: „Milujem ťa!“ Znelo to neohrabane a bezbranne ako reč prepusteného metoika a hetéra mala čo robiť, aby sa nahlas nerozosmiala. Namiesto toho mu položila prst na ústa a povedala: „To sú priveľké slová, Files. Vášeň ti omámila zmysly, ty nemiluješ mňa, ty len túžiš po mojom tele, po mojich prsiach, nohách...“


  „Nie, teba milujem!“ zvolal rozhorčene Sparťan. „Teba, takú, aká si. Chcem ti ležať pri nohách.“


  „Zadrž!“ odvetila Dafné a chytila ho za ramená. „Zmietaš sa vo svojich citoch; ale sú to city, ktoré si si kúpil za zlato, nič viac.“


  To ho zasiahlo ako úder do tváre. Zaprisahával ju, aby vyslyšala jeho lásku, prvú lásku k žene, vzlykal, že sa chce oddávať jej, iba jej.


  Dafné sa usilovala ubrániť sľubom mladého atléta: „Ach, Files, azda nie si Sparťan, čo žije odtrhnutý od sveta, čo prišiel ku mne, aby zažil dar rozkoše? A azda si ho nedostal? Nenaplnila som azda tvoje predstavy?“


  „Ó, viac než to!“ zvolal Files, „nebola to len vášeň, čo si vo mne rozdúchala, vášeň jasnejšiu ako súhvezdie Plejád. Ešte nikdy som nestretol nikoho, kto by vyžaroval toľko vrúcnosti a dôvery.“


  „V Sparte predsa môžeš dôverovať každému, kto sa ti pozrie do očí.“


  „Zeus, čo ti to zišlo na um! V štáte, ako je Sparta, kde vládne bič, sú občania veľmi nedôverčiví. Ak sa niekto pokúsi zodvihnúť hlavu spomedzi rovných, každý jeho krok hneď sledujú stovky očí. Ale tebe dôverujem a dokážem ti, aká veľká je moja dôvera. Prezradím ti tajomstvo, ktorým sa ti vydám do rúk ako posledný penest.“


  „Nechaj si svoje tajomstvo, Files. Mňa nezaujíma a ty by si to neskôr mohol ľutovať.“


  „Kdeže,“ ubezpečoval ju, „musím sa oň podeliť, inak to už nevydržím, jeho bremeno je ťažšie ako skala.“


  Dafné sa na neho zvedavo pozrela a Files pomaly prehovoril: „Nezaslúžil som si, aby ma najobletovanejšia hetéra z celých Atén obdarila toľkou rozkošou. Naopak, ako je zvykom v Sparte, mal by som sa podeliť o manželku so svojím bratom...“


  „Zaplatil si predsa zlatom!“ pripomenula mu Dafné.


  „Áno, zaplatil, ale peniaze som dostal neprávom.“


  „Ale veď si ich vyhral!“


  „Iste, vyhral som ich. Lenže, na olympiáde som nezvíťazil v čestnom boji.“


  „Čo to táraš, sama som ťa predsa videla zvíťaziť a tisíce ďalších divákov tiež!“


  „Ibaže som nezvíťazil vďaka svojej rýchlosti, ale vďaka tomu, že som Efialtovi z Trachiny chrstol do očí hrsť piesku, že sa zapotácal.“


  „A on neprotestoval?“


  „Ale áno, lenže mu neverili, lebo nikto z rozhodcov nič nezbadal.“


  Dafné civela na dlážku z parského mramoru a mlčala. Bola zdrvená. Naopak, Files pôsobil spokojne, akoby sa mu uľavilo, a napokon celkom vážne a pokojne povedal: „Tak a teraz to môžeš ohlásiť helanodikom, aby ma sotili zo skaly.“


  Hetéra však pokrútila hlavou a povedala: „Budem mlčať. Čo si vykonal, je tvoja vec. Budeš s tým musieť žiť. Len jedno nechápem: Prečo sa ten Trachiňan tak ľahko vzdal?“


  Files pokrčil plecami. „A čo mal robiť? Nemohol nič dokázať, preto protest zamietli. Strašne ma však nenávidí a na konci hier, keď sa odovzdávali vavrínové vence, pristúpil ku mne, opľul ma a vyhlásil, že urobí všetko pre to, aby sa pomstil mne i celému spartskému ľudu.“


  „Mal by si sa teda mať na pozore,“ pripomenula mu Dafné, „atlét, ktorého pripravili o víťazstvo, je horší ako ranený diviak.“


  Sparťan prikývol. Vtom pocítil, že niekto stojí za ním, a vystrašene sa obrátil: Pred ním stál mohutný chlap s kamenným výrazom - Temistokles.


  „Nedal sa odbiť,“ ospravedlnila sa komorná a zmizla za dverami. Temistokles pohŕdavo kývol Sparťanovi, akoby vravel: Zmizni! Files sa spýtavo pozrel na Dafné. Tá len sklopila oči a prikývla. Atlét sa teda bez slova rozlúčky vzdialil.


  Temistokles s rukami založenými na chrbte chvíľu chodil hore-dolu po miestnosti, od rozhádzaného lôžka k bielym stĺpom a späť, potom však pristúpil k hetére a otvoril pred ňou dlaň. Dafné sa preľakla.


  Na dlani mal medailón s holubicou. „Odkiaľ to máš?“ spýtala sa a v očiach sa jej nepokojne zablyslo.


  Vojvodca sa neponáhľal s odpoveďou. Vychutnával jej nepokoj a trestal ju mlčaním. Až keď otázku naliehavo zopakovala, povedal s trpkosťou v hlase: „Si krásna ako Afrodita, ale tvoje myšlienky sú hrôzostrašné ako rozškľabená tvár Gorgony.“


  Dafné úporne rozmýšľala, ale stratégovým slovám nerozumela. „Kto ti dal ten medailón?“ spýtala sa úpenlivo.


  „Je teda tvoj?“


  „Áno. Otec mi ho daroval, keď som bola malá.“


  „Ako sa teda dostal do rúk barbarským špiónom?“


  „Akým špiónom?“ Dafné nechápala. „V Olympii za mnou prišiel akýsi Magnézijčan a tvrdil, že sa stretol s mojím otcom Artemidom.“


  „Myslel som, že tvoj otec Artemidos je mŕtvy!“


  „To som si myslela aj ja!“ odvetila hetéra a do očí sa jej tisli slzy. „Ale ten bradatý povedal, že sa s mojím otcom stretol na satrapovom dvore a že otec ho požiadal, aby ma našiel.“


  Temistokles sa potuteľne usmial: „Bradatého sme premohli na otvorenom mori. Bol na úteku do Miléta. Mal pri sebe tabuľku s mierami našich bojových lodí. A ty si jeho špinavá komplicka! Barbarský špiceľ!“


  „Ó, popoi!“ Dafné sa nahlas rozvzlykala. „Beda mi úbohej! Olympskí bohovia, stojte pri mne! Som Dafné z ostrova Lesbos, v mojej hrudi tlčie helénske srdce a nikdy v živote by som nezradila vlasť!“


  Stratégove mäsité pery sa od hnevu zdeformovali do úzkej čiarky. Temistokles zúril, kričal, až sa to odrážalo od holých stien: „Všetky slová z tvojich úst sú zbytočné. Prívesok ťa prezradil, si spriahnutá s bradatým! Koľko aténskych mužov si svojou krásnou maskou oklamala, od koľkých si vymámila tajné informácie? Na dvore Achajmenovcov už iste poznajú každé slovo, čo sa povedalo v posteliach aténskych vodcov a teraz sa len smejú z našich obranných opatrení!“


  „Mlč!“ Vykríkla prenikavo Dafné a klesla na zem. Kľačala na mramorovej dlážke, tvár mala zaborenú v dlaniach a mäkké kučery jej splývali na kameň. Plakala. Temistokles triumfálne ako víťaz po veľkej bitke vychutnával okamih pomsty. „Aristeides a ostatní slabosi možno podľahli tvojim pôvabom, ale nad Temistoklom si nezvíťazila! Ty nie!“ Poznamenal uštipačne.


  Dafné zodvihla hlavu a očami zaliatymi slzami sa pozrela na vojvodcu. Nebol to však pohľad, ktorým by prosila o milosť, nebola v ňom dokonca ani zlosť. Dafné si len utrela slzy a tichým hlasom povedala: „Temistokles, syn Neokleov, vypočuj ma. Každý obžalovaný má predsa právo hájiť sa pred súdom.“


  „Aj ty budeš mať možnosť obhajovať sa pred areopágom!“


  „Ale zatiaľ si ma obvinil iba ty, preto ma vypočuj: Ako som mala vedieť, že bradatý je špión? Pristúpil ku mne sa oznámil mi, že môj otec je nažive. Chcela som si byť istá, či sa cudzinec iba nechce votrieť do mojej priazne. V Aténach sa napokon vie, že môj otec Artemidos sa utopil vo vlnách pri Maratóne. Ale mala som iskierku nádeje. Preto som dala bradatému medailón s holubicou, mal ho ukázať mužovi, čo sa vydával za môjho otca, lebo len Artemidos z Mytilény pozná jeho tajomstvo. A teraz sa moja nádej rozplynula.“


  „Pekne si si to vymyslela!“ zavrčal vojvodca, zneistený, či hetéra predsa len nehovorí pravdu. „Ako chceš dokázať, že hovoríš pravdu?“


  „Priveď bradatého. Potvrdí ti každé moje slovo!“


  „To nie je možné. Bradatý je na ceste do Miléta.“


  „Ale povedal si predsa, že ste špióna na mori chytili!“


  „Zasa sme ho pustili a poslali k barbarom s tajným poslaním.“ Temistokles videl jej neveriaci pohľad a dodal: „Je to na prospech Aténam. Máme rukojemníka, jeho syna Medóna. Poznáš ho?“


  „Nie,“ odvetila Dafné, „poznám len otca.“


  „Nevyzerá to pre teba dobre,“ vyhlásil vecne Temistokles. „Mala by si obetovať hekatombu jalovíc, aby sa Magnézijčan vrátil prv, než ťa odsúdia.“


  Z predsiene doľahol krik. Koalemnos sa pobil s dvoma obecnými otrokmi, ktorí žiadali vstup v mene zákona. Jeden z nich sa vrútil do miestnosti a bez dychu volal: „Si Dafné, dcéra Artemida z Mytilény?“


  „Som,“ odvetila hetéra.


  „Tak nás najprv osloboď od toho netvora, tvojho sluhu!“


  Dafné kývla na Koalemna, aby ich pustil. Prostáčik sa naširoko usmial, čosi nezrozumiteľne zabľabotal a zmizol.


  „V mene Solónových zákonov,“ vyhlásil demosios a položil pravú ruku Dafné na plece, „bola si obvinená zo špionáže pre barbarov a zo zrady svojho ľudu. Za tento čin sa budeš musieť zodpovedať pred areopágom, najvyšším súdom polis. Zatýkam ťa!“


  Temistokles sa odvrátil a sklopil zrak, akoby sa hetére bál pozrieť do očí. „Zatýkaš ma?“ zopakovala Dafné nechápavo.


  „Máš právo zvoliť si obhajcu, ktorý ťa bude zastupovať na Areovom vŕšku,“ odvetil obecný otrok.


  Dafné sa nasilu usmiala a potom nahlas vykríkla: „Nijakého obhajcu nepotrebujem; ničoho som sa nedopustila! Nevinný sa obháji aj sám.“ A smerom k vojvodcovi, ktorý sa s predstieranou ľahostajnosťou díval z okna, povedala: „Ale ak sú v tomto meste muži, čo ma nenávidia, lebo som neopätovala ich city a neuspokojila ich nízke pudy, a ktorí ma chcú vlákať do pasce, potom ma z ich osídiel nevyseká ani ten najlepší rečník.“ A pretože Temistokles stál ešte vždy obrátený chrbtom, podišla k nemu a vyhlásila: „Archonti na areopágu, ktorých úlohou je bdieť nad zákonnosťou, sa nedajú zmiasť lacnými obvineniami nejakého sykofanta a nedovolia odsúdiť nevinnú; ale obrátia sa proti podlému žalobcovi, ktorý ohrozuje štát tým, že vlastné záujmy stavia vyššie ako pravdu!“


  Temistokles sa sotva badateľne strhol. Ani jeho úhlavný nepriateľ Aristeides sa neopovážil nazvať ho sykofantom, podlým udavačom. Kde berie odvahu takto hovoriť táto žena?


  [image: ]


  Aiakides, muž s čiernou bradou, mal naponáhlo. Milét bol kedysi prekvitajúcim strediskom hospodárstva i kultúry, no pred viac ako desiatimi rokmi ho spustošili Peržania a mesto sa dosiaľ nespamätalo. Kedysi široké ulice a tienisté arkády boli zasypané prachom alebo prerastené burinou ako nemí svedkovia hrozného potlačenia povstania iónskych miest proti nadvláde barbarov. Všade sa to len tak hemžilo perzskými vojakmi.


  K buleutérionu za hlavným námestím viedol len úzky vyšliapaný chodník. Z niekdajšej radnice toho veľa neostalo - nádvorie plné zrúcaného muriva s vyčnievajúcimi kýpťami stĺpov, drsné steny v narýchlo opravených miestnostiach, stará zhromažďovacia hala pod holým nebom.


  Pred vchodom sa ponevierali Gréci i Peržania a každého cudzinca prebodávali podozrievavými pohľadmi - všade panovala nedôvera.


  „Ohlás Terillovi príchod Aiakida z Magnézie,“ prikázal bradatý strážcovi pri vchode. Strážca na chvíľu zmizol a keď sa vrátil, kývol na Aiakida, aby ho nasledoval. Terillos bol vedúci západnej špionážnej siete a medzi ľuďmi sa šepkalo, že mu podlieha asi dvetisíc agentov, väčšinou Grékov, ktorých barbari nejakým spôsobom vydierali. Tak ako Aiakida.


  Špionážne centrum bola dlhá, tmavá miestnosť s vysokými stenami obloženými policami so zvitkami papiera a tabuľkami. Terillos, malý, tučný a plešatý muž s hustým obočím, sedel za masívnym širokým stolom obklopený hordou hrozivo vyzerajúcich postáv.


  „Dúfam, že si bol úspešný, Magnézijčan!“ zvolal Terillos na prichádzajúceho. „Pravdaže, Terillos, prinášam údaje, ktoré si si želal,“ poklonkoval bradatý. Potom vytiahol tabuľku, položil ju na stôl pred plešatého a s očakávaním ho pozoroval, ako číta.


  „Ručíš za miery gréckych bodcov?“ spýtal sa Terillos nedôverčivo.


  „Ručím za ne životom môjho syna Medóna!“ zaprisahával sa Aiakides, „nové grécke trojveslice sme videli vo Falerone, sú to pyšné, štíhle lode s bodcami, ktoré naháňajú strach.“


  „A kde si nechal svojho syna Medóna?“ Magnézijčana znervózňovalo, že plešatý sa stále usmieva.


  „V prístave!“ náhlivo odvetil Aiakides, no vzápätí sa opravil: „- totiž, on...“


  „Kde je?“


  Bradatý mlčal, na čelo mu vystúpili kropaje potu a keď k nemu pristúpili dvaja hrôzostrašní chlapi stojaci pri šéfovi, zalapal po dychu.


  „Prečo nám nechceš povedať, kde si nechal Medóna?“ uškŕňal sa zákerne Terillos.


  Aiakides pochopil, že je v pasci, a jediné, čo mu zišlo na um, bolo povedať pravdu, alebo aspoň polovičnú pravdu: „Medón je v Aténach, pane!“


  Plešatý sa naklonil ponad stôl, oprel sa o jeden lakeť a uškrnul sa: „Máme informáciu, že vás prepadli. Ako vidíš, moji zvedovia sú rýchlejší ako vietor, čo dul do plachiet tvojej lode.“


  Olympskí bohovia, ako sa o tom mohol dozvedieť? Aiakides predsa celej posádke zakázal povedať o prepade čo i len slovo! Niektorý z jeho námorníkov musí byť špión! Čo všetko vedia? Magnézijčan cítil, ako mu v sluchách pulzuje krv. Ako sa má zachovať? Ó, Medón, syn môj!


  Mučivé myšlienky, čo vírili hlavou obchodníkovi so súknom z Magnézie, mu však nepomohli, naopak, Terillos mu predkladal jeden dôkaz za druhým: vedľa tabuľky, ktorú priniesol Aiakides, položil druhú, rovnako veľkú a potom ešte aj tretiu.


  „To je zvláštne, Aiakides, tvoje údaje sú celkom iné ako všetky ostatné. Údaje týchto dvoch zvedov sú totožné, iba tvoje čísla sa od nich odlišujú. Ako nám to vysvetlíš?“


  Terillov hlas znel strojene vľúdne a v každom okamihu hrozilo, že vybuchne od zlosti.


  Aiakides na to čakal a cítil, ako sa mu podlamujú kolená. Ak barbari prichytia špióna pri klamstve, čaká ho krátky proces. Dajú ho medzi dva metrové mlynské kamene; lenže ak príde o život on, zahynie aj jeho syn v ďalekých Aténach. Bohovia, naozaj nejestvuje záchrana?


  „Azda ti Aténčania zaplatili viac, ha? To oni ti napísali falošné údaje, aby si nás oklamal? Nechali si Medóna ako rukojemníka? Von s tým, vrav!“ zvrieskol plešatec a dvaja strážcovia Aiakidovi bolestivo skrútili ruky na chrbát.


  Neborák nevedel, čo povedať. Nech povie čokoľvek, bude to zlé a narobí viac škody než úžitku. Barbari dávno odhalili jeho podvod, vedia, že je dvojitý agent. Čím sa má brániť? „Urobil som to len pre svojho syna Medóna,“ povedal napokon, „syn je pre mňa všetkým. Budú ho držať v zajatí v Aténach, kým sa nevrátim...“


  „Ty sa do Atén nevrátiš!“ zvolal nahnevane Terillos, „vieš predsa, čo robíme so zradcami. Mohol by som ti dať vybrať, či ťa máme zaživa zamurovať, aby si tam zhnil a zožrali ťa červy, alebo či ťa radšej máme rozdrviť medzi mlynskými kameňmi. Nemáme však veľa času, a preto bude lepšia druhá možnosť.“


  


  „Hetéra Dafné je špiónka barbarov!“ Obvinenie sa šírilo Aténami rýchlosťou požiaru a stovky ľudí sa hrnuli k areopágu západne od Akropoly, aby boli svedkami procesu, pri ktorom päťdesiati bývalí archonti, ctihodní štátni úradníci a príslušníci rodovej šľachty budú rozhodovať o osude Dafné.


  Sudcovia v červených rúchach na čele s archontom Eponymom, predsedajúcim súdneho dvora, dôstojným krokom vošli do stĺpovej siene a posadali si na miesta za balustrádou z bieleho mramoru. Potom dvaja obecní otroci priviedli hetéru k lavici obžalovaných. Pôsobila sústredene, len na okamih zodvihla zrak k sudcom a pozorne načúvala obžalobe.


  V obžalobe stálo, že sa dopustila zločinu voči mestskému štátu tým, že prezrádzala štátne tajomstvá barbarom. Mala byť členkou sprisahaneckej skupiny, ku ktorej okrem iných patril aj eleuzínsky kňaz Kalias. Jeho záhadná smrť im síce prekrížila plány, ale nezmarila ich. Barbari za ňou vyslali posla, Magnézijčana Aiakida, ktorého úlohou bolo získať miery aténskych lodí a ktorého sa podarilo prichytiť pri čine. Pokus využiť špióna na vlastné účely stroskotal, muž ohavne zradil ešte aj vlastného syna Medóna.


  „Dafné, čo môžeš povedať k vzneseným obvineniam?“


  Keď hetéra vstala, v radoch divákov to zašumelo. Mala oblečený dlhý chitón previazaný v páse, ktorý jej splýval k zemi v rovnomerných záhyboch ako kanelúry dórskeho stĺpa. Horný diel pridŕžala iba spona na pravom pleci. Dlhé kučery jej padali na nahé plecia. Vyzerala ako nádherná socha a pohľad na ňu nenechal Aténčanov chladnými. Aténčania milovali krásu a ich sympatie boli na jej strane. Veď ako, prečo by také krásne dievča malo slúžiť barbarom?


  Dafné pevným, pokojným hlasom odvetila: „Archón Eponymos, obvinenia, ktoré som si vypočula, nemajú ani najmenšie opodstatnenie a sú krivé. Na prvý pohľad možno vyzerajú vieryhodne, ale ja tvoje obvinenia jedno za druhým veľmi ľahko vyvrátim. A potom by som chcela vidieť toho archonta, ktorý zodvihne hlas proti mne!“


  Smelá reč sa mnohým zapáčila a odmenili ju hlasitým potleskom, čo bolo povolené a celkom obvyklé. Obžalovaný zvyčajne využil služby niektorého z dobre platených rečníkov alebo demagógov, ktorí pred súdom na veľkú radosť divákov zvádzali slovné súboje. Sami sa zastupovali len chudobní, alebo tí, čo si svoj rečnícky talent cenili vyššie ako schopnosti profesionálneho rečníka. Nezriedka sa stávalo, že aj niekto z publika plamenným prejavom hájil obžalovaného.


  „Nech predstúpi hetéra Megara ako svedkyňa!“ zvolal hlasno archón.


  Megara predstúpila, tvár mala ako z kameňa.


  Archón zodvihol medailón: „Poznáš tento šperk?“


  Megara prikývla a povedala, že patrí Dafné.


  „A ako sa dostal k barbarskému špiónovi menom Aiakides?“


  „Dafné sama mu ho dala ako poznávacie znamenie pre otca, ktorý mal byť podľa Aiakida ešte nažive.“


  „To sa stalo pri hrách v Olympii?“


  „Áno.“


  „Mala si dojem, že tí dvaja, Dafné a Aiakides sa poznajú?“


  „Nie.“


  „Prečo?“


  „Videlo sa mi, že Dafné je rozrušená, nemohla uveriť, že jej otec je nažive, ale chytila sa nádeje ako topiaci sa slamky.“


  „A nebolo by možné, že by Dafné rozrušenie iba predstierala?“


  „Nie.“


  „Nech predstúpi ako svedok stratég Temistokles!“


  Temistokles predstúpil pred balustrádu archontov, na Dafné sa ani nepozrel. Zastal necelých desať krokov od nej s rukami založenými na chrbte a odpovedal na otázky archonta.


  „Ty si videl lotra z Magnézie, ako si prezerá naše lode a neskôr si ho na mori dolapil.“


  „Áno.“


  „Priznal sa Aiakides?“


  „Áno. Povedal, že sa dal naverbovať, lebo bol vo finančnej tiesni.“


  „A prečo si ho pustil?“


  „Myslel som si, že nám bude na väčší osoh, keď odovzdá barbarom nesprávne informácie, ako keby sa vôbec nevrátil. Ako zábezpeku som si nechal jeho syna Medóna. Nemohol som tušiť, že Aiakides nebude mať ani toľko citu, aby prišiel vyslobodiť vlastného syna.“


  „Spomenul Aiakides, že by aj Dafné bola barbarskou špiónkou, že by bola jeho komplickou?“


  „Nie.“


  „Nespytoval si sa ho na ňu?“


  „Nemusel som sa ho spytovať, našiel som predsa u neho medailón s holubicou.“


  „Ty si medailón poznal? Odkiaľ?“


  Temistokles sa zarazil. Diváci stíchli. Všetky pohľady sa upierali na stratéga. Archón sa pokúsil pomôcť Temistoklovi a vľúdne sa spýtal: „Tešil si sa priazni hetéry, však?“


  Keby bol Temistokles odpovedal kladne, nikto z prítomných by sa nad tým nepozastavil, lebo to všetci považovali za samozrejmé. Lenže vojvodca po krátkom zaváhaní odvetil: „Nie, netešil som sa jej priazni!“ a tým rozpútal hrozný krik a hlasité špekulácie.


  Archón Eponymos sa nedal vyviesť z miery a pokračoval: „Ale bol by si sa rád tešil jej priazni, však?“


  Temistokles odpovedal: „Iste, keď som ešte nevedel, že je v službách barbarov.“


  Z tribúny divákov sa ozval uštipačný smiech, Dafné vyskočila a skríkla: „Každé slovo, ktoré Temistokles vyriekol, je pravdivé, ale nič nedokazuje pravdivosť vznesených obvinení.“


  Archón dal predviesť zajatca Medóna. Na otázku, či sa niekedy stretol s Dafné a či jeho otec niekedy spomenul jej meno, syn Magnézijčana odpovedal záporne. Poprel, že by šlo o sprisahanie, jeho otec Aiakides konal celkom sám a toto bola jeho prvá úloha. Medón so slzami v očiach ubezpečoval, že jeho otcovi sa muselo niečo prihodiť, inak by ho nikdy v živote nebol zradil.


  Archón jeho poznámku zmietol zo stola pohŕdavým gestom a dal zavolať Aristeida. Medzi divákmi zavládlo vzrušené napätie: V Aténach každé dieťa vedelo, že stratégovia sú protivníci a že jeden k druhému prechovávajú nenávisť. Ako sa Aristeides zachová v tomto procese?


  „Aristeides, ty si pri Maratóne zachránil hetéru, ktorá je obžalovaná zo sprisahania?“ spýtal sa ho na úvod archón.


  Vojvodca, ktorého prezývali aj Spravodlivým, odvetil: „Dievča som vyslobodil z pazúrov vojakov. V noci ju objavili na bojisku, mysleli si, že je barbarka a chceli z nej urobiť otrokyňu. Zveril som ju hetére Melisse.“


  „Kde sa v tom čase zdržiaval Kalias?“


  „Na bojisku. Hľadal padlých Aténčanov.“


  „Došlo k stretnutiu medzi Kaliom a Dafné?“


  „Pokiaľ viem, osobne sa nestretli.“


  „Vraví sa, že smrtiaci šíp, čo usmrtil Melissu, mal zasiahnuť Dafné. Aký motív mohol mať eleuzínsky kňaz, aby sa pokúsil zabiť Dafné?“


  „Možno ju chcel odstrániť ako nebezpečnú svedkyňu. Špióni majú nebezpečný život.“


  Archón sa obrátil k Temistoklovi: „Bol si svedkom Kaliovej záhadnej smrti?“


  „Delfská veštkyňa mi poradila, aby som sa za splnu vydal do Maratónu, že tam nájdem Melissinho vraha. Videl som ho na mohyle. Diov blesk preťal čiaru jeho života.“


  „Čo mohlo vyhnať Kalia tej noci do maratónskych močarísk?“


  „Možno sa tam mal stretnúť s kompánmi, čo pripravovali sprisahanie proti vlasti.“


  „Nemohol náhodou Kalias čakať na teba, Temistokles?“


  Temistokles mlčal a uvažoval. Aténčania vzrušene diskutovali. Vtedy vstala Dafné, akoby chcela niečo povedať, a všetci naraz stíchli.


  Hetéra prehovorila nahlas, pevným hlasom, ktorý bolo počuť aj v poslednom rade: „Archonti areopágu, ctihodní muži Atén, vypočujte ma: Kalias, eleuzínsky kňaz, nebol špiónom barbarov, rovnako ako ja nie som ich špiónkou. Nešťastným riadením osudu som sa stala svedkyňou hrozného zločinu. V noci po bitke pri Maratóne, keď ma more v bezvedomí vyplavilo na breh a hľadala som pomoc, uvidela som vo svite mesiaca dve postavy. Zblúdený barbar viedol Kalia k miestu v močariskách, kde Peržania zakopali svoj vojnový poklad. No len čo barbar drahocennosti vykopal, kňaz mu vrazil do chrbta meč. Chcela som ujsť, ale stála som tam ako prikovaná, neschopná pohybu. Eleuzínčan ma zbadal. Pochopil, že som všetko videla, a keby ma všemocný Zeus nebol zachránil a nezariadil, aby sa Kalias potkol na akomsi luku a nespadol, iste by ma bol čakal rovnaký osud ako toho barbara. Podarilo sa mi však ujsť a skryť sa v tábore.“


  Archonti v červenom vzrušene dali hlavy dohromady a Eponymos poznamenal: „Pozoruhodný príbeh, len čo je pravda!“


  Dafné však už pokračovala: „Čo som dosiaľ povedala, môžu dosvedčiť tieto moje oči. Čo poviem teraz, je výsledkom mojich úvah: Ak si chcel Kalias nechať perzský poklad, musel ma ako jediného svedka čo najrýchlejšie odstrániť. Preto sa prikradol k šiatru hetér, kde ma Melissa dojímavo opatrovala. Neviem, či na stene šiatra videl obrysy našich postáv alebo či vystrelil len podľa hlasov, ktoré počul, v každom prípade jeho šíp zasiahol Melissu. Keď ho Temistokles v noci pri Maratóne videl, chystal sa Kalias zmocniť perzského zlata. Čo iné by tam kňaz Demetry mohol hľadať? Lenže bohovia hriešnika potrestali.“


  „Hetéra klame!“ ozvalo sa z publika. „Hovorí ako vykladač snov na schodoch chrámu!“


  Aténčanom pripadal jej príbeh taký nepravdepodobný, že začali hroziť päsťami a nazlostene kričať.


  Dafné sa ich usilovala utíšiť: „Iste, je to len teória, ale nie je o nič menej pravdepodobná ako obvinenie, ktoré bolo voči mne vznesené. Nemám dôkazy, ale ani vy, archonti, ich nemáte. Iba ak by...“


  „Čo?“ Archón Eponymos sa zvedavo pozrel na Dafné.


  „Uverili by ste mi, keby som vás zaviedla na miesto, kde je zakopaný perzský poklad?“


  Archón sa obzeral okolo seba, akoby hľadal podporu, no ostatní sudcovia sa tvárili nerozhodne. „Od bitky pri Maratóne uplynulo už takmer osem liet,“ odvetil Eponymos, „naozaj si myslíš, že by sme mohli nájsť poklad barbarov?“


  „Som o tom presvedčená!“ vyhlásila Dafné. „Keby som bola špiónka, barbari by sa určite boli na mňa obrátili, aby som im pomohla vrátiť ich vojnový poklad.“


  Sudcovia súhlasne prikyvovali.


  Dafné vystrela ruky k nebu a zvolala: „Ó, bohovia Olympu, zošlite znamenie pravdy a dovoľte, aby som našla zlato barbarov!“


  


  Ďaleko za Milétom, tam, kde pobrežná nížina prechádza do žiarivej okrovej pahorkatiny, Peržania zriadili obrovský vojenský tábor. Kam oko dovidelo, zakrývali obzor tmavé šiatre barbarov. Medzi nimi sa tisli státisíce vojakov, koní a vozov a nad tým všetkým sa vznášal štipľavý smrad dymiacich táborových ohňov živených suchým zvieracím trusom.


  Smerom od Miléta sa hore vŕškom hnali dva konské povozy a ťahali za sebou kúdol prachu. Mierili do časti tábora ležiacej v kotline, obkolesenej vysokou vozovou hradbou a ukrývajúcej dvor perzského Veľkého kráľa Xerxa. Predný voz riadil šéf špionáže Terillos a sedeli na ňom niekoľkí dvorania zahalení v purpurových plášťoch s bielymi jastrabmi na pleciach. Pohľad na druhý voz bol žalostný. Na divo sa natriasajúcom povoze ležali, viseli alebo kľačali znivočené, vychudnuté postavy s porozbíjanými hlavami, asi tucet odsúdencov, ktorých mali predviesť pred Veľkého kráľa, aby im potvrdil rozsudok smrti. Bol medzi nimi aj Aiakides, muž s čiernou bradou.


  Ešte včera mu hlavou vírili výčitky, ako hanebne konal, dnes mu už mozog takmer nepracoval. Bitka, bičovanie a príšerné výkriky mučených spoluväzňov mu takmer vymazali pamäť. So spútanými rukami sa priam ľahostajne díval v ústrety istej smrti. Pri každom poskočení voza na kamenistej ceste mu brada klesla na prsia a do tváre mu padli krvou a potom zlepené vlasy, takže z hrozivej perzskej vojnovej mašinérie skoro nič nevidel. Našťastie.


  Aiakides teda nevidel ani obrovské mlynské kamene, ktoré v zadnej časti tábora čakali na to, že ich všetkých rozdrvia. Keď vozy konečne zastavili, sprievodcovia povyskakovali a väzňov posácali z voza. Niektorí padli bezvládne, dolu hlavou do prachu, neschopní udržať sa na nohách. Bradatý urobil niekoľko neistých krokov, zatackal sa a potom sa oprel o koleso voza a ľahostajne ostal stáť.


  Na širšej strane tábora bola zem pokrytá červenými a modrými kobercami s filigránskymi vzormi. Zdobili vchod do šiatra, ktorý pripomínal hrad s kupolami a arkiermi, mal priestrannú predsieň s baldachýnom zdobeným vlajkami a širokým červeným pódiom. Na podeste ovešanej ťažkými látkami sedel Xerxes, obávaný kráľ barbarov, vládca Ázie, hrozný a nevypočítateľný.


  Veľký kráľ mal na hlave vysokú čiapku omotanú bielou a modrou látkou. Spod nej mu vytŕčali husté čierne vlasy natočené do kučier. Obočie nad úzkymi pichľavými očami mal vyholené a na hruď mu ovísala dlhá brada. Okolo pliec mal prehodený purpurový plášť siahajúci do pol pása a zdobený zlatými výšivkami s opakujúcim sa motívom sokola a jastraba. Spod dlhej nazberanej sukne mu vytŕčali šafranovožlté topánky na vysokých podpätkoch. Na každom prste, ešte aj na palcoch, mal prsteň s veľkým farebným kameňom. V pravej ruke držal Xerxes ako žezlo zlatú tyč a v ľavej nádobu v tvare lotosového kvetu - korisť z poslednej výpravy do ríše faraónov.


  Medzi bosými hodnostármi svojej obrovskej ríše pôsobil ako veľké neobratné dieťa preoblečené za dospelého. Trón po svojom otcovi zdedil v čase, keď Dareios zbrojil do odvetného ťaženia proti Grékom a nečakane zomrel. Jeho nástupca sa zmietal v pochybnostiach. Nepokojne vyskočil zo zlatého trónu zdobeného zvieracími labami a opatreného rúčkami, aby ho lokaji mohli kdekoľvek odniesť, urobil niekoľko tanečných krokov, medzitým mu sluhovia kreslo prisunuli, a opäť sa posadil.


  „Neviem, neviem,“ zahuhňal Xerxes, „či to bude vôľa dobrotivého Ahura Mazdu, keď vytiahneme do boja proti Helénom. Gréci sú slabí a bojazliví ako zajace na plošinách našej vysočiny, no ich bohovia sú veľkí a mocní, a možno sú dokonca spriahnutí so zlým Ahrimanom.“


  Pred kráľa predstúpil jeho bratanec Mardonios a povedal: „Najodvážnejší z odvážnych Achajmenovcov! Nie je správne nechať nepotrestanými Aténčanov, čo spôsobili Peržanom najväčšiu trýzeň v dejinách. Od čias, keď Kyros vyhnal Astyaga a my sme sa chopili moci, nezaznamenali sme porážku. Kyros, Kambyses a tvoj otec Dareios si podmaňovali jeden národ za druhým. Prečo chceš dobrovoľne obmedziť svoju moc? Európa je krásna krajina a stromy v nej rodia najonakvejšie ovocie!“


  „Vravíš ovocie?“ Veľký kráľ zbystril pozornosť. Ovocné stromy boli jeho najväčšou záľubou.


  Mardonios sa ho usiloval presvedčiť, že v Európe rastie ovocie lahodnej chuti, sladké ako med, ktorému sa v Ázii nedarí.


  „Sladké ako med?“ Xerxovi nebolo viac treba. Pokýval hlavou a pateticky zvolal: „Ja, Xerxes z kmeňa Achajmenovcov, prejdem cez Helespont a privediem do Európy vojsko, aké svet ešte nevidel. Môjmu otcovi Dareiovi nebolo dopriate, aby pomstil útrapy porážky; ale ja nebudem mať pokoja, kým sa nezmocním Atén a nepremením mesto na hŕbu ruín a popola. A potom bude krajina Peržanov susedom Diovho neba!“


  Zaznel búrlivý potlesk a Xerxes sa zachichotal: „Vravel si, ovocie sladké ako med, Mardonios?“ - „Sladké ako med!“ ubezpečoval ho bratanec. Xerxes zamával žezlom: „Ty figliar, mne sľubuješ sladké plody, a sám nechceš nič iné, ako stať sa miestodržiteľom novej provincie!“


  Mardonios sa zasmial, vôbec sa neusiloval vyvrátiť kráľove slová. Aj tak každý v krajine vedel, že si brúsi zuby na túto funkciu.


  Preto sa zaliečal kráľovi, ako len najlepšie vedel: „Pane a kráľu kráľov, nie si len najväčší spomedzi všetkých žijúcich Peržanov, ale aj spomedzi tých, čo sa ešte len narodia. Podrobili sme si Sakov, Indov, Etiópčanov, Asýrčanov a mnohé iné smelé národy bez toho, aby nám predtým urobili niečo zlé. A ty chceš ušetriť Grékov, ktorí nám pripravili neopísateľné útrapy? Pýtam sa ťa, prečo sa ich bojíš? Azda sme poľahky nezvíťazili aj nad Iónmi, Dórmi a Aiolmi, a to sú všetko Gréci z pobrežia Ázie?“


  Veľký kráľ sa zachichotal, zodvihol zlatú čašu so sladkokyslou dulovou šťavou a napil sa. Oči mu pritom nepokojne preskakovali po prítomných. Artabanos, jeho múdry strýko, chudý starec s dlhou bielou kučeravou bradou ho napomenul: „Xerxes, už tvojho otca som varoval, aby sa nepúšťal proti Skýtom pri severnom mori, veď tí ľudia ani nežijú v mestách; a veru, Dareios sa vrátil naprázdno, iba čo utrpel veľké straty. A teraz chceš ty, kráľ kráľov, tiahnuť proti národu, ktorého muži sú oveľa statočnejší ako Skýti. Chceš premostiť Helespont a s miliónovým vojskom vtiahnuť do Európy. Ale pýtam sa ťa i všetkých prítomných: čo bude s našimi vojakmi, keď víchrica zničí plávajúci most alebo keď sa nepriateľovi podarí potopiť ho? A ty, Mardonios, syn Gobryasov, vystríhaj sa hovoriť opovržlivo o Helénoch. Spomeň si na našu porážku pri Maratóne!“


  Xerxes sa zamračil a uprostred čela mu pod bielou pokožkou navrela tmavomodrá žila. „Artabanos,“ zvolal Veľký kráľ rozčúlene, „si brat môjho otca a iba táto okolnosť mi zabráni, aby som ťa za tvoje slová spravodlivo potrestal. Ušetrím ťa, ale vedz, že ja, Xerxes, syn Dareiov, potrestám Aténčanov, mužov, ženy i deti!“


  Pohľad mu zaletel na dobitých väzňov schúlených pred pavilónom. „Čo sú zač?“


  Pristúpil kráľovský úradník, padol pred kráľom na kolená a pobozkal mu nohy: „Pane, všetci si zaslúžia smrť!“


  „Čo tento?“ spýtal sa Xerxes a ukázal na prvého v rade, mládenčeka s hladkou pleťou, ktorý mal okolo bedier omotanú roztrhanú handru a z úst a nosa mu tiekla krv.


  „Chytili ho v tábore pri rabovaní!“ vysvetlil úradník.


  „Medzi mlynské kamene!“ vybuchol Xerxes a ukázal na muža s čiernou bradou: „A tento?“


  „Obchodník so súknom z Magnézie. Vyslali sme ho do Atén ako špióna. Ale v skutočnosti pracoval pre Grékov.“


  „Medzi mlynské kamene!“ No sotva Veľký kráľ vyslovil rozsudok, zarazil sa, lebo mu čosi zišlo na um a povedal: „Stáť! Toho špióna priveďte ku mne!“


  Aiakida schmatli, odvliekli pred kráľa a šmarili o zem, aby mu pobozkal nohy.


  „Ty si teda špión v gréckych službách! Komu podliehaš?“ spýtal sa Xerxes.


  „Temistoklovi z Atén,“ odvetil vyčerpaný Aiakides.


  „Teda Aténčanovi,“ kráľ chvíľu uvažoval a potom prekvapil všetkých veľkých svojej ríše, ktorí ho pozorne počúvali: „Darujem ti slobodu, dovolím ti odísť, aby si Aténčanom vyrozprával, že Xerxes je vyzbrojený a pripravený pomstiť svojho otca Dareia. Priviažte ho na voz a prežeňte kone krížom cez tábor, od severu na juh a od východu na západ. Potom mu ukážte perzskú flotilu pri Halikarnasse a dajte mu loď, ktorá ho dopraví do Helady, aby mohol šíriť hrôzu po celej krajine.“


  Dvaja otroci priviazali na smrť vyčerpaného Aiakida na kozlík voza a Terillos bičom hnal kone cez celý obrovský tábor.


  „Dobre sa pozeraj,“ kričal Terillos, ženúc kone pomedzi stany a maštale. „A dobre si zapamätaj, čo ti poviem!“ Aiakides vnímal obrovskú vojenskú silu Peržanov ako spoza závoja. Údaje, ktoré na neho chrlil šéf špionáže, k nemu doliehali ako z veľkej diaľky. Peržania mali stosedemdesiatkrát desaťtisíc pešiakov, osemkrát desaťtisíc jazdcov a dvakrát desaťtisíc Arabov a Lýbijčanov. Ešte raz toľko členov má sprievod sluhov a otrokov, eunuchov, konkubín a pekárok. Navyše ťažné a nákladné zvieratá, byvoly a ťavy, osemsto žrebcov a šestnásťkrát tisíc kobýl a indické psy v takom počte, že kráľ musel štyri veľké dediny oslobodiť od platenia dávok, len aby mu boli schopné dodávať potravu pre ne.


  Keď Terillos zbadal, že bradatý nie je schopný vnímať, zastavil, nabral do nádoby trochu vody a chrstol ju Grékovi do tváre.


  Aiakides sa strhol, s naširoko roztvorenými očami sa pozrel na hordy Peržanov, a Terillos pokračoval v šialenej exkurzii.


  Na južnom konci tábora zamieril do Halikarnassu. Od západu, kde bolo more, hnal vietor kúdoly prachu a Terillos sa usiloval prekričať hrkotanie konského povozu: „Dobre otvor oči, starý!“ kričal proti vetru, „aby ti nič neušlo. Pechotu som ti ukázal, teraz sa ešte musíš pozrieť na naše loďstvo: dvanásťkrát sto lodí po dvesto mužov, dvanásťkrát sto lodí po tridsať mužov a tridsaťkrát sto lodí po osemdesiat mužov. Dobre si tie čísla zapamätaj, starý, a vyrozprávaj Aténčanom, čo si tu videl!“


  Aiakides už sotva vládal držať hlavu vzpriamene. Každý kameň, každá nerovnosť, po ktorých hrkotajúci voz prešiel, akoby mu uštedrili úder do zátylku, hlava mu padala na prsia, až sám zapochyboval, či túto príšernú jazdu do Halikarnassu vôbec prežije, či niekedy príde do Atén, či vôbec niekedy uvidí svojho syna Medóna.


  


  Dafné zaviedla archontov areopágu, svedkov a kŕdeľ zvedavcov, čo neľutovali cestu z Atén do Maratónu, na miesto, kde podľa jej spomienok mal byť zakopaný perzský poklad. Nebolo ťažké nájsť ho, cestu jej ukázali tri vysoké čierne cyprusy.


  Dafné pôsobila sebaisto, no vnútri sa triasla od strachu a modlila sa k nebesiam, aby perzské zlato ešte bolo tam, kde ho zanechali. Svoje tajomstvo preto dosiaľ tajila, lebo by bola vyzradila Kaliov motív. Od jeho záhadnej smrti sa v Aténach pochybovalo o jeho bezúhonnosti a Dafné sa nechcela dať do ničoho zatiahnuť. Teraz práve perzský poklad mal byť jej poslednou záchranou, mal potvrdiť pravdivosť jej slov a očistiť ju od ťažkého obvinenia.


  „Tu je to,“ povedala a rozhliadla sa, „áno, tu to musí byť!“ Archón Eponymos prikývol, ostatní archonti vytvorili okolo miesta kruh a dvaja otroci začali kopať.


  Temistokles stál na opačnej strane kruhu a skúmavo sa díval na hetéru: podvádza alebo si je naozaj taká istá? Táto sebavedomá žena, ktorej bohovia nadelili viac rozumu ako väčšine významných mužov mestského štátu, je schopná všetkého. Čo ak si vymyslela fantastický príbeh len preto, aby sa zachránila? Musela predsa rátať s tým, že archonti si jej slová budú chcieť overiť - tobôž keď ide o vojnový poklad barbarov. Dafné nevenovala Temistoklovi ani pohľad.


  Pôda na okraji močarísk zapáchala hnilobou a už po niekoľkých lopatách vydala polámané šípy a kopije, svedectvo o boji, ktorý Aténčania zviedli s najvyšším nasadením. Keď odhádzali korene, jasne sa ukázalo, že tu už niekto kopal. Otroci sa zarazili, archón Eponymos pristúpil bližšie a skúmavo sa zahľadel do jamy.


  „Pozrite, pane!“ Jeden z otrokov ukázal na kosti ľudskej ruky, lopatkou opatrne odhádzal zem a odkryl celú pažu. Napokon sa otrokom podarilo vykopať celú kostru človeka. Vzrušenie medzi prítomnými narastalo.


  Iste sa pod zemou na Maratónskej planine nachádzala nejedna barbarská kostra, ale že túto vykopali presne na mieste, ktoré označila hetéra, predsa nemôže byť náhoda! Zeus, buď je Dafné miláčikom bohov, alebo vravela pravdu!


  Vtom jeden z archontov ukázal na kopu hliny, ktorú otroci medzitým navŕšili. Zrazu to uvideli všetci: Medzi hrubými, zapáchajúcimi hrudami zeme žiarili rozsypané zlaté pliešky. Eponymos pristúpil bližšie, opatrne vytiahol zo zeme reťaz a zodvihol ju do výšky, aby ju všetci videli.


  Otroci zatiaľ objavili aj ďalšie veci z perzského pokladu: karafu vykladanú červenými drahokamami, taniere a misky, náramnice a spony. Každý výkop vyniesol na svetlo sveta nový kus a Dafné prebehol po tvári váhavý, priam rozpačitý úsmev.


  Tu sa mocným hlasom prihlásil o slovo Temistokles: „Archonti, muži aténski, čujte, čo vám chcem povedať! Ja, Temistokles, syn Neokleov z fýlie Leontíny, som sa ťažko previnil. Obvinil som Dafné, dcéru Artemida z Mytilény zo špionáže, ako kážu Solónove zákony, lebo všetko svedčilo proti nej. Teraz, keď sa ukazuje, že je nevinná, ľahko by som mohol tvrdiť, že som konal z obavy o blaho štátu a vy všetci by ste mi verili a nazvali by ste ma ctihodným Aténčanom. A preto sa vám chcem s niečím priznať.“


  Vojvodcove slová spôsobili také prekvapenie, že na okamih všetci zabudli aj na poklad. Archonti sa s očakávaním zahľadeli na rečníka. „Neviedla ma starosť o vlasť,“ pokračoval Temistokles, „ani strach zo zrady, keď som obvinil túto ženu, lež moja zranená samoľúbosť. Priznávam pred vami všetkými, že Dafné ma odmietala, hoci mojou najväčšou túžbou bolo získať jej priazeň. Veď sa len na ňu pozrite, azda nie je krásna ako Afrodita? Spomeňte si, ako dôstojne vystupovala pred areopágom, hoci jej šlo o život! Pýtam sa vás, aténski muži, viete pochopiť, že pri pohľade na ňu muž zabudne aj na vlasť?“


  Po vojvodcových slovách zaznela vlna súhlasného mrmlania zo všetkých strán a ctihodní starí archonti prikyvovali. Dafné počúvala stratégovu reč so sklopeným zrakom. Temistoklova premena ju prekvapila: bezohľadný, hrubý rabiát, čo vyzerá, že v hlave má len boj o moc a politiku, zrazu prejavuje city, vyznáva sa z najintímnejších pocitov a robí sebakritiku? Po prvý raz v živote si Dafné položila otázku, ktorá z jeho tvárí je tá pravá.


  Temistokles zakončil svoju reč týmito slovami: „Nie je azda dôkazom hetérinej bezúhonnosti, že dala barbarskému špiónovi medailón, aby sa dozvedela niečo o osude svojho otca? Ctihodní archonti, musíte Dafné oslobodiť, zaprisahávam vás!“


  Nasledujúci deň sa tisíce Aténčanov hrnuli na areopág: noblesní muži v sprievode otrokov, ktorí im kliesnili cestu, populárni krásavci s milencami i otrhané predavačky rýb, čo nahlas komentovali každý neočakávaný zvrat procesu.


  Keď sa päťdesiati archonti usadili, Eponymos vystúpil s krátkym prejavom. Povedal, že ešte nikdy v celej kariére sa mu nestalo, že by žalobca napokon vystúpil ako obhajca. V tomto prípade však najlepšiu obrannú reč predniesol práve žalobca. Potom sa obrátil k sudcom v červených rúchach a požiadal ich, aby vyniesli rozsudok.


  Každý sudca mal čierne a biele koliesko. Čierne znamenalo vinu, biele nevinu. Starí archonti pomaly prechádzali popri krčahu, do ktorého mal každý vhodiť svoj hlas. Prostá väčšina hlasov stačila na vyslovenie viny i neviny obžalovaného.


  Keď všetci odhlasovali, dvaja zriadenci priniesli krčah k stolu sudcov a vysypali jeho obsah pred archonta Eponyma. Keď to diváci uvideli, v ich radoch zavládol jasot: na stole ležali samé biele kolieska. Dafné bola voľná.


  Keď hetéra vstala, predstúpil pred ňu Temistokles, hodil sa jej k nohám a objal jej kolená. Plakal.


  „Prečo si to všetko urobil?“ spýtala sa Dafné.


  Temistokles sa neopovážil zodvihnúť zrak. „Lebo ťa milujem!“


  Dafné chcela vojvodcu zodvihnúť, no ten kľačal pred ňou a usiloval sa skryť si tvár pred všadeprítomnými zvedavcami do záhybov jej chitónu.


  „Musíš mi odpustiť!“ prosil stratég úpenlivo, „nebol som pri zmysloch. Odkedy som ťa v Olympii stretol, neviem, čo sa to so mnou deje. Myslím len na teba, chvíľami ťa milujem a chvíľami zasa nenávidím. Umáram sa láskou, v daromných modlitbách prosím všemocných bohov, aby ma vyslyšali - márne. Na čo mi je život, keď mi Afrodita nie je naklonená? Strestaj ma bičom alebo sa mi pomsti inak, ale netrestaj ma odmietaním či pohŕdaním.“ Pri týchto slovách Temistokles vstal a pozrel Dafné do očí. Jeho pohľad úpenlivo prosil, žobral o odpustenie.


  „Afrodita zakývala tvojimi zmyslami, ako keď Boreas trepoce korunami tesálskych dubov,“ odvetila hetéra s váhavým úsmevom. „Počkajme, kým sa víchrica utíši, potom sa spoločne pokúsime napraviť škody.“


  [image: ]


  Keď Aiakides vystúpil vo Falerone z lode, nikto mu neveril. Polomŕtvy, s ranami od úderov a povrazov na celom tele opisoval, ako unikol pred mlynskými kameňmi barbarov a žiadal, aby mohol hovoriť s Temistoklom. Vojvodca práve rečnil pred národným zhromaždením, preto ho dvaja otroci zaviezli najprv k eklézii. Jeho prvá otázka sa týkala syna.


  Temistokles odvetil, že Medón sa má dobre, ale že Aiakides prichádza v poslednej chvíli, lebo už na druhý deň je naplánovaný proces s Medónom. Napokon sa ho spýtal, či splnil úlohu.


  „Ach, pane,“ odvetil bradatý, „len sa na mňa pozrite, azda mi potom uveríte, že som konal tak, ako ste mi prikázali.“


  „Odhalili ťa?“


  „Barbari už mali údaje od dvoch špiónov predo mnou! Mučili ma, odsúdili na smrť a zaviedli pred Veľkého kráľa.“


  „Pred Veľkého kráľa?“ Temistokles zbledol.


  „Videl som ho na vlastné oči!“ dušoval sa Aiakides, „Xerxes zhromaždil pred Milétom obrovské vojsko a loďstvo kotví v halikarnaskom zálive. Pane, myslím, že barbarov je toľko ako zrniek piesku na brehu mora. Videl som päťkrát tisíc nepriateľských lodí, osemkrát desaťtisíc jazdcov a počet perzských pešiakov je väčší ako počet všetkých obyvateľov Helady aj s kolóniami!“


  V ľudovom zhromaždení zavládol hrozný nárek a krik: „Peržania idú!“ - „Bohovia Grécka, ratujte nás pred barbarmi!“ - Muži sa s plačom objímali, skučali ako deti a dvíhali k nebu zovreté päste: Zeus nesmie pripustiť, aby Grécko zaniklo! Niektorí sa modlili kľačiačky, mnohí sa od hrôzy nevedeli pohnúť: barbari sa blížia! Nič na svete nemohlo nahnať Aténčanom toľko strachu ako táto zvesť. Každý sa obával pomsty Veľkého kráľa za zdrvujúcu porážku pri Maratóne. Muži ako Temistokles varovali, že Peržania sa vrátia, že sa s porážkou nezmieria a v podstate mu všetci verili, len sa nikto nenazdal, že to bude tak rýchlo.


  Vojvodca Aristeides sa spamätal prvý. Rozhodne vystúpil na tribúnu a zvolal tak hlasno, ako to len jeho slabý hlas dovoľoval: „Aténski muži, ste vážení občania tohto štátu alebo baby? Keď počujem váš nárek, pochybujem, či ste vôbec potomkami Solóna alebo Kleistena. Kde je vaša hrdosť na slávnu minulosť? Naozaj stačí, aby nejaký pohonič z Ázie zaštrngal mečom o štít, a vy hneď zaleziete do diery? Zbabelci! Myslíte, že smelé aténske vojsko pri Maratóne zahnalo barbarov do mora zovretými päsťami a nárekom? Aj vtedy stálo proti nám neprekonateľné vojsko: ľudia a zbrane, kam len oko dovidelo, a v úžine pred ostrovom Eubója les sťažňov nepriateľských lodí! Ale my sme sa nedali zastrašiť a povedali sme si, že ak nás je dvakrát menej, potom musíme dvakrát statočnejšie bojovať. Ak nás je desaťkrát menej, musíme mať desaťkrát silnejšieho bojového ducha! Tak sme porazili barbarov!“


  Aténčania boli veľmi vnímaví k takýmto slovám. „Hurá!“ zazneli prvé výkriky, „pôjdeme barbarom v ústrety!“ A akýsi starec dodal: „Len do toho, čoho sa vlastne bojíme?“


  „Nechajte ma dohovoriť!“ napomenul ich Aristeides. „Nad barbarmi sme zvíťazili na mieste, kde nemohli rozvinúť svoju prevahu a v boji muža proti mužovi sme dokázali, že sme smelší. Proti tejto taktike ani dnes nemajú Peržania účinnú zbraň. Preto zažeňte strach, vzmužte sa a modlite k Diovi, aby sme nepriateľa zahnali.“


  „Zvíťazíme!“ - „Aristeides je náš vodca!“ - „Preč s barbarmi!“ - Tí istí Aténčania, čo ešte pred chvíľou nariekali, triasli sa a skuvíňali, cítili sa po Aristeidových slovách silní ako trácke medvede. Temistokles počul jasot ľudu, vedel, že Aténčania milujú idoly, že pobežia za každým, kto im dosť nasľubuje. Ten okamih teraz nastal. Čo im môže ponúknuť on, Temistokles? Aristeides skrížil jeho plán stretnúť sa s barbarmi na mori. Keď si raz. Aristeides získa masy, nič už nepomôže, a Temistokles prehrá.


  Temistokles vysokým oblúkom vyskočil na rečnícku tribúnu a gestami sa usiloval utíšiť dav. „Čujte, čo vám chcem povedať ja!“ zvolal mocným hlasom, ktorý sa odrazil ako ozvena od skaly Pnyx, a všetci razom stíchli. Tušili, že Temistokles zatratí plány svojho soka, ale čo im chce ponúknuť namiesto nich?


  Rečník si skrížil ruky na prsiach a pohŕdavo sa usmial. „Akí ste vy len dôverčiví, občania Atén! Niekto predstúpi pred vás, vyhlási, že porazíte Peržanov, a vy hneď spustíte jasot, akoby ste už vyhrali! Načo, pýtam sa vás, načo vám bohovia nadelili rozum a rozvahu, ak sa správate ako najdivšie hordy barbarov na bezbožných rovinách Ázie? Aristeides má pravdu, keď vraví, že zoči-voči presile nepriateľských Peržanov musí byť statočnejší. Ani ja nepochybujem, že ktorýkoľvek z vás má viac odvahy ako perzský vojvodca. Ale naozaj si myslíte, že Peržania sa po druhý raz dajú prekabátiť? Naozaj veríte, že by sa dali po druhý raz vlákať na planinu pri Maratóne a ani by nevyužili svoje jazdectvo a obrovské loďstvo? Barbari sú možno hlúpi, ale ich vodcovia sú rovnako bystrí ako my. Druhý raz nám do pasce nevojdú.“


  Medzi poslucháčmi zavládol nepokoj. „Vraví pravdu,“ zvolal akýsi starec so snehobielymi vlasmi a istý vážený, neobyčajne tučný kupec mu pritakal: „Syn Neoklea hovorí rozumnejšie ako Aristeides!“ Vzápätí sa rozpútala hlasitá diskusia a obecenstvo sa rozdelilo na dva tábory: jedni mali pocit, že Temistokles sa z nich vysmieva, a preto dávali za pravdu Aristeidovi, iným zasa prichodila dôveryhodnejšia Temistoklova reč. Všetci však boli zajedno v tom, aby rečníci pokračovali.


  „Barbari vypátrali našu novú flotilu,“ ujal sa slova Temistokles, „sami ste to počuli. Majú z nej teda strach, a budú sa zo všetkých síl usilovať rozbiť naše loďstvo. Pravdou je, že dosiaľ nad Peržanmi na mori ešte nikto nezvíťazil. To značí, že Veľký kráľ dôveruje svojej presile na mori, kým na pešiakov sa po poslednej porážke pozerá s nedôverou. Zdá sa, že správy, ktoré priniesol Aiakides z Miléta, to potvrdzujú: Xerxes natoľko posilnil pozemné vojsko, že sa mu nemôže postaviť žiadna sila na svete. Za každého zabitého barbara má v zálohe desať ďalších, ktorí ho nahradia!“


  „Čo máme podľa teba robiť?“ zvolal starec a opäť rozpútal hlasitý nárek a lamentácie.


  „Väčšina našich mužov musí na lode, zvyšok spolu s našimi spojencami vytvorí pozemné vojsko, ale ženy a deti musia opustiť mesto. Odvezieme ich niekde na Peloponéz, do bezpečia pred ázijskými hordami. Keď pritiahnu barbari, Atény musia byť prázdne, akoby ich vymietol mor. Iba vtedy budeme mať akú-takú nádej, že nepriateľ mesto nezničí. Nenávisť Veľkého kráľa je namierená predovšetkým proti nám, Aténčanom. To my sme predsa uštedrili Peržanom prvú porážku.


  A Xerxes, preslávený svojou krutosťou, zabije každého Aténčana, ktorý mu príde do cesty!“


  Vydať Atény nepriateľovi? S tým azda nik nerátal. Muži si vymieňali bezradné pohľady, niektorým to prichodilo ako zrada, iní s rečníkom súhlasili; no nikto sa neopovážil nahlas zaujať stanovisko k plánom stratégov.


  Tu si Anakreon, ustavične opitý pevec o láske dodal odvahy, s námahou sa vyštveral na rečnícky podstavec a ťažkým jazykom prehovoril: „Muži, azda vaše hlavy zahalil oblak trudnomyseľnosti? Veď sladká vôňa obetného dymu zo slávnostných hekatomb ešte stúpa k nebu. Veľkí bohovia nám ešte sú naklonení, ešte sú pripravení znášať útrapy bojov. Víno ešte stále vlieva sily vyčerpaným. Prečo teda toľko strachu prv, než barbarská noha vkročila na pôdu Helady? Dvaja osvedčení muži z vašich radov, ošľahaní krvou a prachom boja, už vyhútali plán, ako sa barbarom postavíme: jeden tradičný podľa vzoru našich otcov, druhý rafinovaný a trpezlivý ako Odyseus. Veru, nie je to ľahké rozhodovanie. Preto čujte moju radu, vystríhajte sa škodlivej nejednotnosti a prisľúbte, že zázračnému strelcovi Apolónovi obetujete hekatombu bieloskvúcich jahniat, ak vám orákulum vyveští, ako sa majú Gréci zachovať.“


  „Pijan prehovoril jazykom vznešeného metača bleskov a jeho krásnej dcéry Pallas Atény.“ Aristeidovi sa zapáčil plán požiadať delfskú veštiareň o proroctvo a ani Temistokles nebol proti. Nech rozhodnú bohovia.


  


  Dafné prijala Temistokla v tenkom bielom chitóne, ktorý zaliečavo zdôrazňoval jemné krivky jej tela, ako keď sa večerný vánok pohráva s kvetmi magnólií na svahoch Akropoly. Nešikovne ako eféb, čo si vyšiel na prechádzku bez domáceho učiteľa, odovzdal vojvodca hetére ružovú oleandrovú vetvičku.


  „Muž s čiernou bradou sa vrátil,“ povedal Temistokles priamo.


  Dafné sa na neho zvedavo pozrela.


  „Žiaľ, správu od tvojho otca nepriniesol. Barbari ho uväznili a takmer zabili.“


  Hetéra si skryla tvár do dlaní: „Bola to moja posledná nádej. Veď ani neviem, či hovoril pravdu a naozaj videl môjho otca Artemida.“


  „Tvoje pochybnosti nie sú namieste,“ namietol Temistokles. „Veď odkiaľ by inak bradatý poznal tvoj príbeh? Chýr o tvojej kráse možno prenikol až do Iónie, ale odkiaľ by Aiakides mohol poznať príbeh tvojho otca? Ale najmä - čo by mal z toho, keby tvrdil, že Artemidos žije?“


  „Vyšlem poslov na lodi do Magnézie. Chcem mať istotu!“


  Temistokles vylovil spod rúcha medailón, položil ho na biely stôl a pokrútil hlavou: „Teraz nie, Dafné, teraz nie!“


  „Ale prečo?“


  „Barbari sa chystajú zaútočiť na Grécko. Prezradil nám to Aiakides.“


  Dafné vystrašene cúvla. Chvíľu trvalo, kým si uvedomila celý dosah správy. Podarilo sa jej ujsť z perzského zajatia a keď Peržania prídu, nájdu si ju. V Aténach ju každý pozná.


  Temistokles zrejme uhádol, na čo myslí: „Musíš zmiznúť,“ povedal, „do Arkádie alebo do Messénie. V horách budeš v bezpečí. Veľký kráľ pripravuje hroznú pomstu, ver mi!“ Znelo to ako prosba.


  „Strachuješ sa o mňa?“ spýtala sa Dafné s predstieraným údivom. „Kde sú teraz barbari?“


  „Pred Milétom; môže to trvať ešte jedno leto, ale rovnako môžu prekročiť Helespont aj o niekoľko týždňov a lodiam stačí necelých päť dní, aby sa dostali cez Egejské more. Radil som národnému zhromaždeniu, aby ženy a deti odviezli na Peloponéz, ale tí hlupáci chcú najprv počuť veštbu delfskej Pýtie.“


  „Nevadí,“ odvetila Dafné, „olympskí bohovia nedovolia, aby Peržania vnikli do našej krajiny, kým nedajú na známosť svoju svätú vôľu. Ale čo ak Pýtia tvoj plán odmietne?“


  „Potom proti barbarom potiahne Aristeides s naším malým vojskom!“


  Dafné zalomila rukami: „Neudrží sa ani jediný deň! Peržania sa nedajú po druhý raz vlákať k Maratónu.“


  „To isté hovorím aj ja!“ povedal vojvodca. „Barbarov musíme poraziť na mori našimi rýchlymi, obratnými loďami. Ach, keby to len bohovia uznali!“


  Hetéra sa dlho a skúmavo dívala na Temistokla, ktorý nešťastne hľadel na zem. „Od samého začiatku som na tebe nenávidela tvoju povahu,“ ozvala sa neisto. „Obdivovala som ťa však za tvoju múdrosť a prezieravosť. Pomaly si však začínam ceniť aj tvoj charakter.“


  Temistokles sa tváril, že ju nepočul a zopakoval: „Musíš ujsť, čím prv, tým lepšie. Najmi si loď s posádkou a odíď na juh, kým nebude neskoro. Onedlho vo Falerone nebude jedinej plachetnice a aj za najstaršie člny budú pýtať toľko, že to nik nebude môcť zaplatiť.“


  Dafné mu položila ruky na plecia a stratég sa strhol, akoby dostal ranu bičom. „Temistokles, si ku mne láskavý; ale azda naozaj neočakávaš, že sama s komornou a sluhami nastúpim na loď, ktorá by pojala ďalších sto alebo aj viac starcov, žien a detí? Ak barbari preniknú na Heladu, každé miesto na lodi bude znamenať jeden zachránený život.“


  Ako vtedy v Olympii, aj teraz cítil Temistokles teplo, ktoré z nej sálalo. Váhavo ju objal okolo drieku, no neopovážil sa privinúť si ju. Veľmi sa bál, aby ho znovu neodmietla. Veď ani nevedel, prečo ju tak veľmi chce poslať preč; iba čo by ju stratil z dohľadu, jedno však vedel celkom isto: tejto nádhernej Afrodite sa nesmie nič stať.


  „Povedz mi, vojvodca,“ ozvala sa Dafné, „prečo ti tak záleží na mojom živote? Tvoje zmysly opantala vášeň a žiadostivosť, rovnako ako zmysly ostatných Aténčanov, ktorí by ľutovali, že ma neuvidia! V Aténach je veľa hetér, niektoré sa preslávili krásnym pozadím, iné sa zasa môžu pýšiť pekným poprsím. Všetky vedia hrať na citaru i na flautu a vyznajú sa vo filozofii. Nemáš preto nijaký dôvod upínať sa na jedinú z týchto drahých žien.“


  Temistokles nazlostene, takmer zúrivo vyhŕkol: „Prečo ma provokuješ, pyšná kráska? Držal som ťa v náručí, ležal som ti pri nohách, no ty moje city ani v najmenšom neopätuješ, naopak, cítim z teba skôr nenávisť...“


  Hetéra nebadane povolila objatie okolo jeho hrdla, prešla mu rukami po hrudi, zviezla sa pred ním na kolená a ľavé líce si pritisla o jeho slabinu. A ticho, sotva počuteľne, prehovorila: „Naši filozofi vravia, že potláčaná láska sa zmení na nenávisť. Ale hovoria, že láska a nenávisť sú ozajstnou energiou sveta. Odkedy som ťa po prvý raz uvidela, Temistokles, zúfalo sa bránim svojim citom.“ Pri týchto slovách sa k nemu prudko pritisla, akoby chcela počuť prúdiť krv v jeho žilách. Kŕčovito privrela oči a skríkla: „Som hetéra, počuješ, a hetéra môže všetko okrem jedinej veci - nesmie sa zaľúbiť!“


  Jej priznanie viselo v miestnosti chladné a nemenné ako rozsudok smrti na areopágu. Temistokles upieral oči k stropu, akoby chcel zastaviť slzy, čo mu vytryskli z očí. Hrdlo mal zovreté a ťažko nachádzal slová: „Vyspala si sa s toľkými mužmi, mnohých si obšťastnila múdrymi slovami, prečo mám práve ja za to pykať?“


  „Práve v tom je ten rozdiel,“ odvetila Dafné. „Ani jeden z tých, čo našli rozkoš medzi mojimi stehnami, vo mne nedokázal rozdúchať iskierku lásky. Iste, nikdy to nebolo nepríjemné, ale bol to obchod: zaplatili a ja som ich uspokojila. S tebou je to inak!“


  „Inak?“


  „Tebe patria moje city, láska i nenávisť. Keby som sa ti jediný raz oddala, stal by si sa jedným z mnohých a moje city by vybledli.“


  Temistokles si kľakol k nej. Chvíľu sa na seba mlčky a bezradne dívali, potom sa vojvodca konečne opovážil chytiť ju za ruky. „Prišiel som ťa zachrániť,“ povedal ľahostajne, „teraz by som spolu s tebou chcel vyjsť v ústrety Veľkému kráľovi a zomrieť.“


  Dafné vyskočila a v očiach sa jej zlostne zablyslo: „Zbláznil si sa, vojvodca! Pre lásku k žene chceš vydať Helénov istej skaze? Nie, Temistokles, víťazný vojvodca Aténčanov, ty sa postavíš barbarom aj so všetkými schopnosťami, ktorými ťa nesmrteľní bohovia obdarili. Budeš bojovať a zvíťazíš, lebo ja tak chcem. Atény ťa potrebujú!“


  Neveriacky sa na ňu zadíval, no Dafné pokračovala: „Neutečiem pred nepriateľom. Budem ťa sprevádzať do boja proti barbarom ako kedysi Melissa a iné hetéry. A ty budeš statočnejší ako kedykoľvek predtým, môj veľký vojvodca.“


  


  Barbari prekročili Hermos a tiahli úrodnými údoliami Lýdie po širokých obchodných cestách smerom na sever. Na čele barbarského vojska šlo tisíc jazdcov v čiernych štólach na cifrujúcich koňoch, za nimi tisíc bojovníkov s oštepmi, kopije úctivo sklonené. Za nimi hrkotal svätý koč s obrazom boha Ahura Mazdu ťahaný desiatimi šimľami z nisajskej nížiny. Pohonič kráčal vedľa koča a držal opraty, lebo nijaký smrteľník nesmel vysadnúť na koč vezúci božstvo.


  V nasledujúcom koči s pozlátenými kolesami sedel Xerxes, odetý v slávnostnom purpurovom ornáte a zvedavo vykúkal spoza ťažkých hompáľajúcich sa závesov. Aj Patiramfes, kočiš Veľkého kráľa, kráčal popri koči. Xerxes podchvíľou vystrčil hlavu cez okienko a hrdo sa obzeral dozadu, kde sa cez vŕšky a údolia, kam len oko dovidelo, vinul nekonečný had perzských jazdcov, kopijníkov a pešiakov. V tej chvíli by si bol želal vidieť celú svoju armádu pohromade na jednom mieste.


  Východne od vrchu Kane chcel Veľkému kráľovi vyjsť v ústrety bohatý lýdsky kupec. Chiliarcha, veliteľ osobnej stráže, ho však okamžite sotil na zem a keď kráľ prechádzal okolo, Lýd musel vopchať hlavu do prachu.


  Xerxes sa zaujímal, čo ten muž chce, a strážcovia mu povedali, že je to Pytios, syn Atisa, jeden z najbohatších mužov ríše. Nebohému Dareiovi raz daroval platan zo zlata a vinič s hroznom zo smaragdov. Aj teraz by chcel finančne prispieť na vojnu.


  To sa Veľkému kráľovi zapáčilo. Dal zastaviť a spýtal sa bohatého Lýda, aký veľký je jeho majetok. Podľa posledných výpočtov, odvetil Pytios, vlastní dvakrát tisíc talentov striebra a štyri milióny dareikov v zlate. Tie by chcel darovať Xerxovi. Otroci a vidiecke majetky mu na živobytie celkom stačia. Má len jednu prosbu, ktorú mu kráľ nesmie odmietnuť.


  Xerxes spozornel, ale vyzval kupca, aby pokojne povedal, čo si želá.


  Starý Lýd sa rozľútostil, že má päť synov a štyroch rád pošle s kráľom do boja, ale úpenlivo prosí, aby si posledného mohol nechať, inak by sa nemal kto postarať o neho ani o majetok.


  Len čo dopovedal, Veľký kráľ vyprskol od zlosti, zoskočil z nádherného koča a zúrivo rozhadzujúc rukami sa na úbožiaka rozkričal, že je darebák, keď kráľ tiahne do boja proti Helénom so všetkými synmi, bratmi a príbuznými a on, hnusný starý chamtivec chce svojimi peniazmi narušiť celistvosť jeho armády. Potom sa hrozivým hlasom spýtal, kde sa skrýva ten zbabelec.


  U zadných kopijníkov, odvetil chiliarcha a Xerxes prikázal, aby toho podlého psa priviedli. Medzitým Veľký kráľ zúrivo krúžil okolo svojho koča a hútal, ako to urobiť, aby tento prípad odstrašil od podobných pokusov ostatných perzských vojakov. Keď privliekli kupcovho syna, kráľ prikázal chiliarchovi, aby ho mečom preťal napoly a polovice tela aby vystavil po oboch stranách cesty, ktorou bude prechádzať armáda, aby všetci dobre videli, ako kráľ zaobchodí so zbabelcami.


  Nastal hrozný nárek a plač. Syn, takmer zmyslov zbavený od strachu, sa usiloval štvornožky dostať k otcovi, no ten len bezducho kľačal na kraji cesty a celý sa triasol. Ešte aj osobní strážcovia horekovali, že pán je priveľmi krutý. No potom sa chiliarcha chopil meča, zodvihol ho nad hlavu a z celej sily ním zaťal do mladého Lýda. Na kraj cesty sa vyvalil potok svetločervenej krvi a okolostojaci osobní strážcovia, na ktorých dopadli kvapky krvi, sa s odporom odvrátili. Chiliarcha musel seknúť tri-štyri razy, kým dokonal hrozné dielo. Potom panovačným gestom prikázal osobným strážcom, aby polovice mŕtveho tela postavili na obe strany cesty. Otca, ktorý sa pri pohľade na synovu popravu pomiatol, odvliekli za nohy do trávy a nechali ho tam bez pohnutia ležať. Xerxes dal pokyn na odchod.


  Cieľom Peržanov bol Abýdos, stará obchodná kolónia Miléta v najužšom bode Helespontu. Na mieste, kde more v šírke iba siedmich štadiónov oddeľovalo Áziu od Európy, plánoval Veľký kráľ prechod. A na tento účel mal pripravené špeciálne pomôcky z Fenície a Egypta. Stovky vozov boli naložené bielymi ľanovými vláknami a povrazmi z Byblosu hrubými ako ruka. S ich pomocou chcel Xerxes postaviť dva závesné pontónové mosty. Jeho predchodcovia Kyros a Dareios mali skúsenosti s takýmito konštrukciami, Kyros v boji proti Massagétom, keď musel prejsť cez rieku Anaxes, a Dareios v boji proti divokým Skýtom, keď presne na tomto mieste prechádzal do Európy.


  Na vyvýšenine pred Abýdom postavili pre kráľa kráľov mramorový trón a Xerxes sa každé ráno, keď jarné slnko ponorilo pobrežie do jasného svetla, dal vyniesť z tábora na vrchol kopca, aby sa v spoločnosti svojich siedmich vojvodcov a Veľkých ríše prizeral priebehu prác.


  „Len sa pozri, Artabanos,“ rozplýval sa kráľ, „už len pár lodí, a Európa bude patriť mne. Bude predsa potom patriť mne?“


  Strýko, ktorý sprevádzal synovca až sem a bol poverený riadiť krajinu v jeho neprítomnosti, ponížene povedal: „Ale zaiste, veľký kráľ, aj táto krajina ti bude ležať pri nohách ako všetky ostatné krajiny sveta!“


  „Hej, ty, Egypťan,“ zvolal Xerxes, „koľko lodí si musel zviazať na každý most?“


  „Trikrát sto a ešte šesťdesiat,“ odvetil tmavokoží chlap, „len čo dosiahneme breh, preložíme cez ne dosky a zasypeme ich zemou, takže to bude vyzerať presne ako cesty, po ktorých tvoja armáda prechádzala dosiaľ.“


  Veľký kráľ sa zachichotal v radostnom očakávaní, akoby sa už nevedel dočkať, kedy prejde na druhú stranu. „Po oboch stranách vratkej cesty musíš postaviť plot z rákosových rohoží,“ vyhlásil zrazu; a keď sa na neho ostatní prekvapene pozreli, dodal: „Aby sa zvieratá uprostred mora nesplašili a vojaci sa nevyľakali!“ Egypťan vyslal posla s príkazom.


  Kým kráľovskí kňazi pálili kadidlo a zo zlatej nádoby pili obetný nápoj, Xerxes vyjadril želanie prezrieť si svoje vojsko a loďstvo. „Čo keby sme usporiadali malú bitku na rozcvičenie?“ oslovil Hydarna, vodcu desaťtisícovej elitnej jednotky Nesmrteľných.


  Hydarnes zasalutoval a ponáhľal sa zinscenovať bojové predstavenie. A prv než slnko vystúpilo na zenit, pod nohami perzského kráľa sa začala nekonečná prehliadka. Po brehu mora za zvukov trúbok a tupých úderov železných činelov tiahli perzské, médske a elamské oddiely nasledované kráľovskou gardou Nesmrteľných. Tvorili chrbticu vojska, mali výcvik, uniformy a taktické vzdelanie. Divé osly ťahali bojové vozy Indov, ktorí mali hlavy omotané jasnočervenými lesklými hodvábnymi turbanmi. Kráčali za arabskými jazdcami na ťavách a skupinou sagartských jazdcov, ktorých obávanou zbraňou boli desaťlakťové kožené remene, ktoré ovinuli okolo nepriateľa ako bič a takto spútaného ho povláčili na smrť.


  Keď sa objavili tmavokoží Dravidi, exotické postavy, čo nepoznali prilbu ani štít, Xerxes nadšene vyskočil. Namiesto prilby mali konskú hlavu so vzpriamenými ušami, ktorej hriva povievala vo vetre. Ako štíty im slúžili vyhladené kože žeriavov. Aj Trákovia sa objavili s líščími kožušinami na hlavách. Polonahí Etiópčania pomaľovaní kriedou zasa mali levie a panterie kožušiny. Ich neuveriteľne ohybné štvorlakťové luky boli zhotovené z palmového dreva a kopije mali ozdobené zašpicatenými antilopími rohmi. Polovica z nich niesla ťažké budzogáne, strach pozrieť.


  „A títo sú odkiaľ?“ Xerxes ukázal na húf čudne poobliekaných vojakov a Artabanos mu povedal, že ide o skýtskych Sakov. Mali oblečené nohavice, okolo lýtok bandáže a na hlavách vysoké špicaté turbany. Ich výzbroj tvorili luky, dýky a bojové sekery. Za nimi kráčali Kaspijci vo vlnených sukniach, Sarangovia v pestrofarebných kabátcoch a topánkach po kolená a Paflagóni v prilbách z vŕbového prútia.


  Pri pohľade na svoje vojská Xerxes roztiahol ruky a rozochvene zvolal: „Ó, veľký Ahura Mazda, kto by ma dokázal poraziť!“


  Zhromaždení Veľkí ríše padli kráľovi k nohám, bozkávali zem, po ktorej kráčal, a Artabanos s hlavou v prachu vyhlásil:


  „Xerxes, syn môjho brata Dareia, ty porazíš každú krajinu, do ktorej vkročí tvoja noha, a vodcovia Helénov zomrú alebo budú musieť pobozkať lem tvojich šiat!“


  Akoby Ahura Mazda začul volanie perzského kráľa, zoslal na more silnú víchricu, ktorá nadúvala šiatre barbarov a praskala v baldachýnoch. Perzské lode od západu na plné plachty vplávali do zálivu takmer až k mostom čakajúcim na dokončenie. Plachty Feničanov boli žiarivo červené, egyptské a cyperské zasa biele, iónske pestrofarebné, iba plachty perzských trojveslíc boli čierne. Helespont sa v okamihu zaplnil pyšnými trojveslicami, ťarbavými člnmi a krikľavo pomaľovanými nákladnými loďami, aby sa plavidlá po krátkej zinscenovanej námornej bitke stiahli opäť k brehom, do bezpečia pred dvíhajúcou sa búrkou.


  Xerxes sa bezvládne chúlil na tróne a Artabanos zbadal, že kráľ plače.


  „Čo znamenajú tvoje slzy,“ spýtal sa ho, „veď ešte pred chvíľou si bol šťastný?“


  „Ach,“ zavzlykal Veľký kráľ, „práve v okamihu najväčšieho šťastia ma premohla myšlienka na smrť: život je taký krátky. Žiadny z týchto krásnych ľudí sa nedožije sto rokov, ani ty, Artabanos, a ani ja.“


  Starec prikývol: „Taký je život. Ten, kto sa s ním musí boriť, často hľadá útočisko v smrti. Ale tomu, ktorému dal Ahura Mazda ochutnať sladkosť života, tomu všetci závidia.“


  „A mne, Xerxovi, synovi Dareia, mne závidia?“


  „Zaiste, ó, Kráľ kráľov, a predsa by som s tebou nemenil.“


  „Vidí sa mi, že sa ešte stále bojíš Helénov.“


  „Nebojím sa ich,“ odvetil Artabanos, „iba si uvedomujem, že presila tvojho vojska a tvojho loďstva má dvoch prirodzených nepriateľov: pevninu a more. Tvoja flotila je taká obrovská, že sa nemôže ukryť do žiadneho prístavu, keď bude zúriť fúria víchrice. A pevnina bude tým nepriateľskejšia, čím bližšie k nepriateľom prenikneš. Hlad a bieda budú tvojimi stálymi spoločníkmi.“


  Xerxes si rukami zakryl uši, aby nepočul strýkove slová, a uštipačne povedal: „Kým odídeš, vypočuj si, čo ti chcem povedať: keby boli všetci králi predo mnou rozmýšľali tak ako ty, Perzská ríša by dnes bola malou krajinou, ako je krajina Helénov, a nestáli by sme pri Helesponte!“


  Búrka zatiaľ silnela. Mraky zahalili slnko, lode hľadali útočisko pri brehu a vojaci sa utekali skryť do stanov. Xerxes si rukou pridŕžal vysokú korunu a druhou zvieral operadlo trónu. Hodnostári urputne odolávali víchrici, ani jeden sa neopovážil vzdialiť. „Ó, Ahriman, čo zosielaš na ľudí všetko zlo,“ lamentoval Xerxes proti zavýjajúcemu vetru, „ani tebe sa nepodarí zlomiť ma. Ahura Mazda je na mojej strane. Ahura Mazda...“


  More, čo sa ešte pred chvíľou priateľsky lesklo ako hladké zrkadlo, teraz hrozilo, že prívalmi spenenej vody rozdrví vratkú mostnú konštrukciu. Lode horko-ťažko pridržiavané lanami sa vzpierali pod tlakom obrovských vĺn, aby sa v nasledujúcom okamihu zrútili do hlbokej rozškľabenej diery. Dosky sa lámali ako suché konáre v jesennom mesiaci pyanopsione a krúžili na hladine, kým sa s obrovským rachotom nepopretŕhali aj laná južného mosta. Zúriace masy vody trieskali poodtŕhanými člnmi o konštrukciu druhého mosta, ktorý však tiež dlho neodolával a po chvíli sa v prostriedku rozlomil.


  „Ahura Mazda!“ zreval Veľký kráľ do víchrice, „Ahura Mazda, kde si? Azda som ti neobetoval tisíc hoviad a drahocenné dary?“


  No boha akoby to nezaujímalo. Bičoval more, až sa zdalo, že vystúpi z brehov. Kým vojaci priväzovali stany, vozy a zvieratá, aby ich víchrica nepostŕhala do mora, prvé lode tresli o skalnaté útesy, iné sa prevracali uprostred Helespontu ako vo vriacom kotli a onedlho sa potopili. Pyšné dielo fenických a egyptských konštruktérov sa pred očami Veľkého kráľa zrútilo ako detská hračka.


  Keď búrka ustala, Xerxes na vyvýšenine zúril ako neskrotný nisajský žrebec, čo po prvý raz zavetril slobodné pastviny: „Zabiť, zabiť!“ neprestával vrieskať a ako šialený pobiehal hore-dolu, „všetkých medzi mlynské kamene!“


  Chiliarcha sa opatrne spytoval, na koho sa má vzťahovať ten ortieľ smrti, a dozvedel sa, že zomrieť majú fenickí a egyptskí stavitelia. To nemajú lepších? Artabanos si spomenul na jedného staviteľa z ostrova Samos, o ktorého umení kolovali neuveriteľné historky.


  „Nech hneď zajtra začne s výstavbou nových mostov!“ zvolal Xerxes. „A boha mora, ktorý je Grék, spútajte. Ešte dnes vyplávajte na Helespont a hoďte do vody pár silných pút na nohy. Otroci nech celý deň bičujú vody mora a iónsky učenec nech po grécky odrieka: Ty hnusná, slaná voda, náš pán ťa trestá, lebo si ho urazila. Xerxes, Kráľ kráľov cez teba prejde, či sa ti to páči alebo nie!“


  Kým kráľ hovoril, podišli k nemu dvaja z početnej skupiny mágov v dlhých rúchach a vysokých špicatých čiapkach, ktorých Xerxes všade vodil so sebou. Jeden po druhom sa pred trónom hodili na zem a prvý prehovoril: „Pane, Veľký kráľu, bohovia vysielajú dôležité znamenia. Jedna kobyla spomedzi svätých koní vrhla namiesto žriebäťa zajaca.“


  „Zajaca? Ako môže kôň priviesť na svet zajaca?“ Xerxes a Veľkí jeho ríše upierali oči na mága a požadovali vysvetlenie.


  No muž v čiernom odeve sa bránil, že nikto z mudrcov ešte o čomsi takom nepočul, takže ani knihy veštieb neponúkajú nijaký výklad. Jedno je však isté: Peržania zažijú niečo neuveriteľné.


  


  Nad Delfami sa rozprestrela noc. Mesiac sa vznášal nad údolím Pleistos ako biely disk. Zo skalných útesov Fedriád s hukotom padali do hĺbky spenené masy vody. Hrozivé ticho na svahoch členitého skalného údolia len kde-tu preťal hlas somára alebo hrabanie kopýt niektorého z koní priviazaných pred hosťovskými domami okolo svätého okrsku.


  Keď božstvo po zimnej neprítomnosti boha Apolóna z krajiny večnej jari otvorilo brány, prúdili sem davy z celého sveta. Bývalo to na siedmy deň mesiaca bysios a tisíce záujemcov sa prichádzali zbaviť starostí a trápenia, poradiť sa o obchodných problémoch i súžení v láske, no nezriedka tu bolo vídať aj vyslancov cudzích krajín, ktorí si prišli po radu v otázkach vojny a mieru.


  Za vysokými okennými otvormi domu kňazov na okraji svätého okrsku bolo vidieť mihotajúce sa svetlo. Na kamenných laviciach, usporiadaných v tvare podkovy, sedeli šestnásti holohlaví kňazi veštiarne, oblečení v drsných chitónoch a uprene sa dívali na kučeravého otroka sediaceho v prostriedku. Na čestné miesto si zasadla Perialla, hlavná kňažka. Dvaja z kňazov ako na povel vstali, vytiahli blyštiace sa nože, pristúpili k otrokovi a po celých chumáčoch mu začali orezávať vlasy. Tretí mu napokon vyholil hlavu dohola. Teraz akoby sa prebudili aj ostatní, vstali zo svojich miest a vytvorili okolo vyholeného úbožiaka kruh. Áno, teraz bolo celkom jasne vidieť, že otrok mal na koži lebky miniatúrne tetovania, Veľký Apolón, veď to je písmo!


  „Odkiaľ si, cudzinec?“ zvolal zrazu mocným hlasom Schedios, hlavný kňaz. Otrok nereagoval, iba tupo hľadel pred seba. Nemohol odpovedať, bol totiž hluchonemý. Schedios sa spokojne poobzeral po ostatných, všetci sa usmievali. Schedios chytil otroka za hlavu a Perialla k nemu podišla s blikajúcou petrolejovou lampkou. Schedios pomaly čítal: „Xerxes prichádza. Tisíckrát tisíc vojakov. Päťdesiatkrát sto lodí. Atény budú zničené. Delfy ušetrené. Nech vám je Apolón milostivý.“


  Pisár zapísal posolstvo na voskovú tabuľku. Hlavnému kňazovi niekto podal dlhé kliešte so žeravým kameňom. Dvaja kňazi pridržiavali otroka a Schedios mu žeravý kameň pritlačil o lebku. Hluchonemý sa vzopäl, vydal škrekľavý zvuk a v bezvedomí klesol na zem. Keď skontrolovali, či všetky znaky na jeho hlave vymazali, Schedios dal znamenie a otroka odniesli preč. Zdalo sa, že nikoho z prítomných to nijako zvlášť nedojalo, v Delfách to nebolo nič nezvyčajné.


  „Grécko zanikne,“ povedala nevýrazným hlasom hlavná kňažka Perialla. Ostatní prikyvovali.


  Schedios, chlap s nepreniknuteľným výrazom v tvári, vysoký ako tesálsky dub, bez akéhokoľvek pohnutia riekol:


  „Nemôžeme sa zastať Aténčanov, lebo by to privodilo aj našu skazu!“


  Zdalo sa, že Periallu jeho slová zasiahli väčšmi než ostatných, lebo vyskočila, krátkymi krokmi pobehla sem a tam a vzrušene prehovorila: „Delfská veštiareň je mocnejšia ako nejaká barbarská armáda. Azda sa máme nečinne prizerať, ako Peržania zrovnávajú Grécko so zemou? Azda má delfský Apolón žiť na ostrove uprostred opovrhnutiahodných barbarských indivíduí? Musíme konať!“


  „Tvoje slová sú múdre, ale nepremyslené,“ odvetil hlavný kňaz. „Apolón už naozaj rozhodol vojny a vybojoval víťazstvá bez toho, aby zodvihol meč - iba múdrym proroctvom. Lenže to je v jeho moci iba vtedy, ak bojujúce strany požiadajú veštiareň o radu. V tomto prípade stoja barbari proti Grékom a kým Xerxes nepožiada veštiareň o radu, nemáme na dianie nijaký vplyv.“


  „Počula som, že aténski vyslanci už dorazili do Delf.“ Perialla zopäla ruky a zúfalo si ich pritisla na čelo. „Iste si domýšľate, na čo sa budú spytovať Apolóna.“


  Schedios sa trpko zasmial: „Víťazstvo im nevyveštíme. Jediná rada, ktorú im môžeme dať, znie: Utečte, utečte, kým je ešte čas.“


  „A kam majú Aténčania ujsť, na Peloponéz, na ostrovy? Veď barbari ich nikde neušetria!“


  „Nie je úlohou božstva hľadať pre Aténčanov bezpečné miesto,“ odvetil stroho Schedios.


  No Perialla mu pripomenula: „Aténčania nám po bitke pri Maratóne postavili pokladnicu z parského mramoru a až po strop ju naplnili drahocennými darmi zo zlata a striebra.“


  „Miltiadovo víťazstvo bolo rozmarom bohov. Kto má čo i len štipku rozumu, nemôže očakávať, že komár ešte raz zaženie slona. Aténčanom totiž nechýbajú len lode a vojaci, oni nemajú ani vodcu, ktorý by ich mohol viesť proti barbarom. A Xerxes je silný ako býk a odolný ako mačka. Nie, Aténčania by mali ujsť, podľa možnosti na kraj sveta!“


  Na svitaní, keď hlavná kňažka viedla mladučkú Pýtiu mimo dohľadu verejnosti k prameňu Kastalia, aby sa nahá vykúpala v ľadovej vode, za stĺpy Apolónovho chrámu sa nepozorovane šuchli dve zahalené postavy. Všade ešte panovalo ticho, nad chrámami i pamätníkmi sa vznášal posvätný pokoj požehnaného údolia. Trhovníci, jasnovidci a predavači suvenírov ešte spali. Len v niektorých domoch horelo svetlo, ženy piekli čerstvý pelanos, medovník, ktorý musel obetovať každý návštevník veštiarne.


  Pýtia sa ani neosušila a nahá so zimomriavkami po tele prešla po čiernej dlažbe svätej cesty. Z prameňa Kasiotis neďaleko chrámu si nabrala do misky posvätnej vody, omamného nápoja, potom sa usadila na vysokú trojnožku a prežúvajúc vavrínové listy upadla do tranzu.


  Len čo Aristoniké, tak sa mladá Pýtia volala, vošla cez vysoký stĺpový portál do chrámu, aby zostúpila do manteionu, najsvätejšej svätyne, život pred budovou sa prebudil. Okolo oltára pred chrámom sa zhromažďovali prví záujemcovia, ľudia z ďalekých krajín hľadajúci radu, čo nemali promanteiu - prednostné právo predniesť svoju otázku. Títo jednoduchí ľudia niekedy čakali aj celé dni, kým prišli na rad, lebo najprv vybavovali významných zákazníkov. Ponižujúcej procedúre sa dalo vyhnúť iba tak, že zaplatili niektorému z obyvateľov Delf, ktorí sa tam ponevierali, aby predniesli otázku namiesto nich.


  Dve zahalené postavy sa zamiešali medzi čakajúcich pred oltárom a spytovali sa, kde by našli Timóna, syna Androbula. Akýsi predavač obetných medovníkov odvetil, že prichádza každé ráno, len treba počkať. Timón mal povesť jedného z najvplyvnejších Delfanov, dokonca sa o ňom hovorilo, že vie ovplyvniť odpovede bohov.


  Keby sa bol predavač medovníkov zahaleným postavám lepšie prizrel, iste by si bol všimol, že v mužských šatách sa ukrýva žena - Dafné, dcéra Artemida z Mytilény. Ženy mali zakázaný vstup dovnútra chrámu a nemohli ani klásť Pýtii otázky. Dafné na jej strastiplnej ceste do Delf sprevádzal Temistoklov domáci učiteľ Sikinos. Hetéra bola skalopevne presvedčená, že vojnový plán milovaného vojvodcu je jedinou možnosťou, ako sa postaviť barbarom, ale obávala sa, že otázku oficiálnej delegácie vyslanej z Atén by Pýtia mohla rozhodnúť v Temistoklov neprospech. Na prsiach mala kožené vrecúško plné zlata zošnurované tak, aby ju ženské tvary neprezradili.


  „Nemali by sme za Timónom zájsť radšej domov?“ zašomrala Dafné na svojho spoločníka.


  Sikinos pokrútil hlavou: „To je príliš nebezpečné! Tu, kde sú všetci cudzí a nikto nikoho nepozná, sme v bezpečí. Vieš predsa, že sem nesmú ženy ani otroci!“


  Ostali teda za zátarasou a prizerali sa aténskym demosiom sediacim na schodoch chrámu a čakajúcim na vstup. Konečne sa objavil aj Timón, starší muž s bielym vencom vlasov a hustou bradou. Keď mu pošepkali do ucha svoju prosbu, odtiahol ich za múrik a začal bedákať, aké ťažké, ba priam nemožné je podplatiť Pýtiu, no vzápätí dodal, že v podstate každý človek je podplatiteľný, ešte aj Veľký kráľ Peržanov.


  „Koľko?“ spýtala sa chladne Dafné.


  „Nerozumiem, koľko čo?“


  „Pýtam sa, koľko bude stáť ovplyvnenie Pýtie v náš prospech?“


  „To závisí od toho, čo od nej budete chcieť. Musíte mi povedať, čo si želáte!“


  „Počuj, starý!“ povedala Dafné a položila mu ruku na rameno. „Na schodoch pred chrámom sedí delegácia Aténčanov a čaká na odpoveď na otázku, ktorú položili už včera. Ide o to, akým spôsobom treba čeliť barbarom, keď nás napadnú. Vojvodca Aristeides si myslí, že máme tiahnuť proti Peržanom po súši a poraziť ich na bojovom poli. Jeho odporca Temistokles je zasa presvedčený, že proti nepriateľovi treba bojovať na mori, chce ich vlákať do úžiny pri Salamíne a poraziť ich novými, obratnými loďami.“


  „A v čí prospech má Pýtia rozhodnúť?“


  „V Temistoklov.“


  „Neľahká úloha,“ zavrčal Timón, „ťažké rozhodnutie.“ A zrazu prekvapene dodal: „Ale ty nie si eféb, ty si žena.“ Sikinos siahol po meči.


  Dafné sa preľakla, priložila si na ústa ukazovák a prosebne sa pozrela na starca, aby ju neprezradil. Potom sklopila zrak a prikývla.


  „Miluješ toho Temistokla?“ spýtal sa Timón.


  „Áno,“ odvetila Dafné. „Ale o to nejde. Temistokles má lepšie argumenty. Ak niekto môže poraziť barbarov, potom je to on.“


  „A tento tu?“ Timón ukázal prstom na Sikina.


  „To je Temistoklov domáci učiteľ, sluha a priateľ. Sprevádzal ma až sem.“


  Nastalo ticho, Timón rozmýšľal. Trvalo to dlho, Dafné sa videlo, že až pridlho. Náhlivo si strhla vrecúško z hrdla, vylovila zlatú mincu a podala mu ju.


  Timón vyvalil oči: „Tridsať mín, pol talentu?“ spýtal sa neveriacky.


  A Dafné odvetila: „Polovicu teraz, polovicu neskôr.“


  „Nech nám pritom pomáha Hermes, ktorý bdie nad všetkými našimi obchodmi.“ Timón sa zasmial. „Stretneme sa zajtra okolo obeda na tomto mieste. A nechoďte za mnou, aby si to niekto nevšimol.“


  Keď zmizol, Dafné a Sikinos sa pobrali k Apolónovmu oltáru, kde už medzitým zavládla poriadna tlačenica.


  „Promanteia za päťdesiat drachiem!“ Šikovní Delfania celkom otvorene ponúkali svoje služby. Akýsi slepý jasnovidec s paličkou sa motkal pred chrámom a podchvíľou volal: „Zeus mi vzal svetlo očí, ale Apolón mi dal schopnosť vidieť budúcnosť! Desať drachiem pre jasnovidca Spitamena, desať drachiem!“ A pritom udieral paličkou o schody chrámu, že to znelo ako plieskanie bičom. A veru, nejeden z tých, čo tu znechutení celé dni márne čakali, vtisol starcovi do dlane desať drachiem a zmizol s ním za chrámom.


  „Sú preč!“ Sikinos ukázal na schody chrámu, kde ešte pred chvíľou sedeli aténski vyslanci. Dafné sa na neho pozrela a preľaknutá zastala. „Sikinos,“ zašepkala, „je neskoro.“ V očiach sa jej zaleskli slzy vzdoru a Sikinos sa ju neopovážil chlácholiť.


  No zrazu zo stĺpovej siene chrámu vyšiel Timón v sprievode oboch Aténčanov, čosi vykrikoval, divo gestikuloval a ustavične ukazoval na tabuľku s veštbou, ktorú jeden z Aténčanov držal v rukách. Aténski vyslanci sa tvárili zúfalo, mladší si trhal vlasy a staršiemu tiekli po tvári slzy.


  Ako zvyčajne, hneď sa okolo nich zbehol hlúčik zvedavcov, ktorí chceli byť účastní ich šťastia alebo nešťastia. Timón rozhorčene volal: „Ach, čo vám to len žiarivý Apolón vykonal! Keď sa s takouto zlou správou vrátite do Atén, odtnú vám hlavy ako nepriateľským barbarom. Budú vás štvrtiť, že ste sa prehrešili voči Apolónovi, lebo takejto strašnej veštby sa môže dostať len hriešnikom!“


  Potom vzal tabuľku a čítal:


  „Čo tu ešte sedíte, úbožiaci? Ujdite na koniec sveta!


  Opusťte dom i vysoký vrchol obce.


  Všetko postihne zmar a zahubí oheň,


  ako aj divý Ares, čo príde na sýrskom voze.“


  Jeden z aténskych vyslancov nahlas zanariekal: „Čoho sme sa to dopustili, že nás Apolón tak kruto trestá? Obetovali sme kozliatko, ako sa sluší a patrí, a biely dym vystúpil kolmo hore k nebesiam na znak priazne bohov.“


  „Obetujte bohom ešte raz, odneste do chrámu olivové vetvičky a znova sa spýtajte, ako majú Aténčania vystúpiť proti barbarom.“


  Času bolo málo, no aténski vyslanci sa rozhodli, že na druhý deň sa ešte raz spýtajú Pýtie a neodídu zo svätyne, kým im Apolón ústami Pýtie neprisľúbi lepší osud.


  Dafné a Sikinos strávili noc v jednom z preplnených delfských hostincov, Dafné takmer nezažmúrila oka od strachu, že ju odhalia. Keď sa na druhý deň pri múre za obetným oltárom stretli s Timónom, mal vážnu tvár.


  „Musel som vynaložiť všetok svoj presvedčovací talent, aby som z kňazov dostal druhú veštbu. Ale zlato robí zázraky a...“ Dafné mu hodila kožený mešec so zvyšnou sumou a keď Timón spočítal peniaze, váhavo riekol: „Lenže neviem, či vám druhá veštba na niečo bude.“


  „Aténčania urobia, čo povie Pýtia. Ak im prikáže ujsť, ujdú. Ak prikáže bojovať na súši, bude bitka na súši. Ale ak si Pýtia bude myslieť, že treba ísť bojovať na more, nasadnú do trojveslíc. Ako teda znie odpoveď Pýtie?“


  Timón jej podal tabuľku, veľkú sotva ako dlaň a Dafné čítala náhlivo naškrabané riadky:


  „Kým všetko padne, čo tu stojí medzi výšinou Kekropa a tam zas pri rokline svätého Kitharióna, ďalekovidiaci Zeus dá Aténe drevenú hradbu, odolá jediné tá... Božská Salamína, ty ženám pohubíš synov, až zrno Demetrino sa bude sadiť a žať!“


  Dafné chvíľu rozmýšľala, čo to znamená. Drevená hradba? No potom sa jej tvár rozjasnila a keby si včas nebola spomenula, že je prestrojená za muža, azda by bola od radosti skočila Timónovi okolo krku. „Dobrá práca, starký,“ zvolala rozradostene, „kde sú aténski vyslanci?“


  „Odcestovali,“ odvetil Timón a Dafné sa obrátila na Sikina: „Rýchlo, na kone!“


  [image: ]


  Dafné sprevádzala Temistokla na ľudové zhromaždenie. Fáma, že delfská Pýtia predpovedala Aténam temnú budúcnosť, vylákala tisíce zvedavcov na ulicu vedúcu k eklézii. Cestou na Panaténaje Temistokles zrazu zastal, chytil Dafné za lakeť a povedal: „Rozmysli si to, kým je čas. Môžeš si najať loď a ukryť sa na niektorom z ostrovov, kde ťa nikto nepozná, kde by si bola v bezpečí pred barbarmi.


  Lebo keď sa Aténčania dozvedia, čo im predpovedala Pýtia, v meste vypukne chaos.“


  „Azda má moje slovo menšiu váhu, lebo som hetéra?“ V očiach sa jej zlostne zablyslo.


  „Nehovorím to, aby som ťa urazil,“ odvetil vojvodca, „hovorím to, lebo sa o teba bojím.“


  Dafné ho ťahala ďalej. „Rozhodla som sa, a moje slovo platí!“


  Temistokles by ju bol najradšej tuho objal, no na verejnosti sa to nehodilo. Preto jej len stisol ruku, pevne, až to zabolelo. No bolesť, ktorú Dafné cítila, bola príjemná a vydržala, až kým sa nerozlúčili pred vchodom do eklézie, kde šiesti lexarchovia rozdávali hlasovacie tabuľky.


  Po úvodných obetách a modlitbách vystúpil na tribúnu prvý prytan a zvučným hlasom zvolal: „Aténski muži, slobodní občania štátu! Vlasť je v nebezpečenstve. Vyslyšali sme vôľu ľudu a spýtali sme sa delfskej Pýtie, ako sa máme postaviť barbarom. Dostali sme nasledujúcu odpoveď.“


  Na Pnyxe sa rozhostilo ticho ako na brehoch rieky mŕtvych Acherón a prytan prečítal veštbu delfského boha:


  „Kým všetko padne, čo tu stojí medzi výšinou Kekropa a tam zas pri rokline svätého Kitharióna, ďalekovidiaci Zeus dá Aténe drevenú hradbu, odolá jediné tá... Božská Salamína, ty ženám pohubíš synov, až zrno Demetrino sa bude sadiť a žať!“


  Aténčania najprv chvíľu mlčali, akoby si každý v duchu ešte raz opakoval slová veštby, akoby odmietal pochopiť ich hrozný význam. Vzápätí prví padli na kolená, vystierali ruky k nebu, nariekali, kričali a v hlasitých lamentáciách vzývali Diovu dcéru, patrónku Atén v časoch vojny i mieru, Pallas Aténu so sovími očami, ktorá opustila svoje mesto. Azda chce vydať barbarom posvätný chrám na Akropole so svojou podobizňou v prilbe a s oštepom? Či sa azda záchrankyňa hrdinov v boji proti gigantom bojí ázijských divochov? Niektorí sa dokonca rúhali, že patrónka, ktorá nevie ochrániť pred skazou vlastné mesto, nestojí ani za to, aby jej na Panaténajach obetovali holubicu.


  Kým Aténčania lamentovali, hrešili a hádali sa, čo robiť, na tribúnu vystúpil Aristeides a usiloval sa utíšiť dav: „Aténski muži, vypočujte ma! V tejto ťažkej hodine nám nepomôžu náreky ani lamentácie, ba ani výčitky Pallas Aténe, musíme konať, a to veľmi rýchlo!“


  „Povedz, čo máme robiť, Spravodlivý!“ zvolal tučný Aténčan a vyslúžil si hurónsky smiech, lebo odkedy Aristeides vo funkcii archonta vyniesol nejeden rozsudok sám, bez súdneho pojednávania, prívlastok Spravodlivý, ktorý Aténčania udelili vojvodcovi na znak úprimnej úcty za jeho spravodlivé postoje, mnohí chápali skôr pejoratívne.


  Aristeides si nevšímal posmešky a pokračoval: „Veštba delfskej Pýtie je jasná a nevyžaduje ďalší výklad chresmológov: Pred barbarmi sa musíme brániť tak, že hradby spevníme drevom a zvýšime počet hoplitov, ktorí budú z hradieb bojovať proti Peržanom.“


  Medzi ľuďmi sa ozvalo nerozhodné šomranie a niektorí vykríkli na rečníka: „A ako dlho im môžeme odolávať?“ - „Ukrytí za hradbami barbarov nikdy neporazíme!“


  Kimón, Miltiadov syn a vodca šľachty naklonenej Sparte, upozornil, že drevené hradby možno vôbec neznamenajú valy z dosák a brvien, a vyvolal medzi poslucháčmi veľký zmätok. Zeus, čo teda Pýtia vlastne chce?


  Akropolu od nepamäti chránil nepreniknuteľný plot zo šípových ruží - aj to by mohla byť drevená hradba. Azda sa majú Aténčania brániť proti barbarom za plotom z tŕnia? Čoraz hlasnejšie sa ozývali výkriky, aby povolali vykladačov veštieb.


  To bol okamih, na ktorý Temistokles čakal, po ktorom horúčkovito dychtil ako po prísľube svojej milovanej - možno najdôležitejší okamih v jeho politickej kariére. Dafné odhalila, čo znamenajú drevené hradby vo veštbe, a povedala mu to. Jeho úlohou teraz bude získať Aténčanov pre svoj plán.


  „Spoluobčania, ctihodní aténski muži,“ prehovoril. „Božstvo v Delfách nám poslalo veštbu, ktorá vzbudzuje smútok, strach a hrôzu. Každému mužovi sa tisnú clo očú slzy pri pomyslení, že barbari zrovnajú jeho mesto so zemou, a ani ja sa za slzy nehanbím. Len sa pozrite na tieto chrámy, na tieto haly a pamätníky! Ešte raz sa dobre pozrite na Atény, na svoje mesto! Zapamätajte si, ako vyzerá, nech navždy ostane vo vašich srdciach, lebo ak je vôľa bohov všetko zrúcať, potom si jedného dňa mesto znovu postavíme, krajšie a bohatšie ako kedykoľvek predtým!“


  „Sláva ti, Temistokles!“ volali Aténčania, „ty si náš vodca. Povedz, čo máme robiť?“


  „Spravodlivý hovorí neuvážene, ak chce spevňovať hradby drevom,“ pokračoval Temistokles. „Lebo ak Apolón ústami Pýtie aj tak predpovedá, že mesto bude zrovnané so zemou, načo ho máme vôbec brániť, načo sa máme púšťať do nákladných opevňovacích prác, načo prelievať krv našich mužov? Nie, Pýtia rada používa podobenstvá a teraz nám radí, aby sme mesto bez boja vydali barbarom a aby sme sa im postavili na mori. Azda sme z peňazí z Laurionu nepostavili dvakrát sto obratných lodí, pyšných trojveslíc s dvojitými bodcami a bokmi z krétskeho dreva?“


  Lode! Teda to je rozlúštenie hádanky o drevených hradbách! „Temistokles je náš vodca!“ - „Dolu s Aristeidom!“ - „Do vyhnanstva so Spravodlivým!“ - „Preč so zločincom!“


  Temistokles sa preľakol. Aristeides bol jeho nepriateľ, politický protivník a osobný rival. Ale teraz, keď sa nepriazeň davu tak prudko obrátila proti nemu, najradšej by ho bol obhajoval. Krik bol čoraz hlasnejší a zrazu sa ozvalo skandovanie: „Ostrakizmus! Ostrakizmus! Ostrakizmus!“


  Každý účastník ľudového zhromaždenia dostal pri vstupe hlinenú hlasovaciu črepinu, na ktorú mohol napísať meno muža, s ktorého politikou nesúhlasí. Stačila prostá väčšina hlasov, a neobľúbený vodca musel odísť na desať rokov do vyhnanstva. Jeho majetok, dokonca aj občianske práva, však ostali zachované.


  Temistokles ho nenávidel, preklínal, ba dokonca ním podchvíľou aj pohŕdal, no teraz, keď ho mal ostrakizmus odsúdiť na vyhnanstvo, pocítil súcit. No možno to bola iba sebaľútosť, veď stratil protivníka, ktorý ho neraz vyprovokoval k veľkým činom. Viac ako šesťtisíc občanov hlasovalo proti nemu, a tým bol Aristeidov osud spečatený.


  Hodnú chvíľu sa na seba dívali, v ich pohľadoch nebola nenávisť, lebo vedeli, že na nasledujúcich desať rokov to je naposledy. „Vyhral si!“ Akoby hovoril Aristeidov pohľad, „nebol si síce lepší, ale rozhodne šikovnejší.“ A v Temistoklovom pohľade sa zračil smútok, priam prosba o odpustenie.


  Dvaja demosiovia obstali Aristeida a viedli ho preč uličkou v mlčiacom zástupe ľudí. Keď opustil ekléziu, zazneli hlasité volania na slávu Temistoklovi. „Nech hovorí Temistokles!“ burácal dav. „Temistokles je náš vodca!“ Tlačili ho, dvíhali, sácali na tribúnu a vojvodca prehovoril dojatým hlasom:


  „Spoluobčania moji, aténski muži! Keby bol môj otec Neokleos ešte nažive, vyronil by slzy šťastia v tento deň, keď ste sa zverili do rúk mne, prostému občanovi z dému Frerarioi. Ó, keby nám boli bohovia pripravili lepší osud, teraz by stúpal k nebu dym z desiatich hekatomb ako búrkové mraky nad krétskymi vrchmi. Lenže bohovia na Olympe pohrdli našimi obetnými darmi a ich zláteným chrámom hrozí zničenie barbarmi. Nevieme, čo ich viedlo k takému rozhodnutiu, ale rozhodne nemáme čas plakať a nariekať.


  Vypočujte si môj plán, ako sa postaviť Veľkému kráľovi. Hlasujte a vyryte svoje rozhodnutie do kameňa, aby sme ho mohli vystaviť na všetkých verejných miestach, aby sa o ňom každý dozvedel.


  Ja, Temistokles, syn Neokleov, žiadam vysťahovať všetky deti a ženy. Starcov a náš majetok prevezieme na ostrov Salamínu. Všetci ostatní Aténčania nastúpia na lode a spolu so Sparťanmi, Korinťanmi a Aigínčanmi budú bojovať proti barbarom. Keď prinesieme všemocnému Diovi, jeho víťaznej dcére Aténe a ochrancovi Poseidónovi obetu na zmierenie, mestská rada a všetci stratégovia nasadnú do dvoch stoviek trojveslíc.


  Polovica našich lodí, teda sto, zakotví pri myse Artemíziu, na severovýchode ostrova Eubója, druhá polovica v úžine pri Salamíne. Tam vyčkáme na barbarov.“


  „Nech sa tak stane!“ volali Aténčania, no niektorí sa spytovali: „Kam chceš odviesť naše ženy a deti?“ O tejto otázke sa rozpútala zvada, lebo nik nevedel povedať, kde by bolo pred Peržanmi najbezpečnejšie.


  Temistokles navrhoval Argolidu na Peloponéze vzdialenú asi deň cesty južne od Atén. Tam, na východe ostrova sa nachádza mesto Troizén, naklonené Aténčanom. Troizénčania prisľúbili, že sa budú podieľať na námornej flotile proti barbarom. Údajne sa tam narodil Teseus, aténsky hrdina, ktorý sa vydal na Krétu zabiť netvora v knóskom paláci. „Troizén,“ volali Aténčania, „Troizén prichýli naše ženy a deti!“


  Zrazu nastala trma-vrma a dav sa zhŕkol okolo starého, chudého muža s trhanými pohybmi, ktorý vydával akési nezrozumiteľné zvuky. „Ticho, Lysistratos má zjavenie!“ Lysistratos bol jedným z najváženejších jasnovidcov v Aténach. Dvaja muži ho pridŕžali, aby v záchvate nespadol. Všetci sa mu uprene dívali na pery, z ktorých vychádzali nesúvislé slová: „Ženy - Kolias - veslá - jačmeň!“ neprestával opakovať Lysistratos. „Ženy - Kolias - veslá - jačmeň!“


  Temistokles a pretlačil davom, chytil starca so zaklonenou hlavou za plecia, akoby mu chcel vyrvať jeho posolstvo. „Vrav, Lysistratos! Čo je so ženami z Kolia, vrav!“ Kolias bol výbežok pevniny neďaleko Falerskej zátoky.


  „Ženy z Kolia!“ jachtal jasnovidec a vychudnuté telo sa mu zachvievalo v extatických kŕčoch. „Čo je so ženami z Kolia?“ zopakoval hrozivo Temistokles. „Ženy z Kolia veslami...“


  „Čo majú urobiť veslami? Vrav, Lysistratos! Vrav!“


  „Ženy z Kolia budú na veslách pražiť jačmeň!“ Vychrlil zrazu starec a na smrť vyčerpaný sa zrútil.


  A Aténčania si so zbožnou úctou lámali hlavu nad zmyslom jeho slov.


  


  Zástup, ktorý sa hadil po pobrežnej ceste smerom do Korintu, akoby nemal konca-kraja. Niektorým ženám a deťom sa nepodarilo dostať miesto na lodi, preto sa vybrali do Argolidy pešo, na hrkotajúcich vozoch alebo na muliciach. Najcennejší majetok vliekli v batohoch, vyčerpané, plačúce s neistou budúcnosťou pred očami.


  Vo Falerskej zátoke, kde opotrebovaní, oslabení a apatickí starci nakladali na lode majetok mladých, sa odohrávali srdcervúce scény. Len čo bola loď plná až po sťažeň, vyplávala a psy, pre ktoré na lodiach nebolo miesta, sa so zavýjaním vrhali do vody, aby nasledovali svojich pánov. No prv, než sa lode dostali na šíre more, vyčerpané psy sa utopili vo vlnách.


  Tí, čo sa vybrali do Troizénu po súši, stretli cestou neveľké spartské vojsko smerujúce k Termopylám, priesmyku medzi morom a strmými vrchmi na hraniciach Macedónie a Tesálie, ktorým barbari pri útoku na Grécko museli prejsť. Vojakov smerom na sever viedol Leonidas, jeden zo spartských kráľov, a na čele vojska kráčala elitná jednotka zložená z troch stoviek Sparťanov.


  Leonidas a jeho muži mali povesť mimoriadne chrabrých a nezvyčajne krásnych vojakov. Boli vytrénovaní ako atléti z olympijského štadióna, každé ráno, čo im Zeus doprial, začínali nahí úmornými telesnými cvičeniami a natáčali si vlasy. Pochodové piesne, ktoré spievali, nemohli nechať nikoho na pochybách, že boj pre nich nie je nevyhnutnou povinnosťou, ale najväčšou rozkošou.


  Temistokles s časťou flotily, asi stovkou trojveslíc, oboplával mys Sunion, zamieril na sever a preplával úžinou medzi Atikou a ostrovom Eubója, aby zakotvil pri myse Artemíziu. Jedna loď, poháňaná stosedemdesiatimi veslármi, na nerozoznanie od ostatných bojových lodí, mala na palube tridsať hetér. Medzi nimi bola aj Dafné.


  Pri prvom vesle sedel prostáčik Koalemnos a nespúšťal oči zo svojej panej. Dobre sa o neho starala, nič nedbala na jeho prihlúply výraz a silák Koalemnos sa jej za to odvďačoval veľkou oddanosťou. Každý, kto sa opovážil priblížiť k nej viac ako na vzdialenosť ramena, okúsil tvrdosť jeho mohutných pästí.


  Začínalo sa leto a za horúcich nocí panovalo úplné bezvetrie. More bolo pokojné, len kde-tu šplechla spenená vlnka o bok lode. Veslári spali a chrápali na laviciach, hetéry sa zdržiavali oddelene na vyvýšenej korme. Nad vodou sa vznášalo nervózne ticho, pokojnú temnú hladinu čerili len člny poslov, ktorí rozvážali správy medzi jednotlivými zoskupeniami flotily. Kedy zaútočia barbari? Kedy sa ich čierne plachty objavia za mysom Sepias?


  Megara ležala na dlážke vedľa Dafné a zamyslene hľadela na hviezdy. „Pst! Dafné! Spíš?“ zašepkala.


  „Ako by som tejto noci mohla zažmúriť oka?“ odvetila pošepky Dafné. „Čo ak je to naša posledná noc?“


  „Bojíš sa?“


  „Áno, bojím sa barbarov. Keď si spomeniem, čo bolo pred desiatimi rokmi...“


  „Vtedy sme predsa Peržanov porazili!“


  „Práve preto. Veľký kráľ teraz nevedie dobyvačnú vojnu, toto je číra pomsta a on urobí všetko, aby sa pomstil za porážku pri Maratóne.“


  Z otvoreného mora sa približovali zvučné údery vesiel kuriérskeho člna. Dafné vstala, naklonila sa cez zábradlie a šepla do tmy: „Hej, ty, odkiaľ prichádzaš?“


  Ženský hlas v tme prebudil zvedavosť lodníkov a čln prirazil k lodi: „To je loď hetér?“ zaznelo zdola.


  „Áno. Ja som hetéra Dafné!“ Teraz rozpoznala pod loďou dve mužské postavy v sparťanskom odeve. „Prinášate dobré správy?“


  „Ani dobré, ani zlé,“ odvetil jeden z chlapov, „to sa ešte ukáže. Leonidas kontroluje Termopyly. Ak bude chcieť Veľký kráľ vtiahnuť do Grécka, najprv bude musieť premôcť Sparťanov. Temistokles, veliteľ vašej flotily, ktorému sme správu odovzdali, povedal, že kým sú Termopyly v našich rukách, nijaký Helén nemusí mať strach.“


  „Ste si nejakí istí!“


  „Pravdaže. Sparťania vyzbrojení lukmi a kopijami sú rozostavení na vysokých skalách, barbarom ostáva prejsť úžinou, ktorá nie je širšia ako na dva bojové vozy. Naše šípy a kopije prevŕtajú každého, kto sa odváži vojsť do priesmyku.“


  „Statoční muži!“ zvolala s obdivom Dafné. „A barbari nemôžu ísť nejakou inou cestou?“


  „Nie,“ odvetil Sparťan, „totiž -“ na chvíľu sa zarazil, „cez pohorie Kalidromos v Trachíne vedie horský chodník po skalných stenách, ale ten poznajú len Trachiňania. Je to malý národ a stojí pevne na našej strane.“


  „Vravíš Trachiňania?“


  „Tak sa volá národ žijúci pri východe z tiesňavy Asopos. Iste si o nich ešte nikdy nepočula.“


  „Veľmi sa mýliš, Sparťan!“ odvetila vzrušene Dafné, „pri spomienke na jedného mládenca z tohto kmeňa mi od strachu tuhne krv v žilách. Nenávidí všetkých Sparťanov a už dlho čaká na príležitosť, aby sa im pomstil.“


  „Vravíš v hádankách, hetéra!“ povedal hlas zdola, no Dafné pokračovala: „Vezmite ma s mojím otrokom do člna, budem vás sprevádzať do Termopýl.“ Nečakala na odpoveď, privolala Koalemna a spolu nasadli do člna.


  „Zaprite sa do vesiel,“ zaprosila Dafné, „inak bude Grécko stratené. Neskôr vám všetko vysvetlím!“


  Megara stála na palube, dívala sa za tieňom člna, ktorý sa strácal v diaľke, a nemala tušenia, čo to všetko znamená.


  


  V tom istom čase Xerxes, perzský Veľký kráľ, táboril s celým dvorom medzi riekami Melas a Asopos. Obklopený kmeňovými kniežatami svojho sprievodu sedel unudene na tróne a prizeral sa frivolnému tancu dvoch ázijských sestier - dvojičiek, sotva starších ako desať liet, nahých ako novonarodené jahniatka, ktoré predvádzali panstvu v exotických odevoch, ako si ženy vzájomne prejavujú lásku. Otrok utieral kráľovi spotené čelo, druhý ho ovieval vejárom z pštrosích pier. Dievčatká na pódiu dychčali a vydávali orgastické výkriky, no Xerxa oveľa väčšmi zaujímala nádherná žena blažene rozvalená na koberci vedľa neho. Volala sa Artemisia z Halikarnassu. Bola poručníčkou svojho syna a veliteľkou piatich lodí barbarskej flotily. Tmavé lesklé vlasy zviazané na zátylku jej splývali na koberec ako dlhý chvost ušľachtilej kobyly. Artemisia sa obliekala ako Indka, rozšafné boky mala ovinuté hodvábnou látkou siahajúcou až po zem a veľké prsia jej zakrývala iba priehľadná šatka zaviazaná vzadu na šiji. Jediným šperkom boli dva zlaté hady, ktoré sa jej v nespočetných zákrutách ovíjali okolo paží.


  Hoci mal Xerxes so sebou najmenej tristočlenný hárem, Veľkí ríše si všimli, že Kráľ kráľov našiel zaľúbenie v Artemisii. Tá sa však tvárila, akoby záujem Veľkého kráľa nepobadala, pokyvovala širokou panvou do taktu tancujúcich dvojčiat a sťažka dýchala, čo nemohlo uniknúť pozornosti žiadostivého Achajmenovca.


  Kráľ namrzene zašermoval rukami, aby sa dievčatá vzdialili, a z ligotavej čaše si usrkol hustej žltej dulovej šťavy.


  „Čo máš proti hre lásky tých dvoch dievčatiek?“ spýtala sa Artemisia a vztýčila sa pred Veľkým kráľom. „V mojej ríši pôsobí mužom najväčšie potešenie dívať sa na hry lásky medzi ženami. Médi azda dávajú prednosť mladým mužom?“


  „Mlč!“ zvolal Xerxes, ktorému sa videlo, že ho Artemisia provokuje pred jeho družinou. „Neprešli sme polovicu Ázie, aby sme sa na úpätí Olympu prizerali nahým dievčatám. Ja, Xerxes, syn Dareia, som prišiel pomstiť potupu môjho otca!“ Pri týchto slovách kráľ zvýšil hlas a zlostne si podupkával ako malý chlapec.


  Odkedy búrka zničila pontónové mosty cez Bospor, na dvore Veľkého kráľa vládla krajne napätá atmosféra. Po nevydarenom prechode cez more sa Peržania museli zmieriť s ďalšou ranou osudu. Silná bóra, v tejto ročnej dobe veľmi nezvyčajná, sa prehnala od severu po Egejskom mori a pri brehoch Tesálie rozmetala niekoľko stoviek perzských trojveslíc. Víchrica zúrila štyri dni a ani médskym mágom sa nepodarilo utíšiť ju zaklínadlami. Až keď sa jeden z nich prehrešil a priniesol obetu helénskej morskej nymfe Tetis, na štvrtý deň víchrica stíchla. Vtedy Xerxes prvý raz zapochyboval o všemohúcnosti ázijských bohov.


  „Naše loďstvo sa nesmie odvážiť ďalej na juh prv, než prekonáme Termopyly,“ vyhlásil vojvodca Mardonios. „Naše lode musia byť kryté z pevniny a pechota sa zasa nezaobíde bez pomoci lodí.“


  Xerxes luskol prstami. „Čujte teda slová generála, vodcovia cudzích národov i Veľkej ríše, a povedzte slobodne svoj názor.


  Podporte svojho kráľa múdrou radou, ako bojovať proti tvrdohlavým Helénom.“


  Sidónčan Tetramnestos upozornil, že Gréci síce majú lepšie pozície, ale že ich nemôže byť veľa, lebo priesmyk je veľmi úzky. Peržania by teda mali postupovať útok za útokom, kým nezničia všetkých Grékov.


  „Aké správy prinášajú naši zvedovia?“ spytoval sa Xerxes, „aká veľká je grécka armáda, ktorá obsadila priesmyk pri Termopylách?“


  Mardonios pokrčil plecami. „Dvaja z našich najlepších ľudí sa nevrátili. Asi ich nepriateľ v nehostinnom teréne vlákal do pasce. Ale istotne Heléni nepostavili do priesmyku všetkých svojich hoplitov. Ležím pred tebou v prachu, ó, Veľký kráľu, zdrvený, že ti nemôžem poskytnúť lepšiu odpoveď.“


  „Je len jedna cesta,“ ozval sa Aradosčan Merbalos, „musíme Grékov prekabátiť. Buď sa stiahnime my, aby vyprázdnili pozície, alebo vybojujme rozhodujúcu bitku na mori. Keď zničíme grécke loďstvo, budeme môcť vziať na paluby našich lodí dostatok pešiakov, oboplávať Termopyly a vysadiť ich na breh. Gréci rozostavení v priesmykoch nevydržia útok z oboch strán.“


  Aradosčanov návrh vyvolal všeobecný súhlas, iba Artemisia nahlas namietla: „Šetrime lode a vyhnime sa boju na mori! Azda nám špióni nepriniesli správy o obratnosti a rýchlosti gréckych lodí, ktoré menia smer jediným záberom vesla? Bojovala som pri ostrove Eubója a nikto ma nemôže obviniť zo zbabelosti, preto si môžem dovoliť vysloviť výstrahu. Kráľu kráľov, cieľom tvojej výpravy sú Atény, prečo teda chceš podstúpiť riziko už v Tesálii? Gréci sú síce smelší ako väčšina z nás, ale majú obmedzené prostriedky. Nebudú nám môcť dlho odolávať. Sú odvážni, ale čas hrá pre nás!“


  Xerxes spokojne prikyvoval. Páčilo sa mu, čo povedala Artemisia. Veselo si pošúchal ruky a potuteľne sa zachichotal. Potom s gestom víťaza zodvihol čašu a ostatní vojvodcovia ho nasledovali. „Víťazstvo bude tvoje, Veľký kráľ!“ zvolali zborovo, „a tvoja ríša pretrvá večnosť!“


  Dafné, Koalemnos a Sparťania za svitania dorazili k pohoriu Kalidromos. V tábore Grékov pri vstupe do priesmyku odpočívalo asi šesťtisíc hoplitov, Sparťania a vojaci z Tegey a Mantiney, z Mykén, Korintu, Tespií a Arkádie. Leonidas dokonca získal kontingent aj z Téb, čo bolo pomerne prekvapujúce, lebo Téby mali povesť mesta nakloneného Peržanom.


  Pri severnom výstupe Termopýl táborili barbari. Ich obrovský tábor mal rozlohu asi tridsať štvorcových štadiónov a bol obohnaný vysokou vozovou hradbou. Posledné zásobovacie stany Peržanov siahali takmer až na územie Trachiny.


  Leonidas prijal Dafné vo svojom stane, ktorý bol presne taký jednoduchý a skromný, ako sa u Sparťana dalo očakávať: štyri zvislé celtové steny, nad nimi ľanová strecha. Zo skál na juhu sem doliehalo cvrlikanie tisícok cikád.


  „Zvesť o tvojej kráse síce prenikla až do Sparty,“ Leonidas ponúkol Dafné, aby si sadla, „ale že svoju vlasť miluješ väčšmi než vlastný život, to nám v Lakedaimone ostalo dosiaľ utajené.“


  „Načo toľko slov,“ prehovorila hetéra, „Efialtes z Trachiny prišiel o víťazstvo na 73. olympiáde len preto, že jeden Sparťan nebojoval statočne.“


  „Chceš povedať, že Files...?“


  „Presne tak.“


  „Priveďte Filesa!“ V Leonidovi to od zlosti vrelo a úzka tvár sa mu sfarbila do purpurova.


  „On je tu?“ zvolala prekvapene Dafné.


  „V prvej bojovej línii!“


  „Tak mu nič nehovor, aby to nevyvolalo znepokojenie medzi tvojimi ľuďmi.“


  Leonidas mal čo robiť, aby nevybuchol: „Sparťan a podvodník!“ zvolal zhnusene. „Nezaslúži si bojovať v prvej línii!“


  Dafné sa ho usilovala upokojiť: „Files sa mi k tomu priznal už pred niekoľkými rokmi. V behu chrstol súperovi do tváre hrsť piesku. On vyhral a Efialtes prehral. Ale Trachiňan sa vtedy zaprisahal, že sa Sparťanom pomstí. Keď som počula, že tu zdržiavate barbarov a že jediná cesta, ktorou by vám mohli uniknúť, vedie cez Trachis, zišlo mi na um, že...“


  „Mocný Ares!“ zvolal Leonidas a začal sa nervózne prechádzať. „Trachiňania nás nesmú zradiť. Nesmú, inak bude Grécko stratené!“


  Strach, ktorý zaznieval zo slov tohto statočného muža, na Dafné veľmi zapôsobil. Leonidas mal chýr tvrdého a neporaziteľného človeka, preto v nej jeho zúfalý výkrik zanechal taký dojem. Rozrušený vojvodca búchal zaťatými päsťami o seba a úporne premýšľal, ako situáciu vyriešiť.


  „Možno, že ten Trachiňan,“ ozvala sa váhavo Dafné, „na porážku už dávno zabudol.“


  Leonidas sa pohŕdavo zasmial. „Muž zabudne na všeličo, na ženu, na priateľa, na šťastie i na utrpenie, ale nikdy nezabudne na porážku!“


  „Čo chceš teda robiť, vojvodca?“


  Leonidas sa zhlboka nadýchol: „Cestu cez pohorie Kalidromos by sme obsadzovali zbytočne. Potrebovali by sme na to trikrát toľko hoplitov, ako máme, a potom by ostali bez ochrany Termopyly. Ostáva nám teda iba dúfať a modliť sa k olympským bohom, že Trachiňania im cestu nevyzradia.“


  „S nádejou a zbožnými modlitbami vojnu nevyhráš!“ zvolala rozhorčene Dafné. „Tebe, Leonidovi, kráľovi Sparty, musí také čosi povedať hetéra Dafné! Som síce žena, a tie neberiete do vojska ani u vás v Sparte, a predsa sa nemôžem nečinne prizerať, ako Gréci prenechávajú osud náhode.“


  Leonidas bol muž s rozvahou aténskeho filozofa a chcel niečo odpovedať, ale hetéra mu nedala príležitosť: bez slova pozdravu sa zvrtla, kývla na Koalemna a vyšla zo stanu.


  Grécky vojenský tábor sa už prebudil z nočného spánku, všade vládol ruch, kuchári, nosiči jedla a markytáni behali s veľkými nádobami zo stanu do stanu, nosiči vody plnili dieže vo verejných strážniciach, jedni leštili meče a štíty, iní opravovali kolesá na vozoch. Ženu si v gréckom tábore nikto všímal. Silák Koalemnos kráčal pred svojou paňou a len čo sa k nej niekto priblížil, hrozivo sa postavil pred ňu.


  Neozbrojení, obutí len v kožených sandáloch vykročili na takzvanú cestu Anopea vedúcu cez hory okolo Termopýl a končiacu až v tiesňave rieky Asopos na území Trachiny. Dafné nevedela, čo to je, ale niečo ju hnalo po horskej ceste do Trachiny, za Efialtom.


  Ako im len zabrániť, aby zradili Grékov? Dali by sa podplatiť zlatom alebo im azda má pohroziť, alebo jedno i druhé?


  Prostáčik Koalemnos tupo kráčal, sem-tam sa započúval, či v kríkoch pri ceste niečo nezačuje, a keď cesta viedla skalnou úžľabinou, keď bolo treba preliezť zvalený strom alebo haldu sutiny, podal hetére ruku a pomohol jej. Namáhavý výstup v parnom letnom ráne spôsobil, že sa z nich pot len tak lial. Remienky na sandáloch sa im bolestivo zarezávali do kože. Dafné dýchala čoraz rýchlejšie, ale Koalemnos bez jediného slova, akoby ho to ani nestálo nadľudskú námahu, kráčal pokojne a cieľavedome.


  Bolo už okolo poludnia, lebo slnko pálilo takmer kolmo, keď sa Dafné zvalila na machom zarastenú zem medzi dvoma stromami a zalapala po dychu: „Koalemnos, musím si odpočinúť, už nevládzem!“ Vyčerpaná civela pred seba na zem, bradu spustenú na plecia, keď pocítila, že ju otrok chytil za ruku. „Pani! Pani!“


  Spýtavo zodvihla zrak. Koalemnos ukázal na hrebeň kopca, na skalnatý výbežok neďaleko nich i na ohyb chodníka, po ktorom práve prešli. Dafné ostala ako ochromená. Chcela kričať, ale hrdlo mala ako zošnurované. Všade navôkol, kde len oko dovidelo, stáli vojaci a mierili na nich šípmi a oštepmi.


  


  Nepriateľské flotily už niekoľko dní kotvili nadohľad. Barbari preplávali okolo ostrova Skiathos a zakotvili pred južným pobrežím Magnézie. Mali jasný cieľ: popri ostrove Eubója, nadohľad spojení s posilou z pevniny, chceli dobyť Atiku. V tom im však bránila grécka flotila. Pod svätyňou Artemidy kotvil Temistokles s atickými loďami a Sparťan Brasidas s loďami ostatných gréckych kmeňov. S vytiahnutými plachtami, pripravení na boj, striehli vo dne v noci.


  Temistokles stál na prove trojveslice, veslári driemali v laviciach, ale v horúčave zapadajúceho dňa málokto našiel spánok. Oči vojvodcu sa bezcieľne upierali do diaľky, čudné Dafnino zmiznutie, ktoré si nevšimol ani veliteľ lode hetér, mu neschádzalo z mysle. Nevedel si ho vysvetliť.


  Vtom tesne pred zdvihnutým zobákom lode sa ako boh mora vymrštilo z vody akési nahé stvorenie. Aj veslári sa strhli na čľapot a ako prikovaní civeli do hĺbky. Nebolo pochýb, z hĺbky mora sa ako sám Poseidón vynoril bradatý muž a s rukou zdvihnutou na pozdrav prskajúc zvolal: „Buďte pozdravení! Ste predsa Heléni?“


  Temistokles namiesto odpovede prikázal, aby návštevníkovi z Poseidónovej ríše podali veslo a pomohli mu z vody. Fučiac a lapajúc po dychu položili na smrť vyčerpaného muža na palubu. Temistokles k nemu pristúpil a prekvapene sa spýtal: „Kto si? Kde si sa tu vzal?“


  Neznámy s námahou prerývane vysvetľoval, že sa volá Skylias a pochádza zo Skionu na polostrove Chalkidika.


  „Skylias, ten slávny potápač?“ zvolali veslári.


  Opýtaný prikývol a povedal, že barbari prinútili jeho a jeho krajanov, aby sa k nim pripojili. Nezostalo mu nič iné, iba vyť s vlkmi. Musel sa teda ponárať k potopeným perzským lodiam pri Pelione a vyťahovať z nich poklady, ale bojovať proti Grékom odmietal. Preto ušiel z barbarskej lode a po hladine i pod hladinou napokon doplával až sem.


  „Veľký Poseidón!“ zvolal prekvapene Temistokles, „veď to je aspoň osemdesiat štadiónov!“


  Potápač prikývol: „Som predsa Skylias!“


  „Koľko barbarských lodí kotví pri Pelione?“


  „Ťažko povedať,“ odvetil Skylias, „rozhodne toľko, že ich nemožno spočítať: tisíc, dvetisíc...“


  „A koľko zničila bóra?“


  „Tri-štyri stovky. Museli to byť dôležité lode, veliteľské, rýchle člny a niekoľko lodí s pokladmi. Perzský kráľ vraj preklial boha Ahura Mazdu a modlil sa k našim bohom, aby sa víchrica utíšila. Barbarskí vojvodcovia sú od tých čias zneistení, či sú bohovia na ich strane, a vládne tam značný chaos.“


  Temistokles sa zasmial: „Aj nám sa tak videlo. Pred niekoľkými dňami sa priamo na nás rútil zadný voj asi pätnástich perzských lodí. Neverili sme vlastným očiam - tí úbožiaci pri plavbe okolo mysu Sepias prehliadli vlastnú flotilu na pravej strane a mysleli si, že sme Peržania. Počkali sme, kým sa priblížia, a potom sme ich potopili do posledného muža ako štence!“


  „Barbari to zbadali,“ odvetil Skylias, „a oplakávajú jedného zo svojich najstatočnejších bojovníkov, starého Sandoka z Kyme v Aiolii. Bol sudcom a pred mnohými rokmi ho obvinili z korupcie. Barbari trestajú úplatných sudcov tak, že ich zvlečú z kože a kožou hriešnika potiahnu stoličku jeho nástupcu. Sandoka ukrižovali. Ale keď už visel na kríži, Veľký kráľ mu udelil milosť, lebo si nebol istý jeho vinou, a vymenoval ho v Kyme za miestodržiteľa!“


  Medzitým sa zotmelo a všade na okolitých lodiach zapaľovali petrolejové lampky a zakrývali ich tienidlami, aby ich nepriateľ nevidel. Otroci priniesli vysilenému plavcovi hustú kašu a ovocie, aby sa zotavil z prekonaných útrap. „Čo si myslíš,“ spytoval sa ho Temistokles, kým Skylias hltavo jedol, „kedy nás barbarská flotila napadne?“


  „Ani zajtra, ani napozajtre!“ vyhlásil s plnými ústami Skylias. „Kým pechota neprejde Termopylami, musia lode čakať. To, pravdaže, nevylučuje ojedinelé výpady útočných oddielov.“


  „Proti komu?“


  „Napríklad proti ostrovu Eubója. Pred niekoľkými dňami dvesto trojveslíc zamierilo na sever. Vyzeralo to, akoby smerovali k Helespontu. Pošuškávalo sa však, že oboplávajú Skiathos a mimo dohľadu Grékov sa skrútia na juh a obkľúčia Eubóju.“


  „Dobre si si to vymyslel, Xerxes!“ zvolal Temistokles do tmy. „Ale ešte nepoznáš Temistokla, Neokleovho syna!“


  


  Spútanú na rukách i nohách, zavesenú na tyči ako ulovenú divinu vliekli barbari Dafné do svojho tábora na konci priesmyku Asopos. Povrazy sa jej zarezávali do kože a vytvárali bolestivé rany. Koalemnos, ktorý sa dal zajať, až keď sám zlikvidoval aspoň štyroch nepriateľských vojakov a jedného z nich schmatol za nohy a šmaril ho o zem ako kyjak, reval ako umierajúci býk a tyč, na ktorej ho niesli, sa povážlivo prehýbala.


  Jeho hrozivý rev sa niesol celým táborom a zo všetkých strán sa zbiehali barbari a lemovali uličku vedúcu až k nádhernému stanu Veľkého kráľa. Dafné len veľmi nejasne a hore nohami vnímala tisíce chlipných úškrnov špinavých vojakov, ktorí na ňu siahali, štípali ju a obchytkávali a vydávali pritom nezrozumiteľné hrdelné zvuky. V krátkych, strašných okamihoch, keď sa jej vracalo vedomie, bola by najradšej každému z tej hnusnej, smilnej hordy vyškriabala oči, no vzápätí zasa upadala do ospanlivých mdlôb.


  Prebrala sa až pred stanom vyšívaným zlatom, keď ju vojaci položili na zem a vytiahli tyč, na ktorej ju niesli. Akýsi barbar, ktorého napuchnutú zarastenú tvár sotva videla, jej rozviazal putá a spolu s Koalemnom, ktorý pri každom dotyku nepriateľa hrozitánsky vykríkol, ju sácal do predsiene stanu. Dafné sa ledva držala na nohách, vlasy zlepené potom jej viseli do tváre, členky mala plné modrín a odreté zápästia plné chrást a zaschnutej krvi.


  Chiliarcha ju zdrapol za rameno, akoby mal ruku zo železa, a tisol ju cez ťažký červený záves oddeľujúci vnútro stanu od predsiene. Prv, než v tlmenom svetle čokoľvek uvidela, sotili ju na zem, kde ostala ležať tvárou dolu s rukami vystretými pred seba. Nevedomky tak vzdala hold barbarskému kráľovi Xerxovi, a bola by tam ležala aj dlhšie, keby ju veliteľ osobnej stráže nebol zodvihol a odviedol pred kráľa.


  Keď Xerxes uvidel zúbožené, tackajúce sa dievča, zachichotal sa. Obišiel ju, posmešne, od hlavy až po päty si premeral jej dotrhaný odev a potom zakýval na tlmočníka:


  „Odkedy používajú Heléni ako špiónov ženy?“ spýtal sa pohŕdavo a priblížil sa tesne k hetérinej tvári.


  Dievčina mu vmietla odpoveď do tváre s toľkým hnevom, akého ešte bola schopná: „Ja nie som špión, som hetéra Dafné! A tvoji zbabelí vojaci ma zajali neprávom. Alebo azda barbari bojujú už aj so ženami?“


  Xerxes požiadal tlmočníka, aby mu vysvetlil význam slova hetéra. Tlmočník, podľa výslovnosti Ión, sa mu to usiloval objasniť aj za pomoci jednoznačnej gestikulácie a Veľkému kráľovi sa mihol tvárou chlipný úsmev.


  „A čo ťa, hetéra, v týchto vojnových časoch privádza sem do hôr?“ vŕtal ďalej Xerxes.


  „Bola som na ceste do Trachiny, Trachiňania sú grécky kmeň!“


  „Viem,“ odvetil kráľ, „teda grécky kmeň. A po čo si sa tam vybrala?“


  Dafné sa zháčila a srdce jej od laku bilo až kdesi v hrdle. Čo má povedať? Čo s ňou chce barbarský kráľ urobiť? Veľký Zeus, v zúfalstve jej nezišlo na um nič iné, len povedať: „Vybrala som sa za Efialtom, jedným Trachiňanom, ktorého už dlhšie poznám...“


  „Vravíš, Efailtes?“


  „Áno, tak sa ten Trachiňan volá!“


  Veľký kráľ sa veľavravne pozrel na chiliarchu a potom sa opäť obrátil k Dafné: „Efialtes je priateľom Peržanov.“


  Dafné sa pomaličky, postupne rozjasňovalo v hlave: Peržania Efialta poznajú po mene! Zrejme už Grékov zradil a všetko bolo márne. Zalapala po vzduchu.


  Prv, než mohla niečo povedať, Veľký kráľ vyhlásil: „Prezradil nám cestu cez hory!“ A pritom si poskočil ako nezbedné dieťa. „Cez hory, chápeš?“


  Dafné sa zatmelo pred očami, modro-červený vzor na koberci sa zakrútil, mala pocit, že zlaté záhyby bojových zástav sa na ňu zrútia a v hlave jej búšila jediná myšlienka: „Grécko je stratené!“


  Ako z veľkej diaľky počula prenikavý hlas kráľa, ktorý jej hrdo zvestoval: „Pravdaže nám cestu nevyzradil zadarmo! Všetko niečo stojí. Chcel zlato a ja som mu dal zlatú misu.“ Potom však dodal: „Iste chceš Efialta vidieť, poď, zavediem ťa k nemu.“ Až po týchto slovách sa Dafné celkom prebrala. V záchvate zúrivosti jej zišlo na um, že by mohla skočiť na zradného Efialta, najbližšie stojacemu vojakovi vytrhnúť z pošvy meč a vraziť ho zradcovi do hrude.


  S odporom cítila, ako sa jej dotýkajú mľandravé ruky barbara, ktorý ju viedol zo stanu. Koalemnovi kývla hlavou, aby ostal. Veľký kráľ s Dafné sprevádzaní tuctom kopijníkov so sklonenými zbraňami kráčali popri stanoch a vozoch až k akémusi miestu uprostred tábora. Dafné pri chôdzi duchom neprítomne hľadela pred seba.


  Zrazu Xerxes zastal. „A tu je tvoj priateľ Efialtes.“


  Dafné zodvihla zrak. Pred ňou stál kríž a na ňom visel ukrižovaný muž. Bol mŕtvy. Pri jeho nohách bola o kmeň stromu pribitá zlatá misa.


  „Nemám rád zradcov,“ zaškriekal kráľ, „čo chcú len zbohatnúť. Efialtes dostal takú odmenu, ako žiadal, i takú, akú som mu prisúdil ja.“


  


  Sparťania si v tábore zriadili improvizovanú bežeckú dráhu v dĺžke jedného štadióna. V pevnej klietke z čerstvo narezaného vŕbového prútia dupotal divý baran. Piati nahí Sparťania so zdvihnutými oštepmi striehli, kým sa otvoria dvierka na klietke a zviera so sklonenými rohmi v smrteľnej úzkosti vyrazí von.


  Kopijníci sa ako na povel vrhli za ním, usilovali sa dostať čo najbližšie k zúrivému zverovi a prvý, čo sa k nemu priblížil, mu vrazil do zátylku oštep, zviera sa zrútilo, prevrátilo a trepúc nohami ostalo ležať. Sparťania po oboch stranách závodiska nadšene zatlieskali a kňaz sa dal porciovať umierajúce zviera.


  Tento pozoruhodný obrad sa každoročne opakoval pri príležitosti Karnejí, prastarých osláv boha plodnosti Karnea a počas slávnosti boli zakázané akékoľvek ozbrojené boje. Aj tu, ďaleko od pastvín Lakedaimonu prisľúbil kráľ Leonidas svojim vojakom dni v mieri. Vtom kultové oslavy Sparťanov prerušil príchod posla z Termopýl. „Barbari útočia!“


  Vo dne v noci strážili tri stovky Sparťanov a sedem stoviek spojencov z Tespií priechod cez priesmyk, teraz poslal Leonidas všetkých svojich mužov dopredu a rozdelil ich na oddiely po skalnatých útesoch. Keď barbari prelomia predné šíky, namiesto nich sa hneď postavia ďalšie.


  Prvý deň sa skončil bez úspechu pre obe strany. No už na svitaní nasledujúceho dňa dostali barbari nový úder a zaznamenali obrovské straty. Lenže potom sa karta obrátila a akýsi fókický posol priniesol hroznú zvesť, že Peržania sa valia cez hory. Na boj na dvoch frontoch neboli Gréci pripravení.


  „Utečte, kým je ešte čas! Utekajte! Utekajte! Utekajte!“ Výkriky hrôzy helénskych vojakov sa odrážali od skalných stien Termopýl ako ozvena. Ostali len Sparťania a bojovníci z Tespií.


  Keď sa im v boji dolámali kopije, vytasili meče a keď prišli aj o tie, bránili sa nožmi.


  Pozícia Leonidových mužov proti nebezpečným barbarským šípom bola od samého začiatku stratená, no bojovali statočne až do posledného muža - verní svojmu heslu, že niet väčšej cti ako položiť život za vlasť.


  Gréci neskôr v samote a tichu Termopýl postavili chrabrým bojovníkom pomník s nápisom:


  „Pocestný, zvestuj v Lakedaimone, že tu mŕtvi ležíme, ako zákony kázali nám.“


  Barbari mali cestu do Grécka otvorenú.

  Žlté, červené a zelené plachty natiahnuté na sieti z povrazov chránili tribúnu pred pálčivým slnkom. Na tróne pred zlatým stanom Veľký kráľ unudene prijímal víťazné hlásenia svojich generálov. Po pravici mu sedela Artemisia v dlhých červených šatách zopnutých vpredu len lesklými sponami, vedľa nej Dafné v žltom rúchu perzskej výroby, úzkej dlhej sukni a širokom nariasenom živôtiku visiacom z pliec. Mocnári ríše po Xerxovej ľavici boli podráždení kráľovým vľúdnym správaním ku gréckej hetére a vojvodca Mardonios pri pohľade na ženy po kráľovom boku namrzene zodvihol obočie.


  Xerxa obe krásky mimoriadne priťahovali, ale každá niečím iným: Artemisia, nádherná zrelá žena so záhadnými očami, orámovanými egyptskou hlinkou, bola vládkyňou Halikarnassu, Kosu, Nisyru a Kalydny a v mužskom odeve velila piatim vlastným lodiam. Naproti tomu Dafné, hetéra z Helady, mala iba dvadsaťštyri rokov, teda sotva polovicu ako Artemisia, a Xerxes ju považoval za výstavný kúsok, krásnu vojnovú korisť, s ktorou môže robiť, čo sa mu len zachce, a aj to patrične dával najavo.


  Na kráľovskom dvore všetci dobre vedeli, že Dafné mala styky s najvyššími kruhmi a pre Xerxa bolo osobným víťazstvom, že sa jej zmocnil.


  Médi a Elamčania, ktorí sa v bitke pri Termopylách vyznamenali mimoriadnou chrabrosťou, pochodovali so sklonenými kopijami popred tribúnu, zraky báznivo upreté na zem. Za nimi kráčali Tébania vedení Leontiadom s vystretými rukami na znak toho, že sa vzdali.


  „Váhavý národ z nížin Boiótie,“ poznamenal Mardonios a na kráľovu otázku vysvetlil, že najprv poslali zem i vodu, ale potom ich ostatní Heléni prinútili pridať sa k nim a bojovať proti Peržanom, a pri Termopylách sa zasa vzdali.


  „Vypáľte im znamenia,“ zvolal Xerxes a zoskočil z trónu. Spoza tribúny vystúpili nahí tmavokoží otroci s holými hlavami a telami omotanými širokými koženými pásmi. V rukách držali dlhé kliešte s rozžeravenými sokolmi veľkosti dlane na koncoch. Leontiades sa statočne postavil ako prvý: keď mu priložili kliešte na hruď, nasledovalo krátke zasyčanie a smradľavý dym. Grék pevne stisol zuby, až sa mu tvár skrivila do hrôzostrašnej grimasy, a na prsiach sa mu zaskvel vypálený červený sokol, znak, ktorým kráľ označoval svoj majetok.


  Dafné zatvorila oči, aby sa nemusela prizerať, ako trasúcim sa Grékom, celkom pokrúteným od strachu, jednému po druhom bolestivo vypaľujú potupné znamenia. Nevidela kropaje potu na ich šijách, ani tápajúce pohľady krajanov, ktorí sa na pokraji mdlôb stavali do radu, aby sa mlčky podrobili krutej, zapáchajúcej procedúre.


  „Statoční muži!“ povedal Mardonios popod fúzy kráľovi a ten prikývol, ale nespúšťal zrak z otrokov so žeravými kliešťami. „Myslím,“ povedal akoby mimochodom, „že žiaden z tvojich mužov, ba ani z Nesmrteľných by si nedal vypáliť znak tak statočne.“ Mardonios prikývol: „A pritom Tébania ešte nie sú najodvážnejší spomedzi Grékov.“


  Keď Dafné otvorila oči, Tébania už boli preč a na ich mieste stál oddiel urastených Nesmrteľných, ktorí za tupých zvukov bubna defilovali pred kráľom a Veľkými ríše. Hetéra sa pokúsila zhlboka nadýchnuť, ale štipľavý smrad pod baldachýnom jej sťahoval hrdlo. V očiach sa jej zračilo zdesenie, keď sa zadívala na čudesný bojový znak, ktorý niesol jeden z Nesmrteľných - akúsi hrču nabodnutú na dlhej tyči. Keď podišiel bližšie, zbadala, že je to ľudská hlava, dokonca zrejme hlava Gréka, a keď oddiel zastal pred Veľkým kráľom, neverila vlastným očiam: bola to hlava kráľa Leonida. Vzápätí stratila vedomie.


  Keď sa prebrala, mala nad hlavou kupolu kráľovského stanu, ktorého ligotavé zlaté plachty v slnečnom jase vykúzlili na strope žiarivú hviezdnu oblohu, a pred ňou s triumfálnym výrazom v tvári stál Veľký kráľ. „Myslel som, že grécke ženy sú rovnako statočné ako muži,“ posmieval sa jej Xerxes, „alebo azda aj Leonidas patril k tým, čo ti boli mimoriadne blízki?“


  Dafné sa na vankúšoch nadvihla a uvidela Artemisiu so škodoradostným úškrnom. Dychtivo vzala pohár, ktorý jej kráľ podával, a bez uvažovania vypila sladkokyslý mliečnobiely nápoj.


  „Sparťanka teda nie je,“ poznamenala Artemisia, ležiaca naprieč pri kráľových nohách a rozopínala si spony na šatách. „Aj tak poslúži len na jedno, či nie?“ Artemisia sa pozrela na Dafné, akoby očakávala odpoveď, ale Dafné zaťato mlčala. Až keď Halikarnassanka chytila lem jej šiat a vyhrnula jej ho nad členky a povedala Xerxovi: „No tak vyskúšaj, či je pravdivý ten chýr, čo sa o nej šíri!“ Dafné nenávistne zasyčala: „Daj preč tie špinavé prsty, jedovatá zmija!“


  „Čo si to dovoľuješ!“ zvolala Artemisia rozhorčene, „pobehlica mi nebude nadávať!“


  „Pobehlica?“ vybuchla Dafné. „A to hovoríš akurát ty, čo sa Veľkému kráľovi ponúkaš ako posledná prístavná štetka? Ja som hetéra a ešte nikdy som sa neoddala mužovi, ktorý by mi nebol sympatický. Ale ty, v túžbe po moci a vplyve, zabúdaš na hrdosť a usiluješ sa pretiahnuť Veľkého kráľa na svoju stranu. Preto sa mu núkaš ako trhovkyne vynukujú mäso zdochnutých kobýl.“


  Sotva dopovedala, Artemisia sa na ňu vrhla, zovrela jej hrdlo ako do klieští a pritisla ju k zemi. No Dafné sa jej prudkým pohybom vymanila a vrazila jej koleno do brucha, až Artemisia nahlas vykríkla a ako šialená sa vrhla na krehkú dievčinu.


  Zdalo sa, že kráľovi sa bitka páči: obskakoval okolo nich a vykrikoval: „Dobre!“ a „Len jej daj!“ a nútil tlmočníka, aby všetko tlmočil. Dafné nezbadala, že kráľ povzbudzuje ju. V tom okamihu si nič neželala väčšmi, než aby sa prirútil Koalemnos, schmatol tú zúrivú ženskú a šmaril ju niekde ďaleko. Bola však odkázaná sama na seba a zúfalo odolávala Artemisiinej medvedej sile, s ktorou jej vykrútila pravú ruku na chrbát a tlačila ju hore, akoby jej chcela dolámať všetky kosti.


  Zabije ma, pomyslela si Dafné. V zlomku sekundy si uvedomila, že tá ženská z Halikarnassu možno dostala úlohu zabiť ju - na potešenie Veľkého kráľa. Čím väčšmi sa vzpierala Artemisiiným hrubým chmatom a naslepo kopala okolo seba, tým silnejšie bolo zovretie súperky a napokon jej už tlačila lakeť o hrdlo. To je koniec, prebleslo Dafné hlavou.


  Vtom však preťal vzduch Xerxov prenikavý hlas: „Nechaj ju, Artemisia, veď ju zabiješ!“ A Halikarnassanka ju pustila, ako keď zavelí rozhodca pri pästiarskom zápase. Artemisia fučiac kľačala na Dafniných prsiach, potom si odhrnula vlasy z tváre a keď vstávala, zasyčala, aby to kráľ nepočul: „Ty alebo ja, pre obe tu niet miesta!“


  Xerxes pokynul rukou k východu a Artemisia zmizla za červeným závesom, pridržiavajúc si zvyšky odevu. „Volajú ju Levicou z Halikarnassu,“ povedal kráľ nežne, „ale vidí sa mi, že má viac síl ako ktorýkoľvek z mojich generálov. Nemusíš sa jej báť, poslúcha ma na slovo!“ A položil Dafné mľandravú ruku na prsia, ktoré sa jej odhalili v boji s Levicou.


  Hetéra cúvla, lebo jej bol barbarov dotyk odporný. Xerxes si to všimol a v očiach sa mu zlostne zablyslo: „Netvár sa ako plachá laň, čo uniká do húštia pred rujným samcom! Alebo azda patrí k ľúbostnej taktike hetér odmietať pokusy o zblíženie, aby ešte väčšmi rozdúchali mužskú žiadostivosť? Len počkaj, ty zviera, hneď ti ukážem silu perzského kyjaka!“ Pri týchto slovách si vyhrnul dlhý kabát a pristúpil k nej.


  Dafné sa na Xerxa dívala nebojácne, iba s otázkou v očiach: „Naozaj to chceš urobiť, ty, Xerxes, Kráľ všetkých krajín?“ A zároveň sa v jej pohľade zračilo presvedčenie: „Neverím, že sa opovážiš použiť násilie. Ty nie!“


  A naozaj, kráľ zastal ako prikovaný a Dafné pokojne povedala: „Či si azda paholok, čo si chce od smradľavej trhovkyne vziať to, čo mu prístavné pobehlice za jeden obolos nedali? Alebo si pán sveta, ktorému ženy všetkých krajín bozkávajú nohy a dychtia po tom, aby sa mu mohli pokorne oddať? Azda si si nevybral tri stovky žien, aby ťa sprevádzali na výprave do Grécka, a nevedia sa dočkať, kedy ti aspoň jediný raz budú môcť byť po vôli, aby si ich vzápätí odhodil ako červavé jablko? A tento vládca chce použiť násilie voči hetére?“


  Xerxes prekvapene počúval, potom si spustil kabát, ale mlčal. A preto Dafné pevným a istým hlasom pokračovala: „No tak si vezmi násilím to, čo ti dobrovoľne nechcem dať. Ale to ti vravím, rovnako dobre by si si mohol šúchať úd o grécku sochu z chladného mramoru alebo o delfskú Afroditu zo zlata. Ak si myslíš, že ti poslúži ku cti a sláve ukájať sa na soche, nech sa páči!“


  Po týchto slovách sa hetéra položila k nohám Veľkého kráľa. Ruky mala pripažené a oči zatvorené, akoby sa odovzdala osudu.


  Najprv sa nič nedialo. Perzský kráľ nerozhodne civel na záves, za ktorým zmizla Artemisia. Zvonka sem doliehali výkriky paholkov, škripot vozov a z diaľky bolo počuť dupot nekonečných pochodujúcich zástupov. Vtom preťal vzdialený bojový ruch kráľov škrekľavý hlas: „Odveďte ju!“ zvrieskol rozzúrene a divo gestikuloval, „tú ženskú viac nechcem vidieť. Preč s ňou!“


  Spoza závesu vykročili dvaja osobní strážcovia, zodvihli Dafné a nad hlavami ju vyniesli von. „Čo s ňou máme urobiť?“ spytoval sa opatrne chiliarcha. Rozhnevať Veľkého kráľa znamenalo dopustiť sa ťažkého zločinu, za ktorý hrozil trest smrti, a život hetéry teraz nestál ani za deravý groš.


  „Odveďte ju do Artemisiinho stanu!“ rozčuľoval sa kráľ, „tie dve sa tak nenávidia, že sa navzájom zožerú!“


  Chiliarcha sa preľakol. Hlboko sklonil pred kráľom hlavu a riekol: „Veľký kráľu, vládca nad všetkým živým, Artemisia je žena, ktorá vo svojej blízkosti nestrpí inú ženu, to predsa vieš. Ak hetéru odvedieme k nej, skončí sa to vraždou a zabitím!“


  „Ale presne to chcem!“ uškrnul sa Xerxes blažene a zopakoval: „Presne to chcem!“


  


  Už sedem dní kotvili grécke lode pri Salamíne, kamenistom ostrove neďaleko pobrežia Atiky. Pechota táborila pri Korinte a ešte stále nebolo jasné, ako sa postavia Peržanom, keď tu na ôsmy deň kúdoly prachu a dymu z východu prezradili, že barbari zaútočili na hlavné mesto Atény a od pevniny sa približoval rýchly grécky čln.


  Temistokles vyslal priateľa Sikina ako zveda do Atén a vojvodcovia Helénov s obavou očakávali zvesti o dobytí mesta.


  „Mesto Pallas Atény viac nejestvuje!“ zvolal Sikinos skrútený od hnevu ako železný zobák na prove lode. Veslári rýchlymi pohybmi pritočili loďku a zved vyskočil na palubu. Hneď sa okolo neho zhŕkli vojvodcovia gréckych kmeňov a zahrnuli ho otázkami, ale Sikinos zamieril k stanu svojho pána.


  Temistokles sa objavil vo vchode do stanu spolu s Eurybiadom. Vedel, že Sikinos nemôže priniesť z pevniny iné než zlé správy, no v tom okamihu ho zaujímalo len jedno: našiel nejakú stopu po Dafné? Naliehavo sa pozrel priateľovi do očí, akoby prosil o odpoveď. Aj Sikinos vedel, čo jeho pána najväčšmi zaujíma, no ako mu má teraz pred všetkými zhromaždenými vysvetľovať, že stopa po hetére sa stráca niekde pri Termopylách a že ani barbari sami nevedia, kde je.


  Sikinos zodvihol ruku na pozdrav, pristúpil k vojvodcovi a s vážnou tvárou sa na neho zadíval. Pritom nenápadne pokrútil hlavou, aby si to ostatní nevšimli. Temistokles pochopil. Sklonil hlavu na prsia a prv, než otvoril ústa, výkrik bolesti a zúfalstva mu zamrel niekde v hrdle. A keď Sikinos začal rozprávať, slová k nemu doliehali ako z veľkej diaľky.


  Sikinos rozprával, že na svitaní sa spolu s piatimi mužmi odvážil po Svätej ceste až do vzdialenosti niekoľkých štadiónov k mestu a pod ochranou mohutnej pínie sa v bezpečí prizerali, ako barbari útočia na Aténino nádherné hlavné mesto. Keď videli vojakov, čo sa vrhli na mesto ako supy na ranené zviera, z očí im vytryskli slzy. Domy a haly prázdneho dolného mesta boli spustošené a vyplienené, drevené domy za agorou v plameňoch, ba perzskí ničitelia neuchránili ani pomníky a svätyne Grékov. Niekoľkí kňazi, správcovia a bedári, čo ostali v meste a zabarikádovali sa na Akropole, zhadzovali na nepriateľa kamene, no keď ich minuli, barbari ich vykúrili zo skrýš ohňom. Zapálené šípy zničili drevené obranné valy a cestu k chrámom horného mesta im otvoril oheň. Pri pohľade na valiace sa nepriateľské vojsko sa niektorí vrhli zo západných hradieb, iní ušli do Erechteionu hľadať ochranu a azyl u Atény a Poseidóna. No barbari neušetrili ani bohov, ani ľudí a do posledného ich pobili.


  Keď Sikinos dohovoril, Lykomedes, veliteľ aténskej trojveslice, padol na kolená, zúfalo si pošúchal ruky a zadúšajúc sa slzami zvolal: „Ó, Zeus, načo máme ešte bojovať, keď si dovolil zničiť mesto svojej dcéry Atény?“


  „Načo? Načo?“ rozčúlene zaškriekal Adeimantos, veliteľ korintskej flotily. „Helada to predsa nie sú len Atény a Atika. Azda my Korinťania nie sme Gréci? A čo obyvatelia Aigíny, Megary a Chalkidy, Epidauru a Kyklád a napokon aj Sparťania?“


  Temistokles sa ich usiloval upokojiť: „Grécki muži, nepočúvajte zbedačené náreky nášho druha Lykomeda, ktorému strata milovaného rodného mesta spôsobuje väčšiu bolesť, ako keby mu srdce prevŕtal šíp. Ja pri tej predstave netrpím o nič menej, ale nepoddávam sa zúfalstvu, lež budem proti perzskej zberbe bojovať do posledného dychu a porazím ich obratnosťou našich rýchlych lodí.“


  „Do útoku!“ sarkasticky zvrieskol Korinťan Adeimantos, akoby ho trafila zblúdená barbarská strela. „Naozaj si myslíš, Aténčan, že našich trikrát sto lodí by sa mohlo odvážiť zaútočiť na presilu barbarov? Kto ti vôbec dal právo rozhodovať? Barbari dobyli tvoje rodné mesto, teraz si bez vlasti, nie si viac Grék!“


  Temistokles vyskočil a vrhol sa na Korinťana, zhodil ho na chrbát a začal ho svojimi mohutnými labami škrtiť. Ostatní vojvodcovia mali čo robiť, aby bitkárov od seba odtrhli, a Sparťan Eurybiades vyhlásil: „Vojvodcovia Grécka, zvolili ste si ma za veliteľa loďstva, hoci my Sparťania máme len šestnásť lodí, menej ako Korinťania, Aigínčania, Megarčania i Chalkiďania, o Aténčanoch ani nehovoriac. Zrejme vás k tomu podnietili moje bohaté skúsenosti, ktoré sa snúbia s pokročilým vekom, a skvelá povesť spartského vojenského umenia a musím priznať, že som sa vašej voľbe s hrdosťou podriadil. Ale teraz, keď sa s nepriateľom za pätami usilujete sami zničiť jeden druhého, musím každého z vás požiadať o umiernenosť a absolútnu poslušnosť!“


  Jeho slová vyvolali medzi zhromaždenými vojvodcami hundranie, iba niekoľkí s Eurybiadom súhlasili. On však neohrozene pokračoval:


  „Všetci sme Gréci, hovoríme jedným jazykom a uctievame tých istých bohov - či sme z Lokridy, z Istmu alebo z morom obklopených Kyklád. Ale to najdôležitejšie, čo nás odlišuje od hordy aziatov, sú Arete a Sofrosina, Cnosť a Uvážlivosť. Nie sme barbari, čo slepo nasledujú rozkaz svojho bojachtivého kráľa a nadšene sa hrnú na smrť len preto, že pyšný panovník Súz a Ekbatanu kývol vznešeným prstom. My si toho, čo nás má viesť, volíme a nepozeráme pritom na jeho rod ani pôvod, ale na skúsenosť a statočnosť. Ale teraz, keď ste mi zverili moc veliť gréckym lodiam, žiadam od každého z vás slepú poslušnosť. Lebo múdrosť je úcta k skúsenostiam. Nie je múdre zatracovať Temistoklov útočný plán prv, než ho vysvetlí. Hovorím to, hoci s ním tiež nesúhlasím. Ale práve tým by sme sa mali odlišovať od barbarov, že si každý môže povedať svoj názor. Temistokles sa podriadil môjmu veleniu, hoci Aténčania majú viac ako polovicu všetkých lodí a Sparťania len zopár. On však verí mojim bojovým skúsenostiam, a to svedčí o jeho múdrosti. Chcete azda múdremu človeku zakázať povedať svoj názor?“


  Po týchto slovách sa už žiaden z helénskych vojvodcov neopovážil protirečiť a Temistokles prehovoril:


  „Vypočujte ma, smelí muži Grécka. Sikinos, ktorého nazývam svojím priateľom, vám podrobne vyrozprával, ako médski ničitelia spustošili sväté mesto Pallas Atény. Rozbesnení barbari neušetrili ani chrámy našich bohov, ani starcov, ktorým sa nepodarilo ujsť. Nijaká vojenská sila nezastaví ázijských dobyvateľov, ani rýchle šípy Sparťanov, ani chrabré jazdectvo Aténčanov, jedinou nádejou, ktorú nám Grékom dáva syn najvyššieho boha Dia, po zuby ozbrojený boh vojny Ares, je útok na mori; lež nie na otvorenom mori, kde vlnobitie umožní barbarom využiť ich presilu, ale tu, v úžine pri Salamíne, kde naše rýchle lode s vysokými zobákmi a dvojitými bodcami potopia barbarské trojveslice a kde budeme môcť bojovať loď proti lodi, muž proti mužovi. Preto vás vyzývam do útoku!“


  „Môj milý Temistokles!“ zvolal Korinťan Adeimantos, „na olympijských hrách bijeme palicou tých, čo vyštartujú prv, než zaznie znamenie!“


  „To je pravda!“ nedal sa Aténčan, „ale tí, čo ostanú trčať v štartovacích blokoch, nikdy nezískajú vavríny víťazstva!“ Potom sa Temistokles obrátil k Eurybiadovi a pokračoval: „Rozhodnutie je v tvojich rukách: Grécko zachrániš, ak budeme bojovať tu v úžine pri Salamíne. Ale ak stiahneš lode ku korintskému polostrovu, kde je more z východnej, južnej i západnej strany otvorené, naše malé loďstvo neodolá presile barbarov zo všetkých strán a Salamínu, Megaru i Aigínu stratíme prv, než sa s perzskými loďami vôbec stretneme.“


  Eurybiades sa zamračil a rukou si pohladil strnisko na brade. Potom ustarostene povedal: „Nikdy som sa nerozhodoval v ťažšej situácii ako dnes, keď sa barbari rozhodli, že zničia našu vlasť. Ak budeme postupovať podľa Aténčanovho plánu a podarí sa nám zvíťaziť nad perzskou flotilou, Temistokles bude hrdinom. Ak však pri útoku podľahneme, každý bude brať na zodpovednosť mňa, ak z bitky vyviaznem živý. Preto si myslím, že by sme bojové šťastie nemali provokovať a mali by sme vyčkať, kým na nás barbari nezaútočia.“


  Od oltára postaveného z kvádrov sa medzi zhromaždených vojvodcov rozšírili kúdoly štipľavého dymu. Obetné ohne tleli už niekoľko dní, lebo kňazi sa stále usilovali nakloniť si priazeň bohov, ale horúčava jesenného mesiaca metageitnionu pritlačila mastný dym celkom k zemi - to nebolo dobré znamenie pred bitkou.


  Veslári s krikom privliekli pred vojvodcov troch barbarov vo vzácnych pestrofarebných odevoch a Sikinos vysvetlil, že ich zajali, keď sa vracali z pozorovateľne na Svätej ceste. Mohol ich hneď zabiť, ale rozhodol sa, že ich radšej zajme.


  Barbari divo gestikulovali rukami plnými prsteňov a čosi nezrozumiteľné bľabotali.


  „Čo vravia?“ spýtal sa Temistokles Sikina.


  „Tvrdia, že sú z achajmenovského dvora. Ich matka Sandake je vraj sestrou Veľkého kráľa!“ odvetil Sikinos.


  Vtom z obetného oltára vyšľahol k nebu vysokánsky plameň. Zasyčal a zaškvrčal a na niekoľko okamihov sa rozhorel oheň, akoby hlavný kňaz nalial na obetné zviera za amforu tmavého boiótskeho oleja.


  „Čo to značí?“ spýtal sa Eurybiades kňaza Eufrantida.


  „Barbari majú priazeň bohov! Keby sme im ich obetovali, boli by naklonení nám!“


  „Na oltár s barbarmi!“ zvolali grécki vojvodcovia. „Obetujme ich Poseidónovi!“


  Temistokles sa preľakol. Vstal a mocným hlasom zvolal: „Muži Grécka! Čím sa odlišujete od barbarov, keď chcete priniesť ľudskú obetu už aj Poseidónovi? Veď Gréci už po mnoho generácií neprinášajú svojim bohom ľudské obety, lebo naši filozofi vyhlásili, že človek je meradlom všetkého. A vy teraz chcete upadnúť späť do barbarstva? To vám strach zatemnil mozog? Mimochodom, nemyslím si, že by bolo múdre zabíjať barbarov - lebo ak by to naozaj boli synovci Veľkého kráľa, mali by sme v rukách vzácnych rukojemníkov.“


  Jeho slová sa stretli so všeobecným súhlasom. Neskôr, keď už boli na lodi, Temistokles naliehal na Sikina, či sa od barbarov nedozvedel niečo o Dafné. Ten však odvetil, že kráľ tiahne proti Grécku s troma stovkami žien a nikto všetky nepozná.


  Temistokles mlčal. Ak mu barbari ukradli lásku, musí si zachrániť aspoň vlasť. Zrazu schmatol priateľa za plecia: „Sikinos, musíš ešte raz k barbarom. Musíš do jamy levovej. Ale tentoraz sa im dáš spoznať. Pokúsiš sa prebojovať až k Veľkému kráľovi a povieš Xerxovi, že máš pre neho posolstvo od Temistokla, vojvodcu Aténčanov.“


  „Pane, zabijú ma prv, než sa dostanem do ich tábora!“


  „Neskrivia ti ani vlas na hlave,“ odvetil Temistokles. „Každému, kto sa ti postaví do cesty, povieš, že ak sa nevrátiš do západu slnka do gréckeho tábora pri Salamíne, Gréci zabijú troch kráľových synovcov.“


  „A aké posolstvo mám odovzdať Veľkému kráľovi?“


  „Ohlás kráľovi, že Temistokles je na strane aziatov a želá si, aby Xerxes zvíťazil. Ale to sa stane len, ak okamžite zaútočí, lebo Gréci sa chystajú rozptýliť svoje loďstvo a neskôr by musel bojovať zvlášť proti každej z helénskych flotíl...“


  Sikinos sa neveriacky pozrel na vojvodcu, ten sa však zasmial: „Nie, neboj sa, priateľu! Temistokles neprebehol k nepriateľovi. To je len lesť, jediný spôsob ako prinútiť ostatných Helénov, aby bojovali pri Salamíne. Ak sa tu budeme ešte dlhšie povaľovať, strach pred barbarmi ešte vzrastie a vojvodcovia so svojimi loďami sa jeden po druhom vrátia na korintský polostrov. A to bude istá záhuba Grécka.“


  Sotva dohovoril, uvedomil si, akú veľkú obeť od Sikina žiada, a neopovážil sa mu pozrieť do očí. Sikinos akoby porozumel jeho obavám, mučivým pochybnostiam i chabej nádeji.


  „Nemusíš to urobiť!“ povedal Temistokles váhavo, ale znelo to, akoby ho zaprisahával: „Musíš to urobiť, Sikinos, je to naša jediná záchrana!“ A s pohľadom upretým na pevninu Atiky čakal na odpoveď.


  „Azda si zapochyboval, že úlohu splním?“ spýtal sa Sikinos.


  „To nie je úloha!“ skočil mu do reči Temistokles, „je to prosba, zúfalá prosba...“


  „Nazývaj to, ako chceš. Zajtra ráno na úsvite sa vydám na cestu do tábora barbarov. Musí to byť tam niekde hore na Aegalose, kde k nebu stúpajú kúdoly prachu a dymu.“


  Temistokles sa až teraz odvážil pozrieť na priateľa a vzápätí si padli do náručia. „Bohovia ťa budú ochraňovať!“ zašepkal vojvodca, akoby vlastným slovám celkom neveril.


  


  Grécka loď v Salamínskej úžine uviedla barbarov do radostného vytrženia. Nezvyčajný rytmus, ktorým helénske veslá bičovali lenivú morskú hladinu, bol oveľa rýchlejší ako rytmus perzských veslárov a svedčil o väčšej obratnosti gréckych lodí. Na korme viala biela zástavka, čo značilo, že rýchla loď má na palube kuriéra.


  Sikinos ešte ani nepoložil nohu na pevninu, už volal, že prináša posolstvo od Aténčanov a hľadá Veľkého kráľa. Perzskí vojaci ukázali na vyvýšeninu pohoria Aegalos. Tam, kde kedysi stál Heraklov chrám, ostali iba dymiace zrúcaniny. Húf barbarov ozbrojených kopijami obklopil kuriéra a úzkym chodníkom ho viedli hore do tábora Veľkého kráľa.


  Xerxes mal svoj nádherný stan postavený na skalnatom výbežku nerovného terénu a jeho pyšný zlatý trón na nosidlách s baldachýnom sa skvel už z diaľky, zrejme chcel mať dokonalý výhľad na dejisko očakávanej bitky. Kráľ bol obklopený Veľkými ríše, egyptskí otroci ho ovievali obrovskými pštrosími perami a iónske citaristky po oboch stranách trónu vyludzovali ľúbezné zvuky.


  Helénsky posol predstúpil pred kráľa vzpriamene a prv, než ho k tomu prinútil chiliarcha, podľa perzského zvyku sa vrhol na kolená. Keď vstal, pohľad mu zaletel na ženu po kráľovej pravici a od ľaku zamrel: Dafné. Dafné po boku Veľkého kráľa!


  Teraz ho spoznala aj hetéra. Ich pohľady sa stretli a Dafné, akoby mlčky zaprosila: „Sikinos, vysloboď ma odtiaľto!“ Ani jeden z nich však nepreriekol ani slova, len sa na seba nemo, bezradne dívali.


  Ticho plné očakávania preťal Xerxov prenikavý hlas: „Kto ťa posiela, cudzinec, vrav!“


  Sikinos sa pozrel na Xerxa a pevným hlasom odvetil: „Pane a Kráľu všetkých krajín! Som posol Temistokla, hlavného veliteľa Aténčanov. Je vaším priateľom a želá si, aby ste zvíťazili. Radí okamžite zaútočiť, lebo grécke lode sa rozmiestňujú na všetky strany.“


  „Hovoríš po perzsky, akoby si bol jedným z nás,“ odvetil kráľ bez toho, aby reagoval na predložený návrh. Sikinos mu vysvetlil, že jeho otec bol Ión a on sám sa po bitke pri Maratóne dostal do helénskeho zajatia a predali ho do otroctva. Jeho pán Temistokles mu napokon daroval slobodu.


  „Potom patríš k nám!“ rozzúril sa Xerxes, „žiadny Grék sa nemôže beztrestne zmocniť nášho človeka!“


  „Som Grék,“ odvetil pokojne Sikinos, „som Grék a patrím k Helénom.“


  „Vieš, čo urobili Heléni s našimi loďami, keď Veľký kráľ požadoval, aby mu na znak podriadenosti priniesli vodu a zem?“


  Sikinos prikývol.


  „Poslov hodili do studne!“ zvrieskol kráľ, zoskočil z trónu a pristúpil celkom blízko k Sikinovi: „Nebojíš sa, že ťa postretne rovnaký osud?“


  Sikinos ani netušil, kde sa v ňom zrazu vzalo toľko odvahy. Myšlienky ho dávno predbehli a v hlave mu zrel plán, pri ktorom takmer zabudol, v akej bezvýchodiskovej situácii sa nachádza.


  „Pane a Kráľu všetkých krajín,“ prehovoril pokojne, „som posol Aténčanov a Aténčania majú vo svojej moci synov tvojej sestry Sandaky. Prv než zapadne slnko, musím sa vrátiť na Salamínu. Inak prídu tvoji synovci o život.“


  Kuriérove jasné slová Xerxa i Veľkých ríše prekvapili. Sikinos vytiahol náramnicu jedného z kráľových synovcov a podal mu ju. Ten si ju chvíľu prezeral, potom pokrútil hlavou a pripustil porážku: „Nebojácni muži, tí Aténčania!“


  Teraz nadišla Sikinova chvíľa. Všetko stavil na jednu kartu. Tá myšlienka mu neschádzala z mysle, odkedy zbadal Dafné, teraz ju musí už len dotiahnuť do konca. „Oddanosť Aténčanov, Veľký kráľu,“ ozval sa obradne, „ti prinesie neopísateľné výhody; ale tá oddanosť má, samozrejme, svoju cenu.“


  Veľkí ríše sa na seba zvedavo pozreli a Xerxes klesol na trón, akoby očakával nesplniteľnú požiadavku.


  „Atény,“ pokračoval posol, „tvoria viac ako polovicu gréckej flotily, ich jazdectvo je obávané pre obratnosť a aténski ťažkoodenci zahnali perzské vojsko do močarísk pri Maratóne. Výmenou za ich oddanosť vojvodca Temistokles žiada jedinú vec - túto ženu!“ Sikinos vystrel ruku a ukázal na Dafné.


  Hetéra sa preľakla, srdce jej vyskočilo až kdesi do hrdla a v očiach sa jej nepokojne mihalo, keď prechádzala zrakom striedavo z kráľa na posla zo Salamíny. Pridobre poznala kráľove povestné záchvaty zúrivosti: Ako zareaguje? Vydá ju? Za cenu vyhranej bitky? Jedinej bitky, ktorú by aj tak vyhral?


  Vedela, že Xerxes je nevypočítateľný. Pri veľkom vzrušení sa mu chvejú kadere na čiernej brade ako vavrínové listy v jesennom vetríku. Teraz však na ňom nebolo vidieť nijaké pohnutie. Artemisia, vystretá na vankúšoch na opačnej strane trónu, v očakávaní zodvihla tmavé obočie. Na jej vkus bola pauza už pridlhá. Azda len kráľ naozaj neváha? Azda sa len nezdráha vymeniť tú helénsku cundru za celé Grécko?


  Kráľ stále mlčal. Pravou rukou si nenáhlivo uhládzal zlatom pretkávané rúcho, akoby sa usiloval získať čas. Mardonios spozoroval kráľovo váhanie, ujal sa slova a obrátil sa k Sikinovi: „Vari táto hetéra stojí vojvodcovi Aténčanov za to, že za ňu obetuje celé loďstvo?“


  Sikinos pokrčil plecami: „Miluje ju.“


  „Hetéru? Nie sú azda hetéry ženy, ktoré môže mať každý, kto zaplatí?“


  „Nie,“ odvetil Sikinos. „Získať priazeň hetéry je šťastie, ktoré Afrodita nedopraje každému.“


  „Mlč!“ vybuchol Xerxes. „Čo nás je po vašich čudných zvykoch! Odkáž svojmu pánovi, aténskemu vojvodcovi, že jeho spojenectvo nepotrebujem. Nie za takú cenu! Buď sa Temistokles vzdá sám alebo moje lode potopia jeho flotilu na dno mora a ja nebudem mať pokoja, kým neuvidím jeho hlavu nastoknutú na kôl ako hlavu Leonida pri Termopylách.“ Veľký kráľ dal namrzene pokyn, aby sa Sikinos vzdialil.


  Cestou k pobrežiu, kde ho odprevádzali kopijníci, Sikina premkli pochybnosti, či splnil misiu na prospech Grékom. Zaiste, prinesie svojmu pánovi správu, že Dafné ja nažive. No nebude pre Temistokla ešte horšie, keď mu povie, že ju Xerxes nechce pustiť? Aspoň jedna vec je istá: Útok perzskej flotily je už len otázkou niekoľkých hodín.


  Xerxes a Veľkí ríše sa zhora dívali, ako rýchla grécka loď kreslí na morskej hladine ostré kliny, a Artemisia trpko, bez toho, aby sa na kráľa pozrela, povedala: „Predať isté víťazstvo za grécku pobehlicu je obyčajné rúhanie.“


  No Xerxes celkom pokojne odvetil: „Víťazstvo vydobyjeme aj bez priazne Aténčanov. Ich mesto som už zničil, zajtra pobijem aj všetkých aténskych mužov.“


  Dafné si skryla tvár do dlaní a zavzlykala, až sa jej krehké telo zachvelo. Artemisia sa jej ľahostajne prizerala a až teraz pochopila, ako veľmi je perzský kráľ do hetéry zaľúbený.


  S prvými rannými zorami ružovoprstej Eos sa na východnom obzore zjavili čierne plachty barbarov, nekonečná reťaz zvestujúca skazu. Gréci dlhé týždne horúčkovito vyčkávali na tento okamih a zároveň sa ho báli. No teraz, zoči-voči takej presile, od jednej lode k druhej niesol sa grécky bojový pokrik: „Aiai! Aiai! Aiai!“


  Eurybiades spustil pajan, jadrný grécky bojový spev na oslavu žiarivého Apolóna: „Rýchlo, dolu k jagavým lodiam, pomstiť hnev Pallas Atény. Nebojte sa a zažeňte myšlienku na smrť; helénske lode obité železom boli vyvolené, aby zničili mohutný nápor barbarov.“


  Perzský útok nezastihol Grékov nepripravených, lebo v noci sa z vyhnanstva na ostrove Aigína vrátil Aristeides so slovami, že vlasť potrebuje každého muža. Aristeides cestou spozoroval nástup perzskej flotily a informoval o ňom Grékov. Aristeides a Temistokles ukončili staré nepriateľstvo pevným stiskom ruky.


  Grécke veslá hlasito plesli do vôd úžiny a Temistokles stál na prove lode s vysokým zobákom a nahlas sa modlil k Diovi, vládcovi hromu a blesku, aby viedol srdcia a ruky Helénov v boji proti bezbožným barbarom.


  Barbarská flotila tiahla od Faleronu, na jej čele tri stovky fenických lodí s jagavými štítmi prevesenými cez palubu a troma radmi vesiel. Veslári mali na hlavách prilby zatiahnuté až na líca, veľmi podobné gréckym prilbám. Za Feničanmi sa vynorili Cyperčania s urastenými veliteľmi na korme. Na hlavách mali omotané purpurové turbany a hrozivo krúžili železnými oštepmi. Za nimi nasledovali Kilíčania, každý vyzbrojený dvoma hrotmi na hádzanie a mečom, Pamfýlčania v gréckej zbroji, Lýkijčania zahalení v kozích kožušinách, ázijskí Dóri, Károvia s kosákmi a dýkami, Ióni s lukmi a šípmi, Aiolovia v bielych odevoch a Helespontčania vyzbrojení oštepmi. Na každej lodi mali aspoň tucet perzských, médskych a sakských vojakov určených na boj muža proti mužovi a po zuby ozbrojených koženými panciermi a železnými tyčami.


  Medzi nimi Artemisia so svojimi piatimi halikarnaskými loďami, ozdobená ako obetné zviera, s vavrínovými listami na zlatej prilbe, pancierom z kožených šupín na hrudi, sukni z hrubého ľanu ako muž a v sandáloch, ktorých široké remene mala zašnurované až po kolená. Komandujúc veslárov do rytmu, sekala vo vzduchu ligotavým mečom a prenikavo vykrikovala.


  Xerxes sa prizeral rannému predstaveniu zo svojho trónu na hore Aegalos. Po jeho pravici sedela bledá Dafné, kučeravé vlasy zviazané do prísneho účesu, a usilovala sa zorientovať v množstve rôznych lodí, no márne. Tam, kdesi ďaleko na horizonte v jednej z tých tancujúcich škrupiniek musí byť Temistokles! Čím väčšmi sa k sebe znepriatelené lode približovali, tým silnejšie jej bilo srdce, no zároveň ju opúšťala nádej. Barbarských lodí bolo toľko, že sa nedali spočítať a ich prevaha nad Grékmi bola mnohonásobná.


  Veľký kráľ sa na nadchádzajúci boj tak tešil, že podchvíľou od radosti vyskočil ako malé dieťa, zatlieskal a vzrušene volal: „Stavím sa o svätý oheň Ahura Mazdu, že túto bitku vyhrám!“ Rozhliadol sa po okolostojacich Veľkých ríše v červených rúchach a spokojne prijímal ich horlivé prejavy súhlasu.


  Pisár po jeho ľavici zapisoval každú kráľovu myšlienku, každú pochvalu i každú kritiku, ak sa niektorá z perzských lodí vychýlila z bojového šíku, iný mu po mene predstavoval jednotlivé lode, odkiaľ pochádzajú a kto im velí. Keď prišla na rad Artemisia, Xerxes len pohŕdavo mávol rukou: „Tá má všetku silu medzi stehnami. Námorná bitka si vyžaduje mužov, ozajstných mužov.“


  Pri týchto slovách sa s očakávaním v tvári pozrel na hetéru, akoby si chcel vyslúžiť jej súhlas, no Dafné nereagovala. Úzkostlivo pozorovala, ako sa barbarské a grécke lode k sebe čoraz väčšmi približujú. Neboli vzdialené už ani na dva štadióny.


  Grécke lode tancovali, zdvíhali pozlátené zobáky a ponárali ich hlbšie, keď sa veslá so železnou pravidelnosťou zapierali do vody. Nepriatelia už počuli bojové rozkazy z druhej strany. Zrazu preťali vzduch operené šípy a vyšklbli z plachiet obrovské diery; Gréci sa ešte raz z posledných síl opreli do vesiel a rázne vyrazili, aby zväčšili údernú silu ostrých bodcov. Kormidelníci mykali dlhými veslami, ako keď jesenná bóra kmáše cyprusy, aby sa nepriateľským lodiam dostali k boku.


  Šum rozrážanej vody znel ako tlmený chór v divadle a muži pri veslách, pevne priviazaní k laviciam, už napäto načúvali, kedy sa ozve prvý treskot, lámanie sťažňov a drevených bočníc. Ktorá loď bude prvá?


  Aténčania a Korinťania si vzali na mušku Feničanov a Cyperčanov. Temistokles za klenutým štítom rozpoznal ohnivé oči svojho protivníka Ariabigna, kráľovho brata. Prikrčený ako lev, čo sa chystá zaútočiť, zľahka mával dlhým mečom, kým Grék stál vzpriamený a rozkročený, aby nestratil rovnováhu pri rýchlych manévroch lode, a neohrozene nastavoval čelo barbarom.


  Vedel, že Dafné sedí po boku Veľkého kráľa, vedel, že sa díva, ako sa Gréci a barbari na seba vrhajú, a vedel, že jediná možnosť, ako vytrhnúť hetéru z pazúrov toho netvora, je poraziť Xerxa. Bol to však boj raneného s divým dravcom, bitka trpaslíka s obrom - márna, ak bohovia na Olympe neurobia zázrak. „Vpred, synovia Helady!“ zvolal s odvahou odsúdenca, „osloboďte vlasť a sídla svojich bohov, zavŕtajte ich lode hlboko do piesku, na morské dno!“


  „Aiaiai!“ doľahla k nemu odpoveď z tisícov hrdiel. „Aiaiai!“ Vtom už bodec gréckej triéry vrazil do boku barbarskej lode. Helénski veslári sa vzápätí usilovali čo najrýchlejšie vzdialiť od nepriateľského plavidla, lenže brvná, rebrá a klady boli do seba beznádejne vklinené. Obe lode sa stali neovládateľnými a len sa točili v kruhu. Heléni na povel pustili veslá, chopili sa dýk a mečov a povyskakovali na nepriateľskú palubu, aby tam pokračovali v boji muža proti mužovi.


  Všade na vôkol už lode vrážali do seba, pyšné triéry sa v okamihu rozpadali na krehké trámovie a bleskurýchle za výkrikov hrôzy posádok sa ponárali do spenených hlbín alebo sa bezmocne zvalené vznášali na vlnách a prekážali ostatným lodiam v pohybe.


  Peržania postavili trojveslice v troch radoch za sebou, Gréci mali sotva jeden rad uprostred. No netrvalo dlho, a zdanlivá nevýhoda sa zmenila na netušenú prednosť: Kým Heléni nemali problém v rýchlosti zmeniť smer útoku, ba dokonca sa aj bez ťažkostí otáčali, barbari si zavadzali navzájom. Poškodené perzské plavidlá zahatali druhému a tretiemu radu postup vpred a ich početná prevaha sa vôbec nedala uplatniť. Z juhu sa zdvíhal ľahký vetrík.


  Nebo zatemnili obávané barbarské šípy ako nekonečné kŕdle vtákov a strašidelný bzukot, s ktorým sa zavŕtavali do drevených trupov gréckych lodí, vyvolával v udatných Grékoch hrôzu. Výkriky ranených sa rozliehali ako zúfalé modlitby. Veľký Zeus, keby olympskí bohovia kedysi neboli zvíťazili v desaťročnom nerovnom boji nad Titanmi, Gréci by teraz museli obrátiť lode a utekať na kraj sveta pred nesmiernou presilou barbarov; ale olympskí bohovia vždy boli na strane slabšieho, a preto južný vetrík zosilnel a barbarské triéry mali čo robiť, aby udržali kurz. Mnohé sa obrátili bokom a odhalili Grékom zraniteľnú stranu trupu.


  Naraz sa pred Temistoklom vynorila vysoká čelnica admirálskej lode a on sa cítil ako Odyseus pred obrom Polyfémom - malý a bezbranný. Azda má čakať, kým sa rozkolísané zobáky k sebe celkom nepriblížia a Ariabignes s vytaseným mečom nevyskočí spoza štítu ako obrovský zver? Temistokles bez rozmýšľania schmatol oštep, zacielil na Peržana, na chvíľu znehybnel a vyčkával na príležitosť, ale kráľov brat bol dobre krytý. Barbarský šíp s rachotom narazil do gréckeho štítu a zlomený spadol do mora. Temistokles to nevidel. Kde je nejaká medzierka, niekde predsa musí mať zraniteľné miesto?


  Spoza okrúhleho štítu vytŕčala iba temná barbarská prilba. Temistokles dal ľavou rukou pokyn kormidelníkovi, aby sa prešmykli popri nepriateľskej lodi. Ale musí to ísť rýchlo, rýchlejšie, než nepriateľ stihne zareagovať! Vtedy však už prišiel Grékom na pomoc aj sám Poseidón - na perzskú loď sa prihnala mohutná vlna a obrátila ju naprieč. Ariabignes sa otočil ku kormidelníkovi a chcel zúrivými gestami napraviť kurz lode. Bol to len okamih, ale Temistoklovi stačil na to, aby zazrel odhalené ľavé rameno protivníka. Nezaváhal a vymrštil oštep.


  Zbraň zasvišťala vzduchom a vzápätí bolo priam počuť, ako sa barbarovi zavŕtala do mäsa. Ariabignes pustil štít, skrčil sa ako zbitý pes, stiahol hlavu medzi plecia a namáhavo sa usiloval vytiahnuť oštep z rany. To už zasvišťal aj ďalší šíp ponad Temistoklovu hlavu a trafil nebohého barbara presne doprostred koreňa nosa, až vytryskla krv. Sila, s ktorou sa šíp zabodol, bola taká, že Ariabignes stratil rovnováhu a pomaly, veľmi pomaly sa prevažoval nabok, až sa bez jediného výkriku zrútil do mora. O chvíľu už bolo vidieť iba bezduché telo, ako sa vznáša na hladine medzi rozbitými doskami a veslami.


  Medzitým sa aténska loď dostala k pozdĺžnej strane nepriateľského plavidla. Posledný mocný záber veslom, a grécke bodce sa zavŕtali hlboko do brucha barbarskej triéry. Heléni si bleskovo odpásali remene z veslíc a vyzbrojení mečmi, dýkami, lukmi a šípmi povyskakovali na barbarskú loď.


  Peržania ochromení hrôzou z krutej smrti svojho admirála nekládli odpor a o chvíľu ležali na palube ako bezbranné jahňatá na horiacom obetnom oltári. „Aiaiai!“ rozliehali sa výkriky Helénov, ktorým akoby Temistoklov čin dal krídla, a bojovníci sa dostávali do akéhosi opojenia krvou. Vzápätí sa aj ostatné grécke lode pokúšali o rovnakú taktiku, po vetre sa prekĺzavali popri nepriateľských lodiach, aby im vzápätí vrazili do širokej strany bodce. Na také rýchle manévre barbari nestačili reagovať.


  Na gréckej triére ostal len Temistokles a kormidelník. Ten sa usiloval prudkými, zúfalými zábermi vesiel odpútať od nepriateľskej lode, ktorú mali Gréci podpáliť. Najprv bolo v jasnom slnku vidieť iba dym, potom ničivú žiaru ohňa a napokon sa v mohutných plameňoch ocitla celá takeláž. Vystrašení Gréci sa náhlivo vracali na svoju loď na pomoc kormidelníkovi, lenže znepriatelené lode boli do seba tak vklinené, akoby si olympskí bohovia želali ich spoločný zánik.


  Zobák gréckej lode bol zaklinený nad zábradlím barbarskej triéry, takže plavidlá sa nedali od seba odtrhnúť. Temistokles zbadal príčinu a v daždi barbarských šípov preskočil na horiacu nepriateľskú loď. Aténčanom stuhla krv v žilách, keď ich vojvodca zmizol v plameňoch, a na okamih zmĺkli aj jadrné bojové pokriky.


  Jazyky plameňov mu oblizovali lýtka a na rameno mu spadlo horiace lano, ale Temistokles necítil bolesť, veď musí zachrániť aténsku loď a jej posádku! V drevenom puzdre sa zaseklo rozbité veslo. Vojvodca sa doň z celej sily oprel, vylomil ho a zlomené veslo zasunul ako páku pod zaklinený zobák lode.


  Prvý pokus odtrhnúť grécku triéru pomocou vesla sa nepodaril. Temistokles sa teda po druhý raz oprel do vesla vytŕčajúceho do výšky, zavesil sa na jeho koniec a - zobák sa s obrovským rachotom a praskotom nadvihol a grécka loď sa vymanila zo smrtiaceho zajatia.


  Keď Aténčania videli, že Temistokles ostal na horiacej lodi, kormidelník sa rozhodol pre krkolomný kúsok. Veslárom dal rozkaz, aby sa zo všetkých síl zapreli do vesiel a v plnej rýchlosti namieril na perzskú loď. V poslednej chvíli však strhol veslá a trojveslice vzdialené sotva tri lakte sa prešmykli popri sebe. Takto sa Temistoklovi podarilo preskočiť z horiacej lode.


  „Aiaiai!“ zvolal kormidelník a veslári sa k nemu zborovo pridali.


  Medzitým už Gréci podpálili aj ďalšie barbarské lode. Perzskí vojaci zúfalo kričali, lebo na rozdiel od Grékov väčšinou nevedeli plávať. Titanská bitka už trvala pol dňa, a osud sa ešte nepriklonil ani na jednu stranu. Namiesto každej potopenej barbarskej lode totiž prišla nová a vyzeralo to, že kolobeh nebude mať konca.


  Xerxes cmúľal veľké modré bobule hrozna a vysokým oblúkom vypľúval zrnká. „Aha, len sa pozrite!“ vyskočil, „naša loď sa sťahuje! Kto to rozkázal? Kto to dovolil?“ Ukazoval na fenickú triéru, ktorá zrejme v bojovom zmätku stratila orientáciu. „Kto je to?“


  „Feničan Mnasidikos,“ odvetil jeden z Veľkých ríše a Xerxes hneď nadiktoval pisárovi: „Mnasidikos, sťať!“


  Barbarské lode mali čo robiť proti južnému vetru a čím bližšie k pobrežiu ich zatláčali, tým väčšmi si navzájom prekážali.


  „Pozri sa, pane a kráľu,“ zvolal jeden z Veľkých ríše, „pozri, Artemisia potopila helénsku loď!“


  Veľký kráľ však akoby v tom nenachádzal ozajstné potešenie.


  „Vidí sa mi,“ zamyslel sa, „že z našich mužov sa stali baby a naše ženy bojujú ako chlapi.“ Pri týchto slovách sa pozrel na Dafné, ktorá tam mlčky sedela so zopnutými rukami vtisnutými medzi kolená. Jej mlčanie kráľa popudilo a pustil sa do nej: „Viem, pre koho bije tvoje srdce, Grékyňa, ale ani zbožné modlitby ti nepomôžu!“


  Dafné skrútila kútiky úst do pohŕdavého úsmešku a z očí jej sršal bezmocný hnev: „Možno, že ty dnešný deň prežiješ, Kráľ kráľov, ale pre tvojich mužov tam dolu na lodiach niet záchrany. Gréci ich porazia, lebo bojujú za spravodlivú vec a bohovia na Olympe nenechajú nepotrestaným toho, kto zničil ich chrámy a zrúcal ich sochy.“


  „Mlč, hetéra!“ vybuchol Xerxes, „lebo ťa dám zbičovať ako lenivú otrokyňu!“


  Dafné sa však nedala zastrašiť a so slzami v očiach mu odsekla: „Len udri, len šľahni bičom, to vy barbari viete najlepšie - násilím si vynútiť to, v čom vám rozum bráni!“


  Sotva dopovedala, preľaknuto sa zháčila. Ako jej to len mohlo vykĺznuť?


  Oči všetkých prítomných sa upreli na kráľa. Ten sa len nechápavo pozrel na Dafné, čierna brada sa mu triasla a v rozpakoch si žmolil zapínanie rúcha. Po chvíli, ktorá však trvala večnosť, škrekľavým hlasom zavolal na chiliarchu, hoci ten stál za ním. Xerxes zafučal, zodvihol hlavu, až mu brada takmer vodorovne odstávala, prstom ukázal na Dafné a zvrieskol: „Udri ju do tváre, rozbi jej tvár, chcem vidieť, ako potečie krv, keď ju budeš biť!“


  Chiliarcha, obor s vyholenou hlavou a zarastenými rukami v koženej uniforme sa vztýčil pred Dafné ako býk, mocný a neporaziteľný. Pozrela sa na neho otvoreným, nebojácnym pohľadom, čo chiliarchu zmiatlo. Poznal len strach a hrôzu, ešte nikdy sa mu nikto nedíval do očí bez strachu a s takým pôvabom. Nevedel sa rozpamätať, že by bol niekedy pocítil súcit voči niekomu, komu vrazil meč do brucha alebo mu odsekol hlavu. A možno práve preto teraz, keď mal udrieť rukou hetéru, strestať ju, ublížiť jej, akosi ho to ochromilo. Hoci sa na ňu bez pohybu díval, cítil na sebe pohľad Veľkého kráľa, pálčivý ako žeravý uhlík. Rozohnal sa a udrel. Hlava jej odletela nabok, ako keď priadke vykĺzne klbko vlny. Viečka sa jej chveli, ale dívala sa na chiliarchu smelým pohľadom.


  „Povedal som zbiť!“ reval zúrivý Xerxes, „máš jej roztrieskať tvár!“


  Obor zaváhal, potom sa druhý raz rozohnal a kostnatým chrbtom dlane brutálne tresol Dafné do tváre. Zapotácala sa a vystrela ruky, aby nestratila rovnováhu. Z nosa jej vytryskla jasnočervená krv, zmáčala jej pery a z ľavého kútika jej stekala po brade. Cítila na koži teplú krv, no prv, než sa spamätala, dostala ďalší úder, po ktorom striekala krv. Bol taký silný, že spadla a dolu tvárou ostala ležať na zlatom pretkávanom koberci.


  V úžine pri Salamíne sa medzitým obrátila karta. Gréci s pomocou Poseidónovho vetra zahnali barbarské lode. Teraz sa ukázalo, aké nebezpečné sú dvojité bodce rýchlych gréckych lodí, keď sa v plnej sile zabodávali do perzských triér a vzápätí sa niekoľkými prudkými zábermi vesiel vzdialili do bezpečia. Vďaka tejto obratnosti ich väčšinou ani nezasiahli strely Peržanov, kým aténski lukostrelci nemali ťažkosti postrieľať perzských kormidelníkov i ťažkoodencov na lodiach. V boji muža proti mužovi boli Heléni neporovnateľne udatnejší.


  V úžine zavládla hrôza. Inokedy pokojné vody, v ktorých sa zrkadlila sýtomodrá obloha Helady, boli sfarbené dočervena krvou zabitých vojakov. Topiaci sa chytali všetkého, čo sa im podarilo schmatnúť, ale ani oni neboli ušetrení gréckych šípov.


  Barbari už bitku vzdali. Na východe, smerom k Faleronu, sa pokúšali uniknúť prvé perzské lode, lenže Eurybiades im vyslal oproti Sparťanov, ktorí do nich nemilosrdne vrážali a väčšinu poslali na morské dno.


  Keď Xerxes videl, že prehráva, začal horekovať: „Ó, Ahura Mazda, prečo si odo mňa odvrátil svoju vznešenú tvár? Azda som ti neobetoval celé stáda dobytka s bielymi rohmi trčiacimi k nebu? Azda je tvoj protivník Ahriman mocnejší než ty? Ja, Xerxes, Kráľ kráľov, sa ťa pýtam, Ahura Mazda, prečo si sa od nás odvrátil?“


  A pritom vystieral ruky k nebu a dramaticky gúľal očami. Potom k nemu pristúpili kňazi v širokých čiernych rúchach, zakrúžili nádobami s kadidlom a monotónne si mrmlali akési nezrozumiteľné modlitby. Veľkí ríše si zopätými rukami búchali čelá, prikyvovali a pridávali sa k modlitbe.


  „Dám tú úžinu zasypať,“ zúril kráľ, „potom sa moje vojsko dostane na Salamínu suchou nohou a nik nebude môcť povedať, že achajmenovská flotila sa potopila v úžine pri Salamíne. Nijakej úžiny viac nebude, rozumiete?“


  Posol ohlásil príchod Mardonia, ktorý velil pechote. Mardonios, malý drsný chlapík s ľstivými očkami, pozdravil kráľa jadrným bojovým pokrikom a pritom mu padol zrak na dievča ležiace na zemi. Xerxes si všimol otázku v jeho pohľade a namrzene povedal: „Musel som ju potrestať. Opovážila sa mi odporovať.“


  Mardonios sa zohol, zodvihol hetérinu zakrvavenú ruku a zasa ju pustil na zem. Potom ju obrátil na chrbát a keď zbadal jej skrvavenú tvár, priložil jej ucho na hrudník a zavolal na sluhu: „Odnes ju do háremu. Ešte nám môže byť na dobrej pomoci!“


  Obrátil sa ku kráľovi a povedal: „Prisahám na pamiatku svojho otca Gobrya, že som ešte nevidel takú strašnú bitku. Naša flotila stratila dvesto lodí; ale nech ťa to netrápi, Veľký kráľ. Lebo o konečnom víťazstve nerozhodujú veslá a plachty, ale jazdci a kone. Ja, Mardonios, synovec, zať a švagor veľkého Dareia, strestám Helénov za tento zločin!“


  „Nie, nie, nie!“ skočil mu Xerxes do reči, „bohovia Helénov sú všemocní. Sú dokonca silnejší ako veľký Ahura Mazda!“


  „Ó, Kráľu všetkých krajín, vládca všetkých národov, to neboli Peržania, čo prehrali túto bitku, nie, našu porážku zapríčinili zbabelí Feničania, ťarbaví Egypťania, ničomní Cyperčania a vystrašení Kilíčania. Dovoľ mi, aby som s tvojím vojskom, s Médmi, nebojácnymi aziatmi tiahol proti Grékom, a uvidíš, že ich zničím rovnako ako hlavné mesto Aténčanov!“


  Jadrné slová vojvodcu sa kráľovi zapáčili, vzal si však čas na rozmyslenie do druhého dňa. Potom zavolal Mardonia nabok: „Teba ešte nikdy neporazili, vojvodca, ty si najsmelší. Budeš chrániť môj život?“


  V kráľovej tvári sa zračil strach. Muž, pred ktorým sa triasli Médi, Sakovia, Baktriovia a Indovia, hoci sami boli obávaní pre svoju krutosť, tento muž sa bál udatných Grékov. „Pane,“ povedal Mardonios, „zložil som pred tebou svätú prísahu, že položím život za vlasť. Ty si vlasť, kráľu, a ja ťa budem chrániť vlastným životom.“


  Xerxes podišiel ešte bližšie a pošepky, akoby sa pred Veľkými ríše hanbil za svoje slová, povedal: „Počúvaj, Mardonios, obávam sa, že gréckym bohom dôverujem väčšmi než našim. Ak Heléni podplatili našich bohov...“


  „Bohovia sú nepodplatiteľní, pane!“


  „Ale ako nás mohli Gréci tak zdrvujúco poraziť? Vieš predsa, aké obety odo mňa Ahura Mazda dostal!“


  „Viem, Kráľu kráľov, celé stáda dobytka prišli o život!“


  „Lenže ak sa Heléni na svojich rýchlych triérach presunú k Helespontu a zničia naše mosty, nebude pre nás úniku a ostaneme zajatcami v tejto krajine.“


  „Toho sa nemusíš obávať, Veľký kráľu, lebo všetky lode, čo nám ostali, sa presunuli k mysu Sunion. Grécke loďstvo kotví oproti Salamíne. Keby sa chceli dostať k Helespontu, museli by prejsť okolo nás. A v tom im zabránime.“


  „Dobre, teda,“ odvetil kráľ Xerxes, „verím ti. Odprevaď ma do môjho stanu, najstatočnejší z mojich mužov, chcem sa vyplakať.“


  Otroci sa na pokyn chopili trónu a odniesli kráľa do jeho prepychového, zlatom pretkávaného stanu, pred ktorým vysokým plameňom horel oheň.


  Nad úžinou pri Salamíne vychádzali hviezdy, pokojne, akoby sa nič nestalo. Z ostrova bolo vidieť grécke svetlá, z návrší Aegalosu zasa strážne ohne barbarov a medzi nimi, na morskej hladine ešte stále plávali horiace vraky perzských lodí, žeravé palubovky a tlejúce brvná, ktoré chladivý južný vietor zaháňal k pobrežiu Atiky. Podchvíľou sa niektorá z horiacich triér vztýčila ako ranené zviera, čo sa z posledných síl vzpiera svojmu trýzniteľovi, a so syčaním, bublaním a hukotom sa prepadla do morských hlbín.


  Tej hrôzostrašnej noci vyplavilo na pobrežie Koliady nespočetné kusy dreva, časti vrakov, polámaných vesiel Grékov i Peržanov. Ostali tam ležať a Gréci si nimi neskôr zakúrili. Tým sa naplnila veštba aténskeho jasnovidca Lysistrata, ktorej Gréci vtedy neporozumeli:


  „Ženy z Kolia budú na veslách pražiť jačmeň.“


  [image: ]


  Keď Dafné otvorila oči, mala pocit, že sa jej sníva, a to sa opakovalo deň čo deň: hárem perzského kráľa, stan veľký ako grécky štadión, s výklenkami, arkiermi a tisíckami baldachýnov, lôžok a vankúšov, chránený pestrofarebnými závesmi a paravánmi, vyzeral ako z rozprávky.


  O blaho vyvolených krásavíc sa starala celá armáda eunuchov. Keď ľúbezné tóny strunových nástrojov ohlásili začiatok nového dňa, prišli eunuchovia, rozdávali nádoby s voňavou ružovou vodou a utierky navlhčené mätovým odvarom a spytovali sa, čo si dámy želajú obliecť.


  Odkedy sem prišla, cítila sa Dafné ako lapené vtáča v zlatej klietke. Takmer nič jej nechýbalo - iba sloboda. Ostatné dievčatá sa o Grékyňu sotva zaujímali, aspoň rivality tam nebolo. O jednu viac alebo menej, to medzi troma stovkami krásavíc nehralo rolu.


  Muž by bol sa pri pohľade do háremu perzského kráľa mohol zblázniť, toľko krásy, nahoty a vášne sa tam vystavovalo na obdiv, lenže tú možnosť mali len vyvolení. Hárem totiž patril výlučne kráľovi a ten iba na dôkaz mimoriadneho priateľstva, keď chcel niekoho osobitne vyznamenať, otváral dvere do stanu rozkoše.


  Medzi toľkými kráskami neboli zvláštnosťou ani Dafnine plavé kučery. Urastené dlhonohé Chetitky s veľkými ťažkými prsiami a severanky od Čierneho mora nosili rovnaké účesy ako ona. Egypťanky s vlasmi čiernymi ako smola mali pôvabné postavy a znamenite ovládali umenie líčenia. Feničanky zasa mali najkrajšie šaty a väčšinou boli červenovlasé ako krásavice z Elamu. Detsky pôsobiace ženy z Kyklád mali pleť ako alabaster a vôbec sa pred ostatnými nerozpakovali oddávať sa hrám lásky s družkou rovnakého pohlavia. Boli tam však aj tmavokožie Núbijčanky s pleťou lesklou ako najjemnejší eben, kučeravými vlasmi a zmyselne širokými perami. Na požiadanie vedeli rozvlniť mäkké prsia pri tónoch hudby.


  Dozorcom tohto chaosu bol Hermontimos z Padasanu, uctievaný veliteľ armády eunuchov. Kráľovi nákupcovia otrokov ho kúpili na trhu v Sardách. Mal sotva dvadsaťpäť rokov a jeho krutý pán, akýsi kupec z ostrova Chios, ho vykastroval. To ho predurčilo na úlohu eunucha.


  Dafné Hermontimovi od samého začiatku dôverovala, lebo sa k nej správal úctivo. Dokonca sa ju pokúsil utešovať a presviedčal ju, že človek má vlasť všade tam, kde sa dobre cíti.


  „Asi máš pravdu,“ pripustila Dafné, „a vôbec netvrdím, že sa mám pod tvojou ochranou zle, ale v žiadnom prípade nemôžem povedať, že sa tu dobre cítim!“


  Hermontimos ju nechápal. „Len povedz, Dafné, chceš nové šaty? Chcela by si otrokyňu, ktorá by ti slúžila? Alebo ťa mám na vychádzke do tesálskeho lesa sprevádzať ja?“


  „O to nejde, Hermontimos!“ Pokrútila hlavou a natiahla si šafranovožltý chitón, ktorý jej podával. „Som zajatkyňou vo vlastnej krajine. Z času na čas nás aj s ostatnými dievčatami napchajú do voza, zahasprujú dvere a prevezú nás na iné miesto ako dobytok, čo si vojaci vodia so sebou na výpravy - až kým nepríde mäsiar.“


  „Dafné,“ odvetil eunuch zamatovým hlasom, „je vojna! Obaja síce máme helénsky pôvod, ale sme na strane barbarov a Veľký kráľ ustupuje!“


  Dafné sa posadila na mäkké vankúše vo výklenku, oprela si hlavu do dlaní a vzdychla: „Viem, drahý Hermontimos, ale ja som slobodná Grékyňa a som zvyknutá ísť tam, kde sa mi zachce. Nikdy by som sa nevedela zmieriť s utiahnutým životom gréckych manželiek, ktoré sa oddajú mužovi a na celý život zmiznú za múrmi jeho domu, preto som sa stala hetérou. Lenže aj ako hetéra som zvyknutá zabávať sa len s tým mužom, ktorý sa mi páči, a nie na kráľov povel predstierať rozkoš.“


  „Pst, tichšie!“ napomenul ju Hermontimos, „tento stan má uši všade.“


  Dafné sa však nedala zastrašiť. „To, čo chcem povedať, môže počuť každý. Veľký kráľ môj názor pozná.“


  „Tvoje umenie milovať je povestné. Chýr o ňom prenikol dokonca aj cez hranice, až na dvor Achajmenovcov. Akýsi aténsky chovateľ koní ti vraj za jediný úsmev daroval vidiecke sídlo.“


  „Vidím, že klebety majú tuhý život,“ zasmiala sa Dafné, „ten chovateľ koní mi odkázal majetok v závete, a ver mi, môj úsmev v tom nezohral nijakú úlohu.“


  „A čo Temistokles, vojvodca Aténčanov?“


  Dafné zmĺkla a zarazene hľadela pred seba.


  Hermontimos prikývol. „Vraj sa priatelí s barbarmi. Ale Veľký kráľ mu neverí, že to myslí vážne. Temistokles vyslal posla, aby ťa vymenili za troch synovcov Veľkého kráľa.“


  „Viem. Ale prečo ma Veľký kráľ nevymenil?“


  „Xerxes je rád, že sa podarených synovcov zbavil! Bojí sa každého v rodine, kto by mohol spochybniť jeho postavenie. Preto ťa nikdy nevydá!“


  Hetéra sa pohrúžila do chmúrnych úvah o svojom osude, keď sa po chvíli sa zjavil chiliarcha, zodvihol ruku na pozdrav a povedal Hermontimovi: „Rozkaz Veľkého kráľa. Jeho Veličenstvo, Xerxes, Kráľ všetkých krajín, sa zajtra vráti z Eionu do Ázie. Oddiely prezimujú pod Mardoniovým velením v Tesálii. Veľký kráľ si želá, aby ho sprevádzalo šesť členiek háremu, z každého kmeňa jedna - a grécka hetéra.“


  Hermontimos prikývol, buchol si päsťou do hrude a zmizol. Dafné upierala zrak k zemi, ale cítila na sebe chiliarchov pohľad. Zrazu sa hlavný veliteľ kráľovej osobnej stráže ozval: „Mrzí ma to.“


  „Bil si ma po tvári ako otroka, čo siahol na majetok svojho pána.“


  „Bol to kráľov rozkaz. Keby som sa bol vzoprel, bol by som prišiel o hlavu. Je mi to ľúto, Ahura Mazda mi je svedkom!“


  „Tebe je to ľúto?“ Dafné sa neveriacky pozrela na chiliarchu. Nechcelo sa jej veriť, že by chladnokrvný osobný strážca, pre ktorého bolo zabíjanie každodenným chlebíčkom, mohol vysloviť niečo také.


  „Ešte nikdy som takto netrestal ženu, naozaj mi je to ľúto,“ zopakoval chiliarcha a po chvíli dodal: „Búriť sa proti Veľkému kráľovi je šialenstvo; on má predsa v rukách moc nad celým svetom. Stačí, aby kývol prstom, a mlynské kamene ťa rozomelú na prach.“


  Keď zbadal, že Dafné sa pri jeho slovách strhla, usiloval sa ju upokojiť: „A pritom by si si mohla žiť ako bohyňa!“


  „Ako bohyňa?“ odvetila trpko. „Keby som sa oddala mužovi, ktorého na smrť nenávidím, ktorým pohŕdam a ktorý sa mi bridí ako smradľavý chovateľ kačíc z Messénie!“


  „Mlč, hetéra!“ zvolal chiliarcha, lebo sa bál, že ich niekto začuje.


  No Dafné pokračovala: „Tak ma udri, chiliarcha Kráľa kráľov, máš predsa dôvod.“


  Urastený strážca ju schmatol za obe ramená a povedal: „Ver mi, ja to s tebou myslím dobre!“


  


  Nad Aténami, či skôr nad tým, čo z mesta ostalo, sa ešte stále vznášal štipľavý dym z tlejúcich ruín. Chrámy bohov, siene ľudu, pomníky i oltáre boli zrovnané so zemou, vypálené alebo vykradnuté a na trhoviskách, kde predtým vládol živý ruch, kde sa usilovní predavači zjednávali s kupujúcimi, tam túlavé mačky a psy naháňali tmavé potkany s odpornými holými chvostami. Kýpte stĺpov na každom kroku zvestovali, že barbari síce zničili mesto Aténčanov, ale nepochovali ho. A na Akropole, vysoko nad mestom, kde sa steny niektorých chrámov zachovali neporušené, Aténčania hneď začali s ich rekonštrukciou.


  Zachovali sa aj tribúny Pnyxu, kde sa schádzalo ľudové zhromaždenie. Tam sa zišli aténski muži, aby sa poradili o budúcnosti mesta. Temistokles, hrdina od Salamíny, ktorý sa dal oslavovať na každom kroku, sa posťažoval na ľahostajnosť Aténčanov voči svojim hrdinom:


  „Nežiadam od vás zlato za víťazstvo, ktoré som vybojoval, ale mohli by ste svojmu vojvodcovi prejaviť aspoň toľko úcty, koľko mi prejavili spojenci zo Sparty. Tí ma ovenčili vavrínmi za múdrosť a obratnosť a darovali mi krásny koč, aký nenájdete v celej Lakónii.“


  Na to vyskočil Timodemos, mladý ctižiadostivý karierista, a zvolal: „Nemyslíš, Temistokles, že víťazstvo pri Salamíne sme vybojovali my všetci? Hopliti i veslári, lukostrelci i kopijníci?“


  Keď mu Aténčania nahlas zatlieskali, vojvodca odvetil: „Vidí sa mi, že som vám poslúžil iba ako platan, pod ktorého ochranu ste sa v nečase nahrnuli, no keď sa nebo rozjasnilo, trháte z neho listy a lámete mu konáre.“


  To Aténčanov rozvášnilo. Timodemos pripomenul, že Temistokles nevďačí za slávu len sebe, ale aj svojmu mestu a navyše, hovorí sa, že si vojvodcovskú funkciu kúpil. „Lebo Temistokles je z tých mužov,“ uzavrel Timodemos, „čo odolajú železu, ale nie zlatu!“


  Po jeho slovách sa strhla haravara, Aténčania hrozili vojvodcovi päsťami a Temistoklovi sa iba s vypätím všetkých síl podarilo utíšiť rozvášnený dav: „O mňa predsa nejde, aténski muži, ale nezabúdajte na slávne mesto Pallas Atény. Uvedomte si, že sme síce pri Salamíne odrazili barbarov, ale tým ešte perzské nebezpečenstvo nepominulo. Barbari táboria v Tesálii. Vrátia sa a opäť nás napadnú, preto musíme mesto opevniť. Musíme postaviť múry, ktoré odolajú strelám nepriateľov, a potrebujeme opevnený prístav. Preto vás naliehavo žiadam, Aténčania, vezmite náhrobné kamene svojich predkov a postavte z nich múry, ktoré budú siahať od Atén až k novému prístavu v Pireu!“


  „Temistokles sa rúha bohom!“


  „Chce si sám postaviť pomník!“


  „Ostrakizmus na Temistokla!“


  Muži na ľudovom zhromaždení sa vášnivo prekrikovali. Lykomedes, ktorého trojveslica pri Salamíne potopila prvú perzskú loď, ich nabádal k rozvahe: „Kým nad Temistoklom zlomíte palicu, mali by ste dobre uvážiť jeho plány! Len si spomeňte na veštbu z Delf. Mnohí sa usilovali vykladať jej význam, ale iba Temistokles bol taký prezieravý, že ju správne pochopil. Prečo si teraz myslíte, že svoju prezieravosť stratil?“


  Aj Xantippos, syn Arifrona, ktorého Aténčania pred mnohými rokmi poslali do vyhnanstva, no pred bitkou pri Salamíne ho povolali späť, a ktorý sa vyznamenal väčšmi než všetci ostatní, vystríhal pred nerozvážnosťou: „Veľmi rýchlo siahate po črepinách a veľmi rýchlo na ne čmárate rozsudky pre tých, ktorí vyvolajú vašu nedôveru. Lenže nedôvera je často iba plodom závisti a vlastnej neschopnosti. Nesmie sa stať pravidlom, aby všetci spravodliví muži, ktorých myšlienky sú o krok vpredu pred ostatnými, boli poslaní do vyhnanstva. Sám som na vlastnej koži zažil, aké to je, musieť sa z diaľky nečinne prizerať, ako nemilosrdne šafária vo vašej vlasti tí, čo vás poslali do vyhnanstva pod zámienkou, že vlasť je v nebezpečenstve. Ak budete takto pokračovať a vždy, keď niekto príde s novou myšlienkou, budete žiadať ostrakizmus, potom onedlho budú všetci najlepší muži štátu roztrúsení po ostrovoch.“


  Xantippova reč prinútila k zamysleniu aj najväčších krikľúňov, lebo syn Arifrona z dému Cholargos bojoval pri Salamíne tak udatne, že mnohí navrhovali, aby bol vymenovaný za stratéga.


  Napokon teda došlo k hlasovaniu a Aténčania, ktorí ešte pred chvíľou požadovali pre Temistokla vyhnanstvo, sa veľkou väčšinou rozhodli pre okamžitú výstavbu hradieb a opevneného prístavu v Pireu. Navyše prisľúbili, že na výstavbu nepoužijú materiál z domov ani z pomníkov a že uchránia aj náhrobné kamene svojich predkov.


  Posol ohlásil, že prichádza macedónsky kráľ Alexander s posolstvom.


  Alexander, syn Amynta? Čo to znamená?


  Aténčania sa s nedôverou dívali na suseda z ďalekého severu, ktorý bol oblečený ako grécky pocestný a v sprievode šiestich neozbrojených vyslancov zamieril k rečníckej tribúne. Macedónec nebol nepriateľom Aténčanov, ale barbari ho prinútili, aby bojoval na ich strane.


  Keď sa Alexander ujal slova, v zhromaždení nastalo hrobové ticho: „Aténski muži, posiela ma Mardonios, vojvodca barbarov. Predkladá vám takúto mierovú ponuku: Zabudnime na všetko príkorie, ktoré si oba národy navzájom spôsobili! Budete slobodní ako doposiaľ a vráti sa vám všetka pôda Helady, ba čo viac, budete si môcť vybrať ďalšiu pôdu z majetku Veľkého kráľa. Peržania dokonca ponúkajú, že vám znovu postavia všetky zničené chrámy. Chopte sa rozumu, a prestaňte bojovať proti Veľkému kráľovi, videli ste predsa, aká veľká je barbarská armáda. Keď jednu armádu porazíte, na jej miesto sa postaví ďalšia, oveľa väčšia. Preto, aténski muži, vám ja, Mardonios, ktorého nazývajú aj Priateľom Grékov, radím, aby ste uzavreli s Xerxom mier a aby v budúcnosti nepriatelia Peržanov boli aj vašimi nepriateľmi.“


  Alexander dohovoril, no medzi zhromaždenými ostalo ticho. Mierová ponuka prišla tak nečakane, že väčšina z prítomných pochybovala, či to nie je iba barbarská lesť. Ozval sa vzrušený šepot, mrmlanie, ktoré postupne prerástlo do vzrušeného kriku, lebo každý si chcel nahlas povedať svoje. Dav rozzúrených Aténčanov sa zmocnil rečníckej tribúny, obkolesil Alexandra a jeho sprievod a už-už to vyzeralo, že ich vyvedú.


  „Do studne so zradcami!“ volali zborovo a čoraz viac ľudí sa k nim pridávalo.


  Akýsi svetlovlasý mladý muž sa zúrivo prebil k pódiu a usiloval sa vynútiť si ticho. Bol to Lykidas. „Akí ste vy len hlupáci, aténski muži! S pomocou bohov z Olympu ste vyhrali jedinú bitku, a už si myslíte, že môžete na večné veky poraziť barbarov. Ak sa naša krajina nemá premeniť na popol a prach, máte jedinú možnosť: Prijať ponuku Macedónca!“


  Chcel pokračovať, ale v hroznom kriku jeho hlas zanikal. Zrazu odkiaľsi prileteli kamene, no Lykidas sa nedal zastrašiť.


  „Zabite ho, je to zradca!“ zaznievalo zo všetkých strán.


  „Pošlime ho do vyhnanstva k Peržanom!“


  Spustil sa dážď hlinených črepov, ktoré mali slúžiť na hlasovanie. Jeden trafil Lykida do čela a tvár sa mu zaliala krvou. Rečník bez slova klesol na zem a na bezvládne telo sa ako na povel zniesli stovky kameňov veľkých ako päsť. Aténčania na smrť nenávideli Peržanov a v Lykidovi, ktorý prehovoril ako barbar, videli stelesnenie barbarstva.


  Alexander a macedónski vyslanci sa zdesene prizerali krvavej poprave na aténskom Pnyxe. Zúfalé výkriky vojvodcu Temistokla, ktorý sa pred prívalom kameňov sám musel ukryť za stĺpy, ostali nevyslyšané.


  „Peržan!“ - „Méd!“ - „Barbar!“


  Každý kameň bol sprevádzaný nenávistným výkrikom. Keby sa bol Temistokles postavil rozvášnenému davu, boli by ho ukameňovali ako Lykida. Vojvodca sa hanbil pred Macedóncami, ktorí sa tu na vlastné oči presvedčili, ako zúrivo Heléni útočia na všetko perzské.


  Kameňovanie zrazu ustalo. Niekoľkí mladí muži vyliezli na rečnícku tribúnu, naložili si bezduché Lykidovo telo na plecia a kliesnili si cestu davom. Alexander sa za nimi zhrozene díval. Toto je vážený národ Helénov?


  Temistokles akoby uhádol Macedóncove myšlienky, chlácholivo zodvihol ruky a ujal sa slova: „Muži zo severu! Potrebujete po tom, čo ste videli, ešte odpoveď? Na vlastné oči ste sa presvedčili, ako si Aténčania bránia slobodu. Nech by boli barbari akíkoľvek silní, kým bude slnko nad nami, Gréci sa nepodriadia barbarskému diktátu.“


  Aténčania nadšene zaburácali a začali sa prekrikovať: „Pomstíme zničené príbytky našich bohov! Preč s barbarskou zberbou!“ A opäť zodvihli kamene, tentoraz však proti Macedóncom.


  Temistokles mal čo robiť, aby dav utíšil: „Zadržte, Aténčania, toto sú naši priatelia, ktorých dlhé roky poznáte! Chcú iba naše dobro!“


  „Naše dobro? Aby sme sa podriadili barbarom?“


  „Vyžeňte ich z mesta!“


  „Ukameňujte ich!“


  Temistokles si vydýchol, až keď Alexandra aj so sprievodom dostal bezpečne z dosahu rozvášneného zhromaždenia. A pritom zapochyboval, či sú to ešte tí istí Aténčania, spomedzi ktorých sa zrodili Solón či Kleistenes.


  


  Fenická trojveslica, ktorá mala dopraviť Veľkého kráľa do Efezu, tancovala na rozbúrených vlnách Egejského mora ako orechová škrupinka. Veslári robili, čo mohli, ale proti bičovaniu víchrice zo severu boli bezmocní.


  Xerxes vystrašene zvieral zlatý trón priviazaný reťazou k sťažňu a brýzgal kormidelníkovi, ktorý sa z celej sily zapieral do vesiel: „Ty fenický sukinsyn, chceš svojho kráľa utopiť?“


  Mohutný nápor vetra zasiahol bok lode a pod palubou, kde sa chúlila Dafné s ostatnými členkami háremu, sa rozliehali výkriky smrteľného strachu. Hermontimos sa pokúsil utíšiť krásky, ale besnenie mora prehlušilo aj jeho mocný hlas. A vždy, keď sa cez loď prehnala vlna, slaná voda prenikla aj do drevených útrob triéry. Dafné sa mlčky modlila k Poseidónovi.


  Hermontimos si cez popadané brvná prekliesnil cestu k škáre a zakričal hore: „Ak nevyčerpáme vodu, utopíme sa tu!“


  Kormidelník nerozumel, preto si priložil dlaň k uchu, no vzápätí mu mohutná vlna vyrazila veslo z druhej ruky, muž sa zapotácal, spadol na chrbát a hlavou narazil do zábradlia. Na okamih ostal bezvládne ležať, ale potom sa pozbieral. Hermontimos zo škáry zúfalo ukazoval dolu. Kormidelník pochopil a dal veslárom rozkaz, aby vytiahli veslá a vytvorili reťaz na vyčerpanie vody.


  Xerxes sa neopovážil vstať z trónu. Ťažká látka odevu pod vplyvom slanej vody na ňom vytvorila čosi ako pancier a bránila mu v akomkoľvek pohybe.


  „Zachráň svojho kráľa!“ plačlivo volal na kormidelníka. „Zachráň Kráľa kráľov!“ Jeho posledné slová zadusila vlna, vyššia ako dom, ktorá rozkrútila loď, až to vyzeralo, že sa už-už potopí. Kormidelník sa naširoko rozkročil, prichytil sa zábradlia a namáhavo si kliesnil cestu k sťažňu, ktorý už praskal a stonal v základoch. „Loď je preťažená!“ zakričal proti morskému besneniu. „Pred vyplávaním som vás varoval!“


  „Zachráň svojho kráľa!“ zvrieskol na neho Xerxes namiesto odpovede. „Vyvážim ťa zlatom!“


  Kormidelník sa oboma rukami zakvačil o trón a usiloval sa nestratiť rovnováhu. „Ak ťa mám zachrániť, Veľký kráľ, musíme sa zbaviť polovice pasažierov!“


  „Vieš to iste, Feničan?“


  Kormidelník pokrčil plecami: „Máme priveľký ponor, loď je preťažená!“


  Veslári medzitým prestali čerpať vodu, vyzeralo to beznádejne. No prv než sa opäť priviazali k laviciam, kormidelník všetkých odvelil na palubu.


  „Aj ženské!“ skríkol kráľ.


  Eunuch začal ženy jednu po druhej vykladať hore. Chudery vrieskali, nariekali a metali sa ako zmyslov zbavené. Dafné spadla, ostala ležať a zúfalo sa usilovala holými rukami zachytiť brvna, aby ju najbližšia vlna nezmietla do mora ako triesku. Hoci bol deň, nebo bolo čierne, že nebolo vidieť ani ligotavý zobák lode.


  Na palube to vyzeralo ako na bojisku. Muži a ženy ležali na klzkých doskách pritisnutí jeden k druhému, akoby sa vzdali neodvrátiteľnému osudu a čakali už len na smrtiaci úder, a pri každej vlne, pod ktorou sa fenická trojveslica vzopäla, aby vzápätí padla do hlbočiznej jamy, ženy kričali ako odsúdenkyne medzi mlynskými kameňmi.


  Veľký kráľ, meravý a vzpriamený ako starobylá socha, sa usiloval prekričať dunenie mora: „Všetci sa tu utopíme! Lebo Ahriman, boh zla, to tak chce. Ale vy svojho kráľa môžete zachrániť, ak každý druhý z vás skočí do mora, lebo loď je preťažená.“


  Sotva Xerxes dopovedal, fenickí veslári jeden po druhom štvornožky priliezli k trónu, naposledy pobozkali kráľovi nohy a s hlasitým výkrikom sa vrhli do smrtiacich hlbín. Kráľ sa s úľubou díval na ich obeť.


  „Koľko veslárov potrebuješ, aby sme sa bez plachiet dostali na pobrežie?“


  „Dvadsať!“ zavolal kormidelník, „najmenej!“


  Tu Xerxes zodvihol ruku a skríkol: „Dosť, statoční muži, teraz sú na rade ženy z háremu!“


  No nič sa nedialo. Xerxes sa napokon na tróne vzpriamil, zhlboka sa nadýchol a zreval: „Nech vás všetky stresce Ahriman, ničomné ženštiny!“


  Spoza stožiara sa vynoril chiliarcha. V rukách zvieral mokré lano. Xerxes namrzene ukázal na nariekajúce ženy. Strážca sa rozohnal a švihol lanom po trasúcich sa telách.


  Dafné stuhla v kŕči, neopovážila sa ani dýchať. S tvárou ukrytou v ohybe pravého lakťa čakala na prvý hrozný úder. Nehybne vnímala, ako vedľa nej zasvišťalo lano, počula hrozné zvuky, ako dopadá na nahé telá i vystrašené výkriky. Koľké muky pred bránami smrti!


  Čo má robiť? Každá vlna, ktorá sa prevalila cez palubu a obrovskou silou narazila do schúlených tiel, pôsobila ako bolestivý úder od chiliarchu. Ženy prenikavo vrieskali, metali sa pod nápormi vody ako bičované zvieratá. Mokré lano zasiahlo jedno z dievčat na krku a vzápätí jasnočervená krv zaliala a sfarbila jej zmáčané šaty i tmavú dlážku paluby.


  Dafné pracoval mozog na plné obrátky. Má vyskočiť, vytrhnúť strážcovi lano, vrhnúť sa na kráľa a tĺcť ho, kým nebude mŕtvy, potom skočiť cez palubu ako obeť Poseidónovi a ukončiť hrozný život?


  Život? V rýchlosti si premietla v hlave dvadsaťpäť rokov svojho života. Detstvo na ostrove Lesbos, únos Peržanmi, strata otca Artemida, osudový zvrat pri Maratóne, život hetéry, krátka epizóda blahobytu a šťastia a napokon Temistokles, ktorý by jej životu bol dal nový obsah. Temistokles!


  Barbari jej vyrvali otca, ukradli jej milého a teraz ju chcú obrať ešte aj o holý život. Azda sa tomu má nečinne prizerať?


  Hnev, zúrivosť a nenávisť v nej vzkypeli, ako tam ležala na dlážke. Nezbadala, ako veslári na kráľov pokyn dvíhajú jedno dievča po druhom a hádžu ich cez palubu. Jediný výkrik, a stanú sa pokrmom morských hlbín.


  „A čo zlato v útrobách lode?“ zvolal fenický kormidelník.


  Xerxes rozhodne zamával rukami: „Radšej všetky ženské.“


  Zrazu akási drsná ruka schmatla Dafné a zdvihla ju.


  „Tú nie!“ skríkol kráľ. Dafné ho nepočula. Trieskala okolo seba ako zviera v smrteľnej úzkosti a podarilo sa jej vyslobodiť z chápadiel veslárov. Vtom ju však zasiahlo chiliarchovo lano, bolestivo sa jej omotalo okolo hrude a vyrazilo jej dych. Veslári vystrašene cúvli. Dafné sa ako levica vrhla na chiliarchu, zaťala mu nechty do hrdla a triasla ním, ako len vládala.


  Chiliarcha skríkol, pokúsil sa vyslobodiť zo železného zovretia a vyhodil ju do vzduchu. Keď ho však ani tak nepustila, odvliekol sa aj s ňou na kraj lode a pritisol ju chrbtom o zábradlie. Dievčina prenikavo vykríkla, no nie pod ťarchou chiliarchu, ale preto, že ju zasiahla mohutná vlna a tá ju strhla dolu do hlbín. Strážca sa s fučaním držal zábradlia a uprene sa díval do nekonečnej hĺbky.


  „Za ňou!“ reval vydesený kráľ. „Chcem ju späť!“


  Vtom sa na zvírenej hladine zjavil jej žltý chitón, pokrútil sa okolo vlastnej osi a v ďalšom okamihu ho pohltila čierna voda. Žiadny z mužov na palube sa necítil oslovený kráľovým šialeným rozkazom. Ak bola iskierka nádeje, že by ju mohli zachrániť, boli by to museli urobiť hneď.


  Eunuch Hermontimos sa vyšvihol na zábradlie, naposledy vrhol spýtavý pohľad na kráľa a potom skočil do spenenej vody.


  Poseidónove búriace sa vlny dvíhali a krútili Dafné ako bezbranný lístok, vrážali ju do nekonečných hlbín, až napokon, s námahou lapajúc po dychu, sa v zúfalstve vzdala osudu.


  Keď sa prebrala, vlny jej v nepravidelných odstupoch olizovali chodidlá a zmývali teplý piesok pod jej telom. Na oblohe sa ešte stále preháňali temné mraky, ale v diaľke na západnom obzore sa nad vodou už črtal striebrosivý žiarivý pásik.


  Dafné sa posadila. Pozrela sa na seba. Z chitónu toho na nej veľa neostalo. Brucho i prsia mala poodierané, kožu na stehnách napuchnutú. Ako po desivom sne sa pokúsila zhlboka a voľne nadýchnuť, ale veľmi to bolelo. Klesla teda na chrbát, oprela sa o lakte a so zaklonenou hlavou sa usilovala rozpamätať, čo sa stalo.


  Poseidón ju nič netušiacu vyvrhol na breh ako kedysi v hneve úbohého Odysea. Lenže kde je? Unavene otvorila oči a videla obrysy akejsi pahorkatej krajiny. Stmievalo sa. Vyplavila ju víchrica na pobrežie Lýdie, Kárie alebo na niektorý zo Sporadských ostrovov?


  „Ó, Poseidón, syn Krona a Rhey, čo s trojzubcom vládneš morskej ríši, ty si ma zachránil.“ Dafné sotva badateľne pohybovala perami a neprestávala opakovať jedno a to isté, akoby chcela sama seba presvedčiť, že je stále nažive. Potom sa prevalila na druhú stranu, aby sa dostala do sucha. Všetko ju bolelo.


  Zrazu sa zarazila: V mokrom piesku zbadala zreteľnú ľudskú stupaj, tam ďalšiu a potom ešte jednu a napokon videla vyšliapanú stopu vedúcu po brehu kamsi do tmy.


  Srdce jej bilo až v hrdle. Načúvala. Okrem šumenia mora však nebolo počuť nič, ani vtáky, ani cikády, vôbec nič. Nohy ju sotva niesli, namáhavo sa tackala po stopách v piesku, ktoré sa strácali v tme. Po päťdesiatich krokoch sa piesok zmenil na štrk a kamenie a napokon stopu úplne stratila. Mokré handry na tele ju nehriali, skôr naopak, preto sa ich radšej zbavila.


  Nahá sa teda zakrádala tmou, našla si bakuľu, bizarný kus dreva, čo sem more priplavilo z nejakého vzdialeného pobrežia, a pokúsila sa vyškriabať na blízky pahorok, aby sa zorientovala.


  Jej oči si postupne privykali na tmu a podarilo sa jej nájsť vyšliapaný chodníček vedúci popod košaté stromy medzi obrovskými skaliskami, ktoré vyzerali, akoby ich sem zarazil Poseidónov syn Polyfémos z nešťastnej lásky ku krásnej Galatei.


  Zrazu zastala. Zhora sa uvoľnil kamienok a veľkými skokmi padal dolu do údolia. Zakrádala sa ďalej, konáre, čo jej zavadzali, odhŕňala, až napokon prišla na hrebeň zalesneného vŕška. Naširoko roztvorila oči, aby sa v tme lepšie zorientovala, no videla len hrčaté kmene prerastených stromov, čo vyzerali ako nejakí starí hrbáči.


  Hoci nič nevidela a nepočula nijaký podozrivý zvuk, stále mala pocit, že ju pozorujú čiesi zvedavé oči. Neopísateľný strach ju celkom ochromil. Oboma rukami zovrela bakuľu, sotva dýchala. Tu, tesne vedľa nej zapraskali suché konáre, a potom bolo opäť ticho, strašidelné ticho.


  S otvorenými ústami si pozorne premeriavala každý konár, či sa nepohne. Opatrne sa obrátila okolo vlastnej osi. Tamten konár! Nepohol sa? Teraz, keď sa tam uprene dívala, nepohlo sa vôbec nič.


  Ostražito, s pohľadom stále upretým na konár, sa stiahla. Nechýbalo veľa, a bola by sa nahlas rozkričala. Chcela ujsť, ale bránila jej v tom tma. Kládla jednu nohu za druhou, vystrašene civela dopredu a čakala, že sa niečo stane, ibaže nevedela čo.


  Temný les s hrčatými starcami navôkol akoby mal zrazu tisíce očí, ktoré žiadostivo hltali jej nahé telo. Nízke konáre sa za ňou lačne vystierali a hladili jej nohy. Dafné ďalej ustupovala. Zrazu ako vo sne pocítila mocnú ruku, ktorá sa jej zozadu ovinula okolo drieku a pritisla ju k akémusi telu. Druhá ruka jej pomaly prehrnula mokré vlasy, takmer nežne ju zozadu pohladila po líci a stisla jej otvorené ústa.


  Odohralo sa to tak nečakane, pokojne a samozrejme, že Dafné ani nestačila skríknuť. Až keď s námahou zalapala po vzduchu, naplno si uvedomila, že to nebol sen.


  „Len pokojne,“ počula akýsi hlas. „To som ja, Hermontimos.“


  


  Fenická triéra s perzským kráľom na palube na svitaní dosiahla pobrežie malej Ázie. Čierny dym stúpajúci do výšky z obetných ohňov zahalil prístav v Efeze do tajomnej tmy.


  Ozdobná takeláž plachetnice sa hompáľala na sťažni ako po prehratej bitke. Z veľkej plachty ostali len handry. Hrot sťažňa bol odlomený, železný zobák na čelnici zlomený. Veľké brucho trojveslice bolo ponorené hlboko vo vode a zvyšní veslári mali čo robiť, aby loďou vôbec pohli.


  „Vďaka ti, dobrotivý bože Ahura Mazda!“ volali ľudia na móle. „Vďaka ti a sláva za záchranu Kráľa kráľov!“


  Veľkí ríše, čo bez ujmy prestáli plavbu, do jedného očakávali kráľa nastúpení vo vzácnych rúchach. Uprostred nich Artemisia, ktorá spolu s dvoma Xerxovými synmi kormidlovala vlastnú loď cez Egejské more.


  Keď Achajmenovec zišiel na pevninu, chiliarcha zodvihol svoj zakrivený meč a zvolal: „Dolu pred tvárou Kráľa kráľov!“ A všetci mu padli k nohám a bozkávali zem.


  Senilný vládca, ktorý sa v búrke na mori už rozlúčil so životom, sa až teraz spamätal, blahosklonne zodvihol ruky a prehovoril: „Vidíte ma tu, lebo perzskí bohovia sú mocnejší ako helénske more! Dám ho zbičovať a zasypať ruinami Helady!“


  Veľkí ríše sa zmierlivo usmiali. Dvaja sluhovia priniesli čisté a suché šaty a Xerxes sa bez akýchkoľvek rozpakov začal pred všetkými vyzliekať. „Viete, Veľkí ríše,“ povedal a navliekol si zlatom pretkávané rúcho, „že mi život zachránil fenický kormidelník? Preto mi prineste vavrínový veniec z čistého zlata, aby som ho Feničanovi mohol nasadiť na hlavu!“


  Strážcovia pokladu prikývli a s hlbokými úklonmi sa vzdialili.


  „Čo sa tvárite tak zúfalo?“ spytoval sa kráľ, keď uvidel zdržanlivé pohľady hodnostárov.


  „Pane!“ ozvala sa Artemisia, „z Helady prichádzajú zlé správy.“


  „Zlé správy? Azda moje loďstvo prehralo ďalšiu bitku? Tí darebáci, tí naničhodní námorníci,“ vyvádzal Xerxes. Ale Artemisia ho prerušila.


  „To nebolo loďstvo, pane!“


  „Mardonios?“


  Artemisia mlčky prikývla.


  Xerxes opäť spustil: „Ten pľuhavý veliteľ, ten karierista, rodinkár... čo je s ním?“


  „Padol pri Platajach v Boiótii v bitke s gréckou jazdou.“


  „Mardonios je mŕtvy?“


  „A aj Makistos, veliteľ našej jazdy.“


  „Či som mu nezakázal vrhať sa do bitky na tom šimľovi? Iste bojoval na svojom šimľovi!“


  Artemisia pokrčila plecami a povedala: „Grécki ťažkoodenci sú statočnejší ako všetci ostatní muži na svete. Bojujú udatne až do samého konca. A kým naposledy vydýchnu, hodia kopiju do svojho nepriateľa.“


  „Ako sa volá ich vodca? Temistokles?“


  „Nie. Pausanias. Sparťan.“


  „A čo moji udatní vojaci?“


  Artemisia sa neodvažovala odpovedať. Až keď ju kráľ takmer prevŕtal pohľadom, odvetila: „Tvojich udatných vojakov, Kráľu kráľov, rozohnali a pobili ako obetné zvieratá. Len niekoľkým sa podarilo zachrániť a na lodiach sa dostať do Ázie. Gréci dobyli perzský vojenský tábor a zmocnili sa všetkých našich pokladov, nádherných zbraní, kočov, riadu, tvojich klenotov i všetkých vzácnych rúch.“


  Veľkému kráľovi navrela na čele hrubá červená žila. Na znak hlbokého žiaľu si oboma rukami strhol rúcho a pretrhol ho na polovicu. Veľkí ríše nasledovali jeho príklad.


  Strážcovia pokladu priniesli vavrínový veniec zo zlata. „Nech predstúpi fenický kormidelník!“ zvolal Xerxes.


  Menovaný predstúpil pred Veľkého kráľa, kľakol si a čakal, kým mu veniec položí na hlavu.


  „Za to, že si zachránil kráľovi život,“ zvolal Xerxes a zodvihol veniec do výšky, „ti darujem tento šperk z mojej klenotnice,“ a položil mu ho na hlavu. No keď chcel Feničan vstať, kráľ ho jemne pritisol k zemi a povedal: „Ale za to, že si nechal zahubiť toľko mojich žien a statočných mužov, dám ti sťať hlavu!“


  Medzi zhromaždenými to zdesene zašumelo. A kým Xerxes pridržal kormidelníka, pristúpil k nemu chiliarcha so zakriveným mečom, oboma rukami sa rozohnal a zaťal do Feničanovho hrdla.


  Keď sa odťatá hlava skotúľala na kamennú dlažbu prístavu ako kapustná hlávka z voza bojótskeho sedliaka, muži zavzlykali, ženy zvrieskli a ukryli si tváre do dlaní.


  


  Asi dve hodiny kráčali po kamenistých chodníčkoch a vŕškoch porastených mastixom. Na východe sa už spoza hustého oparu dralo slnko a Hermontimos usúdil, že more ich zrejme vyplavilo na maloázijskú pevninu, do Iónie. Zrazu sa na zalesnenom kopci pred nimi vynorili stĺpy svätyne, ani nie na päť štadiónov, a rozradostená Dafné sa vrhla do náručia eunuchovi, ktorý vôbec nevnímal jej nahotu.


  „Grécky chrám!“ zvýskla od radosti, „všetko bude dobré!“


  Hermontimos zrýchlil krok, iba čo si mlčky premeriaval chrám, či niekde nezbadá kňazov. No čím bližšie prichádzali, tým strašidelnejšie bolo mŕtve ticho, čo ich obklopovalo.


  „Zeus a všetci olympskí bohovia!“ zvolal eunuch pred portálom, „nikto tu nie je?“


  Opatrne potisol ťažké, žiarivozelené dvere a vošiel do tajomnej tmy. Dafné vystrašene kráčala za ním. Chvíľu trvalo, kým si ich oči privykli na tmu: Chaotické zoskupenie nýmf, charít a horských múz, paliem a zemských démonov v podobe hadov dávalo tušiť, že ide o Apolónov chrám.


  Dafné sa strhla, keď zrazu jedna zo sôch ožila, pohla rukami, odlepila sa od zeme, vyšla votrelcom v ústrety a dutým hlasom prehovorila: „Chcete sa rúhať Apolónovi, ktorý prichádza pozvoľna ako noc, v jeho vlastnom dome?“ A uprela zrak na nahú hetéru.


  Hermontimos sa nevedel vyjachtať, chcel sa odrazu spýtať, vysvetľovať i obhajovať. Napokon iba zamumlal: „Víchrica nás vyplavila na breh tejto krajiny, veľkňaz Apolónov, sme Gréci ako vy.“


  Kňaz v bohato nazberanom bielom chitóne opäť zmeravel ako socha. Stál bez pohybu, na tvári sa mu nepohol ani sval, až po nekonečnej chvíli preriekol: „Toto je dom Apolóna Fanaia a ja ho strážim ako oko v hlave. Kto ho znesvätí, toho zasiahne môj meč ako had Pytón.“


  Bleskurýchlo zodvihol meč, vystrčil ho pred seba a ťažkým krokom podišiel k hetére. Dafné sa však namiesto úteku hodila na zem, čelom sa dotkla chladného mramoru a zvolala: „Nič mi nie je vzdialenejšie ako rúhať sa Apolónovi. Preto úpenlivo prosím tvojho boha, aby mi poskytol azyl vo svojom dome.“


  Kňaz bez slova zmizol za hlavnou sieňou a keď sa vrátil, v ruke držal mužský chitón. Hodil ho Dafné a kým sa dievčina obliekala, eunuch Hermontimos sa spýtal: „Kde sme to, kňaz?“


  Nedôvera z pohľadu Apolónovho kňaza sa pomaly vytrácala a napokon odvetil: „Chios, ostrov šťastných, je vaším azylom.“


  „Chios!“ zvolal eunuch, „počuješ, Dafné, sme na Chiose, na gréckej pôde!“


  „Na barbarskej pôde!“ opravil ho kňaz.


  „Áno, olympskí bohovia, barbari ho okupovali, ale napriek tomu ostáva gréckou pôdou.“


  „Vy ste jediní?“ spytoval sa kňaz, „nik iný neprežil?“


  Hermontimos uvažoval, či má Apolónovmu kňazovi zveriť celú pravdu, nevedel však, ako by zareagoval, keby sa dozvedel, že pred ním stojí žena z háremu Veľkého kráľa a jeho hlavný eunuch. Vyrozprával mu teda, že v Eione pri ústí Strymonu nastúpili na obchodnú loď, ktorá sa mala plaviť do Efezu. Loď v búrke stroskotala a morský príboj vďaka dobrotivému Poseidónovi ich vyplavil na breh. Nie, s najväčšou pravdepodobnosťou sa okrem nich nik iný nezachránil.


  Eunuchove slová kňaza dojali a vyprevadil ich z chrámu. Keď vyšli von, zalialo ich kĺzavé svetlo začínajúceho sa dňa. Kňaz ukázal na Hermontimovo dotrhané rúcho sa povedal: „Počkaj, Grék, prinesiem ti nový chitón. Iste vás trápia aj hlad a smäd.“


  Dafné prikývla a kňaz zmizol.


  „Chios,“ zopakoval eunuch a zadíval sa ponad úrodnú pahorkatinu. A ako tak sedeli na schodoch pred chrámom, obom zišla na um rovnaká myšlienka: Útek!


  Dafné prehovorila prvá: „Hermontimos,“ ozvala sa váhavo.


  „Čo?“ spýtal sa, no ani sa na ňu nepozrel.


  „Ak už bohovia chceli, aby sme sa dostali na grécky ostrov, potom predsa nemôže byť ich zámerom, aby sme sa vrátili k barbarom. Čo myslíš?“


  Hermontimos neodpovedal a Dafné sa na neho pozrela s úpenlivou prosbou v očiach. Nemala s eunuchmi nijaké skúsenosti, nevedela, čo od neho môže očakávať.


  Prišiel kňaz a doniesol druhý chitón, položil ho na schody vedľa Hermontima a zmizol.


  „Chceš sa vrátiť do Grécka, kde neostal kameň na kameni?“ spýtal sa eunuch.


  Dafné prikývla a on pokračoval: „Na dvore Veľkého kráľa by si sa určite nemala zle.“


  „To je možné,“ odvetila Dafné, „ale Grék sa má dobre len tam, kde je slobodný. Pre barbarov je sloboda cudzie slovo, preto aj oni budú pre Helénov vždy cudzí.“


  Hermontimos mlčal. A kým jej pohľad kĺzal po úrodnej zelenej krajine, premkli ju pochybnosti, či to, čo vyslovila, myslí naozaj vážne. Nie je to skôr istý muž v Atike, čo ju, Iónku, ťahá späť do Grécka? Nie je to iba pocit, tá neopísateľná clivota a túžba, ktorá ju núti vrátiť sa? Ešte stále v nej tlela iskrička nádeje, že jej otec Artemidos by mohol byť nažive, možno žije na satrapovom dvore v Magnézii, vzdialený ani nie deň cesty odtiaľto - ibaže v ríši barbarov.


  A predsa: silnejšia než láska k otcovi zdala sa byť jej túžba opäť vidieť Temistokla. Jeho pevný pohľad, jeho nežné dotyky, neopísateľné šťastie z jeho blízkosti, všetko to bolo silnejšie ako všetky city, čo hetéra dosiaľ prežila. Ach, Afrodita a všetci olympskí bohovia, prečo sa len hetéra nesmie zaľúbiť?


  Po tvári sa jej mihol sotva badateľný lišiacky úsmev. Dosiaľ pre ňu muži veľmi veľa neznamenali. Boli pre ňu hračkou, zdrojom obživy. Akokoľvek vysoko postavení, akokoľvek ušľachtilí, veľkí duchom a rozprávkovo bohatí - všetci skončili rovnako: medzi jej stehnami.


  Nie, že by sa jej to protivilo, bohovia, to nie! Ale ten neopísateľný pocit odovzdanosti a bezpečia, ten mala len pri ňom a ten bol silnejší ako čokoľvek iné.


  Kňaz sa vrátil s dvoma krčahmi vody a vína. V košíku niesol chlebové placky a krehký kozí syr: „Posilnite sa, hneď vám bude lepšie!“


  Dafné a Hermontimos sa hltavo pustili do jedla. Už tri dni nič nejedli ani nepili. Tmavé červené víno bolo sladké ako med a neriedené sa nedalo piť. Sŕkali ho ako smädné kone po dlhej jazde.


  „Sám strážiš Apolónov chrám?“ vyzvedal sa eunuch a rukou si utrel ústa.


  „Sme traja,“ odvetil kňaz, „ostatní dvaja sa vybrali do hlavného mesta, cez hory, je to odtiaľto dva dni cesty. Olympským bohom nastali krušné časy. Kým neprišli barbari, žilo tu tridsať svätých mužov, ale teraz... Sme radi, že boží dom nezrovnali so zemou a nevyrabovali chrámový poklad. Možno ich očarila osamotená poloha svätyne. Najmocnejších mužov však vzali so sebou. Ja som starý a chorý, asi preto ma nechali tak.“


  „A kam ich odvliekli?“ spýtala sa Dafné.


  Starec pokrčil plecami: „V hlavnom meste žije obchodník s otrokmi. Volá sa Panionios...“


  „Mlč!“ zvolal eunuch, no starý nechápal a pokračoval: „Živí sa tým, že kupuje pekných mladých otrokov a zbavuje ich mužnosti. V Sardách a Efeze ich za drahé peniaze predáva na trhu za eunuchov do barbarských háremov.“


  Dafné zbadala najskôr sotva badateľné zášklby okolo Hermontimových úst a potom videla, že stisol viečka, akoby sa mu do hrude zabodla dýka. Vzápätí sa mu po tvári skotúľali slzy a sklonil hlavu na kolená.


  Kňaz sa pozrel na hetéru s otázkou v očiach.


  Dafné nežne pohladila eunucha po chrbte. „Aj jeho postihol taký osud,“ vysvetlila kňazovi.


  Starec sa preľakol. Nechcel hosťa uraziť, no keď videl, čo spôsobil, bolo mu to veľmi ľúto: „Prepáč mi moju netaktnosť,“ prosil ho úpenlivo.


  Hermontimos si objímal zohnuté nohy a kolenom si utrel slzy. „Nemohol si to vedieť, kňaz,“ povedal nevýrazným hlasom, „pochádzam z Kárie a v Halikarnasse som sa dostal do pazúrov toho bezbožníka. Mal som dobrú prácu a slušného pána, no ten jednej noci umrel na akúsi záhadnú chorobu a mňa predali otrokárovi...“


  „Môžem ti nejako pomôcť?“


  „Pomôcť?“ Eunuch sa trpko zasmial. „Bol som mužom a urobili zo mňa Nič. Nič, chápeš? Pýtaš sa, ako mi môžeš pomôcť? Áno, môžeš mi pomôcť: povedz mi, kde toho Panionia nájdem!“


  „Patrí mu najkrajší dom v prístave, je obrovský ako palác a bránu má vysokú ako tento chrám.“


  Dafné kňaza prerušila: „Ak nám naozaj chceš pomôcť, prezraď nám, ako sa odtiaľto dostaneme do Atén. Vrav!“


  Starec zažmurkal proti stúpajúcemu slnku a povedal: „Prístav strážia barbari, odtiaľ sa teda sotva dostanete. Ale väčšina Chiosanov bezbožných barbarov nenávidí...“ Na chvíľu sa odmlčal a potom pokračoval: „Poznám jedného rybára, volá sa Filakos. Žije v horách na západnej strane ostrova. Má starú a ťažkopádnu loď, ale dosiaľ odolala všetkým Poseidónovým nástrahám. Filakos často ostáva na mori aj niekoľko dní, keď sú siete prázdne.“


  „Myslíš, že Filakos by sa odvážil cez Egejské more?“


  „Musí nasýtiť sedem hladných krkov, trocha zlata a striebra by ho iste presvedčila.“


  „Lenže kde máme my vziať zlato a striebro?“ namietla rozhorčene hetéra.


  Nato kňaz vstal a naznačil im, aby ho nasledovali. Za chrámom viedli úzke schodíky dolu ako do studne. Pri pohľade na ťažké okované dvere pochopili, čo sa skrýva dnu.


  „Keď prišli barbari, vstup bol zasypaný,“ vysvetlil Apolónov kňaz a otvoril dvere. V skúpom svetle, ktoré prenikalo cez škáru, bolo vidieť drahocenné predmety, krčahy, panvice a misy, kalichy zo zlata a karafy zo skla. Starec otvoril jednu z asi poltucta truhlíc z čierneho ebenového dreva, čo tam stáli zoradené vedľa seba. „Na, vezmite si,“ povedal a rozkošnícky začrel do hŕby zlatých a strieborných mincí. „Za to vás rybár istotne odvezie až k Heraklovým bránam!“


  Hermontimos dostal ešte dýku a Dafné sľúbila, že keď sa šťastne dostanú do Atiky, vrátia zlato delfskému Apolónovi.


  Rybár bol málovravný muž, ktorý si hľadal skromnú obživu na kamenistom západnom pobreží, a Dafné i Hermontimos mali čo robiť, aby si získali jeho dôveru. Rozhovoril sa, až keď sa hetéra zmienila, že zlato na prevoz im požičal kňaz z Apolónovho chrámu.


  „Viete,“ povedal a šikovne prevliekol lesklý člnok cez oko rybárskej siete, „odkedy tu máme tú barbarskú zberbu, na ostrove sa to len tak hemží špiónmi. Povedzte, dokedy sa ešte Zeus bude prizerať tomu, čo tu tí bezbožníci stvárajú?“


  „Cesty olympských bohov sú často nevyspytateľné,“ odvetila Dafné, „ale ver, že nedovolia, aby Grécko padlo. Naši bohovia sú mocnejší ako barbarské modly.“


  Filakos odložil sieť a priamo sa spýtal: „Tak dobre, koľko zaplatíte?“


  Eunuch siahol do záhybov rúcha a presýpal si desať zlatiek z dlane do dlane. „Sto drachiem hneď a ďalších sto, keď budeme v Atike.“


  „Dvesto drachiem?“ Rybár mal pocit, že sa mu sníva. „Dvesto drachiem, všemocný Zeus a jeho burácajúci brat Poseidón, toľko peňazí som pohromade jakživ nevidel, nieto aby som ich mal! Ak sa teda uspokojíte s mojou starou bárkou, povedzte, kedy vyrazíme!“


  „Čo najskôr,“ odvetila Dafné.


  Rybár odvetil, že bude potrebovať deň a noc, aby loď pripravil na ďalekú plavbu, a oni sa zatiaľ môžu skryť v kajute.


  V porovnaní s neistotou v divočine, v ktorej strávili predchádzajúce noci, aj tvrdá paluba v kajute im prichodila pohodlná. Loď sa jemne knísala z boka na bok a sem-tam zastonala ako starý otrok, ktorého nútia pracovať. Na nebo nad Chiosom vyšli južné hviezdy a mesiac kreslil na steny kajuty jemné tiene.


  Hoci mala údy ťažké ako olovo, Dafné nie a nie zaspať. Aj eunuch po jej boku dýchal ťažko a prerývane, akoby mu na hrudi ležal veľký kameň. Aké myšlienky ho gniavili? Na dvore perzského kráľa bol váženým človekom, síce otrokom, no výsadné postavenie mu vynieslo mnohých priaznivcov i nepriateľov. Aj u kráľa mal vždy otvorené dvere. Keď s ňou odíde do Atiky, o všetko príde. V Aténach sa k nemu budú správať ako k otrokovi. Nevymení útekom jednu neslobodu za inú?


  „Hermontimos?“ zašepkala Dafné do tmy.


  „Áno, Dafné!“ ozvalo sa späť.


  Hetéra ležala s rukami skríženými za hlavou a civela na strop kajuty, kde mesiac odrazený od morskej hladiny kreslil hravé vzory. „Ešte stále chceš odplávať do Atiky? Totiž, nie je to tvoja vlasť, pochádzaš predsa z Iónie.“


  Hermontimos mlčal a Dafné to chápala ako potvrdenie svojich pochybností. „Musíš sa rozhodnúť sám,“ ozvala sa opäť, „ak povieš, že sa chceš vrátiť do Ázie, pôjdem sama. Čo teda chceš, Hermontimos?“


  Eunuch ešte stále neodpovedal, ale jeho nepokojný dych svedčil o tom, že zvádza vnútorný boj. Čo mu len víri hlavou?


  Zrazu sa vzpriamil a Dafné aj v tme videla, že sa hrabe v záhyboch chitónu. Vzápätí tresol mince na dlážku, až sa rozkotúľali, a povedal: „Tu sú peniaze, Dafné. Ak sa do zajtrajšieho svitania nevrátim, nech rybár vytiahne plachtu. Ale prisahám pri olympských bohoch, že sa vrátim!“


  Prv než Dafné mohla čokoľvek povedať a prv než sa ho stačila niečo spýtať, bol eunuch preč. Počula, ako vyskočil na breh a jeho kroky sa vzdialili. Potom opäť nastalo ticho, len loď stonala v príboji.


  


  „Samé zlátaniny,“ rozčuľoval sa Temistokles, kráčajúc s priateľom Sikinom po Akropole, kde stovky remeselníkov horúčkovito pracovali na rekonštrukcii zborených chrámov. „Mali by sme vystaviť Pallas Aténe nový chrám, taký veľký a nádherný, že by pri pohľade naň cúvli aj bezbožní barbari, niečo ako Artemidin chrám v Efeze.“


  „Pane,“ povedal Sikinos - ešte stále úctivo oslovoval Temistokla, „Aténčania ťa už aj tak prezývajú krtom, lebo všade všetko rozrýpeš. To ti nemusí vyniesť len priateľov.“


  Temistokles zastal a chytil Sikina za rameno: „Čo tým chceš povedať, priateľu?“


  „Nuž,“ odvetil Sikinos, „nie je predsa tajomstvom, že aristokracia ťa nenávidí. Mestská šľachta sa cíti odstrčená, odsunutá a ohrozená, lebo čoraz väčšmi rastie moc ľudu. Prv sa najväčšej vážnosti tešili veľkostatkári, teraz sú to stavitelia a lodiari. Atény sa zásadne menia. Ale to predsa tebe nemusím vysvetľovať!“


  Temistokles vystrel ruku a ukázal južným smerom na more: „Tam, milý Sikinos, je budúcnosť Atén. A ja to neprestanem Aténčanom pripomínať. Mali by sme rečnícku tribúnu umiestniť tak, aby z nej bolo vidieť na more. Možno potom by konečne pochopili moju politiku!“


  Sikinos pokrútil hlavou: „Nie je úlohou prepustenca pripomínať svojmu pánovi, aby sa miernil, preto cháp to, čo ti teraz poviem, ako priateľskú radu: urobil si si už dosť nepriateľov, keď si dal pred vlastným domom postaviť Artemidin chrám s nápisom Z vďaky za všetky dobré rady. Ak Aténčania niečo z duše nenávidia, potom je to neomylnosť.“


  „Viem,“ odvetil Temistokles, „dávajú mi to pocítiť na každom kroku. Teraz vedľa svätyne zriadili miesto, kde kati hádžu mŕtvoly popravených a šaty a povrazy samovrahov.“


  Vojvodcov priateľ sa mlčky zadíval na juh, kde k prístavu v Pireu smerovali nové hradby. Mohutné opevnenie dodalo Aténčanom pocit nepoznanej bezpečnosti. Napokon, od dvojnásobného víťazstva nad barbarmi na mori i na súši si aj tak každý prichodil ako hrdina. Veď ako inak by sa dala vysvetliť porážka Peržanov, ktorých všetci považovali za neporaziteľných?


  Temistokles, samozrejme, vedel, že jeho hviezda zapadá, a to ho robilo zatrpknutým. Útechou mu nebolo ani vedomie, že Aténčania svojich najlepších mužov vždy poslali do vyhnanstva. Teraz mu hrozil rovnaký osud, aký postihol Alkibiada, Miltiada i Aristeida. Zájdu Aténčania tak ďaleko a naozaj ho pošlú do vyhnanstva?


  Masy už mali nový idol - Kimona, Miltiadovho syna. Prechádzal sa po meste sprevádzaný húfom dobre oblečených mladých mužov a keď stretli otrhaného žobráka, jeden zo skupiny si s ním musel vymeniť šaty. Kimón dal postŕhať ploty okolo svojho majetku a na jeho ovocných plantážach sa mohol každý do vôle najesť. Vo svojom mestskom dome dokonca zriadil jedáleň pre chudobných a odkázaných. To mu, pravdaže, nahnalo mnohých prívržencov.


  Pri pohári vína vyhlasoval, že sa síce neučil spievať ani hrať na kitare, ale zato vie, ako mestu zabezpečiť veľkosť i blahobyt. Bol dosť prešibaný, aby si okrem drobných ľudí získal aj priazeň aristokratov, ktorí boli naklonení Sparte a ktorým bol Temistoklov nízky pôvod vždy tŕňom v oku. Proti Kimónovi nemal Temistokles šancu.


  V tých ťažkých dňoch sa Temistokles rozpamätal na svoje kontakty s barbarmi počas bitky pri Salamíne.


  „Čo myslíš, pochopil Veľký kráľ, že moje posolstvo bola vojnová lesť?“ spýtal sa priateľa, keď zostupovali po strmých schodoch z Akropoly na agoru.


  Sikinos vystrúhal grimasu a pokrčil pravým plecom. „Sotva,“ odvetil, „veď ani dnes o tom okrem nás dvoch nikto nevie.“


  Temistokles sa zamyslel. Na veľkom schodisku pred novým buleuteriónom zrazu zastal: „Sikinos, priateľu, nezašiel by si ešte raz s posolstvom za barbarským kráľom?“


  Sikinos sa vystrašene obzrel, či niekto nenačúva. „Kvôli hetére?“ spýtal sa napokon. Chvíľu mlčky kráčali smerom k svätej bráne. „Tuším ti stále neschádza z mysle,“ ozval sa opäť Sikinos, „prečo sa konečne nezmieriš s tým, že si ju stratil! Ak prežila ústup barbarov, potom istotne zdobí hárem Veľkého kráľa. Odtiaľ by ju mohla vyslobodiť iba ďalšia vojna.“


  Temistokles akoby vôbec nepočúval, dávno mal pripravený plán. „Pocestuješ do Efezu s posolstvom pre Xerxa. Ale nikto sa o tom nesmie dozvedieť,“ povedal zrazu.


  „A ako si to predstavuješ, pane?“


  „Veľmi jednoducho. Loďou sa preplavíš na Délos s nejakou bezvýznamnou správou pre správcu aténskeho štátneho pokladu. Loď pošleš nazad a nastúpiš na inú loď smerujúcu do Efezu.“


  „A aké posolstvo mám odovzdať Veľkému kráľovi?“


  „Poď!“ odvetil Temistokles a zamierili k domu pred hradbami.


  


  Hermontimos za súmraku dorazil do hlavného mesta ostrova Chios. V prístave vládol čulý obchodný ruch, ale strážili ho barbarskí lukostrelci a kopijníci. Hermontimos zamieril do jedného z dvoch hostincov pri vstupe na mólo a vyzvedal od tučného hostinského s plešinou, či nevidel obchodníka s otrokmi Panionia.


  Hostinský odvetil, že iste bude doma, lebo koč má v parku a nikdy nechodí pešo.


  Na otázku, či bude mať na predaj nejakých otrokov, tučniak ukázal na drevenú búdu zbitú z dosák pri vonkajšej stene parku. Tá je väčšinou plná otrokov. V zlých časoch ako sú tieto, je otrokov nadbytok. Odkiaľ prichádza?


  Hermontimos povedal, že zďaleka a ukázal na hory na západe. Hostinský sa zatváril neveriacky a eunuch bez pozdravu odišiel. Zamieril k vchodu pompéznej vily, no keď sa presvedčil, že ho nikto nesleduje, prikradol sa popri múre ku kôlni s otrokmi. Pod ochranou platanu s konármi visiacimi až k zemi dal sa pozorovať dom i park. Vnútri horelo svetlo, kôlňa bola ponorená v tme a tak Hermontimos preskočil múr.


  „Psst! Hej, ty!“ pristúpil k železnej mreži, za ktorou spal asi tucet otrokov. Žiaden však nevenoval pozornosť neskorému návštevníkovi. Až keď sa Hermontimos dal dýkou otvárať ťažkú zámku, nastal rozruch. Netrvalo dlho, a zámka povolila. Hermontimos otvoril bránu a vkĺzol dnu.


  „Nebojte sa, chlapi,“ zašepkal, „som jedným z vás, volám sa Hermontimos.“ Jeho hlas znel dôveryhodne.


  „Čo chceš robiť?“


  „Počúvajte, chlapi! Ani mne sa nepovodilo inak ako vám. Panionios, ten kráľ bezbožníkov, ma kúpil a zmrzačil. Je to už desať rokov. A vtedy som sa zaprisahal, mám pocit, akoby to bolo včera, že keď sa mi ten netvor dostane do rúk, urobím mu to isté. A dnes ten deň nadišiel.“


  „Zeus, ty ho chceš...?“


  „Chcem z neho urobiť rovnaké Nič, ako on urobil z nás. A vy mi pritom pomôžete.“


  Hermontimos mal čo robiť, aby otrokov utíšil. „Kto sa ku mne pridá?“ spýtal sa napokon.


  Myslel si, že všetci budú na jeho strane, no väčšina váhala. „Keď ťa chytia, prídeš o hlavu!“


  „Lebo sa rovnakým odplatíme za rovnaké?“


  „Sme otroci. On je pán!“


  Napokon sa traja zajatci pridali k eunuchovi a ten im sľúbil, že keď sa akcia podarí, vezme ich na loď do Atiky.


  „Vyznáte sa v dome?“ spýtal sa Hermontimos, kým sa pod ochranou voňavých kríkov a drevín zakrádali parkom.


  Lampón, Frýg z Malej Ázie a najstarší z nich, prikývol: „Som tu už skoro deväť mesiacov a robil som v dome už takmer všetko, čo je nedôstojné pre pána. Starého chudáka ako mňa už sotva niekto kúpi.“


  Hermontimos zastal. Z bezpečnej vzdialenosti pozoroval strážneho otroka, čo unudene sedel na schodoch pred domom a driemal.


  „To je jediný strážca?“ spýtal sa druhov.


  „Nie,“ odvetil Lampón, „v noci stráži jeden aj zadný vchod.“


  „A kde vedie zadný vchod?“


  „Do skladu, odtiaľ do kuchyne a do vstupnej haly.“


  „Dobre,“ odvetil Hermontimos, „ty si vezmeš jedného, ja druhého. Vy sa postaráte o strážcu pri zadnom vchode, my si vezmeme na starosť tohto.“


  „A čo s nimi máme urobiť?“ zanariekal jeden z otrokov, „sú to otroci ako my.“


  „Trkvas,“ zasyčal Hermontimos, „nemáte ich predsa zabiť, len ochromiť. Udrieť tak, aby stratili vedomie, potom spútať a zaviazať ústa.“


  „V sklade je za ťažkými drevenými dverami komôrka, do ktorej dávajú amfory a kratéry s vínom,“ povedal Lampón, „tam ich zavrieme.“


  „Dobre,“ zašepkal Hermontimos, „tak poďme. Ale potichu!“


  Lampón a jeden otrok zmizli. Hermontimos sa s druhým prikradol k schodom. „Zeus, veď ten spí!“ zasmial sa sotva počuteľne. Potom priskočil k strážcovi, a zozadu mu zovrel hrdlo. Keď stratil vedomie, bez jediného hláska ho odtiahli za dom, kde už čakali druhí dvaja s bezvládnym strážcom.


  Na hornom poschodí domu sa svietilo. Hermontimos vytiahol dýku a vyrazil vpred. Otroci sa za ním zakrádali po špičkách. Za lesklým závesom oddeľujúcim malú intímnu miestnosť od veľkej haly, bolo vidieť veľkú posteľ. V nej sa prevaľovala akási sporo oblečená žena, akoby sa pohybovala podľa nečujných tónov flauty. Keď sa eunuch naklonil dopredu, rozoznal kučeravú hlavu otrokára, ako kľačí pri posteli a usiluje sa pobozkať žene nohy. Žena predstierala, že sa bráni, a pritom priadla ako mačka. Zdalo sa, že jej jasný smiech otrokára mimoriadne vzrušuje, lebo chniapal po jej nohách ako pes, čo kráska odmeňovala neutíchajúcimi výbuchmi smiechu.


  Pohľad na zmyselnú zábavku spôsoboval eunuchom muky. Tento chlap, čo sa v blaženej nevedomosti oddáva rozkoši, v nich brutálnym spôsobom práve tento pocit zabil. Pravdaže, boli otrokmi a nemali pred sebou veľkolepý život, ale kto dal tomuto človeku právo vziať im to jediné, čo mali, čo mali aj ako otroci spoločné so svojimi pánmi?


  Nikdy viac sa nemilovať so ženou, nikdy nezahorieť vášňou ku krásnej hetére, to pre muža nie je maličkosť! Každý z nich sa s tým musel vyrovnať, ale ani jeden nevedel zabudnúť, kto im to príkorie spôsobil: odporný zhýralec Panionios. A bol taký bezostyšný, že si z ich tragického osudu urobil výnosný obchod. O obyčajných otrokov nebola núdza, ale otrok, ktorý celkom iste nikdy nezhreší s paňou domu, ktorý môže rovnako dobre slúžiť kňažkám Artemidy a Kybely i v háremoch aziatov, za toho boli páni ochotní dobre zaplatiť - aj v týchto ťažkých časoch.


  Otroci sa zhnusene prizerali, ako sa Panionios bozkami prepracúva hore po nohách svojej krásky, ako jej vyzlieka miniatúrny peplos a ukája sa pohľadom na jej nahé telo. „Vezmi si ma!“ zastonala kráska a zvíjala sa pri dotykoch zhýralca. To už Hermontimos nevydržal.


  S vytasenou dýkou vbehol do miestnosti, jeho druhovia za ním. Žena ich zbadala prvá, hrozne vykríkla a zhodila muža zo seba, priamo pred Hermontima, ktorý mu pridržal blýskajúcu sa zbraň pod nos. „Ani nemukni!“ pohrozil mu eunuch a vychrlil: „Nepoznáš ma, netvor? Ja ti trocha pomôžem. Je to už desať rokov, čo si mi ukradol mužskosť. Tak ako jemu, jemu aj tamtomu. Možno si si nezapamätal moju tvár, ale ja na tvoj hnusný ksicht nezabudnem do smrti.“ A priložil mu dýku ku koreňu nosa.


  Otrokár by sa bol najradšej prepadol pod zem: „Čo chceš? Zlato? Moju ženu?“


  „Načo by mi bolo jedno alebo druhé?“ uškrnul sa eunuch, schválne vyslovoval veľmi pomaly. „My nie sme zlodeji. Chceme ti vziať iba to, čo si ty ukradol nám.“


  Panionios zrazu pochopil a roztriasol sa ako osika. „To nesmiete!“ vyhŕkol zdesene. „Počujete, to nesmiete! To predsa nemôžete urobiť!“


  „Ale ak si to mohol tak skvele urobiť ty, vážený obchodník zo slávneho Chiosu, prečo by sme aj my nemohli urobiť to isté? Ako môže byť niečo zlé na tom, čo urobí ctihodný a vážený Panionios?“


  Lampón schmatol nahú ženu za ruky, vytiahol ju hore a šmaril do kresla potiahnutého látkou pri posteli. Potom strhol šnúru zo závesu a priviazal ju o kreslo: „Nič sa ti nestane!“ vyhlásil pokojne, „ak nebudeš kričať. Ale ak skríkneš, zahrdúsim ťa.“


  Nespúšťajúc zrak z roztraseného otrokára, Hermontimos schmatol ženin tenký peplos, ľavou rukou ho zhúžval na hrču a vopchal ju Panioniovi do úst. Druhí dvaja otroci sa postavili vedľa postele a chytili ho za ruky a za nohy. Otrokárovo telo sa zmietalo ako v kŕčoch.


  Hermontimos dokonal akt pomsty pokojne, akoby ten hrozný čin v myšlienkach vykonal už stokrát. Dýka sa zablysla, posteľ sa sfarbila dočervena a Panioniovi sa vydral z hrdla tlmený výkrik, ktorý však jeden z otrokov v zárodku utlmil, keď mu pritisol ruku na ústa. Žena bezvládne visela v kresle, akoby stratila vedomie, a aj otrokár napokon ostal pokojne ležať.


  „Poďte!“ Hermontimos sa spamätal prvý.


  „Kam?“ spýtal sa Lampón.


  „Cez hory, na západ! Tam na nás čaká rybárska loď.“


  Keď Dafné z diaľky zbadala prichádzať štvoricu mužov, najskôr jej zišlo na um, že Hermontima zajali, no potom sa na hrebeni zjavila ďalšia skupinka, ktorá štvoricu zjavne prenasledovala. Hlavou jej prebleslo, čo asi predchádzajúcej noci museli spáchať. Prirodzene, tušila, že sa pomstil krutému otrokárovi, ale čo tí ostatní?


  Rybár na lodi pripravenej na vyplávame si rukou zacláňal oči pred slnkom. „To sa mi akosi nevidí,“ zopakoval niekoľkokrát znepokojene. „Ak sú to barbari, nepoznám vás. Ani teba, ani eunucha, rozumela si?“


  Vtom Dafné rozpoznala v prvej štvorici mužov Hermontima. Videla, že hľadajú úkryt pod strmou skalnou stenou. Prenasledovatelia, bolo ich zo desať, boli vyzbrojení lukmi a kopijami, ale práve stratili prenasledovaných z dohľadu, a tak sa s vytasenými zbraňami len ostražito obzerali.


  „Bohovia!“ bedákal rybár, „sme stratení! Pozri, sú to barbari!“ Teraz aj Dafné rozpoznala špicaté čierne helmy a padla na kolená. Nádej, že unikne nenávideným barbarom, vráti sa do Grécka a začne nový život, trvala iba jeden deň a jednu noc. A teraz je všetkému koniec. Chcela kričať, zavolať na Hermontima, aby sa vzdal, ale hlas jej zlyhal.


  Videla, ako sa jeden zo štvorice opovážil vyjsť zo skalného úkrytu a skrčený chcel prebehnúť do hustých krovín. Len na okamih sa ocitol na dostrel striehnucich lukostrelcov a to stačilo: šíp ho trafil rovno do hlavy, Dafné mala pocit, že vidí striekať krv. Zasiahnutý sa vztýčil, ruky vystrel pred seba, akoby sa chcel pustiť do neviditeľného nepriateľa, a nehlučne sa zrútil na zem.


  Hetéra vyskočila z lode na pevninu, prebehla cez kroviny k briežku a divo gestikulujúc volala: „Hermontimos, vzdaj sa, nemá to zmysel! Ste obkľúčení!“ Zarazila sa, načúvala, nič. Dychčiac sa škriabala hore po svahu. Bolo jej jedno, že riskuje vlastný život, jednoducho sa nemohla prizerať, ako barbari jeden po druhom postrieľajú každého, kto vykukne spoza skalného prístreška. Nech len šípy zasiahnu ju, lepšia rýchla smrť ako živorenie v nejakej temnici alebo bezútešné vegetovanie v háreme Veľkého kráľa.


  Teraz, keď stratila Hermontima a jeho druhov z očí, rozpoznala temné tváre barbarov, ktorí striedavo vykukovali spoza skalných výbežkov. S pocitom bezmocnosti a zúrivosti si roztrhla chitón, odhalila pred vojakmi nahú hruď a prehĺtajúc slzy skríkla: „Tu som, strieľajte, bezbožníci! Som Dafné, hetéra z háremu Veľkého kráľa!“


  So zatvorenými očami čakala na smrtiaci šíp. Čas medzi jednotlivými údermi srdca sa jej videl nekonečný. A vždy, keď začula nový hlasný úder, vedela, že je ešte nažive.


  Najprv vyšiel spoza skaly jeden barbar, potom druhý a napokon povyliezali všetci. Od prekvapenia nad smelým správaním hetéry sklonili zbrane. Aj Hermontimos a jeho druhovia vyliezli z úkrytu. Nedbajúc na vojakov, Dafné podišla k eunuchovi a mlčky sa na neho zadívala, jej tvár však prezrádzala hnev a nepochopenie, ktoré voči nemu cítila, akoby chcela povedať: „Už si spokojný? Ukojil si svoju primitívnu túžbu po pomste?“ V očiach sa jej nahnevane zablyslo. Možno by na neho bola skríkla aj nejakú nadávku, „hlupák“ alebo iba „barbar“, ale k tomu už nedošlo. Lebo práve v tom okamihu sa takmer potkla o mŕtvolu nešťastného otroka, na ktorého krv sa už zlietali muchy.


  Keď zbadala rozbitú a takmer na nepoznanie znetvorenú tvár mŕtveho muža, ústa sa jej zúžili do tenkej čiarky a na čele jej vyskočili zvislé vrásky. Šíp vnikol do hlavy zboku, prerazil ju a vyšiel na opačnej strane von. Dafné naplo na zvracanie a zdesene sa odvrátila, no vzápätí ju zasiahol strašný úder.


  Nebola to tupá sila kyjaka ani ostrá čepeľ meča, nie, akoby jej do hlavy udrel blesk, prešiel celým telom až ku končekom prstov na nohách a akoby ju nejaká tajomná sila prikovala k zemi, zastala a stuhla ako archaická socha, neschopná pohnúť rukami, nohami ani hlavou. Jej mozog sa v zlomku sekundy pokúsil potvrdiť, čo práve videla: roztrieštenú, skrvavenú hlavu otroka, úlomky kostí, muchy, strapaté vlasy. A na hrudi, o tom nebolo pochýb, mal medailón, ten medailón, z ktorého dal jej otec Artemidos zhotoviť dva rovnaké exempláre, keď mala desať rokov. „Moja holubička,“ hovorieval nežne dcérke.


  Hetéra si siahla na prsia, zovrela medailón a strhla si ho z hrdla. Potom sa obrátila a pomaly, od hlavy po päty si prezerala mŕtveho, akoby sa usilovala identifikovať každý kúsoček jeho tela. Pohľad jej zastal na medailóne a Dafné si kľakla. Pomaly otvorila dlaň a opatrne, akoby sa bála, že poláme neviditeľné kvety, položila svoj medailón vedľa mŕtveho. Nevyronila ani slzu.


  [image: ]


  Spútaných na rukách i nohách priviezli Dafné a eunucha do Sárd, kde sa so svojím vojskom utáboril Veľký kráľ. Kone sa s ťažkým kočom hnali po prašných nespevnených cestách a každý kameň, každý výmoľ, cez ktorý okované kolesá preleteli, bolel ako úder bičom od neľútostného trýzniteľa.


  Dafné čupela na dlážke hrkotajúceho povozu, opretá o stenu, s rukami na kolenách, Hermontimos vedľa nej. Cez škáru v koženom závese na okienku uvidela neprekonateľné hradby lýdskeho hlavného mesta postavené z červených a bielych kvádrov, opevnené cimburím a strážené povestnými lukostrelcami. Štíhle veže, vysoké murované brány bez stĺpov, nie ako tie grécke, a nekonečné more domov bez akýchkoľvek ozdôb spôsobovali, že mesto bolo celkom iné ako grécke mestá.


  Husté rady bojových vozov vytvorili okolo mesta nepreniknuteľný pás a medzi nespočetnými stanmi so špicatými strechami horeli stovky táborových ohňov. Na akési tajné znamenie sa brány pred prichádzajúcim vozom otvorili a strážcovia v čiernych pancieroch sklonili kopije.


  Dafné vnímala čulý ruch v neprehľadných uličkách lýdskeho mesta ako cez hustý závoj. Nad domami, ulicami a palmami sa vznášal sivý prach horúceho leta a všetko prahlo po jesennom daždi, ktorý už dva roky meškal. Dafné sa už rozlúčila so životom. Nech sa stane, čo sa stane, bolo jej to jedno.


  Koč zastavil pred prepychovým palácom sardského satrapu, v ktorom sa Veľký kráľ ubytoval na čas svojho pobytu v meste. Strážca im rozviazal putá a dvaja vojaci previedli Dafné a Hermontima vysokým oblúkom ostro stráženého hlavného vchodu. Kým zmizli za portálom, eunuch sa ešte obrátil, akoby sa chcel naposledy pozrieť na pestrý, pulzujúci život, a mlčky prikývol.


  Vojaci úctivými gestami viedli zajatcov spletitým labyrintom hál a chodieb, kde hrubé koberce tlmili každý krok. Hetéra v obdive zastala pred jedným z mnohoramenných svietnikov, ktoré osvecovali chodby. Čakala, že vojak ju surovo sotí dopredu, ale nič také sa nestalo. Ozbrojenci sa len ponížene usmievali a zdvorilo naznačovali, aby pokračovali v ceste.


  Hermontimos a Dafné sa na seba prekvapene pozreli. Obom vŕtalo v hlave to isté: prečo sa k nim tí muži správajú tak úctivo?


  Xerxes sedel pod hlboko zaveseným baldachýnom z pestrofarebných látok obklopený satrapom, Artemisiou a Veľkými ríše. Keď ich zbadal, vstal a s otvorenou náručou im kráčal v ústrety: „Ó, deti Ahura Mazdu, dobrotivý boh vás zachránil.


  Usaďte sa po mojom boku, deti veľkého boha! Lebo vy ste to boli, čo mi zachránili život!“


  Kráľ si vysvetľoval záchranu stroskotancov ako zázrak, lebo okrem Dafné a Hermontima sa nezachránil nik z tých, čo v búrke skočili do mora.


  Xerxes zatlieskal a zvolal: „Jedlo a pitie pre deti Ahura Mazdu!“ Sluhovia v dlhých rúchach s vysokými červenými čiapkami na hlavách priniesli malé okrúhle stolíky plné všakovakých orientálnych dobrôt. Dafné a Hermontimos sa museli posadiť na zlatom pretkávané vankúše.


  Eunuch sa pustil do lahodných pochúťok a pritom sa ukradomky obzeral. Veľmi dobre poznal perzského kráľa a presne vedel, akú vrtkavú povahu má. Na kráľove otázky odpovedal vystrašene a zdržanlivo. Až keď Xerxes zaviedol reč na otrokára, ktorého vykastroval, a pritom sa od smiechu plieskal po stehnách, až sa zadúšal, sa Hermontimos trocha upokojil. „Dobre si to urobil, eunuch, veď aj ja toho sviniara neznášam! Vďačím mu síce za najlepších strážcov môjho háremu, ale Panionios bol darebák. Mal najvyššie ceny v celej Iónii!“


  Dafné cítila na sebe Artemisiin pichľavý pohľad. Neodvažovala sa zodvihnúť zrak a len váhavo chutnala vyberané dobroty. Ach, ako tú ženu nenávidí, tú jej vyzývavú zmyselnosť, to podlizovanie sa kráľovi! Také ženy boli v Aténach prístavnými pobehlicami. Cítila k nej najhlbšie opovrhnutie.


  Iónka, akoby uhádla jej myšlienky, posmešne sa ozvala: „Vraj si na ostrove Chios zviedla akéhosi chudobného rybára, aby ťa odviezol do Grécka. Ľudia vravia, že si chcela ujsť.“


  „Som Grékyňa,“ odvetila Dafné.


  „Si otrokyňa Veľkého kráľa!“ zvolala rozhorčene Artemisia. „Si kráľova korisť a Xerxes s tebou naloží, ako sa mu zachce. Bola si vychovaná na pobehlicu, nič iné nevieš, budeš teda za odmenu po vôli najudatnejším vojakom.“


  Dafné v duchu zúrila. Najradšej by tej odpornej babizni bola vyškriabala oči, ale musela sa opanovať. „Som grécka hetéra,“ povedala teda pokojne, „a moja počestnosť nie je o nič menšia ako tvoja.“


  „Si pobehlica, nič viac.“


  „Pobehlica je žena, ktorá sa mužom ponúka. Afrodita mi je svedkom, že to som nikdy neurobila - na rozdiel od teba, Artemisia.“


  Nato Iónka vyskočila, schmatla amforu a hodila ju po Dafné. Tá však včas zbadala hroziace nebezpečenstvo a bleskovo sa uhla, takže amfora zasiahla do ramena Xerxa, spadla na zem a rozbila sa na márne kúsky.


  Veľký kráľ sa buchol päsťami do pŕs ako vždy, keď ním lomcoval hnev, a zvrieskol: „Odpracte tú Iónku, nech vypadne, viac ju nechcem vidieť!“


  Chiliarcha schmatol Artemisiu za rameno a tá už na odchode zakričala: „Nebojovala som za teba ako chlap? Toto je tvoja vďaka?“


  Veľkí ríše sa zdesene prizerali a potom sa jeden po druhom bez slova, hlboko sa ukláňajúc, nenápadne vytratili. Xerxes, Dafné a eunuch osameli.


  „Nie si len krásna, dieťa moje,“ vyhlásil Veľký kráľ, „ale aj múdra a rozvážna.“


  Dafné so sklopeným zrakom iba mlčala. Achajmenove lichôtky sa jej od samého začiatku protivili.


  Tu sa kráľ obrátil na eunucha: „Čo povieš, Hermontimos, nebola by dôstojnou prvou ženou môjho háremu?“


  Ten sa najprv pozrel na Dafné, potom na kráľa, ktorý sa strojene usmieval, a odvetil: „Zaiste, pane, ak je to vaša vôľa.“


  „Je to moja vôľa a môj rozkaz! Zavolaj kúpeľných otrokov pre grécku hetéru. Nech ju umyjú a potrú masťami, oblečú do drahocenných šiat a potom nech ju opäť privedú. Chcem sa s ňou potešiť.“


  Dafné zodvihla hlavu, smelo sa pozrela Veľkému kráľovi do očí a povedala: „Pane a Kráľu krajín. Strašná vojnová mätež spôsobila, že som tvoja otrokyňa a môžeš so mnou robiť, čo len chceš. Môžeš ma zbiť a zbičovať, natiahnuť na škripec alebo predhodiť vojakom ako odmenu. Môžeš ma prinútiť, aby som ti bola po vôli, ale nemôžeš ma prinútiť, aby som prejavila akýkoľvek cit. Budem studená ako mramorová socha.“


  „Tým si sa mi vyhrážala už v tábore v Helade,“ odsekol Xerxes namrzene.


  „A na tom sa nič nezmenilo!“


  „Myslím, že sa mýliš!“ Kráľovi sa tvárou mihol potuteľný úsmev. Ťarbavo zatlieskal, zavolal chiliarchu a niečo mu pošepol do ucha. Ten vrhol na hetéru pohŕdavý pohľad a vzdialil sa.


  V pochmúrnej hale sa vznášali kúdoly voňavého kadidla. Cez oblúkovité otvory v strope prenikali mäkké lúče svetla a na koberce kreslili vzory, čo vyzerali ako tabule skla. A zrazu spoza jednej takej tabule ako neuchopiteľný prízrak zo svätyne mŕtvych v Epeire vystúpil Sikinos, verný priateľ Temistoklov.


  „Ty?“ Dafné vstala a podišla k nemu, akoby sa chcela presvedčiť, že to nie je klam. Sikinos sa smutne usmial a potom si padli do náručia.


  Dafné, samozrejme, mala na jazyku jedinú otázku: čo je s Temistoklom. Ale neodvážila sa ju vysloviť. Nechápala, čo tu jeho priateľ robí. Je to pasca? Zeus a všetci olympskí bohovia, aká hra sa tu hrá?


  „Vidím, že sa poznáte,“ poznamenal Xerxes ľstivo. „Sikinos zavítal do Sárd s posolstvom od Temistokla. Mňa, Veľkého kráľa žiada, aby som mu poskytol azyl.“


  „Tomu neverím!“ zvolala rozhorčene hetéra. „Temistokles je celým srdcom Helén. Nikdy v živote by nezaprel svoju vlasť.“


  Xerxes zmierlivo zodvihol ruky: „Zoči-voči smrti ľudia zapierajú svojich bohov, svojich otcov i deti. Vlasť v tomto prípade hrá druhoradú úlohu.“


  „Povedz, že to nie je pravda!“ vrhla sa Dafné na Sikina. „Temistokles nie je vlastizradca!“


  Priateľ zdrvene sklopil zrak, akoby sa hanbil vyjaviť pravdu. „Črepinový súd ho odsúdil na vyhnanstvo,“ ozval sa prerývane. „Aténčania sa zľakli jeho moci. Šiel som s ním do Argu, no ani tam mu osud nebol naklonený. Sparťania ho v jeho neprítomnosti obvinili z vlastizrady. Leobotes, syn Alkmaiona z Agryly, vyzradil moju misiu k Veľkému kráľovi počas bitky pri Salamíne. Nato Temistokla odsúdili. Zo strachu, že ľudia v Argu by nás mohli vydať, nepozorovane sme ušli na Kerkyru. Veľký kráľ je jeho poslednou nádejou.“


  „Čo je to za národ!“ zvolala Dafné, prehĺtajúc slzy. „Aténčania posielajú najlepších mužov do vyhnanstva!“


  „Tak čo, hetéra,“ uškrnul sa kráľ, „teraz je v tvojej moci, aby si ukončila Temistoklovu strastiplnú cestu.“


  „V mojej moci?“


  „Pravdaže, v tvojej! Aby si rozumela, Heléna pustia na pevninu len s mojím súhlasom. Keby vstúpil na ázijskú pôdu bez povolenia, mohol by prísť o hlavu. Je napokon úhlavným nepriateľom Achajmenovcov, pri Salamíne nás porazil a ešte aj dnes je na jeho hlavu vypísaná odmena dvesto talentov.“


  Dafné sa vrhla na zem a jej plavé kučery pokryli koberec. „Na kolenách ťa prosím, Kráľu kráľov, poskytni azyl Aténčanovi Temistoklovi!“


  Nafúknutý ako pyšný páv Veľký kráľ vychutnával svoj triumf - hrdá hetéra mu leží pri nohách a úpenlivo prosí! S rukami vbok pokýval pravou špičkou a vyhlásil: „Ty si teda želáš znovu vidieť aténskeho vojvodcu. A ja si zasa želám vyspať sa s aténskou hetérou. Nie so studenou mramorovou sochou, ale so ženou, ktorej vášeň je horúcejšia ako ohne gréckych vojakov.“


  Sikinos a Hermontimos ako prikovaní hľadeli na ženu, čo ešte stále ležala pri kráľových nohách. Zrazu hetéra vstala, dlaňou si utrela slzy a prenikavo sa zadívala na kráľa. Ruka sa jej pomaly kĺzala k ramenu a uvoľnila sponu, ktorá jej zopínala chitón. Odev nehlučne spadol na zem. Stála pred kráľom nahá a krásna ako Afrodita.


  Prirodzene, že toho netvora neprestala nenávidieť. A keby jej ráno bola veštkyňa predpovedala, že sa ešte toho dňa pred západom slnka dobrovoľne oddá Veľkému kráľovi, bola by ju vysmiala. Lenže teraz ju do toho čosi záhadné núti a to, čo jej ešte pred malou chvíľou prichodilo nemysliteľné, naraz prestáva byť také strašné. Naopak, črty muža stojaceho pred ňou sa razom zmenili: husté čierne obočie sa zaoblilo a stenklo, mäsitý nos je menší a ušľachtilejší a aj jeho široké plné pery zrazu vyzerajú ako grécke. Pred ňou stojí Temistokles, jej milý. Kľakla si teda pred neho a rozopla zlaté spony jeho odevu.


  


  Temistokles po dlhom a strastiplnom putovaní vplával do prístavu v Kyme na ázijskom pobreží, z ktorého za jasných dní bolo na severozápade vidieť hory na ostrove Lesbos. Sám, iba s najnutnejšími vecami v batohu sa prebíjal z Epeiru cez vrchy do Macedónie, prenocúval u pastierov a jedával na trhoviskách. V Pydne, na východnom pobreží Macedónie, našiel obchodníka, ktorý bol ochotný za pol talentu ho vziať do Ázie.


  Keď konečne mohol objať priateľa Sikina, ani jeden sa nehanbil za slzy dojatia.


  „Už tri týždne sledujem každú loď, čo vpláva do prístavu a pri každej búrke sa obávam, či sa ti niečo neprihodilo...“ povedal Sikinos.


  „Dopočul si sa niečo o Dafné?“ prerušil ho Temistokles.


  Sikinos vedel, že jeho priateľ prahne po odpovedi väčšmi ako po čomkoľvek inom. Zároveň mu však bolo jasné, že mu nikdy nebude smieť prezradiť celú pravdu, preto odvetil: „Dafné žije v háreme Veľkého kráľa. Xerxes sa k nej správa dobre.“


  „V háreme?“


  Sikinos mlčky prikývol.


  Grékovi chvíľu trvalo, kým si naplno uvedomil význam priateľových slov: Dafné je v barbarskom háreme! Ale žije! A on žije tiež! Bude o ňu bojovať, aj keby ho to malo stáť život!


  „Prijal kráľ moju žiadosť o azyl?“


  „Je veľmi vrtošivý a nevypočítateľný,“ odvetil Sikinos, „aj keby súhlasil, nič by to neznamenalo. Xerxes hovorí dnes jedno a zajtra zasa niečo iné.“


  Temistokles sa vystrašene poobzeral, či ich nikto nesleduje. „Zeus, ale potom ma tu nikto nesmie spoznať!“


  Sikinos pokrútil hlavou. „Vraj je na tvoju hlavu ešte stále vypísaná odmena dvesto talentov. Musíme sa najkratšou cestou dostať do Sárd a musíš predniesť svoju žiadosť kráľovi osobne. Iste k tebe bude milostivý.“


  Pri priateľových slová hrdého Gréka pichlo pri srdci. On, pokoriteľ Veľkého kráľa, je odkázaný na veľkorysosť barbara a musí prosiť o milosť ako nejaký nešťastný otrok.


  „Nikto ťa nespozná,“ ozval sa Sikinos, „najal som koč, aký barbari používajú na prevoz žien. Veď vieš, ženy tu prísne strážia, nijaké cudzie oko na nich nesmie spočinúť. Preto cestujú v drevených kočoch krytých závesmi.“


  Na takomto koči sa teda Temistokles v poriadku dostal do Sárd na dvor satrapu, ktorý slúžil ako príbytok Veľkému kráľovi. Všade vládol ruch, kráľ sa chystal na návrat do Babylonu. Jeho grécke dobrodružstvo sa skončilo. Pred palácom sa hadili nekonečné rady vozov a kočov, do ktorých nakladali drahocennosti, čo Achajmenovcovi spríjemňovali vojenský život.


  Temistokles a Sikinos požiadali chiliarchu Artabana, aby ich zaviedol pred kráľa. Ten súhlasil len s podmienkou, že Grék sa podriadi perzským zvyklostiam a padne pred Xerxom na kolená. Vojvodca to prisľúbil, nič iné mu neostávalo.


  Veľa toho počul o kráľovi Xerxovi, no teraz, keď stál pred ním, cudzí v orientálnej nádhere, prichodil Temistoklovi celkom iný, než si ho predstavoval: vznešenejší, neprístupnejší a cynickejší. Aténčan vstal a prehovoril: „Pán kráľov Ázie, som Temistokles z Atén a úpenlivo ťa prosím o milosť, lebo ma odsúdili na vyhnanstvo ako zradcu. Prijmi ma do svojej nekonečnej ríše, ktorá poskytuje domov toľkým ľuďom. Viem, že som Peržanom spôsobil útrapy, ale konal som si povinnosť voči svojej vlasti, tak, ako si ty konáš svoju povinnosť. Ale aj Peržanom som urobil službu. Môj posol ti pri Salamíne prezradil plány Grékov. To, ako bitka nakoniec dopadla, bolo v rukách bohov. Okrem toho som tebe a tvojim vojakom umožnil ústup cez Helespont a Gréci ťa neprenasledovali. Môj osud ma naučil byť pripravený na všetko. Prišiel som však, aby som prijal milosť z rúk kráľa, ktorý je ku mne blahosklonný. Ak mi svoju milosť odoprieš, zomrie muž, ktorý sa stal nepriateľom Grékov.“


  Sikinos prekladal priateľove slová a pozorne sledoval každý sval v kráľovej tvári. Xerxes sedel s naklonenou hlavou a prižmúrenými očami, akoby Grékovi nedôveroval. Napokon vyhlásil: „A kde berieš vieru, Aténčan, že ušetrím práve teba, svojho úhlavného nepriateľa?“


  „Bohovia mi dali znamenie, Kráľu kráľov.“


  „Znamenie?“


  „Áno, znamenie. Na brehu mora sa mi na úteku pred mojimi prenasledovateľmi prisnil takýto sen: okolo tela sa mi až po hrdlo ovinul had. Keď sa dotkol mojej hlavy, zmenil sa na bieleho sokola. Ten nado mnou rozprestrel ochranné krídla, zodvihol ma do vzduchu a pustil ma až na ázijskej pôde, kde som opäť našiel všetky stratené radosti života.“


  Poverčivému kráľovi sa Aténčanov príbeh zapáčil, preto odvetil, že teraz by asi mal on, Xerxes, zaplatiť Temistoklovi dvesto talentov. A keď sa Grék zatváril nechápavo, vysvetlil mu, že na jeho hlavu je ešte stále vypísaná odmena dvesto talentov, a keďže sa prihlásil sám, mal by odmenu dostať on.


  Temistokles sa zasmial, ľady sa prelomili. Iba Sikinos, ktorý poznal nevypočítateľnosť Achajmenovca, čakal, či kráľ nechystá nejakú diabolskú lesť. Preto dával priateľovi nenápadne znamenia, aby sa zatiaľ uspokojil s tým, čo dosiahol, no Temistokles na neho nedbal.


  „Mám však ešte jednu prosbu,“ pokračoval, „ty, vládca Ázie, vlastníš hetéru Dafné, ku ktorej som zahorel vášňou. Nemôžem byť v tejto krajine a nevlastniť ju, keď viem, že je nablízku. Dal by som za ňu život.“


  „Na človeka, ktorý prosí o azyl, máš privysoké požiadavky,“ odvetil Veľký kráľ a prehrabol si kučeravú bradu.


  „Azda nie je perzským zvykom preukázať žiadateľovi o azyl kráľovskú láskavosť?“


  „Ahura Mazda, vidím, že poznáš naše zvyky.“


  „V Aténach koloval chýr, že Sparťan Demaratos po svojom úteku z Lakónie vyjadril túžbu poprechádzať sa ulicami v Sardách s korunou Veľkého kráľa na hlave.“


  „To je pravda, lenže nemal mozog, na ktorý by tú korunu položil!“ zachichotal sa Xerxes. „Pripúšťam, tvoje želanie je lepšie. Splním ti ho. Chiliarcha ťa odprevadí.“


  Temistokles mal pocit, že sa mu sníva. Razom zabudol na všetko nešťastie, čo ho prenasledovalo. Srdce mu poskočilo a v mozgu mu búšilo jediné slovo: „Dafné, Dafné, Dafné!“


  Hetéra očakávala Temistokla v pavilóne paláca na opačnej strane parku. Ako námesačník kráčal kvitnúcou záhradou a nasával omamnú vôňu jari. Videlo sa mu, že sa vznáša, chcelo sa mu tancovať a spievať. Aký krásny deň!


  Keď Dafné uvidela prichádzať svojho milého, rozbehla sa mu v ústrety, slepo, nespútane, veď on ju zachytí, musí ju zachytiť. A keď už boli od seba vzdialení len niekoľko krokov, obaja otvorili náruč a roztiahli ruky, akoby chceli lietať ako Ikaros. Dafné sa hodila Aténčanovi okolo krku a Temistokles s ňou krúžil dokola a vyhadzoval ju hore ako pierko a volal „Dafné, moja milovaná!“ a ona lapala po dychu a odpovedala iba „Temistokles, môj milovaný!“


  Keď ju po nekonečnom krúžení postavil na zem, vtiahla ho za obe ruky do pozláteného pavilónu, vtisla ho na vankúše levanduľovej farby porozkladané na kobercoch a podala mu sklenenú misku s tmavočerveným vínom z ostrova Samos.


  No Temistokles nevzal misku, ale chytil ju za ruku, stiahol ju k sebe a pokojne sa na ňu zadíval. Hrozná, nekonečná vojna zanechala stopy aj na nej. Okolo žiarivých očí mala drobučké vrásky, ktoré na nej videl po prvý raz a hneď sa do nich zaľúbil. Na tejto žene by bol miloval všetko, čo by mu na iných ženách prekážalo. „Dafné,“ povedal iba, „Dafné.“ Až potom sa napil a vrátil misku hetére.


  Mlčky sedeli vedľa seba, akoby vychutnávali krásny okamih a nechceli ho rušiť slovami.


  Cítili jeden druhého, hoci sa nedotýkali. Počuli jeden druhého dych a Dafné sa pokúsila zachytiť jeho rytmus. Usmiala sa, zatvorila oči a otvorila ich, až keď sa Temistokles ozval.


  „Zakúsila si mnoho zlého?“


  Pokrútila hlavou. „A ty?“


  Aj on odpovedal záporne. „Atény by si nespoznala. Ostal z nich popol a prach, ani tvoj dom neušetrili; ale všade sa stavia a mesto bude krajšie ako kedykoľvek predtým.“


  Hetéra mlčala a Temistokles sa pokúsil zmeniť tému. „Ani vo sne by som si nepomyslel, že ťa niekedy znovu uvidím, po tom všetkom, čo sa stalo. Veď ani teraz mi ešte nejde do hlavy, že to je práve tu, v barbarskej Lýdii.“


  „Tá tvoja tvrdá, zaťatá hlava,“ zopakovala Dafné a zaťukala milému prstom na čelo. „Alebo si sa azda zmenil?“


  „Zmenil?“ Temistokles sa zasmial a pokrčil plecami. „Človek sa predsa ustavične mení, aj keď sa nič nedeje. A vo vojne to platí dvojnásobne. Si ešte krajšia ako prv.“ Jemne jej položil ruku na stehno a na okamih zacítil chladivý šafranovožltý peplos, no vzápätí cezeň preniklo teplo jej pokožky.


  Ako len Dafné po celý ten dlhý čas túžila po tomto nežnom dotyku, koľkokrát si osamote predstavovala to nevysvetliteľné chvenie, ktoré jej teraz zachvátilo celé telo. Posediačky pritiahla nohy ešte bližšie k telu, lebo vedela, že sa jej opäť dotkne, ešte bližšie, ešte silnejšie.


  Akoby zasnene dumal o jej osude, vsunul jej dlaň medzi zohnuté stehná. Ale bol to presne naplánovaný pohyb, poháňaný túžbou ponoriť sa do nej a vychutnávať jej teplo. Dafné stisla kolená ako dievčatko, čo sa strachuje o svoju nevinnosť. Stisk však Aténčana vzrušil. Nasilu jej vnikol dlaňou hlboko medzi stehná a keď ho ďalej nepustila, unavene jej sklonil bradu na kolená.


  Takto uväznený zadriemal, kým na perách nepocítil jej ukazovák. Poláskal, pohladil a oblizol jej oblý konček prsta a ten mu pomaly vnikal do úst, dotkol sa mu podnebia a on ho začal sať ako jahňa saje z matkiných ceckov.


  Dafné mala čo robiť, aby si prst vyslobodila, no nie preto, aby mu ho vzala, lež aby mu vsunula do úst aj prostredník, akoby chcela rozkoš zdvojnásobiť. Mala pocit, že stráca vedomie.


  Zrazu zacítila ľavú ruku milovaného medzi prsiami. Zhlboka sa nadýchla, aby mu uľahčila cestu a zadržala dych, kým jej neuchopil bradavky.


  Posediačky sa pomaly knísali sem a tam ako dvaja mumlajúci mnísi, no namiesto zbožných modlitieb bolo počuť iba vášnivé mrnkanie, aké vydávajú štence. Obaja pozorne načúvali reakciám druhého a pohojdávali sa do ochromujúcej extázy, v ktorej okolitý svet zakrývali teplé, mäkké oblaky.


  Zrazu sa Dafné zvalila na bok a nežne stiahla aj Temistokla. Poddal sa jej a s pôžitkom sa díval, ako si hetéra vyzlieka tenký peplos a prudko ho odhadzuje. Kľačiačky naliala zo štíhleho krátera do misky červené víno a jednou rukou podopierajúc hlavu milovaného, priložila mu misku s vínom k perám. Temistokles sa napil žiadostivejšie ako predtým.


  Dafné ho začala kľačiac zobliekať, pričom slovo zobliekať nedokonale vystihuje jej nežnú, jemnú činnosť. Ešte nikdy nikto z neho takto pozorne, nežne nezvliekal odev. Vychutnával každý dotyk, každý pohyb a Dafné si dávala dobrý pozor, aby sa pritom nedotkla jeho vzmáhajúceho sa údu. Práve to ešte znásobovalo jeho rozkoš. Priam žobrajúc k nej natŕčal telo a klesol, až keď pocítil jej dych.


  Sladké víno neostalo bez účinku. Krv sa mu búrila, city ho vyniesli kdesi hore, akoby lietal, a aj najjemnejší dotyk mu spôsoboval neopísateľnú rozkoš. „Ach, Dafné!“ jachtal bezmocne, keď vzala jeho úd do úst. V tej chvíli by ho bol mohol zasiahnuť do hrude okrídlený perzský šíp, aj to by bol vnímal ako rozkoš.


  „Poď, poď!“ prosíkal vo vrcholnej extáze a opatrne sa jej usiloval vymaniť, ale Dafné sa nedala striasť. Aténčanovi prebehli po chrbte zimomriavky a mal pocit, že exploduje. Aby tomu zabránil, hodil sa naraz nabok a hetéra sa zvalila na chrbát. Temistokles bol bleskurýchle na nej a pokúsil sa do nej vniknúť. Jej odpor sa zrazu rozplynul, priam ho do seba vsala, pridržala ho, potom ho od seba nežne odhodila a opäť ho vtiahla dnu. Ó, ako ho miluje! Chcela s ním umrieť, teraz, v tomto okamihu najväčšej rozkoše. Ó, Afrodita, zrodená z morskej peny, len zomrieť a byť mu navždy nablízku!


  Ale Temistokles bol zrazu zasa horkokrvný vojvodca, neohrozený bojovník. Dafné pomaly otvorila ústa a z útrob sa jej vydral výkrik, bezmocný, ponížený výkrik, a potom druhý a tretí. Na Aténčana to zapôsobilo ako povzbudzujúci jasot, a tak ju miloval z plných síl, až do úplného vyčerpania, akoby sa mu okolo tela ovíjal bič, a stále znova a znova, kým neklesol vedľa nej ako vyžmýkaná špongia z ostrova Kos, lapajúc po dychu a šťastný ako nikdy v živote.


  Ešte chvíľu cítil teplo vychádzajúce z jej tela, nasával jej vôňu a potom mu ťažké víno zatemnilo vedomie. Akoby ju chcel naveky zadržať, pravou rukou jej siahol do hustých kučier a zaspal.


  Ako dlho spal? Keď sa prebudil, údy mal ako z olova a prv, než otvoril ťažké viečka, pocítil v ruke jej vlasy a začal ju škrabkať. Najskôr počul jemné pradenie, no čím silnejšie ju hladil, pradenie sa menilo na zreteľné ručanie. Temistokles otvoril oči.


  Na lesklom vankúši pred ním ležala čierna mačka. Oči sa jej zlostne blýskali, papuľu mala skrivenú do hrozivej grimasy. Nenávistne sa na neho dívala, pripravená skočiť.


  Temistokles sa posadil a rozhliadol sa. „Dafné?“ zavolal neisto. Chcel vstať, no pohľad mu padol na kus papyru ležiaci vedľa neho.


  „Môj milovaný!“ prečítal, v okamihu precitol a hltavo čítal ďalej: „Bola to najkrajšia noc v mojom živote, lebo ešte nikdy som nikoho nemilovala tak ako teba. A predsa, môj najdrahší, táto prvá noc ostane aj našou jedinou. Nezabúdaj, že som hetéra a nebola som stvorená pre jediného muža. Mala som pred tebou mnohých mužov. Povedal si síce, že ti na tom nezáleží, ale skôr či neskôr by sa z toho medzi nami stal problém. Ozajstná láska musí ostať nenaplnená. Spomínaš si, ako sme sa o tom zhovárali? Preto ma vždy miluj ako ťa aj ja budem vždy milovať. Ale nehľadaj ma, nemalo by to zmysel. Navždy tvoja Dafné.“


  Do očí mu vstúpili slzy a papier sa rozplynul. Keď zodvihol zrak, uvidel vo dverách Sikina. Otrčil mu papyrus, akoby sa ho chcel spýtať: „Videl si to?“


  Sikinos prikývol. „Veľký kráľ sa dnes v noci s celým dvorom vrátil do Babylónie.“


  „A Dafné?“


  „Aj ona.“


  Aténčan šmaril papier do kúta, odkopol čiernu mačku z vankúša, že zvrieskla a ušla, a už-už sa chcel vyrútiť von, keď tu zrazu zbadal na vankúši čosi lesklé: medailón s holubicou. Zodvihol ho, poláskal očami a zovrel v dlani ako najcennejší poklad.


  


  Temistokles, hrdina od Salamíny, dostal od perzského kráľa ako léno mesto Magnézia. Tam, v náručí svojej manželky Archipy, ktorá sa napokon dobrodružným spôsobom dostala za ním do Ázie, okolo roku 460 pred Kristom zomrel. O hetére Dafné už nikto nikdy nepočul.


  Vysvetlivky


  aeropág - súdny a právny orgán v starovekých Aténach


  agora - námestie plniace úlohu spoločenského miesta a trhoviska v antickom gréckom meste, obklopené významnými verejnými budovami


  agoraiovia - mestskí úradníci, ktorí dozerali na chod trhu


  Ahriman - perzský boh zla


  Ahura Mazda - najvyššie perzské božstvo, dobrý duch


  Achajmenovci - dynastia perzských kráľov v 6. a 5. stor. p.n.l. nazvaná po zakladateľovi Achajmenonovi. Z tejto dynastie pochádzali Dareios, Xerxes a Artaxerxes. Gréci takto nazývali Peržanov,


  andreion - predná, mužská časť gréckeho domu


  archón - člen zboru deviatich najvyšších úradníkov v antických Aténach i v iných mestských štátoch, volený na rok


  boédromión - 3. mesiac v gréckom kalendári


  buleuterión - radnica, budova, v ktorej zasadali členovia rady, v Aténach stála na agore


  bysios - delfský mesiac


  dareikos - zlatá minca perzských kráľov


  demagóg - v starovekom Grécku vodca, radca ľudu


  demarchos - prednosta mestskej časti


  demisios - súdny pisár


  demoisios - verejný úradník


  démos - v staroveku, najmä v Grécku pôvodne všetko obyvateľstvo, neskôr len slobodný ľud, malá územná a samosprávna jednotka starogréckeho mestského štátu


  dionýzie - starogrécke náboženské slávnosti na počesť boha Dionýza


  drachma - starogrécka peňažná jednotka (asi 4 g)


  eféb - zbraneschopný mládenec


  eklézia - v starovekých Aténach zhromaždenie, snem


  elafebolión - 9. mesiac v gréckom kalendári


  Eleuzínske mystérie - po Panaténajach druhý najväčší sviatok Aténčanov. Slávili sa na počesť bohyne Demetry v posvätnom okrsku Eleusis severozápadne od Atén. Pútnici pobiehali okolo svätyne nazývanej telesterión, čím napodobňovali Demetrino blúdenie, keď hľadala dcéru. Vo svätyni sa potom konali tajomné obrady, ktoré zaväzovali účastníkov k mlčanlivosti.


  


  exegéta - vykladač textu


  falanga - v staroveku zovretý osemradový šík ťažkoodencov s dlhými kopijami


  fýlia - v starovekom Grécku pôvodná kmeňová a kultúrna jednotka, do ktorej patrili Gréci najprv podľa rodovej príbuznosti, neskôr podľa bydliska


  gymnasion - v starovekom Grécku ústav pre telesnú i duševnú hygienu mužskej mládeže


  gynaikeion - zadná, ženská časť gréckeho domu


  gynaikomon - úrad dozorcu nad ženami, aby odievaním, vystupovaním na verejnosti a v styku s mužmi nevybočovali zo starogréckych zvyklostí. Dbali o verejnú mravnosť a bojovali proti nemiernemu prepychu.


  Helas - staroveké Grécko Heléni - Gréci


  hekatomba - hromadná krvavá obeť (pôvodne sto volov)


  helanodikovia - rozhodcovia a usporiadatelia olympijských hier, volení z najváženejších občanov Elidy, ich počet kolísal medzi 9, 10 a 12


  heliaia - najvyšší ľudový súd v starovekých Aténach, z ktorého sa pred konaním vyberal žrebom sudcovský zbor


  hetéra - v starovekom Grécku vzdelaná žena, ktorá viedla slobodný spôsob života mimo rodinného spoločenstva, vznešená milenka, neviestka


  hierofantes - hlavný kňaz bohyne Demetry


  hoplita - príslušník pechoty ťažkoodencov v starovekom Grécku


  


  chiliarcha - veliteľ osobnej stráže perzského kráľa


  chitón - starogrécky plátenný spodný odev


  chlamýda - starogrécky vrchný vlnený plášť nosený cez ľavé plece a spätý kovovou sponou


  kanelúra - zvislý žliabok na drieku stĺpa alebo piliera rozličného profilu


  kóra - dievča zasvätené bohyni Demetre počas Eleuzínskych slávností. Kóra je aj iné meno pre Persefonu, Demetrinu dcéru


  kordax - roztopašný tanec


  kotabos - grécka spoločenská hra


  Lakedaimon - iný názov Sparty


  Lakónia - iný názov Sparty


  manteion - najsvätejšia svätyňa v Delfách


  mantovia - veštci


  Médi - iné pomenovanie pre Peržanov


  metageitnión - 2. mesiac v gréckom kalendári


  metoik - osobne slobodný, ale právne neslobodný občan v gréckych mestských štátoch, na aténskom súde ho musel zastupovať plnoprávny občan. Nesmel vlastniť pozemky, mohol sa zaoberať remeslami a obchodom


  mína - starogrécka jednotka váhy a mincová jednotka (šesťdesiatina talentu)


  Mitras - perzské božstvo


  Moiry - tri bohyne životného údelu. Kloto bola priadkou nite života, Lachesis ju ďalej rozvíjala a Atropos prestrihnutím nite ľudský život ukončovala.


  nauarchos - hlavný veliteľ loďstva, menovaný len v čase naliehavej potreby


  Nenikekamen! (gréc.) - Radujte sa, zvíťazili sme!


  obolos - starogrécka strieborná minca, šestina drachmy (0,73 g) olisbos - tvrdý kožený faloš


  O popoi! (gréc.) - beda!


  ostrakizmus - v starovekých Aténach hlasovanie ľudu o tom, či nie je ohrozená demokracia, prípadne o vypovedaní občana nebezpečného pre štát (bez straty majetku a práv), vykonávané pomocou ostrakónov, Črepinový súd


  paidagógos - vychovávateľ v starom Grécku, zvyčajne otrok


  pajan - grécky bojový spev na oslavu Apolóna


  palestra - súčasť antického gymnázia alebo samostatná stavba slúžiaca najmä na päťboj, zápasisko


  pankratista - zápasník v gréckom pankratiu, ktoré vzniklo zlúčením boxu so zápasom a pri ktorom boli dovolené rozličné surovosti


  pelanos - obetný koláč


  penest - neslobodný, vykorisťovaný obyvateľ Tesálie


  peplos - vrchný ženský odev obdĺžnikového strihu splývajúci v záhyboch na zem, zopnutý sponou


  perioik - obyvateľ okrajových obcí niektorých gréckych štátov, ktorý nemal občianske práva, ale mohol sa zaoberať obchodom a remeslom


  pletrón - dlžková alebo priestorová miera


  polemarchos - najvyšší veliteľ vo vojne, v Aténach tretí archón s vojvodcovskou funkciou. Neskôr mu pripadla právomoc riešiť spory medzi aténskymi občanmi a metoikmi, prepustencami a cudzincami,


  polis - v starovekom Grécku mestský štát ako základná ekonomická a politická jednotka


  proembolion - zobák lode


  promanteia - prednostné právo predniesť otázku


  propyleje - monumentálna vstupná brána v podobe steny prelomenej niekoľkými vchodmi so stĺpovými predsieňami, chápaná ako samostatný priestor (pred chrámami, budovami)


  prytan - najvyšší úradník v niektorých obciach starovekého Grécka


  prytaneion - v starovekých Aténach zhromaždisko prytanov, radná sieň


  pyanepsión - 4. mesiac v gréckom kalendári pytion - chrám boha Apolóna


  Pýtia - prorokyňa, veštkyňa, kňažka Apolónovho chrámu v Delfách


  satrapa - správca vojenskej a daňovej oblasti v Perzskej ríši


  sitofylax - obecný úradník, ktorý registroval dovoz obilia a dozeral na predaj obilia, múky a chleba


  spondofori - otroci, pomocníci kňaza, ktorí niesli obetné predmety


  stoa - starogrécka stĺpová sieň pozdĺž námestí alebo ulíc, často vyzdobená plastikami a maľbami, slúžiaca na obchodovanie, zhromažďovanie, prednášky a pod.


  stratég - vojenský veliteľ alebo vysoký úradník v antickom Grécku


  sykofant - remeselný vydieračský udavač


  sysítie - v Sparte družiny po 15 mužoch, ktorí spoločne bývali, stravovali sa a tvorili bojovú jednotku


  štadión - antické závodisko s pozdĺžnou dráhou dlhou 600 olympských stôp (192 m)


  talent - v staroveku číselná jednotka označujúca 240 kusov mincí, peniaze (zlaté alebo strieborné) hmotnosti tejto jednotky


  telesterión - starogrécky chrám určený na konanie mystérií


  triéra - trojveslica, loď s troma radmi vesiel nad sebou

